
PREDSEDNIK THOMAS S. MONSON 
predsednik Cerkve Jezusa Kristusa svetih iz poslednjih dni 


Hvala, bratje in sestre, za vero in predanost 
evangeliju Jezusa Kristusa! 


Ljubljeni bratje in sestre, kako dobro je, da smo se ponovno zbrali. Od takrat, ko je bila Cerkev 
ustanovljena, je minilo sto osemdeset let. Kako hvaležni smo za preroka Josepha Smitha, ki je iskal in 
našel resnico in ki je pod Gospodovim vodstvom obnovil evangelij in ustanovil Cerkev! Ta od tistega dne 
leta 1830 vztrajno raste. Vsako leto spreminja življenje čedalje več ljudem in se širi daleč po svetu, ko 
naša misijonarska sila išče tiste, ki iščejo resnico. Ponovno pozivamo vse člane Cerkve, da se 
spoprijateljite z novimi spreobrnjenci ali tistim, ki se trudijo priti nazaj v Cerkev, da jih obdate z ljubeznijo 
in jim pomagate, da se bodo počutili dobro. 


Bratje in sestre, hvala vam za vero in predanost evangeliju Jezusa Kristusa! Hvala za vse, kar delate v 
svojem oddelku ali veji, kolu ali okrožju. Služite voljno in dobro ter opravljate veliko dobrega. Naj vas 
Gospod blagoslovi, ko si prizadevate, da bi mu sledili in izpolnjevali njegove zapovedi. 


Od našega zadnjega srečanja Cerkev še naprej nudi potrebno človekoljubno pomoč v različnih krajih po 
svetu. Samo v zadnjih treh mesecih smo poleg drugih področij pomoč nudili Francoski Polineziji, 
Mongoliji, Boliviji, Peruju, Arizoni, Mehiki, Portugalski in Ugandi. Nedavno smo po strašnih potresih in 
cunamijih pomagali Haitiju in Čilu. Radi bi izkazali ljubezen članom Cerkve, ki v teh katastrofah trpijo. 
Molimo za vas. Vsem se iz vsega srca zahvaljujemo, ker ste s svojimi sredstvi in v mnogih primerih s 
svojim časom, talenti in znanjem pripravljeni pomagati pri človekoljubnih prizadevanjih. Od takrat, ko je 
človekoljubni program postal del dobrodelne pomoči, je minilo petindvajset let. Števila posameznikov, ki 
so preko tega programa prejeli pomoč, ne bomo mogli nikoli prešteti. Vselej si bomo prizadevali, da 
bomo med prvimi na kraju nesreče, kjerkoli že je. 


Cerkev še naprej raste in napreduje. Gradnja templjev je znak rasti. Nedavno smo oznanili novi tempelj, 
ki bo zgrajen v Paysonu v Utahu. Prav tako smo oznanili večjo prenovo utaškega Templja Ogden. V 
naslednjih treh mesecih bomo posvetili nove templje v Vancouvru v Britanski Kolumbiji, v dolini Gila v 
Arizoni in v Cebu Cityju na Filipinih. Letos bomo posvetili oziroma ponovno posvetili še druge templje. 
Cerkev bo še naprej gradila templje po vsem svetu, kajti članstvo raste. Vsako leto se za umrle ljubljene 
v templjih izvede na milijone uredb. Da bi bili še naprej zvesti pri opravljanju takšnih uredb za tiste, ki 
tega ne morejo storiti zase! 


Mnogi veste, da je kmalu po jesenski konferenci moja draga žena Frances padla in si zlomila kolk ter 
ramo. Po dveh uspešnih operacijah in nekaj tednih okrevanja v bolnišnici se je vrnila domov. Počuti se 
dobro in si bo kmalu povsem opomogla. Prejšnjo soboto se je udeležila generalne konference Mladenk 
in ta konec tedna se namerava udeležiti enega ali dveh delov konference. Skupaj se iz vsega srca 
zahvaljujeva nebeškemu Očetu in vam za molitve in pozdrave. 


Sem smo prišli po poduk in navdih. Pozdravljamo nove spreobrnjence. Nekateri se spopadate s 
težavami, izzivi, razočaranji in izgubami. Radi vas imamo in molimo za vas. V naslednjih dveh dneh 
bomo prejeli veliko sporočil, ki bodo govorila o različnih evangelijskih temah. Moški in ženske, ki bodo 
govorili, so glede tem prosili za pomoč iz nebes. Molim, da nas bo, ko bomo poslušali in se učili, 
navdajal Božji Duh. Molim, da bo tako, v imenu Jezusa Kristusa, našega Gospoda in Odrešenika, amen. 


DUHOVNIŠKA MOČ 


PREDSEDNIK BOYD K. PACKER 
predsednik zbora dvanajstih apostolov 


Duhovništvo nima moči, ki bi jo moralo imeti, in je ne bo imelo, 
dokler se duhovniška moč ne bo tako zakoreninila v družinah, 
kot bi se morala. 


Zdaj nagovarjam družine, zlasti očete. Pred leti smo začeli z usklajevanjem pod vodstvom predsednika 
Harolda B. Leeja. Predsednik Thomas S. Monson je takrat rekel: »Danes smo se utaborili proti 
najmočnejšim četam greha, pokvarjenosti in zla, ki so se kdaj postrojile pred nami. [...] Načrt bitke, po 
katerem se bojujemo, da bi rešili človeške duše, ni naš. [Prejeli] smo ga z Gospodovim navdihom in 
razodetjem.«! 


V tistih letih se je spremenila vsa podoba delujoče Cerkve. Prenovljen je bil celotni učni načrt. Ponovno 
so bili opredeljeni cilji in odnosi med organizacijami. Ključna beseda v tistih letih usklajevanja in 
ponovnega strukturiranja je bila duhovništvo. 


Predsednik Monson je govoril tudi o Gideonu, junaku iz Stare zaveze. Gideon je bil izbran zato, da bi 
vodil na tisoče močnih, izraelskih vojakov. Toda od vseh je izbral le tri sto mož. Gideon je svoje novince 
izbral zanimivo. Ko so možje iz potoka pili vodo, je večina »[pokleknila], da bi pili vodo«2. Zanje se ni 
odločil. Nekaj jih je vodo zajelo v dlan in so pili tako, da so bili v popolni pripravljenosti. Te je izbral.š 


Živimo v dneh »[vojn in govoric] o vojnah in potresih na različnih krajih«4. Prerokovano je bilo, da je vsa 
Zemlja nemirnaS in da je Satan po vsej Zemlji. Prizadeva si uničiti vse, kar je dobro in pravično". On je 
Lucifer, ki je bil izgnan iz Božje navzočnosti. Kljub vsemu smo zelo pozitivni glede tega, kar nas čaka. 


Gideonova majhna sila je bila uspešna, ker so, kakor navaja zapis, »[stali] na svojem mestu«, 


To »razdobje polnosti časov«" se je začelo tako, da sta se fantu Josephu Smithu!! prikazala Oče in 
Sin. Angel Moroni je nato Josephu pokazal, kje so bile zakopane plošče, ki so vsebovale Mormonovo 
knjigo!2. Joseph je prejel moč, da jih je prevedel!$, 


Joseph in Oliver Cowdery sta med prevajanjem prebrala o krstu. Molila sta, da bi izvedela, kaj naj 
storita!4. Prikazal se jima je angelski sel, Janez Krstnik. Podelil jima je Aronovo duhovništvo, ki ima 
ključe za delovanje angelov, evangelij kesanja in krst s potopitvijo za odpuščanje grehov". 


Nato so se prikazali apostoli Peter, Jakob in Janez, ki so bili Gospodu med njegovim delovanjem najbolj 
blizu, ter Josephu in Oliverju podelili najvišje? oziroma sveto duhovništvo po redu Božjega Sina. Sveti 
spisi navajajo, da se je duhovništvo moralo imenovati po Melkizedeku, pomembnem velikem duhovniku, 
kateremu je Abraham plačeval desetino. 


Tako sta torej to polnomočje prejela. Zaradi duhovniških ključev sta imeli dostop do vseh nebeških moči. 
Zapovedano jima je bilo, naj evangelij poneseta med vse narode? 


Nikdar ni bilo lahko živeti po evangeliju Jezusa Kristusa. Ni bilo lahko, ko je živel, in ni bilo lahko v prvih 
dneh Cerkve. Prvi sveti so bili podvrženi neizrekljivemu trpljenju in nasprotovanju. 


Duhovništvo je obnovljeno že več kot 180 let. Sedaj je članov Cerkve že štirinajst milijonov. Kljub temu 
smo le malenkosten odstotek v primerjavi z milijardami ljudmi na Zemlji. Toda smo, kar smo, in vemo, 
kar vemo, in evangelij moramo oznanjati. 


Mormonova knjiga jasno pove, da po številu nikdar ne bomo prevladujoči. Vendar imamo duhovniško 
moč2, Prerok Nefi je zapisal: »In zgodilo se je, da sem videl cerkev Božjega Jagnjeta in bila je 
maloštevilna [...]; vendar sem opazil, da je Jagnjetova cerkev, katere člani so bili Božji sveti, prav tako 
bila po vsem obličju Zemlje; in njihova gospostva po obličju Zemlje so bila majhna.«'! 


Predsednik Joseph Fielding Smith je dejal: »Čeprav nemara pravijo, [...] da nas je le peščica v 
primerjavi s [...] svetom, se vseeno lahko primerjamo s kvasom, o katerem je govoril Odrešenik, ki bo 
naposled prekvasil [ali dvignil] ves svet.«?? Lahko in sčasoma zagotovo tudi bomo vplivali na vse 
človeštvo. Vedelo se bo, kdo smo in zakaj smo. To, da bomo v biti s Satanom zmagali, se morda zdi 
brezupno in je izjemno težko, toda ni le možno temveč gotovo. 


Pred nekaj leti sem imel govor z naslovom »Kar bi moral vedeti vsak starešina - abecednik načel 
duhovniškega vodenja.« Ko sem ga kasneje hotel objaviti, sem naslov spremenil takole: »Kar bi moral 
vedeti vsak starešina - in tudi vsaka sestra.«2$ 


Sestre vključujem zato, ker je bistveno, da vsak razume, kaj se od bratov pričakuje. Če ne vključimo 
pozornosti mater, hčera, in sester, ki vplivajo na može, očete, sinove in brate, ne moremo napredovati. 
Duhovništvo bo ob veliko moč, če se bo sestre zapostavljalo. 


Duhovništvo je polnomočje in moč, ki jo je Bog dal moškim na Zemlji, da bi delovali namesto njega. 
Če se duhovniško polnomočje izvaja pravilno, duhovniki delajo to, kar bi delal on, če bi bil navzoč. 
Duhovniško polnomočje zelo dobro podeljujemo in je skoraj povsod. Po vsem svetu imamo zbore 
starešin in velike duhovnike. Toda mislim, da je podeljevanje duhovniškega polnomočja prehitelo 
podeljevanje duhovniške moči. Duhovništvo nima moči, ki bi jo moralo imeti, in je ne bo imelo, dokler se 
duhovniška moč ne bo tako zakoreninila v družinah, kot bi se morala. 


Predsednik Harold B. Lee je izjavil: »Zdi se mi jasno, da Cerkev nima druge izbire - in je nikdar ni imela 
- kakor da družinam bolj pomaga izvajati njihovo božansko poslanstvo, ne le zato, ker je to nebeški red, 
temveč tudi zato, ker je to najbolj praktičen doprinos, ki ga lahko damo mladim - to, da izboljšamo 
kakovost življenja svetih iz poslednjih dni doma. Ceprav so naši številni programi in organizacijska 
prizadevanja pomembna, ta ne bi smela nadomeščati doma; morala bi ga podpirati.«? 


Predsednik Joseph F. Smith je o duhovništvu doma izjavil naslednje: »Doma je predsedujoče 
polnomočje vselej podeljeno očetu in v vseh domačih in družinskih zadevah ni višjega polnomočja. Za 
ponazoritev tega načela bo nemara zadostoval en sam primer. Zgodi se, da se starešine pokliče, da 
blagoslovijo družinske člane. Med temi starešinami so lahko kolski predsedniki, apostoli ali celo člani 
Prvega predsedstva Cerkve. Ni prav, da bi v takem primeru oče stal ob strani in pričakoval, da bodo to 
pomembno uredbo izvedli starešine. Oče je tu. Njegova pravica in dolžnost je, da predseduje. Izbere naj 
nekoga, ki bo mazilil, in nekoga, ki bo izrekel molitev, in naj ne misli, da je zato, ker so navzoče 
predsedujoče osebnosti Cerkve, nima več pravice za izvajanje tega evangelijskega blagoslova doma. 
(Ce je oče odsoten, naj mati zaprosi predsedujočo osebnost, naj prevzame vodstvo.) Oče predseduje 
za mizo, pri molitvi in daje splošna navodila glede življenja družine ne glede na to, kdo je navzoč.«?6 


Med vietnamsko vojno smo imeli vrsto posebnih sestankov za člane Cerkve, ki so bili vpoklicani v 
vojsko. Po enem takšnih sestankov v Chicagu sem stal poleg predsednika Harolda B. Leeja, ko mu je 
neki mladi sveti iz poslednjih dni povedal, da je na dopustu, da bo obiskal domače in nato odšel v 


Vietnam. Predsednika Leeja je prosil za blagoslov. Na moje veliko presenečenje je predsednik Lee 
rekel: »Blagoslov bi ti moral dati oče.« Fant je razočarano rekel: »Oče mi ne bo znal dati blagoslova.« 
Predsednik Lee je odgovoril: »Fant, pojdi domov in očetu reci, da greš v vojno in da hočeš, da ti da 
očetov blagoslov. Če ne ve, kako naj ti ga da, mu reci, da se boš usedel na stol. Lahko stoji za teboj in ti 
položi roke na glavo ter reče, kar bo začutil.« 


Ta mladi vojak je žalosten odšel. Čez približno dve leti sem ga spet srečal. Ne spomnim se kje. Spomnil 
me je na tisti dogodek in rekel: »Naredil sem, kakor mi je bilo rečeno. Očetu sem pojasnil, da se bom 
usedel na stol in naj mi na glavo položi roke. Duhovniška moč naju je oba navdala. To mi je dajalo moč 
in zaščito v nevarnih vojnih mesecih.« 


Ob neki drugi priložnosti sem bil v nekem oddaljenem mestu. Po konferenci smo posvetili in oddelili 
voditelje. Ko smo zaključili, je kolski predsednik vprašal: »Ali v starešino lahko posvetimo nekega fanta, 
ki odhaja na misijon?« Odgovor je bil, seveda, da. Ko je fant pristopil, je trem bratom pomignil, naj mu 
sledijo k posvetitvi. V zadnji vrsti sem opazil izrezano pojavo tega fanta in vprašal: »Je to tvoj oče?« 
Fant je dogovoril: »Da.« Rekel sem: »Posvetil te bo oče.« On pa je ugovarjal: »Toda za to sem prosil že 
nekega drugega brata.« Jaz pa sem rekel: »Fant, posvetil te bo oče, ti pa se boš za ta dan Gospodu še 
zahvaljeval.« 


Nato je pristopil oče. Še dobro, da je bil starešina. Če ne bi bil, bi to naglo postal! V vojski se temu reče 
napredovanje na bojišču. Včasih se to zgodi tudi v Cerkvi. Oče ni vedel, kako naj sina posveti. Objel 
sem ga okrog ramen in ga vodil skozi uredbo. Ko je končal, je bil fant starešina. Potem pa se je zgodilo 
nekaj čudovitega. Ker sta bila oče in sin popolnoma spremenjena, sta se objela. Bilo je očitno, da se to 
še nikdar ni zgodilo. Oče je v solzah dejal: »Nisem posvetil svojih drugih sinov!« Pomislite, koliko več je 
bilo doseženega, kot če bi ga posvetil nekdo drug, čeprav apostol. 


Čeprav je duhovništvo trenutno povsod po svetu, se obračamo na vsakega starešino in velikega 
duhovnika, vsakega duhovnika, naj kakor Gideonova majhna, vendar močna vojska tri sto mož stoji na 
svojem mestu. V vsakem starešini in velikem duhovniku, v vsakem zboru in skupini in v očetu vsakega 
doma moramo prebuditi duhovniško moč Vsemogočnega. 


Gospod je rekel, da bodo šibke stvari sveta pristopile in ovrgle mogočne in močne?". Prerok Nefi je prav 
tako govoril o »[moči] Božjega Jagnjeta, ki se je spustila na svete iz Jagnjetove cerkve in na Gospodovo 
ljudstvo zaveze, ki je bilo po vsem obličju Zemlje,« in rekel, da so se »oborožili [...] z močjo Boga v veliki 
slavi«2, 


Potrebujemo vsakogar. Utrujenega ali izmučenega ali lenega, in celo tisti, ki jih teži krivda, se morajo 
povrniti preko kesanja in odpuščanja. Preveč naših duhovniških bratov živi pod svojimi privilegiji in 
Gospodovimi pričakovanji. Nadaljevati moramo, zaupajoč v nadnaravno duhovniško moč. Če vemo, kdo 
smo in kaj imamo ter kaj moramo narediti pri delu Vsemogočnega, nam to daje moč in spodbudo. 
Gospod je rekel, da ga zavezuje obljuba, če delamo, kar reče, če pa tega ne delamo, obljube nimamo? 
Nad domovi brez duhovništva morajo bdeti in zanje skrbeti duhovniški zbori. Tako v nobenem 
prebivališču v Cerkvi ne bodo zaman čakali na noben blagoslov. 


Pred leti se je družina zbrala pri postelji drobne ostarele Danke. Med njimi je bil njen svojeglavi sin v 
srednjih letih. V zadnjih letih je živel doma. V solzah jo je rotil: »Mama, moraš živeti. Mama, ne smeš 
umreti.« Rekel je: »Mama, ne smeš oditi. Ne bom te pustil.« Drobna mati se je ozrla v sina in z močnim 
danskim naglasom rekla: »Ke j pa toja moš?« (Kje je pa tvoja moč?) 


Pavel je rekel: »Sezidani [smo] na temelju apostolov in prerokov. Vogalni kamen pa je sam Kristus 
' Jezus, v katerem se zedinja celotna zgradba, tako da raste v svet tempelj v Gospodu. Vanj se z drugimi 
tudi vi vzidavate za Božje bivališče v Duhu.« 


Da bo Gospodovo delo zmagalo, ni vprašanje. Da moramo zbrati vse svoje napore in se združiti, je 
jasno. Imamo duhovniško polnomočje. Po vsem tem, kar smo uskladili in organizirali, smo sedaj 
odgovorni, da zaženemo duhovniško moč v Cerkvi. Polnomočje v duhovništvu pride s posvetitvijo; moč 
v duhovništvu pride z zvestim in poslušnim življenjem in spolnjevanjem zapovedi. Poveča se, če 
duhovništvo izvajamo in uporabljamo pravično. 


Očetje, sedaj bi vas spomnil na sveto naravo vašega poklica. Duhovniško moč ste dobili neposredno od 
Gospoda, da varujete svoj dom. Včasih bo ta moč vse, kar bo kot ščit med vašo družino in 
nasprotnikovim zlom. Gospodova navodila boste prejeli preko daru Svetega Duha. Cerkvenih sestankov 
nasprotnik ne moti kar naprej, ampak morda samo občasno. V vsakem pogledu se lahko svobodno 
sestajamo brez večjih prekinitev. Toda on in tisti, ki mu sledijo, vztrajno napadajo dom in družino. 
Končni namen vseh dejavnosti v Cerkvi je to, da bi bili mož, žena in otroci doma srečni, ker bi bili 
obvarovani zaradi evangelijskih načel in zakonov, varno pečateni v zavezah večnega duhovništva. 


Končni namen vsakega zakona, načela in moči, vsakega prepričanja, vsake uredbe in posvetitve, vsake 
zaveze, vsake pridige in vsakega zakramenta, vsakega nasveta in graje, pečatenja, poklica, razrešitve 
in služenja je izpopolnjevanje posameznika in družine, kajti Gospod je rekel, da je njegovo delo in 
njegova slava to, da človek doseže nesmrtnost in večno življenjes?. In tako bodi. 


OPOMBE 

1. Relief Society Magazine, apr. 1967, str. 247. 

2. Sod 7:6. 

3. Gl. Sod 7:4-8. 

4. Mor 8:30; gl. tudi NaZ 45:26; Joseph Smith - Matthew 1:23, 28. 

5. Gl. Al 45:26; gl. tudi NaZ 88:91. 

6. Gl. NaZ 52:14. 

7. Gl. NaZ 10:22-23. 

8. Gl. Raz 12:7-9; gl. tudi NaZ 29:36-37; 76:25-26. 

9. Sod 7:21. 

10. Gl. NaZ 112:30. 

11. Gl. Joseph Smith - History 1:17. 

12. Gl. Joseph Smith - History 1:33-34, 59. 

13. Gl. naslovnica Mormonove knjige; gl. tudi NaZ 135:3. 

14. Gl. Joseph Smith - History 1:68-69. 

15. Gl. NaZ 13:1. 

16. Gl. NaZ 27:12-13. 

17. Gl. NaZ 107:3. 

18. Gl. NaZ 107:24; gl. tudi Heb 7:14; Al 13:15. 

19. Gl. NaZ 42:58. 

20. Gl. 1 Ne 14:14. 

21. 1 Ne 14:12. 

22. V Conference Report, okt. 1968, str. 123. 

23. Ensign, feb. 1993, str. 4-13. 

24. Gl. Gospel Doctrine: Selections from the Sermons and Writings of Joseph F. Smith, zbral John A. Widtsoe, str. 136; Joseph Smith 
Translation Genesis 14:28-31. 

25. The Teachings of Harold B. Lee, iz. Clyde J. Williams, str. 263; poševni tisk dodan. 

26. Gospel Doctrine: Selections from the Sermons and Writings of Joseph F. Smith, zbral John A. Wdtsoe, str. 287. 

27. Gl. NaZ 1:19. 

28. 1 Ne 14:14. 

29. Gl. NaZ 82:10. 

30. Ef 2:20-22. 

31. Moses 1:39. 


» TUDI NA [...] DEKLE BOM V TISTIH DNEH 
RAZLIL SVOJEGA DUHA« 


SESTRA JULIE B. BECK 
generalna predsednica Društva za pomoč 


Vemo, da smo uspešne, če živimo tako, da smo pripravljene za Duha, 
da ga sprejmemo in če vemo, kako mu slediti. 


Lani sem v veliko državah srečala na tisoče žensk svetih iz poslednjih dni. Njihov seznam izzivov je dolg 
in zaskrbljujoč. Soočajo se s težavami v družini, ekonomskimi preizkušnjami, katastrofami, nesrečami in 
boleznimi. Velikokrat jih kaj premoti in le malo je miru ter radosti. Navzlic priljubljenim medijskim 
sporočilom o nasprotnem nihče ni dovolj bogat, lep ali pameten, da bi se izognil življenjskim izkušnjam. 


Vprašanja sester so resna in globoka. Izražajo njihovo zaskrbljenost glede prihodnosti, obžalovanje 
zaradi neuresničenih pričakovanj, nekaj omahljivosti in premalo občutka o lastni vrednosti. Odražajo tudi 
globoko željo, da bi delale, kar je prav. 


V meni raste silno pričevanje o vrednosti Božjih hčera. Toliko je odvisno od njih! Na srečanjih s sestrami 
sem občutila, da nikdar ni bilo večje potrebe po večji veri in osebni pravičnosti. Nikdar ni bilo večje 
potrebe po močnih družinah in domovih. Nikdar ni bilo večje potrebe po pomoči ljudem v stiski. Kako 
poglobimo vero, okrepimo družine in priskrbimo pomoč?! Kako današnje ženske najdejo odgovore na 
lastna vprašanja in so močne ter neomajne pred neverjetnim nasprotovanjem in težavami? 


Osebno razodetje 


Dobra ženska ve, da nima dovolj energije, časa oziroma priložnosti, da bi poskrbela za vse ljudi ali 
naredila vse dobro, ki ga želi narediti njeno srce. Zivljenje za večino žensk ni mirno in zdi se, da je vsak 
dan potrebno narediti tisoč stvari, ki so večinoma vse pomembne. Dobra ženska se mora neprestano 
zoperstavljati vabljivim in zavajajočim sporočilom iz številnih virov, ki ji govorijo, da lahko svoje dolžnosti 
dalj časa zapostavlja in da si zasluži udobnejše in neodvisnejše življenje. Toda zaradi osebnega 
razodetja ve, kaj ima prednost, in živi samozavestno. 


Edina, najpomembnejša sposobnost, ki jo pridobimo tu, je, da smo pripravljeni na osebno razodetje, ga 
prejmemo in po njem delujemo. To, da prejmemo Gospodovega Duha, se začne z željo po tem Duhu, 
potrebna pa je tudi določena stopnja vrednosti. Če spolnjujemo zapovedi, se kesamo in obnavljamo 
krstne zaveze, smo blagoslovljene tako, da nas vselej spremlja Gospodov Duh.? Ženska v življenju dobi 
več dodatne duhovne in vsakršne moči, če sklene in spolnjuje tempeljske zaveze. Veliko odgovorov na 
težka vprašanja dobimo pri branju svetih spisov, ker so nam slednji v pomoč pri razodetjih". Vpogled, ki 
nam ga dajejo sveti spisi, se s časoma poglablja, zato je pomembno, da jim vsak dan namenimo nekaj 
časa. Za to, da nas spremlja Gospodov Duh, je bistvena tudi vsakodnevna molitev. Tisti, ki si za pomoč 
iskreno prizadevajo z molitvijo in preučevanjem svetih spisov, imajo v bližini pogosto papir in svinčnik, 
da navdih in zamisli zapišejo. 


Razodetje pogosto pride, ko delamo, kar je prav. Ko ženske same vzgajajo tako kot Kristus, lahko moč 
in mir prideta, ko je pomoč potrebna. Na primer, mame lahko občutijo pomoč Duha tudi, ko utrujeni, 
glasni otroci zahtevajo pozornost, lahko pa se od Duha oddaljijo, če izgubijo potrpežljivost z otroki. Če 
smo na pravem kraju, smo lahko vodene. Za manj motenj je potrebno zavestno prizadevanje, z Duhom 


razodetja pa je mogoče zmagati nad nasprotovanjem in vztrajati v veri v težkih dneh ter pri bistvenih 
rutinskih nalogah. Zaradi osebnega razodetja razumemo, kaj moramo delati vsak dan, da imamo več 
vere, da smo pravičnejše ter krepimo družino in dom ter poiščemo ljudi v stiski. Ker je osebno razodetje 
stalni, obnovljivi vir moči, celo v nemirnih časih lahko občutimo veliko pomoči. 


Rečeno nam je, naj zaupamo v tistega Duha, ki nas vodi k pravičnim dejanjem, da smo ponižne in 
presojamo pravično". Rečeno nam je tudi, da nam bo ta Duh razsvetlil um, nas v duši navdal z radostjo 
in nam pomagal spoznati, kaj vse moramo delati.S To obljubljeno osebno razodetje prejmemo, če zanj 
prosimo, se pripravimo, da ga bomo prejeli, in verujemo, zaupajoč, da nam bo dano. 


Društvo za pomoč - uči, navdihuje, krepi 


Poleg tega je Gospod v svoji modrosti dal Društvo za pomoč, da bi pomagal svojim hčeram v poslednjih 
dneh. Če Društvo za pomoč deluje po navdihu, ženske povzdigne iz sveta težav na pot življenja, ki jih 
pripravlja za blagoslove večnega življenja. To društvo je v samem bistvu odgovorno, da sestram 
pomaga, da razvijejo vero in osebno pravičnost, okrepijo družino in dom ter poiščejo ljudi v stiski. V 
Društvu za pomoč ženske lahko dobijo odgovore na svoja vprašanja in so blagoslovljene z združeno 
duhovno močjo vseh sester. Društvo za pomoč uzakonja pravo in večno naravo Božjih hčera. To je 
sveto zaupanje, svetilnik in sistem nudenja pomoči, ki ženske uči in navdihuje, da so močne in 
neomajne. Njegovo vodilo »Dobrodelnost nikoli ne mine«? poosebljajo vse dobre ženske. 


Ko neko dekle napreduje v Društvo za pomoč ali ko se neka ženska krsti v Cerkev, postane del 
sestrstva, ki jo krepi in pripravlja na večno življenje. Ko ženska pride v Društvo za pomoč, ji je zaupano, 
da pomembno prispeva, kjer koli v Cerkvi že je, in da nadalje napreduje, ne da bi bila pri tem deležna 
veliko zunanjega ugleda in hvale. Druga predsednica Društva za pomoč, Eliza R. Snow, je sestram 
rekla naslednje: 


»Biti hočemo spoštovane, ne kakor sodi svet, temveč primerne družabnice Bogov in svetih. Če se 
organiziramo, lahko druga drugi pomagamo ne le v dobrih delih, temveč ko se izboljšujemo, in naj jih bo 
malo ali veliko, ki pridejo opravljat to veliko delo, bodo te zasedle častno mesto v Božjem kraljestvu. [...] 
Zenske naj bodo ženske in ne otroci, ki jih je treba ves čas trepljati in popravljati. Vem, da nam je všeč, 
če nas cenijo, a če nam niso hvaležni za vse, za kar mislimo, da bi nam morali biti, kaj potem. Vemo, da 
nam je Gospod naložil veliko odgovornost, in ni je želje, ki nam jo vdihnil v dušo, ki se ne bo izpolnila, in 
najvišje dobro, ki ga lahko naredimo sebi in drugim, je, če se prečistimo in izobrazimo v vsem, kar je 
dobro in plemenito, da bomo za te odgovornosti usposobljene.«8 


Merjenje uspeha 


Dobre ženske vedno želijo vedeti, ali jim gre dobro. V svetu, kjer so merila uspeha pogosto izkrivljena, 
je še vedno pomembno, da hvaležnost in potrditev iščemo pri pravem viru. Če povzamem seznam iz 
Pridigajte moj evangelij, nam gre dobro, ko razvijemo lastnosti Jezusa Kristusa in si do potankosti 
prizadevamo upoštevati njegov evangelij. Dobro nam gre, če si prizadevamo izpopolniti sebe in delati 
po svojih najboljših močeh. Dobro nam gre, če smo vernejše in pravičnejše, če krepimo družino in dom 
ter poiščemo ljudi v stiski in jim pomagamo. Vemo, da smo uspešne, če živimo tako, da smo 
pripravljene za Duha, da ga sprejmemo in če vemo, kako mu slediti. Ko nekaj naredimo po svojih 
najboljših močeh, vseeno lahko doživimo razočaranje, vendar ne nad seboj. Lahko smo prepričane, da 
je Gospod z nami zadovoljen, ko čutimo, da preko nas deluje Duh.«? Mir, radost in upanje so na 
razpolago tistim, ki uspeh merijo pravilno. 


Razodetje v Joelovi knjigi navaja, da bodo Božje hčere v poslednjih dneh prerokovale in da bo Gospod 
svojega duha razlil nad svoje dekle.!? Predsednik Spencer W. Kimball je to prerokbo ponovil, ko je 
rekel: »Cerkev bo v poslednjih dneh močno rasla tudi zato, ker bo v Cerkev prišlo veliko dobrih žensk iz 
sveta (ki v sebi nosijo občutek za duhovnost). To se bo zgodilo v tolikšni meri, da bodo ženske v Cerkvi 
odražale pravičnost in jasno mnenje v svojem življenju, in to do mere, da bodo na ženske v Cerkvi 
gledali kot na posebne in drugačne - na srečen način - od žensk v svetu. [...] Tako bo, da bo ženski vzor 
v Cerkvi pomembna moč tako po številu kot duhovni rasti Cerkve v poslednjih dneh.«" 


Pričujem, da je evangelij Jezusa Kristusa pravi. Gospod se zanaša na svoje hčere, da bodo naredile 
svoj del in okrepile sionske domove ter gradile njegovo kraljestvo na Zemlji. Ko si prizadevajo za 
razodetje in ga lahko prejmejo, bo Gospod v teh poslednjih dneh na svoje dekle izlil svojega Duha. V 
imenu Jezusa Kristusa, amen. 


OPOMBE 

1. Jak 3:2, 4:26, NaZ 38:35, NaZ 44:6. 

2. Gl. NaZ 20:77. 

3. Gl. 2 Ne 32:3. 

4. 3 Ne 19:24-33. 

5. Gl. NaZ 11:12. 

6. Gl. NaZ 11:13. 

7.1 Kor 13:8. Na 

8. Eliza R. Snow, nagovor v Društvu za pomoč v oddelku Lehi, 27. okt. 1869, oddelek Lehi, utaški kol, zapisnik društva za pomoč, 1868- 
1879, 1. zvezek, LR 4817, 14. sr., 2. št., str. 26. 

9. Gl. Pridigajte moj evangelij, 2004, str. 10-11. 

10. Gl. JI 2:28-29. 

11. Predsednik Spencer W. Kimball, 74e Role of Righteous Women, Ensign, nov. 1979, str. 103-104. 


POT DOLŽNOSTI 


ŠKOF KEITH B. MCMULLIN 
drugi svetovalec predsedujočega škofovstva 


Dolžnost ne zahteva popolnosti, temveč marljivost. 


Naš svet je nemiren. Povsod so razprtije in nesreče. Včasih se zdi, kot da bi bilo človeštvo ogroženo. 
Pustošijo naravne nesreče, pa tudi osebne tragedije, kot so nepoštenje, krutost in nezvestoba. Gospod 
je o današnjih dneh dejal, da se bosta tresla nebo in zemlja in da bodo med človeškimi otroki velike 
stiske, toda svoje ljudstvo bo obvaroval." Naj nam bo ta obljuba v veliko tolažbo. 


Čeprav nesreče povsem prekinejo naš mir, ni potrebno, da nam za vedno uničijo življenje. »V [nas 
lahko obudijo] spomin«3, »[prebudijo] občutek dolžnosti do Boga«" in nas ohranijo »na poti [naših] 
dolžnosti«5. 


Na Nizozemskem je med drugo svetovno vojno družina Casper ten Boom doma skrivala tiste, ki so jih 
preganjali nacisti. Tako so živeli krščansko vero. Štirje družinski člani so umrli, ker so jim nudili 
zatočišče. Corrie ten Boom je s sestro Betsie preživela strašne mesece v zloglasnem koncentracijskem 
taborišču Ravensbruck. Betsie je tam umrla, Corrie pa preživela. 


V Ravensbrucku sta spoznali, da nam Bog pomaga odpuščati. Po vojni se je Corrie odločila o tem 
spregovoriti. Ob neki priložnosti je govorila skupini ljudi v Nemčiji, ki so trpeli zaradi vojne. Sporočilo je 
bilo: »Bog odpušča.« Takrat je bila Corrie za zvestobo blagoslovljena. 


K njej je stopil moški. Prepoznala ga je kot enega najokrutnejših stražarjev v taborišču. Rekel je: »V 
govoru ste omenili Ravensbruck.« »Tam sem bil stražar. Toda sedaj sem kristjan.« Pojasnil je, da je 
Boga prosil odpuščanja za vso storjeno krutost. Iztegnil je roko in vprašal: »Mi odpustite?« 


Corrie ten Boom je nato rekla: »Ni dolgo stal tam z iztegnjeno roko, toda zdelo se mi je, da sem ure in 
ure poskušala narediti nekaj najtežjega v življenju. Sporočilo, da Bog odpušča, je pogojeno: odpustiti 
moramo tistim, ki so nas prizadeli. Tiho sem molila: "Pomagaj mi! Roko lahko iztegnem. Toliko lahko 
naredim. Ti pa mi pomagaj odpustiti. Leseno, mehansko sem mu segla v roko. Takrat se je zgodilo 
nekaj neverjetnega. Energija iz rame je stekla po roki do najinih dlani. Nato mi je zdravilna toplina 
preplavila vse telo in v oči so mi privrele solze. Rekla sem: 'Brat, odpuščam ti z vsem srcem.' Dolgo sva 
se rokovala - nekdanji stražar in ujetnica. Nikoli prej nisem tako močno čutila Božje ljubezni kot takrat.«$ 


Za tiste, ki se izogibajo zlu in živijo pošteno, ki si prizadevajo za boljši dan in spolnjujejo Božje zapovedi, 
se stvari tudi v nesreči lahko popravijo. Odrešenik nam je pokazal kako. Iz vrta Getsemani, s križa in iz 
groba je zmagoslavno vstal ter nam dal življenje in upanje. Tudi danes nam pravi: »[Hodite] za menoj!«? 


Predsednik Thomas S. Monson svetuje: »Če želimo hoditi pokončno, moramo v življenju nekaj 
prispevati. Če želimo izpolniti svojo usodo in se vrniti k nebeškemu Očetu, moramo spolnjevati njegove 
zapovedi in živeti, kot je živel Odrešenik. Tako ne bomo le dosegli cilja, ki je večno življenje, temveč ta 
svet zapustili bogatejši in boljši, kot je bil, kot če ne bi živeli in izpolnili dolžnosti.«8 


V Svetem pismu so naslednje navdihnjene besede: »Končna beseda po vsem, kar si slišal: Boj se Boga 
in izpolnjuj njegove zapovedi, kajti to je za človeka vse!«9 

Kaj je dolžnost? Dolžnost, o kateri govorim, je to, kar moramo narediti in postati. Je moralna obveza, da 
iz posameznikov in skupnosti zberemo to, kar je prav in častitljivo. Dolžnost ne zahteva popolnosti, 
temveč marljivost. Ni le to, kar je zakonito, temveč, kar je krepostno. Ni le za vplivne, temveč temelji na 
osebni odgovornosti, poštenosti in pogumu. Opravljanje dolžnosti je dokaz vere. Predsednik Monson je 
rekel: »Rad imam in cenim plemenito besedo dolžnost.«!? Za člane Cerkve Jezusa Kristusa je pot 
dolžnosti vsakodnevno spolnjevanje zavez. 


Komu in čemu smo dolžni? Prvič, naša pot dolžnosti gre k Bogu, nebeškemu Očetu. Napravil je načrt 
odrešitve, ustvaril je nebesa in Zemljo ter Adama in Evo. Je vodnjak resnice!2, utelešena ljubezen! in 
vzrok, da obstaja odkupitev?. 


Predsednik Joseph F. Smith je rekel: »Vse, kar imamo, je od [Boga]. Sami smo le gmota neobdelane 
gline. Življenje, inteligenca, modrost, sodba in mišljenje so Božji darovi človeškim otrokom. Daje nam 
tako telesno kot tudi umsko moč. Vsak človek bi moral globoko v srcu čutiti hvaležnost do 
vsemogočnega Boga za obstoj, za vse Božje lastnosti. Boga moramo častiti z inteligenco, močjo, 
razumevanjem, modrostjo in z vso močjo, ki jo premoremo. V svetu bi morali delati dobro. To je naša 
dolžnost.«" 


Ne moremo opravljati dolžnosti za Boga Očeta, če tega ne delamo za Božjega Sina, Gospoda Jezusa 
Kristusa. On je naš Odkupitelj in Kralj. Čeprav sta ločeni osebi, sta eno v namenu. Če hočemo 
spoštovati enega, moramo spoštovati oba, kajti Oče je določil, da le preko Kristusa lahko popolnoma 
izpolnimo svojo dolžnost. S 


Ko moški in ženske, fantje in dekleta spolnjujejo dolžnost do Boga, čutijo, da jo morajo spolnjevati do 
drugih, do družine, Cerkve in naroda, vsega, kar jim je bilo zaupano. Dolžni so izboljševati svoje talente 
in biti dobri ljudje, poslušni državnim zakonom. Postanejo ponižni, ubogljivi in zlahka uslišijo prošnje. 
Samoobvladanje premaga razbrzdanost, poslušnost vodi njihovo marljivost. Navdaja jih mir. Državljani 
postanejo vdani, skupnosti dobrohotne in sosedje prijatelji. Bog nebes je zadovoljen, Zemlja mirna in 
svet postane boljši.!? 


Kako v težavah poznamo svojo pot dolžnosti? Molimo! To je zanesljiva pot za vsakogar, je pot do 
nebes. Apostol Peter je rekel: »Zakaj Gospodove oči so uprte v pravične in njegova ušesa v njihovo 
prošnjo.«!8 Ponižna, iskrena, navdihnjena molitev nam omogoča božansko vodstvo, ki ga tako obupno 
potrebujemo. Brigham Young je svetoval: »Včasih so ljudje zmedeni in zaskrbljeni, toda naša presoja 
nas uči, da smo dolžni moliti.«"? 


Jezus je učil: »Vselej morate bedeti in moliti, da ne pridete v skušnjavo; kajti Satan vas želi imeti, da vas 
preseje kakor pšenico. Zato morate vselej moliti k Očetu v mojem imenu; in kar koli boste prosili Očeta v 
mojem imenu, kar je prav, verujoč, da boste prejeli, glejte, vam bo dano. V družini vselej molite k Očetu 
v mojem imenu, da bodo vaše žene in otroci blagoslovljeni.«?? 


Zato da bodo molitve delovale, morajo biti ubrane z nebeškim načrtom. Molitev v veri je uspešna le, če 
takšna ubranost obstaja, ta pa obstaja, če molitev navdihne Sveti Duh. Duh spolnjuje pravične 
prošnje.2! Brez navdihnjenega vodstva smo nagnjeni k slabim prošnjam?, da si prizadevamo le za 
svojo voljo in ne njegove?. Pomembno je, da nas pri molitvi vodi Sveti Duh, kajti ta Duh, ki nas 
razsvetli, na molitve odgovarja. Takšna molitev prinese nebeške blagoslove, ker Oče »ve, česa 
[potrebujemo], preden ga [prosimo]«, in na vsako iskreno molitev odgovori. Navsezadnje nam 
obljublja: »Prosite in vam bo dano! Iščite in boste našli! Trkajte in se vam bo odprlo!«? 

Pričujem, da je pot dolžnosti jasno zarisana z neomajno vero v Boga, večnega Očeta, in v njegovega 
Sina, Jezusa Kristusa, in v moč molitve. To pot morajo prepotovati vsi Božji otroci, ki ga imajo radi in si 
želijo spolnjevati njegove zapovedi. Mlade vodi k osebnim dosežkom in pripravi, odrasle k obnovljeni 
veri in sklepom, starejše rodove pa k vpogledu in vztrajanjem v pravičnosti do konca. Vsakega zvestega 
popotnika opremi z Gospodovo močjo, ga varuje pred zlom in obdari s spoznanjem, da je »končna 
beseda po vsem, boj se Boga in izpolnjuj njegove zapovedi, kajti to je za človeka vse«?. V imenu 
Jezusa Kristusa, amen. 


OPOMBE 

1. Gl. Moses 7:61; poudarek dodan. 

2. Joseph F. Smith, Gospel Doctrine, 5. izdaja, 1939, str. 156. 

3. Moz 1:17. 

4. Al 7:22. 

5. He 15:5. 

6. Gl. Corrie ten Boom, A Chilling Encounter, Izvirno besedilo morda iz The Hiding Place or Tramp for the Lord, 197A. 
7. Lk 18:22. 

8. Thomas S. Monson, in Conference Report, področna konferenca v Dortmundu v Nemčiji, 1976; poudarek dodan. 
9. Prd 12:13; poudarek dodan. 

10. Thomas S. Monson, Duty Calls, Ensign, maj 1996, str. 43. 

11. Gl. NaZ 20:17-19. 

12. Gl. NaZ 93:36. 

13. Gl. 1 Jn 1:48. 

14. Gl. Jn 3:16; He 5:10-11 

15. Joseph F. Smith, v Conference Report, okt. 1899, str. 69, 70; poudarek dodan. 

16. Gl. Mor 10:32-33; NaZ 59:5. 

17. Gl. Al 7:23, 27. 

19. Discourses of Brigham Young, zbral John A. Widtsoe, 1954, str. 45; poudarek dodan. 
20. 3 Ne 2:18-21. 

21. Gl. NaZ 50:29-30. 

22. Jak 4:3. 

23. Jak 4:3. 

24. Mt 6:8. 

25. Mt 7:7; gl. tudi Joseph Smith Translation, Matthew 7:12-13, dodatek k Svetemu pismu. 
26. Prd 12:13; poudarek dodan. 

OODKUPITELJEVA SKALA 


STAREŠINA WILFORD W. ANDERSEN 
član prvega zbora sedemdeseterih 


Pričujem, da bodo tisti, ki njegove zapovedi spolnjujejo, 
prejeli več vere in upanja ter da bodo lahko premagali 
vse življenjske preizkušnje. 

Pred leti sem z družino obiskal Nauvoo v lllinoisu. Tam so si prvi sveti poiskali zatočišče. Številni so 
zaradi vse hujšega preganjanja izgubili dom in kmetijo, drugi ljubljene. Zbrali so se v Nauvooju in 
zgradili lepo, novo mesto. Toda preganjanje je bilo neizprosno in do leta 1846 so bili ponovno primorani 
zapustiti domove - tokrat sredi zime. Na ulici Parley so vozove postavili drugega za drugim in čakali, da 
bodo prečkali ledene vode reke Misisipi v neznano prihodnost. Ko smo stali na ulici Parley in 
premišljevali o njihovem težkem položaju, je moj pogled pritegnila vrsta lesenih napisov, pribitih na 
ograjo, na katerih so bili vžgani navedki iz dnevnikov teh trpečih svetih. Ko smo navedke brali, smo na 
svoje veliko presenečenje spoznali, da v njihovih besedah ni bilo obupa in malodušja, temveč zaupanje, 
zavezanost in celo radost. Navdajalo jih je upanje, ki ga razkriva naslednji navedek iz dnevnika Sarah 
DeArmon Rich iz februarja 1846: »Podati se na takšno pot pozimi [...] je bilo, kakor če bi stopili v žrelo 
smrti, vendar smo imeli vero [...] [in] čutili radost, da je prišel dan naše rešitve.«! 


Ti prvi pionirji so bili res brez doma, vendar ne brez upanja. V srcu so bili strti, v duhu pa močni. Naučili 
so se globoko in pomembno lekcijo. Spoznali so, da upanje z blagoslovoma miru in radosti ni odvisno 
od okoliščin. Spoznali so, da je pravi vir upanja vera - vera v Gospoda Jezusa Kristusa in njegovo 
neskončno odkupno daritev - edini trdni temelj, na katerem naj bi postavili svoje življenje. 


Danes je zgled tega pomembnega načela druga skupina pionirjev. V torek, 12. januarja, je Haiti 
prizadejal strahovit potres, ki je mesto Port-au-Prince pustil v ruševinah. Posledice so bile strahotne - po 
ocenah je milijon ljudi ostalo brez doma, čez 200.000 pa so jih razglasili za mrtve. Medtem ko je bil 
odziv vsega sveta brez primere, so v Port-au-Princu potekala neverjetna in navdihujoča reševalna 
prizadevanja - vodil jih je odbor krajevnih haitijskih cerkvenih voditeljev, ki so se organizirali po 
duhovniškem vzorcu in so delovali po navdihu. Med člani odbora so bili med drugim dva kolska 
predsednika in dve kolski predsednici Društva za pomoč v Port-au-Princu in predsednik misijona, ki pri 
svojih tridesetih letih predseduje 74 rednim misijonarjem na haitijskem misijonu Port-au-Prince. Vsi 
njegovi misijonarji so Haitijčani in čudežno je, da v tem uničujočem potresu ni bil ranjen niti eden. Tem 
krajevnim voditeljem so bila v roke dana sredstva Cerkve, ki so vključevala radodarne prispevke 
številnih med vami. Haitijčani so vam za vaša darovanja globoko hvaležni. Pod vodstvom odbora so iz 
Dominikanske republike skorajda takoj prispeli tovornjaki z živežem. V nekaj dneh po potresu so 
prispela letala, natovorjena s hrano, sistemi za čiščenje vode, šotori, odejami, medicinskimi zalogami in 
zdravniško ekipo. 


Devet kapel v in okrog Port-au-Princa je bilo skoraj nepoškodovanih - še en izjemen čudež. V tednih po 
potresu so postale zatočišče za več kot 5.000 Haitijčanov in baze, v katerih so razdeljevali hrano, vodo 
in medicinsko pomoč. Poskrbljeno je bilo za osnovne potrebe in sredi zmede se je začel vzpostavljati 
red. Čeprav so bili zvesti haitijski sveti hudo prizadeti, jih navdaja upanje v prihodnost. Kakor prvi pionirji 
iz leta 1846 imajo tudi oni strta srca, vendar so v duhu močni. Tudi ti nas učijo, da upanje, sreča in 
radost niso posledica okoliščin, temveč vere v Gospoda. 

Prerok Mormon, ki mu težke okoliščine niso bile tuje, je naslednji nauk razumel in ga jasno poučeval: 
»In spet, moji ljubljeni bratje, želel bi vam spregovoriti o upanju. [...] Glejte, povem vam, da boste upali 
glede na Kristusovo odkupno daritev [...] in to zavoljo vere vanj, glede na obljubo. Če zatorej človek 
veruje, mora upati; kajti brez vere ni upanja.«? 


Upanje izhaja iz vere v Jezusa Kristusa. On je svet že premagal in je obljubil, da nam bo obrisal solze", 
če se bomo le obrnili k njemu, verovali vanj in mu sledili. Tisti, ki so prav ta hip obupani ali so izgubili 
pogum, se nemara sprašujejo, kako bi sploh lahko spet upali. Če ste med njimi, si zapomnite, da upanje 
izhaja iz vere. Če hočemo upati, moramo razviti vero. 


Za vero v Odrešenika je potrebno več kot le verovati. Apostol Jakob je učil, da celo zli duhovi verujejo in 
trepetajo". Toda za pravo vero je potrebno delati. Razlika med zli duhovi in zvestimi člani te Cerkve ni v 
veri - temveč v delu. Vera raste, če spolnjujemo zapovedi. Delati moramo na tem, da spolnjujemo 
zapovedi. V svetopisemskem slovarju piše: »Čudeži ne prinesejo vere, temveč močno vero razvijemo s 
poslušnostjo evangeliju Jezusa Kristusa; drugače rečeno, vera izhaja iz pravičnosti.«5 


Če si prizadevamo spolnjevati Božje zapovedi, se kesamo grehov in obljubimo, da si bomo kar najbolje 
prizadevali slediti Odrešeniku, vedno bolj zaupamo, da bo zaradi odkupne daritve vse v redu. Te 
občutke potrdi Sveti Duh, ki iz nas prežene to, kar so naši pionirski starši imenovali »nepomembne 
skrbi«6, Navzlic preizkušnjam nas navdaja občutek, da smo dobro, in čutimo, da bi z njimi zapeli, da je 
resnično »vse dobro«?. 


Ne bi hotel pomanjševati stvarnosti klinične potrtosti. Nekateri bodo rešitev za potrtost in tesnobo našli v 
posvetovanju s pristojnimi strokovnjaki. Pri večini nas pa se žalost in strah začneta razblinjati in ju 
nadomestita sreča in mir, ko zaupamo v avtorja načrta sreče in ko razvijemo vero v Kneza miru. 


Nedavno je za rakom umrl moj dragi prijatelj. On in njegova družina so ljudje velike vere. Navdihujoče je 
bilo videti, kako jih je vera ponesla skozi ta nadvse težak čas. Navdajal jih je notranji mir, ki jih je 
podpiral in krepil. Z njihovim dovoljenjem bi rad prebral del pisma družinske članice, ki ga je napisala le 
nekaj dni pred očetovo smrtjo: 


»Zadnjih nekaj dni je bilo zlasti težkih... Ko smo se sinoči zbrali ob očetovi postelji, smo se 
Gospodovega Duha skoraj lahko dotaknili in je resnično deloval kot naš tolažnik. Pomirjeni smo... Česa 
tako težkega še nismo doživeli, toda čutimo mir, ker vemo, da [...] nam je nebeški Oče obljubil, da bomo 
kot družina spet živeli skupaj. Potem, ko je zdravnik očetu v bolnici povedal, da se ne da storiti nič več, 
nas je vse pogledal s popolno vero in neustrašno vprašal: 'Ali ima kdo v tej sobi težave z načrtom 
odrešitve?" Nihče; in hvaležni smo za očeta in mater, ki sta nas učila, naj v ta načrt popolnoma 
zaupamo.« 


Govorim vsem, ki trpijo, ki žalujejo, ki se v tem življenju soočajo ali se bodo soočili s preizkušnjami in 
izzivi. Moje sporočilo gre vsem, ki ste zaskrbljeni ali se bojite. Moje sporočilo je zgolj odmev - opomin 
stalnega tolažilnega nasveta ljubečega Očeta otrokom od začetka sveta. 


»[Pomnite, pomnite], da [morate] temelje graditi na skali našega Odkupitelja, ki je Kristus, Božji Sin; ko 
bo hudič poslal svoje silne vetrove, da, svoje strelice v vrtinčastem viharju, da, ko [vas] bosta udarjali 
vsa njegova toča in huda nevihta, da to ne bo imelo moči nad [vami], da bi [vas] povleklo v brezno bede 
in neskončnega gorja zavoljo skale, na kateri [ste zgrajeni], ki je zanesljiv temelj, temelj, na katerem 
ljudje ne morejo pasti, če gradijo na njem.«8 

Pričujem o njem, da je premagal svet, da nas nikdar ne bo pozabil ali zapustil, kajti vrezal nas je v dlani 
svojih rok". Pričujem, da bodo tisti, ki njegove zapovedi spolnjujejo, prejeli več vere in upanja ter da 
bodo lahko premagali vse življenjske preizkušnje. Doživeli bodo mir, ki presega vsako razumevanje.) V 
imenu Jezusa Kristusa, amen. 


OPOMBE 

1. Remembrances of Sarah DeArmon Pea Rich, 74e Jowa Trail, str. 173-174. 
2. Mor 7:4042. 

3. Gl. Raz 7:17. 

4. Gl. Jak 2:19. 

5. Gl. Bible Dictionary, opredelitev vere. 

6. Sveti, naprej, Hvalnice in otroške pesmi, št. 2. 
7. Sveti, naprej, Hvalnice in otroške pesmi, št. 2. 
8. He 5:12. 

9. Gl. 1 Ne 21:16. 

10. Flip 4:7. 

MATERE IN HČERE 


STAREŠINA M. RUSSELL BALLARD 
član zbora dvanajstih apostolov 


V teh poslednjih dneh je bistveno - celo nujno - da starši in otroci 
drug drugemu prisluhnemo in se drug od drugega učimo. 


Pred šestimi meseci sem na duhovniškem delu generalne konference govoril očetom in sinovom. Kot bi 
nemara pričakovali, me je mojih pet hčera, štiriindvajset vnukinj in vse večje število pravnukinj prosilo za 
enako pozornost. Zato bom danes predvsem govoril materam in hčeram v Cerkvi. 


Žena Barbara je pomembno vplivala na najine hčere in vnukinje; one pa nanjo. Mame in hčere imajo 
pomembno vlogo pri tem, da kljub uničujočim vplivom sveta, kjer sta ženskost in materinstvo popačena 
in prikrojena, druga drugi pomagajo odkrivati neskončne zmožnosti. 


Predsednik Joseph F. Smith je pred skoraj sto leti, ko je govoril ženskam v Cerkvi, rekel: »Niste 
namenjene, da bi vas vodile ženske sveta, pač pa da [...] ženske sveta ve vodite v vsem, kar je 


hvalevredno, vsem, kar je Božje, vsem, kar je povzdigujoče in [...] očiščujoče za človeške otroke.« 
(zapisnik generalnega sestanka Društva za pomoč, 1914) 


Sestre, bratje, ne moremo narediti tega, za kar ste bile že pred osnovanjem sveta božansko določene. 
Lahko poskusimo, vendar ne moremo niti upati, da bomo kdaj imeli vaše edinstvene darove. Na tem 
svetu ni ničesar tako osebnega, tako vzgojnega ali življenje spreminjajočega, kot je vpliv pravične 
ženske. 


Razumem, da nekatera dekleta nimate mame, s katero bi se o teh vprašanjih lahko pogovorile. Številne 
ženske pa nimate hčerke. Ker pa imajo vse ženske v sebi božansko naravo, oboje, tako naravni talent 
in kot materinsko skrb, večina tega, kar bom povedal, velja tako za babice, tete, sestre, mačehe, tašče, 
voditeljice kot druge učiteljice, ki včasih premostijo vrzel teh pomembnih odnosov med mamo in hčerko. 


Dekleta, mame vas obožujejo. V vas vidijo obljubo prihodnjih rodov. Vse, kar dosežete, vsak izziv, ki ga 
premagate, jih iskreno radosti. Vaše skrbi in razočaranja so tudi njihove skrbi in razočaranja. 


Danes bi dekletom rad predlagal, kako lahko docela izkoristite svoj odnos z mamo. Potem bom mamam 
povedal nekaj misli o tem, kako lahko še bolj vplivajo na hčere, pa tudi na druge družinske člane. 


Na žalost je vse preveč lahko ponazoriti zmedo in popačenost ženskosti v sodobni družbi. Nespodobne, 
nemoralne, razuzdane ženske se pojavljajo na radiu in televiziji, v časopisu in na filmskih platnih - svet 
pa jih slavi. Apostol Pavel je preroško govoril o »hudih časih«, ki bodo prišli v poslednjih dneh, in 
posebej omenil nekaj, kar se mu je zdelo zlasti hudo, »z grehi obložene ženske, take ki jih ženejo 
vsakovrstna poželenja« (2 Tim 3:6). V današnji kulturi so ženske pogosto videti smešne, nepomembne, 
nespametne in nemočne. So vkalupljene in nespoštovane. Družba jih nagovarja, da na človeštvo vtis 
pustijo le z zapeljevanjem, ki je najprodornejše, nevarno sporočilo, ki ga sovražnik pošilja ženskam. 


Draga dekleta, z vsem srcem vas rotim, da si vzornikov in učiteljev ne iščete v sodobni kulturi. Prosimo, 
da v svoji zvesti mami iščete zgled, ki mu boste sledile. Zgledujte se po njej in ne po zvezdnicah, katerih 
merila niso Gospodova merila in katerih vrednote ne odražajo večne perspektive. Obrnite se na mamo. 
Učite se od njene moči, poguma in zvestobe. Prisluhnite ji! Morda ne blesti v pisanju sporočil, morda niti 

nima Facebooka. Vendar ima obilico znanja, ko govorimo o srčnih in Gospodovih stvareh. Ko bo napočil 
čas za poroko in materinstvo, bo vaš največji vir modrosti. Nihče na Zemlji vas nima tako rad oziroma se 
ni pripravljen toliko žrtvovati, da bi vas spodbujal in vam pomagal najti srečo - v tem življenju in za 
večno. 


Moje mlade sestre, mamo imejte rade. Spoštujte jo! Prisluhnite ji! Zaupajte ji! Za vas si želi le najbolje. 
Skrbi jo za vašo večno varnost in srečo. Zato bodite prijazne z njo! Bodite potrpežljive zaradi njene 
nepopolnosti, kajti ima napake. Vsi jih imamo. 


Naj sedaj nekaj misli namenim materam, in sicer o posebni vlogi, ki jo imate v hčerinem življenju. Naša 
družinska prijateljica pogosto potuje s člani širše družine. Na vsakem potovanju opazi, kako zelo se 
dekleta obnašajo kot njihove mame. Če so mame varčne, so take tudi hčerke. Če so mame skromne, so 
taka tudi dekleta. Če mame na zakramentni sestanek pridejo v natikačih in v vsakdanji obleki, bodo tudi 
njihove hčere. Mame, vaš zgled je za vaše hčere zelo pomemben - četudi tega ne priznajo. 


Ženske so bile v svetovni zgodovini vedno učiteljice moralnih vrednot. Učenje se začne v zibelki in 
nadaljuje vse življenje njihovih otrok. V današnji družbi je polno sporočil o ženskosti in materinstvu, ki so 
nevarno in grešno napačna. Če bi vaše hčere ta sporočila upoštevale, bi stopile na pot greha in 
samouničenja. Nemara tega ne bodo razumele, če jim ne boste povedale oziroma če jim ne boste 
pokazale, kako se lahko odločijo bolje. Kot matere v Izraelu ste za hčerke prva obramba pred zvijačami 
sveta. 


Matere, razumem, da se včasih zdi, da otroci niso pozorni na lekcije, ki jih skušamo učiti. Verjemite mi, 
da sem že videl tisti pogled, ki prihaja iz oči najstnika ravno v tistem delu poučevanja, ki je po vašem 
mnenju najboljši. Naj vam zagotovim, de se vaša hči celo tedaj, ko mislite, da vas ne posluša, še vedno 
uči od vas, ko vas opazuje, ali se vaša dejanja ujemajo z besedami. Ralph Waldo Emerson je rekel: 
»To, kar delate, govori tako glasno, da ne morem slišati tega, kaj pravite.« (splet: navedek, št. 2323, v 
Laura Moncur's Motivational Ouotations) 


Hčere učite, da se bodo radostile vzgoje otrok. V tem lahko s svojo ljubeznijo in talenti vplivajo na 
največje večne posledice. Pomislite na svarilo predsednika Harolda B. Leeja, ki pravi: 
»Najpomembnejše delo, ki ga boste kdaj opravljali, je med stenami vašega doma.« (Harold B. Lee, 
Decisions of Successful Living, str. 248-249) Seveda to velja za vse nas, vendar je še zlasti pomembno, 
ko pomislimo na odnos med materjo in hčerjo. 


Matere, hčere učite, da se zvesta Božja hči izogiba skušnjavi, da bi druge obrekovala ali obsojala. 
Prerok Joseph je v govoru Društvu za pomoč v Nauvooju sestram rekel, da je »jezik neukročen član - 
krotite svoj jezik glede tega, kar ni pomembno« (26. maj 1842). V zadnjih letih je bilo o opravljivih ter 
podlih ženskah in dekletih napisanih veliko člankov, knjig in filmov. Satan vselej poskuša spodkopati 
najdragocenejšo prvino ženske Božje narave - vzgojo. 


Hčerka se v odnosu z materjo z vzgojo nauči, kako vzgajati. Ljubljena je. Uči se jo in doživi, kaj pomeni 
imeti nekoga, ki jo ima dovolj rad, da jo vzgaja, hkrati pa jo spodbuja in vanjo verjame. 


Pomnite, sestre, Bog je vir vse moralne in duhovne moči. Dostop do te moči pridobimo, ko z Bogom 
sklenemo zaveze in jih spolnjujemo. Matere, hčere učite o pomembnosti sklepanja zavez in jim 
pokažite, kako naj te zaveze spolnjujejo, da si bodo želele živeti tako, da bodo vredne templja. 


V današnjem svetu to pomeni, da se s hčerko pogovorite o spolnosti. Vaše hčere, pa tudi sinovi, 
prihajajo v leta, ko svet odkrito sprejema zgodnje, priložnostne in brezbrižne spolne odnose. Nemoralne, 


omadeževane ženske so prehvaljene in vse prepogosto se jih časti ter posnema. Čeprav obstajajo 
načini, kako lahko doma in v družini zmanjšamo izpostavljenost tem odvratnim prvinam sodobnega 
življenja, se vaše hčerke ne morejo docela izogniti vsiljivim skušnjavam in sporočilom o spolnosti, ki jih 
obdajajo. Imejte pogoste, odkrite pogovore in jih o teh zadevah učite resnico. 


Na primer, razumeti morajo, da takrat, ko so oblečene v pretesna, prekratka ali preveč odprta oblačila, 
ne le da fantom, s katerimi se družijo, pošiljajo napačno sporočilo, ampak tudi zmotno mislijo, da je 
vrednost ženske odvisna izključno od njene čutne privlačnosti. To nikoli ni bilo in nikoli ne bo v 
pravičnem opisu zveste Božje hčere. To jim morate večkrat jasno in glasno povedati. Biti jim morate 
zgled s svojimi merili oblačenja, urejenosti in spodobnega življenja. 


Verjetneje je, da bodo mladi zaveze sklenili in jih izpolnjevali, če se bodo naučili prepoznati prisotnost in 
glas Duha. Hčere učite o duhovnih stvareh. Usmerite jih v svete spise. Omogočite jim izkušnje, ki jim 
bodo pomagale, da bodo v življenju cenile blagoslove duhovniške moči. S spolnjevanjem zavez se bodo 
naučile poslušati Gospodov glas in prejemati osebna razodetja. Bog bo resnično slišal njihove molitve in 
nanje odgovoril. Skupna tema za leto 2010 se nanaša tako na mlade kot na vse nas: »Krepak in 
odločen bodi. Ne boj se in se ne plaši; kjer koli boš hodil, bo s teboj Gospod, tvoj Bog.« (Joz 1:9) To jih 
bo varno pripeljalo do tempeljskih blagoslovov. Poskrbite, da bodo vedele, da je spolnjevanje zavez 
najvarnejša pot k večni sreči. Če je potrebno, jih učite, kako naj se pokesajo in ostanejo čiste in vredne. 


Bratje in sestre, če vam to zveni znano, je to zato, ker že tri konference zapored govorim staršem in 
njihovim otrokom. Aprila lani sem mlade spodbujal z govorom »Učimo se iz preteklosti«. Navajam: »Ce 
ste pripravljeni poslušati in se učiti, se lahko nekaj najpomembnejših življenjskih naukov naučite od ljudi, 
ki so šli pred vami. [...] Koliko bolje boste živeli, če se boste zgledovali po zvestih Kristusovih 
privržencih.« 


Oktobra lani sem na duhovniškem sestanku govoril očetom in sinovom, danes pa sem večinoma govoril 
materam in hčeram. V vsakem primeru je bilo moje sporočilo drugačno, vendar podobno. Upam, da 
poslušate in vidite vzorec ter slišite stalno, dosledno sporočilo, ki je v teh poslednjih dnevih bistveno - 
celo kritično - da starši in otroci drug drugega poslušajo in učijo. Pojmi, o katerih sem govoril, niso le 
eterični, ampak so bistvo, središče Božjega načrta za našo večno srečo in mir. 


Cerkev bo pomagala, kjer bo lahko. Tu smo, da vam kot staršem in kot otrokom pomagamo in vas 
podpiramo. Vendar je dom najpomembnejši kraj, kjer lahko mlade danes pripravite na to, da bodo v 
prihodnosti vodili družino in Cerkev. Kot matere in očetje smo odgovorni, da delamo vse, kar lahko, da 
bomo mlade pripravili, da bodo zvesti, pravični moški in ženske. Doma moramo evangelij poučevati z 
nasveti in zgledom. 


Svoj nasvet zaključujem z naslednjim preroškim povzetkom predsednika Josepha F. Smitha: 
»[Družinske] vezi niso namenjene izključno za to življenje, za čas, ki ga razlikujemo od večnosti. Živimo 
za čas in večnost. Vezi in odnose razvijamo za čas in večnost. [...] Kdo poleg svetih iz poslednjih dni 
razmišlja o tem, da bomo po smrti še naprej družina - oče, mati, otroci, ki bodo drug drugega prepoznali, 
[:..] družina kot enota v veliki in popolni ureditvi Božjega dela in da je vsem usojeno, da smo skupaj v 
času in večnosti?« (Joseph F. Smith, Gospe! Doctrine: Selections from the Sermons and Writings of 
Joseph F. Smith, zbral John A. Widtsoe, str. 277) 


Molim, da nas bo Bog blagoslovil, ko bomo doma drug drugega učili, vzgajali in pripravljali na veliko 
delo, ki ga moramo v prihodnosti opraviti. V imenu Gospod Jezusa Kristusa, amen. 

POMAGAJTE JIM NA POTI DOMOV 


PREDSEDNIK HEMRY B. EYRING 
prvi svetovalec Prvega predsedstva 


Božjim otrokom najbolj pomagamo, če jim že kot majhnim 
okrepimo vero v Jezusa Kristusa in njegov obnovljeni evangelij. 


Bratje in sestre, nebeški Oče želi in potrebuje našo pomoč, da se bodo njegovi duhovni otroci lahko 
vrnili k njemu domov. Danes bom govoril o mladih članih prave Cerkve, ki so že stopili na tesno in ozko 
pot, ki vodi v nebeški dom. Nebeški Oče želi, da zgodaj postanejo duhovno močni, da bodo na poti 
ostali. Zato potrebuje našo pomoč, da jim bomo, če bodo začeli tavati, takoj pomagali, da se bodo na 
pot vrnili. 


Kot mlademu škofu mi je kmalu postajalo jasno, zakaj Gospod želi, da okrepimo otroke, ko so še mladi, 
in jih hitro rešimo. Povedal vam bom zgodbo o dekletu, ki predstavlja številne, ki sem jim v dolgih letih 
skušal pomagati. Usedla se je nasproti mene in mi govorila o svojem življenju. Ko je bila stara osem let, 
se je krstila in so jo potrdili za članico Cerkve. V očeh ni imela solz, ko je govorila o več kot dvajsetih 
letih, ki so sledila, vendar je bilo v njenem glasu zaznati žalost. Rekla je, da se je njena pot navzdol 
začela, ko se je odločila, da se bo družila z ljudmi, ki so se ji zdeli zanimivi. Pričela je kršiti zapovedi, ki 
so se ji sprva zdele manj pomembne. 


Najprej je bila malce žalostna in se je počutila krivo. Toda druženje s prijatelji jo je navdalo z občutkom, 
da jo imajo radi, zato so se njene odločitve, da se pokesa, zdele čedalje manj pomembne. Ko je 
prekršila čedalje več zapovedi, se je zdelo, da so se sanje o srečnem večnem domu razblinile. Bedna, 
kot je rekla, mi je sedela nasproti. Hotela je, da jo rešim iz pasti greha, v katero se je ujela. Toda zanjo 
bi bil edini izhod to, da bi verovala v Jezusa Kristusa, imela strto srce, se pokesala in se tako očistila, 
spremenila ter prejela moč zaradi Gospodove odkupne daritve. Pričeval sem ji, da je to mogoče. In res 
je bilo, vendar toliko težje, kot bi bilo, če bi po veri živela že na začetku svoje poti domov k Bogu in 
takoj, ko je zašla. 


Božjim otrokom najbolj pomagamo, če jim že kot majhnim okrepimo vero v Jezusa Kristusa in njegov 
obnovljeni evangelij. Nato jim pomagajmo, da bo ta vera hitro vzplamtela, preden začne ugašati, ko 
skrenejo s poti. Zato lahko nenehno pričakujemo priložnosti, da bi pomagali popotnikom med Božjimi 
otroki. Odrešenik nam je povedal, zakaj bo tako, ko je opisal, da bo za vse Božje, duhovne otroke 
potovanje domov težko zaradi megle, ki jo ustvarjajo grehi in Satan: »Vstopite skozi ozka vrata; kajti 
široka so vrata in prostorna je pot, ki vodi v pogubo, in veliko jih je, ki vstopajo skoznja; kajti ozka so 
vrata in tesna je pot, ki vodi v življenje, in malo jih je, ki jo najdejo.«! 


Ljubeči nebeški Oče, ki je potrebe svojih otrok predvidel, je vzdolž poti postavil navodila in reševalce. 
Da bi nam omogočil varno pot, je poslal svojega Sina, Jezusa Kristusa. V tem času je za preroka 
poklical predsednika Thomasa S. Monsona, ki nas že od mladosti uči, ne le, kako naj na poti ostanemo, 
ampak tudi, kako naj rešimo tiste, ki so žalostni. 


Nebeški Oče nam je namenil številne situacije, da krepimo ljudi in jih po potrebi pripeljemo na varno. 
Naše najpomembnejše zadolžitve so v družini. Pomembne so zato, ker ima družina priložnost, da 
otroka že na začetku življenja trdno postavi na pot. Starši, bratje in sestre, stari starši, tete in strici so 
zaradi ljubečih vezi, ki so značilne za družino, vplivnejši vodniki in reševalci. 

V prvih osmih letih otrokovega življenja je družina v prednosti. Satan v teh zaščitenih letih zaradi 
odkupne daritve Jezusa Kristusa ne more uporabljati temne megle, s katero prekriva pot domov. 
Gospod v teh dragocenih letih družinam pomaga tako, da v Osnovno pokliče ljudi, ki otroke duhovno 
krepijo. Priskrbi tudi brate v Aronovem duhovništvu, da razdelijo zakrament. Otroci v zakramentnih 
molitvah slišijo obljubo, da bodo lahko imeli Božjega Duha, če bodo njegovim zapovedim poslušni. 
Zaradi tega bodo imeli moč, da se bodo uprli skušnjavam, ko pridejo, in bodo nekoč v prihodnosti 
pomagali drugim. 


Veliko škofov v Cerkvi po navdihu pokliče najmočnejše ljudi v oddelku, da služijo otrokom v Osnovni. 
Zavedajo se, da je le malo verjetno, da bomo morali otroke, če bodo imeli močno vero in pričevanje, 
reševati v najstniških letih. Zavedajo se, da trdni duhovni temelj lahko spremeni življenje. 


Vsi lahko pomagamo. Pomagajo lahko babice, dedki in vsak član, ki otroka pozna. Ni treba, da bi bili 
uradno poklicani v Osnovno. Niti ni starostne omejitve. Ena takšnih žensk je bila v mladosti v 
generalnem odboru Osnovne in je pomagala sestaviti vodilo OSP. 


Otrokom se ni nikoli naveličala služiti. V oddelku je na lastno željo vse do devetdesetega leta starosti 
učila v Osnovni. Majhni otroci so čutili njeno ljubezen. Videli so njen zgled. Učila jih je preprostih načel 
evangelija Jezusa Kristusa. Najpomembneje je, da jih je z zgledom učila prepoznavati Svetega Duha. 
Ko so to osvojili, so bili trdno na poti vere in so se lahko uprli skušnjavam. Le malo je verjetno, da jih bo 
treba reševati, ampak bodo pripravljeni, da bodo sami reševali druge. 


Ko so bili najini otroci majhni, sem spoznal moč preproste vere v molitev in Svetega Duha. Najin 
najstarejši sin še ni bil krščen. Družina, učitelji v Osnovni in duhovniški bratje smo mu pomagali, da bi 
občutil in prepoznal Duha ter vedel, kako naj prejme Gospodovo pomoč. 


Neko popoldne ga je žena odpeljala na dom neke ženske, ki ga je učila brati, jaz pa naj bi ga šel iskat 
na poti iz službe domov. Učna ura se je končala prej, kot sva pričakovala. Ker je bil prepričan, da pot 
pozna, se je peš odpravil proti domu. Kasneje je rekel, da je bil zelo samozavesten in da mu je bilo 
všeč, ker je šel domov sam. Ko je prehodil slab kilometer, se je pričelo temniti. Zazdelo se mu je, da je 
še vedno zelo daleč od doma. 


Še vedno se spominja, da so bile luči avtomobilov, ki so vozili mimo, zamegljene zaradi njegovih solz. 
Počutil se je kot majhen otrok, ne kot samozavesten fant, kot je bil, ko se je odpravil domov. Spoznal je, 
da potrebuje pomoč. Nečesa se je spomnil. Vedel je, da mora moliti. S ceste je šel proti drevesom, ki jih 
je v temi komaj videl. Našel je prostor in pokleknil. 


Izza grma je zaslišal glasove, ki so mu šli naproti. Dva mlada sta ga slišala jokati. Ko sta se približala, 
sta rekla: »Ti lahko pomagava?« V solzah jima je povedal, da se je izgubil in da hoče domov. Vprašala 
sta ga, če ve svojo telefonsko številko oziroma naslov. Ni je vedel. Vprašala sta ga, kako mu je ime. 
Odpeljala sta ga k sebi domov nedaleč stran in nas poiskala v imeniku. 


Ko sta me poklicala, sem pohitel tja, hvaležen, da sta se ta prijazna človeka znašla na njegovi poti 
domov. Večno bom hvaležen, ker se je naučil moliti z vero, da bo pomoč prišla, ko se je izgubil. Ta vera 
ga je vodila na varno in večkrat, kot se lahko spomni, k njemu pripeljala ljudi, ki so mu pomagali. 


Gospod je v svojem kraljestvu postavil vzorec reševanja in rešitelje. Modri Gospod je svoje služabnike 


navdihnil, da pripravijo nekatere najpomembnejše načine, da nas v najstniških letih okrepijo, in poklical 
najboljše rešitelje. 


20 


Poznate pomembna programa, ki ju je priskrbel Gospod. Eden je za dekleta in se imenuje Osebni 
napredek. Drugi za Aronovo duhovništvo in se imenuje Dolžnost do Boga. Mlade odraščajočega rodu 
spodbujamo, naj vidijo svoj potencial in krepijo svojo veliko duhovno moč. Te, ki za mlade skrbijo, 
prosimo, naj delajo to, kar Gospod zahteva od nas, da jim pomagamo. Ker je prihodnost Cerkve odvisna 
od njih, nam ni vseeno. Oba programa smo izboljšali, vendar njun namen ostaja nespremenjen. 
Predsednik Monson je rekel: »Naučimo se, kar bi se morali naučiti, delajmo, kar bi morali delati, in 
bodimo, kar bi morali biti.«? 


Knjižica Osebni napredek za mladenke pojasni, kakšen je njihov namen: »Program Osebni napredek 
uporablja osem vrednot, ki ti bodo v pomoč pri boljšem razumevanju tega, kdo si, zakaj si tu na Zemlji in 
kako naj bi se kot Božja hči pripravila na tempelj, kjer boš sklenila svete zaveze.«3 


Nadaljuje, da bodo dekleta sprejela obveze, jih izpolnile in staršem ali voditeljem o napredku poročale. 
Obljublja tudi, da bodo vzorci, ki jih bodo sprejele, ko bodo delale na osebnem napredku, kot so molitev, 
preučevanje svetih spisov, služenje in pisanje dnevnika, postali vsakodnevna navada. S temi navadami 
si bodo okrepile pričevanje in se vse življenje učile ter izboljševale.4 


Program Dolžnost do Boga za mladeniče v Aronovem duhovništvu smo posodobili. Združen bo v eno 
preprosto knjižico za vse tri službe Aronovega duhovništva. Izvod te knjižice bodo dobili mladeniči in 
njihovi voditelji. To je močno orodje! Mladeniči si bodo okrepili pričevanje in svoj odnos z Bogom. V 
pomoč jim bo pri učenju in izpolnjevanju duhovniških dolžnosti. Okrepila bo njihov odnos s starši, s člani 
zbora ter mladeniči in njihovimi voditelji. 


Oba programa veliko odgovornost posvečata samostojnim prizadevanjem mladih. Prosi se jih, naj se 
učijo in delajo to, kar bi bil izziv za vsakogar. Ko se spomnim svoje mladosti, ne pomnim, da bi imel 
takšne izzive. No, ob redkih priložnostih sem moral doseči kaj tako težkega. Ta programa zahtevata 
doslednost, velik trud in skupek večletnega učenja ter duhovnih izkušenj. 


Ko sem o tem premišljeval, sem ugotovil, da je vsebina teh knjižic oprijemljivi prikaz Gospodovega 
zaupanja v odraščajoči rod in vse nas, ki jih imamo radi. Vidim, da je to zaupanje dobro naloženo. 
Opazoval sem delovanje zborov Aronovega duhovništva. Videl sem fante, ki so sledili zgledu učenja, 
načrtovali, kar Bog želi od njih, in izvršili to, čemur so se obvezali, in potem drugim pripovedovali, kako 
so se duhovno spremenili. Ob tem mi je postalo jasno, da se je Duh dotaknil očetov, mater, voditeljev, 
prijateljev in celo bližnjih med verniki, ko so mlade slišali, kako so prejeli moč. Mladi in tudi tisti, ki so jim 
pri rasti pomagali, so bili duhovno povzdignjeni, ko so pričevali. 


Program Mladenk prav tako vsebuje močan vzorec za razvijanje duhovne moči pri dekletih in nam 
ponuja priložnost, da jim pomagamo. Osebni napredek dekletom pomaga, da se pripravijo na 
tempeljske uredbe. V pomoč so jim zgledi mater, babic in vsake pravične ženske v Cerkvi. Videl sem, 
kako so starši hčeri pomagali doseči cilje in sanje tako, da so opazili in cenili vse, kar je naredila dobro. 


Pred dnevi sem opazoval mamo in hčer, ki sta prejeli priznanje, ker sta skupaj postali zgled izjemnih 
žensk. Ko sta mi govorili, kaj jima to pomeni, sem začutil Gospodovo odobravanje in spodbudo za vse 
nas. 


Največja od vseh oblik pomoči, ki jo bomo tem mladim nudili, je, da bodo čutili naše zaupanje, da so na 
pravi poti domov k Bogu in da bodo zmogli. To bomo najbolje delali, če bomo hodili z njimi. Ker je pot 
strma in včasih skalnata, bodo včasih obupani in se celo opotekali. Včasih bodo zmedeni glede svojega 
cilja in bodo tavali za cilji, ki za večnost niso tako pomembni. Pri teh navdihnjenih programih je to le 
malo verjetno, ker bodo mlade vodili, da si bodo prizadevali in prejeli vodstvo Svetega Duha. 


»Ji 


Najboljši nasvet, ki ga mladim lahko damo, je, da se lahko k nebeškemu Očetu vrnejo le, če jih bo vodil 
in opozarjal Sveti Duh. Če smo torej pametni, bomo spodbujali, hvalili in bili zgled vsega, kar privablja 
vodstvo Svetega Duha. Ko se bodo z nami pogovarjali o tem, kaj delajo in doživljajo, moramo biti mi 
sami vredni Svetega Duha. Potem bodo v naši pohvali in nasmehu čutili Božje odobravanje. Če bomo 
čutili, da jim moramo svetovati, bodo v tem čutili našo in Božjo ljubezen - ne očitek in zavrnitev, ki 
Satanu dopušča, da jih še bolj odtuji. 


Zgled, ki ga od nas najbolj potrebujejo, je, da delamo to, kar morajo delati oni. Moliti moramo za 
duhovne darove. Razmišljati moramo o odlomkih iz svetih spisov in besedah živih prerokov. Poskrbeti 
moramo za načrte, ki niso le želje, ampak zaveze. Nakar pa moramo obljube Bogu izpolnjevati. Druge 
moramo krepiti tako, da jim govorimo o blagoslovih odkupne daritve v našem življenju. 


V življenju moramo biti sami zgled stanovitne in nenehne zvestobe, ki jo od njih pričakuje Gospod. Če 
bomo to delali, jim bo z našo pomočjo po Duhu zagotovljeno, da bodo, če bodo vztrajali, slišali besede 
ljubečega Odrešenika in nebeškega Očeta: »Prav, dobri in zvesti služabnik! V malem si bil zvest, čez 
veliko te bom postavil. Vstopi v veselje svojega gospodarja!« Mi, ki jim bomo pomagali, bomo tem 
besedam radostno prisluhnili. 


Pričujem, da ima Gospod rad vas in vse Božje otroke. To je njegovo kraljestvo, obnovljeno z 
duhovniškimi ključi po preroku Josephu Smithu. Thomas S. Monson je današnji Gospodov prerok. 
Obljubljam vam, da lahko mladi in vsi, ki jih imamo radi in jim zaupamo, če bomo prisluhnili 
navdihnjenim navodilom v tej pravi Cerkvi Jezusa Kristusa, varno pridemo domov k nebeškemu Očetu 
in Odrešeniku, da bomo v družinah radostni živeli za vekomaj. V imenu Jezusa Kristusa, amen. 


OPOMBE 

1. 3 Ne 14:13-14. 

2. Gl. Thomas S. Monson, generalna konferenca, oktober 2008. 
3. Knjižica Osebni napredek, Kot Božje priče. 

4. Ibid. 

5. Mt 25:21. 

Sobotni popoldanski del 


POTRJEVANJE CERKVENIH VODITELJEV 


PREDSEDNIK DIETER F. UCHTDORF 
drugi svetovalec Prvega predsedstva 


Predlagamo, da Thomasa Spencerja Monsona podpremo kot preroka, vidca in razodevalca ter 
predsednika Cerkve Jezusa Kristusa svetih iz poslednjih dni, Henryja Benniona Eyringa kot prvega 
svetovalca Prvega predsedstva in Dietra Friedricha Uchtdorfa kot drugega svetovalca Prvega 
predsedstva. Kdor soglaša, naj dvigne roko. Če kdo nasprotuje, naj dvigne roko. 


Predlagamo, da podpremo Boyda Kennetha Packerja kot predsedniku zbora dvanajstih apostolov in 
naslednje člane tega zbora: Boyda K. Packerja, L. Toma Perryja, Russila M. Nelsona, Dallina H. Oaksa, 
M. Russlla Ballarda, Richarda G. Scotta, Roberta D. Halesa, Jefireyja R. Hollanda, Davida A. Bednarja, 
Ouentina L. Cooka, D. Todda Christoffersona in Neila L. Andersena. Kdor soglaša, naj dvigne roko. Če 
je kdo proti, naj to pokaže. 


Predlagamo, da podpremo svetovalca Prvega predsedstva in dvanajst apostolov kot preroke, vidce in 
razodevalce. Kdor soglaša, naj dvigne roko. Če je kdo proti, naj prav tako dvigne roko. 


Predlagamo, da s 1. majem 2010 razrešimo naslednje področne sedemdesetere: Jorga M. Alvarada, 
Homera S. Amata, Manuela Araiza, Jorga D. Arrevillaga, Marcela Bolfarinija, Fernanda E. Calderona, 
Gabriela A. Camposa, Chu-Jena Chia, Flavia A. Coopra, Ronalda da Costa, Johna C. Daltona, Kevina 
R. Duncna, Randyja D. Funka, Roberta H. Garffa, Gerrita W. Gonga, Frericha J. Gortsa, S. Horacia 
Guzmana, Ronalda J. Hammonda, Stephna W. Hansna, Yuja Chena (Phillipa) Hoa, Patricka Kearona, 
Christiaana H. Kleijwega, Larryja R. Lawrenca, Roberta W. Leesa, F. Reneja Lolija, Juana A. Machuca, 
Pera G. Malma, Carlosa S. Obata, Alexandra A. Oduma, A. Rolanda Oyola, Melvina R. Perkinsa, 
Jamesa C. Perryja, Johna C. Pingreeja, Dinarja M. Reyesa, D. Chada Richardsona, Mauryja W. 
Schooffa, Hansa T. Sorensena, Johna C. Taggarta, Donalda P. Tenneyja, G. Perrina Walkerja, Johanna 
A. Wondra, Kazuhika Yamashita. Kdor se želi tem bratom zahvaliti za odlično opravljeno služenje, 
prosimo, naj dvigne roko. 


Predlagamo, da razrešimo sestre Cheryl C. Lant, Margaret S. Lifferth in Vicki F. Matsumori kot 
generalno predsedstvo Osnovne. Prav tako razrešujemo vse članice generalnega odbora Osnovne. 
Kdor se želi tem sestram zahvaliti za predano služenje, prosimo, naj dvigne roko. 


Predlagamo, da podpremo naslednje področne člane sedemdeseterih: lana S. Arderna, Philipa K. 
Busseyja, Reneja J. Cabrera, Renata Capellettija, Paula D. M. Christensena, Rogeria G. R. Cruza, 
Donalda D. Deshlerja, Georga R. Donaldsona, lnija B. Ekonga, Christiana Fingerleja, Craiga G. 
Fisherja, Jerryla L. Garnsa, Jacka N. Gerarda, M. Keitha Giddensa, Brenta J. Hillierja, Juija Changa 
Juana, Georga M. Keela, Dana O. Leavitta, Alexandra T. Mestra, Arayika V. Minasyana, T. Jacksona 
Mkhabela, S. Gifforda Nielsna, Valentina F. Nufieza, Jeffryja E. Olsona, R. Ingvarja Olssona, Roberta 
N. Packerja, Nathaniela R. Payna, Cesarja A. Pereza ml., Foucharda Pierre-Nauja, Michaela J. Realla, 
Edsona D. G. Ribeira, Brada K. Risenmayja, Dirka Sebalda, Mozarta B. Soaresa, Carlosa A. Solisa, 
Norlanda de Souzo Lopesa, Kouzouja Tashira, Gerarda J. Wilhelma, Omarja Villalobosa, Kevina J. 
Worthna, W. Christopherja Waddella, Craiga T. Wrighta, Alana J. Webba, Jima L. Wrighta. Kdor 
soglaša, naj dvigne roko. Ali kdo ugovarja? 


Predlagamo, da podpremo Rosemary M. Wixom kot novo generalno predsednico Osnovne, Jean A. 


Stevens kot prvo svetovalko in Cheryl A. Esplin kot drugo svetovalko. Kdor soglaša, naj dvigne roko. Ali 
kdo ugovarja? 

Predlagamo, da podpremo druge generalne osebnosti, področne sedemdesetere in generalna 
predsedstva pomožnih organizacij, v katerih zasedajo. Kdor soglaša, naj dvigne roko. Če kdo nasprotuje, 
naj dvigne roko. 


Predsednik Monson, videti je, da je bilo potrjevanje v Konferenčnem središču enoglasno. Bratje in sestre, 


hvala vam za izkazano podporo, vero, predanost in molitve! Novo generalno predsedstvo Osnovne 
vabimo, da zasedejo svoje mesto na podiju. 


DŠ 


POROČILO CERKVENEGA REVIZIJSKEGA 
ODDELKA ZA LETO 2009 


POROČILO PRIPRAVIL ROBERT W. CANTWELL 
generalni direktor cerkvenega revizijskega oddelka 


Dragi bratje! 


Svet za razporejanje desetine odobri porabo cerkvenih sredstev, kot predpisuje 120. razdelek Nauka in 
zavez. Svet sestavljajo Prvo predsedstvo, zbor dvanajstih apostolov in predsedujoče škofovstvo. Slednji 
odobri proračun za cerkvene oddelke in službe. Cerkveni oddelki morajo sredstva uporabiti v skladu z 
odobrenimi proračuni in cerkvenimi pravili ter postopki. 


Cerkveni revizijski oddelek ima dostop do vseh zapisov in sistemov, ki jih potrebuje za oceno 
ustreznosti nadzora nad prejemki in izdatki ter za zaščito cerkvenega premoženja. Cerkveni revizijski 
oddelek je neodvisen od vseh drugih cerkvenih oddelkov in služb. Osebje so pooblaščeni javni 
računovodje, pooblaščeni notranji revizorji, pooblaščeni revizorji informacijskih sistemov in drugi 
verodostojni strokovnjaki. 


Cerkveni revizijski oddelek je na osnovi opravljenih revizij mnenja, da so bili leta 2009 prejemki, izdatki 
in premoženje Cerkve v vseh gmotnih pogledih zabeleženi in vodeni v skladu z ustreznimi 
računovodskimi predpisi, odobrenimi proračuni ter cerkvenimi pravili in postopki. 


S spoštovanjem 


Robert W. Cantwell 
(generalni direktor) 


AE 


STATISTIČNO POROČILO ZA LETO 2009 


POROČA BROOKP. HALES 
tajnik prvega predsedstva 


Prvo predsedstvo je izdalo naslednje statistično poročilo o rasti in stanju v Cerkvi do dne 31. decembra 
2009. 


Cerkvene enote 

JE A o LM 2.865 
MENO Na. sie dani ena osat neb aii zlega ine Do Me Nat mon 344 
Ol NrO Ee o ANN NE oe zn al a z ene 616 
ooeEIKI VEJE se ki AN nalne ooo z ŽA a a an 28.424 
Članstvo v Cerkvi 

skupnojstevl0ElENOV: ss... aja sojo seine eb EN SARA ve 13.824.854 
bendalštevlavotrok za zapis v [etu,2008;x....::.eis rain ee em Ne A bne 119:/22 
Spreabinjeneiki'so:se krstili v letu.2008 ......:ssti sni sna as am zom 280.106 
Misijonarji 

S emer iiSijonan jev... sie sir vm 51.736 
Templji 


Leta 2009 sta bila posvečena dva templja: utaški Tempelj Draper in utaški Tempelj Oguirrh Mountain. 
Steviodelujočih templjev.od:31: decembra: ":..esrsti pn ei ae a on 130 
Generalni cerkveni uradniki in drugi, ki so preminuli od aprila 2009: 


e starešina Royden G. Derrick, častno upokojena generalna osebnost, 

e starešine George l. Cannon, W. Don Ladd, Douglas J. Martin in Joseph B. Muren, nekdanji člani 
sedemdeseterih, 

e sestra Colleen W. Asay, vdova starešine Carlosa E. Asayja, ki je bil častno upokojena generalna 
osebnost, 

e sestra Jeanne C. Dunn, vdova starešine Paula H. Dunna, ki je bil častno upokojena generalna 
osebnost, 

e sestra Jelaire C. Simpson, vdova starešine Roberta L. Simpsona, ki je bil častno upokojena 
generalna osebnost, 

e sestra Jacgueline Y. Lawrence, žena starešine W. Macka Lawrenca, nekdanjega člana 
sedemdeseterih, 

e sestra Betty N. Turley, žena starešine Richarda E. Turleyja st., nekdanjega člana sedemdeseterih, 

e brat David S. King, pomočnik pri nekdanji organizaciji Mladeničev Young Men Mutual Improvement 
Association General Superintendency, 

e sestra Ann S. Reese, nekdanja svetovalka generalnega predsedstva Društva za pomoč, 

e brat Robert J. Matthews, pooblaščenec za prevod Svetega pisma Josepha Smitha, in 

e brat Truman Madsen, cerkveni učenjak in bivši direktor jeruzalemskega središča Univerze 
Brighama Younga. 


dil 


MATERE OTROKE UČIJO DOMA 


STAREŠINA L. TOM PERRY 
član zbora dvanajstih apostolov 


Ceprav se okoliščine spreminjajo in vedno ni mogoče doseči 
popolnosti, verjamem, da po božanskem načrtu vloga materinstva 
poudarja skrb in poučevanje prihodnjega rodu. 


Pred kratkim sem imel priložnost, da sem s starešino Hallstormom obiskal pet mest velikega osrednjega 
področja Združenih držav. V vsakem mestu, ki sva ga obiskala, sva se sestala z rednimi misijonarji, 
nakar sva se glede misijonarskega dela sestala s kolskimi in oddelčnimi voditelji. Med sestankoma je 
kolsko Društvo za pomoč za nas pripravilo lahko večerjo, da smo imeli dovolj časa za sestanek s 
kolskimi predsedniki. Ko smo prišli v Milwaukee v Wisconsinu, sta se dve mladi družini v Društvu za 
pomoč javili, naj jim prepustijo pripravo in postrežbo večerje. Dva moža sta prevzela kuhinjo. Materi sta 
nadzorovali razpored ob mizi in postrežbo hrane. Trije majhni otroci so pod nadzorom mater poskrbeli 
za pogrinjke in postrežbo hrane. Za materi je bila to priložnost, da sta svoje otroke učili. Zelo posebno je 
bilo opazovati, kako se otroci odzivajo na vsako malenkost, o kateri sta jih učili. Pri svojih zadolžitvah so 
popolnoma izpolnili vsako malenkost. 


Ta izkušnja me je spomnila, kako me je vzgajala mama. Tako kot prerok Nefi in tudi mnogi med vami 
sem bil rojen dobrim staršem. 


Ena od nečakinj mi je nedavno pokazala štiri zvezke, ki jih je moja mama popisala z zapiski, ko se je 
pripravljala za poučevanje razreda v Društvu za pomoč. Predstavljam si lahko, da so ti zvezki - in 
obstajajo tudi drugi, ki jih še nisem pregledal - pri moji mami pomenili na stotine ur priprav. 


Mama je bila velika učiteljica, ki se je skrbno in temeljito pripravila. Dobro se spominjam dni pred njenimi 
lekcijami. Miza v jedilnici je bila prekrita z učnim gradivom in zapiski, ki jih je pripravljala za lekcije. 
Glede na obseg pripravljenega gradiva sem prepričan, da ga je v razredu uporabila le majhen del, a 
prav tako sem prepričan, da nobena njena priprava ni bila zaman. Zakaj sem o tem lahko prepričan? Ko 
sem prelistal njene zvezke, se je zdelo, kot da slišim, kako me spet uči. Ponavljam, v njenih zvezkih je 
bilo na eno temo napisanega preveč za eno samo lekcijo, a tisto, česar ni uporabila v razredu, je učila 
svoje otroke. 


Mislim, da smem reči tudi, da je, četudi je bila izjemno učinkovita učiteljica sester v Društvu za pomoč, 
najbolje poučevala, kadar je učila otroke doma. Seveda je to pretežno zato, ker je imela glede na sestre 
v Društvu za pomoč za poučevanje otrok več časa, vendar rad mislim tudi, da se je tako temeljito 
pripravila, prvič, zato da bi bila otrokom zgled marljivega služenja v Cerkvi, in drugič, ker je razumela, da 
lahko tisto, kar se je naučila med pripravami na lekcijo, ponovno uporabi za višji namen - poučevanje 
sinov in hčera. 


Dovolite mi, prosim, da vam povem nekaj lekcij, ki sem se jih naučil od mame, o poučevanju evangelija 
doma. Mama je razumela pomembnost poučevanja otrok o merilih, vrednotah in naukih, medtem ko so 
še majhni. Hvaležna je bila drugim, ki so njene otroke poučevali izven doma, bodisi v šoli ali cerkvi, a je 
vedela, da je izobraževanje otrok zaupano staršem in da morajo na koncu starši poskrbeti, da se otroci 
učijo o tistem, kar bi jih poučeval nebeški Oče. Kadar smo se z brati in sestrami učil izven doma, nas je 
skrbno izprašala, da je poskrbela, da so skozi ušesa v naše misli prihajale prave lekcije. 

Včasih sem, ko sem tekel domov iz šole, mislil, da sem za tisti dan končal z učenjem, a ta utvara se je 
hitro razblinila, ko sem pri vratih zagledal mamo, ki me je čakala. Ko smo bili majhni, je imel vsak v 
kuhinji klop, kjer nas je učila, medtem ko je opravljala hišna opravila in pripravljala večerjo. Bila je 
naravna učiteljica in do nas je bila veliko zahtevnejša kot učitelji v šoli in Cerkvi. 


Obseg maminega poučevanja je vključeval tako posvetne kot duhovne lekcije. Poskrbela je, da nihče od 
nas ni zaostajal pri šolskih opravilih, katera je pogosto dopolnjevala. Z nami je prav tako vadila svoje 
lekcije za Društvo za pomoč. Otroci smo bili seveda deležni dolgih različic iz njenih zvezkov in ne 
skrajšanih, ki bi se prilegale eni učni uri. 


Del našega učenja doma je vključeval tudi pomnjenje svetih spisov, Členov vere in besed prerokov, 
vidcev in razodevalcev. Mama je verjela, da um oslabi, če ga nenehno ne urimo. Poučevala nas je, 
medtem ko smo pomivali posodo, delali maslo in kako drugače pomagali. Tudi kadar smo fizično delali, 
ni dopuščala, da bi v mislih odtavali. 


Svoje mame si ne predstavljam kot vzornice staršem v današnjem svetu. Današnji časi so drugačni, a 
četudi se časi spremenijo, poučevanja staršev ne smemo razvrednotiti. Mnoge dejavnosti povezujejo 
vrednote enega rodu z drugim, a morda je od vseh dejavnosti najpomembnejša prav ta, da starši učijo 
otroke doma. To še posebej velja, kadar pomislimo na poučevanje vrednot, moralnih in etičnih meril ter 
vere. 


Poučevanje doma postaja vse pomembnejše v današnjem svetu, kjer je nasprotnikov vpliv tako obširen 
in kjer napada zato, da bi spodnesel in uničil temelj naše družbe - družino. Starši morajo spoznati, da je 
poučevanje doma najsvetejša in najpomembnejša odgovornost. Medtem ko druge ustanove, kot je 
cerkev ali šola, lahko staršem pomagajo »[vzgajati] otroka primerno njegovi poti« (Prg 22:6), je to v 
celoti odgovornosti staršev. Glede na veliki načrt sreče sta staršem zaupana skrb in razvoj otrok 
nebeškega Očeta. Družina je vezni del njegovega dela in slave - da bi človek dosegel nesmrtnost in 
večno življenje (gl. Moses 1:39). Na večnem Božjem odru je večinoma določeno, da so starši glavni 
igralci v življenju otrok. Na srečo so v produkcijo vključeni tudi pomožni igralci, ki lahko vskočijo, kadar 
starši vsega ne zmorejo. Vendar so starši tisti, katerim je Gospod zapovedal, naj otroke vzgajajo v luči 
in resnici. 


Starši morajo luč in resnico prinašati v dom postopno z družinsko molitvijo, preučevanjem svetih spisov, 
družinskim večerom, glasnim branjem knjig, pesmijo in družinskim obrokom. Vedo, da je vpliv 
pravičnega, vestnega, vztrajnega, vsakodnevnega starševstva med najmočnejšimi in najtrajnejšimi 
silami dobrega v svetu. Zdravje katere koli družbe, radost ljudi, njihov uspeh in mir, vse to ima korenine 
v poučevanju otrok doma. 


Predsednik Joseph Fielding Smith je učil: »Dolžnost staršev je, da otroke poučujejo o odrešilnih načelih 
evangelija Jezusa Kristusa, da bodo vedeli, zakaj se bodo krstili in da se jim bo v srce vtisnila želja po 
spolnjevanju Božjih zapovedi po krstu, da se bodo vrnili v Božjo navzočnost. Ali želite, dobri bratje in 
sestre, vaše družine in otroke; ali želite biti pečateni k očetom in materam, ki so bili pred vami? [...] Če je 
temu tako, potem morate začeti s poučevanjem ob zibelki. Učiti morate z zgledom in z načeli.« (v 
Conference Report, okt. 1948, str. 153) 


Materin zgled kot učiteljice doma prinaša naslednjo misel, ki se bolj splošno nanaša na poučevanje. 
Cerkveni voditelji posvetijo veliko časa v premišljevanju, kako izboljšati poučevanje v Cerkvi. Cemu 
vlagamo toliko časa in truda? Zato, ker verjamemo v izjemno moč poučevanja, ki poglablja 
posameznikovo vero in okrepi družine. Verjamem, da je eden najučinkovitejših načinov za izboljšanje 
poučevanja v Cerkvi ta, da izboljšamo poučevanje doma. Poučevanje doma nas pripravi na 


učinkovitejše poučevanje v Cerkvi, le to pa nam pomaga k učinkovitejšem poučevanju doma. Sirom 
Cerkve so mize v jedilnicah prekrite z učnim gradivom in zvezki, polnimi zamisli za poučevanje lekcij. Za 
poučevanje evangelija Jezusa Kristusa se ne morete nikdar preveč pripraviti, kajti evangelijske misli, 
bodisi uporabljene v razredu ali ne, lahko vedno poučujemo doma. 


Navdihnjeno besedilo »Družina: Razglas svetu« navaja: »Mož in žena imata resno odgovornost, da 
skrbita za in ljubita drug drugega ter svoje otroke. Otroci so Gospodova dediščina (gl. Psalm 127:3). 
Starši imajo sveto dolžnost, da otroke vzgajajo ljubeče in pravično, da skrbijo za njihove telesne in 
duhovne potrebe ter jih učijo, naj imajo druge radi in jim služijo, izpolnjujejo Božje zapovedi in so 
poslušni zakonom države, kjer koli živijo. [...] Po Božjem načrtu morajo očetje družino voditi ljubeče in 
pravično in so odgovorni, da poskrbijo za življenjske potrebe in zaščito družine. Matere so prvenstveno 
odgovorne, da otroke vzgajajo. Očetje in matere so si kot enakopravni partnerji pri izpolnjevanju teh 


svetih odgovornosti dolžni pomagati.« 


Glede na »[Družino]: Razglas svetu« veljajo načela, ki sem jih učil o poučevanju doma, za oba starša, 
toda še posebej nujna so za materino vlogo. Očetje najpogosteje preživijo velik del dneva zdoma v 
službi. To je eden od mnogih razlogov, zakaj je tako velik del odgovornosti za poučevanje otrok doma 
na materah. Čeprav se okoliščine spreminjajo in vedno ni mogoče doseči popolnosti, verjamem, da po 
božanskem načrtu vloga materinstva poudarja skrb in poučevanje prihodnjega rodu. Dandanes je tako 
veliko izzivov, zavajajočih in uničujočih vplivov, ki Božje otroke poskušajo zavesti. Vidimo veliko mladih, 
ki jim primanjkuje globokih, duhovnih korenin, ki so potrebne zato, da obstanejo v veri, medtem ko okrog 
njih divjajo viharji nevere in obupa. Preveč otrok nebeškega Očeta je pod močnim vplivom posvetnih 
želja. Napad hudobije nad našimi otroki je naenkrat bolj prefinjen in neposreden kot kdaj prej. 
Poučevanje evangelija Jezusa Kristusa doma dodaja novo plast zaščite, da bodo naši otroci obvarovani 
pred posvetnimi vplivi. 


Bog vas blagoslovi, čudovite sionske matere in očetje! V skrb vam je zaupal svoje večne otroke. Kot 
starši se zavezujemo, celo združujemo z Bogom pri doseganju njegovega dela in slave med njegovimi 
otroki. Naša sveta dolžnost je, da delamo po najboljših močeh. O tem pričujem v imenu Jezusa 
Kristusa, amen. 


ATA 


BLAGOSLOV SVETIH SPISOV 


STAREŠINA D. TODD CHRISTOFFERSON 
član zbora dvanajstih apostolov 


Na koncu je osnovni namen vseh svetih spisov ta, da nas v duši 
navdajo z vero v Boga Očeta in njegovega Sina Jezusa Kristusa. 


Iz ječe vilvoordskega gradu blizu Bruslja v Belgiji so 6. oktobra 1536 privedli nekega ubogega človeka, 
ki je skoraj leto in pol preživel v temni in vlažni samici. Za grajskim obzidjem so jetnika privezali na 
grmado. Na glas je še izrekel svojo poslednjo molitev: »Gospod, kralju Anglije odpri oči,« nakar so ga 
zadavili. Njegovo telo so takoj zažgali na grmadi. Kdo je bil ta mož in kaj je zagrešil, zaradi česar so ga 
obsodili tako politiki kot duhovniki? Imenoval se je William Tyndale, zagrešil pa je to, da je Sveto pismo 
prevedel v angleščino in ga objavil. 


Tyndale, ki se je v Angliji rodil približno v času, ko je Kolumb odplul v novi svet, se je izobraževal na 
Oxfordu in Cambridgu, nakar je postal katoliški duhovnik. Tekoče je govoril osem jezikov, vključno z 
grščino, hebrejščino in latinščino. Tyndale je predano preučeval Sveto pismo in skrbelo ga je, ker je tako 
pri duhovnikih kot laikih opazil hudo nepoznavanje svetih spisov. V goreči razpravi z duhovnikom, ki je 
bil proti temu, da bi dali svete spise v roke preprostim ljudem, se je Tyndale zaobljubil: »Če me bo Bog 
pustil živeti, bom napravil, da bo deček, ki vleče plug, svete spise poznal bolje kot sam papež!« 
Cerkvene oblasti je prosil za dovoljenje za pripravo prevoda Svetega pisma v angleščino, zato da bi 
Božjo besedo lahko brali vsi in po njej živeli. Zavrnili so ga - prevladujoči pogled je bil, da bi to, če bi 
svete spise poleg duhovščine lahko brali tudi drugi, ogrozilo avtoriteto cerkve, kar bi bilo, kot če bi bisere 
metali svinjam. Tyndale se je vseeno lotil prevajanja, polnega izzivov. Leta 1524 je pod lažnim imenom 
odpotoval v Nemčijo, kjer se je večino časa skrival, da ga ne bi zaprli. Tyndale je s pomočjo predanih 
prijateljev objavil angleški prevod Nove, kasneje pa še Stare Zaveze. Izvode Svetega pisma so 
pretihotapili v Anglijo, kjer so jih hitro razgrabili in močno cenili tisti, ki jo jih lahko dobili. Na veliko so ga 
brali, vendar v tajnosti. Oblasti so vse izvode, ki so jih našle, zažgale. 


Vendar je tri leta po Tyndalovi smrti Bog res kralju Henryju VII odprl oči in z izdajo »velikega Svetega 
pisma« so bili sveti spisi v angleščini na voljo v javnosti. Kljub temu je Tyndalovo delo postalo temelj 
skoraj vseh prihodnjih angleških prevodov Svetega pisma, med katerimi je najbolj znan prevod kralja 
Jakoba!. 


William Tyndale ni bil ne prvi ne zadnji, ki so se v številnih deželah in jezikih žrtvovali, in sicer za ceno 
smrti, da bi Božjo besedo prinesli iz teme. Vsem dolgujemo veliko hvaležnosti. A nemara še več 
dolgujemo tistim, ki so besedo pogosto s trdim delom in žrtvovanjem zvesto zapisovali in jo stoletja 
ohranjali - Mojzes, Izaija, Abraham, Janez, Pavel, Nefi, Mormon, Joseph Smith in številni drugi. Kaj so 
vedeli o pomembnosti svetih spisov, kar moramo vedeti tudi mi? Kaj so ljudje v Angliji šestnajstega 
stoletja, ki so plačali visoko ceno in se podali v nevarnost, da bi dobili Sveto pismo, razumeli, kar bi 
morali razumeti tudi mi? 


Prerok Alma je nedolgo pred smrtjo svete zapise ljudstva zaupal svojemu sinu Helamanu. Helamana je 
opomnil, da so sveti spisi »ljudem [širili] spomin, da, in so jih veliko [prepričali] o njihovih zmotnih poteh 
in jih [privedli] k spoznanju o njihovem Bogu za odrešitev njihovih duš« (Al 37:8). Helamanu je 
zapovedal, naj plošče ohranja, zato da bo Bog po njih »prihodnjim rodovom pokazal svojo moč« (Al 
37:14). 


al 


Bog v svetih spisih resnično »pokaže svojo moč«, da bi svoje otroke odrešil in povzdignil. S svojo 
besedo, kakor je rekel Alma, nam Bog širi spomin, osvetli krivoverstvo in zmote ter nas privede h 
kesanju in radosti v Jezusu Kristusu, našem Odrešeniku. 


Sveti spisi nam širijo spomin 


Sveti spisi nam širijo spomin, ker se zaradi njih vedno spominjamo Gospoda in našega odnosa z njim in 
Očetom. Spomnijo nas na to, kar smo vedeli o svojem predzemeljskem življenju. Spomin pa nam širijo 
tudi v tem smislu, da nas učijo o obdobjih, ljudstvih in dogodkih, ki jih sami nismo doživeli. Nihče od nas 
ni bil ob Rdečem morju, ko se je razmaknilo, in z Mojzesom med vodnima stenama odšel na drugo 
stran. Nismo poslušali Pridige na gori, ne videli Lazarja vstati od mrtvih ali videli trpečega Odrešenika v 
Getsemaniju in na križu, in nismo bili ob Mariji, da bi angela slišali pričevati ob praznem grobu, da je 
Jezus vstal od mrtvih. V deželi Izobilje nismo drug za drugim pristopili k vstalemu Odrešeniku, da bi 
potipali sledi žebljev in mu s solzami umili noge. Nismo pokleknili poleg Josepha Smitha v Svetem gaju 
in zrli v Očeta in Sina. In vendar vse to vemo in še veliko več, ker imamo svete zapise, ki nam širijo 
spomin, da nas učijo, česar nismo vedeli. In ko nam to prodre v misli in srce, se v nas ukorenini vera v 
Boga in njegovega ljubljenega Sina. 


Sveti spisi nam širijo spomin tudi tako, da ne pozabimo, kar smo spoznali sami in prejšnji rodovi. Tisti, ki 
zapisane Božje besede bodisi nimajo ali se zanjo ne menijo, naposled v Boga več ne verjamejo in 
pozabijo, kaj je namen njihovega obstoja. Spomnili se boste, kako pomembno je bilo, da so Lehijevi 
ljudje, ko so odšli iz Jeruzalema, s seboj vzeli medeninaste plošče. Ti sveti spisi so bili ključni za njihovo 
spoznanje o Bogu in o prihodnji Kristusovi odkupitvi. Druga skupina, ki je prišla iz Jeruzalema kmalu za 
Lehijem, ni imela svetih spisov in ko so se Lehijevi potomci z njimi srečali čez kake tri ali štiri sto let, je 
zapisano, da se je »njihov jezik [...] popačil, [...] in zanikali so Stvarnikov obstoj« (Om 1:17). 


V Tyndalovih dneh je bilo nepoznavanje svetih spisov veliko, ker ljudje niso imeli dostopa do Svetega 
pisma, zlasti ne v jeziku, ki bi ga razumeli. Danes pa so nam Sveto pismo in drugi sveti spisi lahko 
dosegljivi, toda obstaja vse večje nepoznavanje svetih spisov, ker ljudje knjig ne odprejo. Posledično so 
pozabili to, kar so vedeli njihovi dedje. 


Sveti spisi so merilo za razpoznavanje resnice od napak 


Bog uporablja svete spise, da razkrinka zmotno mišljenje, zmotne navade in greh z uničujočimi vplivi. 
On je blag starš, ki bi nam prizanesel nepotrebno trpljenje in bridkost in nam obenem pomagal uresničiti 
naš božanski potencial. Sveti spisi, na primer, ovržejo starodavno miselnost, ki je danes spet postala 
priljubljena - Korihorjevo miselnost, da absolutnih moralnih meril ni, da »se vsakomur godi glede na 
njegovo nadarjenost in da vsakdo zmaga glede na svojo moč; in kar koli človek stori, ni zločin« in »da je 
tedaj, ko je človek mrtev, vsega konec« (Al 30:17-18). Alma, ki se je ukvarjal s Korihorjem, svojega sina 
Koriantona ni pustil v dvomih glede dejanskosti in vsebine božanskega moralnega kodeksa. Korianton 
je bil kriv spolnega greha in oče je z njim govoril ljubeče, vendar odkrito: »Mar ne veš, sin moj, da je to 
nagnusno v Gospodovih očeh; da, najbolj nagnusno od vseh grehov razen od prelivanja nedolžne krvi 
ali zanikanja Svetega Duha?« (Al 39:5) 


V popolnem preobratu v zadnjem stoletju bi številni Almu ugovarjali glede resnosti nemoralnosti. Drugi 
bi trdili, da je vse relativno oziroma da je Božja ljubezen popustljiva. Če Bog je, pravijo, oprosti vse 
grehe in hudodelstva zaradi ljubezni do nas - ni potrebe po kesanju, ali pa zadostuje že preprosta 
spoved. Predstavljajo si Jezusa, ki hoče, da se ljudje borijo za družbene pravice, ki pa ničesar ne 
zahteva od njihovega življenja oziroma obnašanja. Toda Bog ljubezni nas ne pušča, da bi se naučili 
šele po žalostni izkušnji, »da hudobija ni bila nikoli sreča« (Al 41:10; gl. tudi He 13:38). Njegove 

zapovedi so glas dejanskosti in naša zaščita pred samozadanimi bolečinami. Sveti spisi so jasni, da 
prava sreča ni v zanikanju Božje pravice oziroma da bi posledice greha skušali obiti, temveč v kesanju 
in odpuščanju zaradi odkupne milostljivosti Božjega Sina (gl. Al 42). 


Sveti spisi nas učijo načel in moralnih vrednot, ki so potrebne za ohranjanje civilne družbe, vključno z 
integriteto, odgovornostjo, nesebičnostjo, zvestobo in dobrodelnostjo. Vidimo živ prikaz blagoslovov, ki 
izhajajo iz spoštovanja pravih načel, kakor tudi tragedij, ki prizadenejo posameznike in civilizacije, ki jih 
zavržejo. Kjer se ne menijo za resnice svetih spisov ali jih opuščajo, kmalu sledi razkroj in propad nujno 
potrebne moralne sredine. Sčasoma nič več ne podpira ustanov, na katerih družba temelji. 


Sveti spisi nas zbližajo s Kristusom, našim Odkupiteljem 


Na koncu je osnovni namen vseh svetih spisov ta, da nas v duši navdajo z vero v Boga Očeta in 
njegovega Sina Jezusa Kristusa - z vero, da obstajata, z vero v Očetov načrt za našo nesmrtnost in 
večno življenje, v odkupno daritev in vstajenje Jezusa Kristusa, ki ta načrt sreče uteleša, z vero, da 
evangelij Jezusa Kristusa postane naš način življenja in da spoznamo »edinega resničnega Boga, in 
njega, ki [ga] je poslal, Jezusa Kristusa« (Jn 17:3). 


Božja beseda, kakor je rekel Alma, je kakor seme, posajeno v naše srce, iz katerega vzklije vera, ko v 
nas začne rasti (gl. Al 32:27-43; gl. tudi Rim 10:13-17; NaZ 50:14).Vera ne bo prišla zgolj zaradi 
akademskega preučevanja starodavnih besedil. Niti zaradi arheološkega izkopavanja in odkritij ali 
znanstvenih poizkusov. Niti ne zaradi čudežev. Ti lahko vero le potrjujejo ali jo včasih preizkusijo, toda 
vere ne ustvarjajo. Vero daje pričevanje Svetega Duha v naši duši, Duh duhu, ko slišimo ali beremo 
Božjo besedo. In vera zori, ko se še naprej gostimo z besedo. 


Duhovna poročila o veri drugih služijo temu, da okrepijo našo. Spomnimo se stotnikove vere, zaradi 
katere je Kristus lahko ozdravil njegovega služabnika, ne da bi ga videl (gl. Mt 8:5-13; Mr 7:25-30), in 
ozdravitve hčerke neke poganke, ker je ta ponižna mati sprejela tako rekoč samo drobtinice z 
Gospodarjeve mize (gl. Mt 15:22-28). Slišimo klic trpečega Joba: »Pa naj me umori, [vanj zaupam]!« 
(Job 13:15) In kako v solzah prerokuje: »Jaz vem, da je moj Odkupitelj živ in se bo poslednji vzdignil 
nad prah. [In] iz svojega mesa bom gledal Boga.« (Job 19:25, 26) Slišimo in prejemamo pogum iz 
odločnosti blagega dečka-preroka, ki ga je tako veliko odraslih sovražilo in hudo preganjalo: »Videl sem 
videnje. To sem vedel in vedel sem, da to ve Bog, in tega nisem mogel zanikati, niti si tega nisem upal 
storiti.« (Joseph Smith - History 1:25) 


Ker sveti spisi razlagajo Kristusov nauk, jih spremlja Sveti Duh, katerega vloga je, da pričuje o Očetu in 
Sinu (gl. 3 Ne 11:32). Zatorej je to, da se poglobimo v svete spise, eden od načinov, da prejmemo 
Svetega Duha. Seveda so sveti spisi dani preko Svetega Duha (gl. 2 Pt 1:21 in NaZ 20:26-27; 68:4) in 
ta isti Duh lahko pričuje o njihovi resnici vam in meni. Svete spise preučujte pozorno, premišljeno. O njih 
premišljujte in molite. Sveti spisi so razodetje in dali vam bodo dodatno razodetje. 


Premislite o razsežnosti naših blagoslovov, ker imamo Sveto pismo in okrog 900 dodatnih strani svetih 
spisov, vključno z Mormonovo knjigo, Naukom in zavezami ter Dragocenim biserom. Potem pa pomislite 
še na to, da besede prerokov, ki jih izgovorijo, ko jih navdihne Sveti Duh na srečanjih, kot je tole, kar 
Gospod imenuje sveti spisi (gl. NaZ 68:2-4), pritekajo k nam skoraj neprestano preko televizije, radia, 
spleta, satelita, zgoščenk, DVD-jev in tiska. Predpostavljam, da nikoli v zgodovini ljudje niso bili 
blagoslovljeni s takšnim obsegom svetega pisanja, in ne le to, temveč vsak moški, ženska in otrok lahko 
ima in preučuje svoj izvod teh svetih besedil večinoma v svojem jeziku. Kako neverjetno bi bilo to za 
ljudi v dneh Williama Tyndala in za svete prejšnjih razdobij! Gospod nam s tem blagoslovom zagotovo 
pravi, da je naša potreba po stalnem pribežališču v svetih spisih večja kot kdaj prej. Da bi se neprestano 

gostili s Kristusovimi besedami, ki nam bodo povedale vse, kar bi morali delati (gl. 2 Ne 32:3). Svete 
spise sem preučeval in o njih razmišljal in ta velikonočni teden vam pričujem o Očetu in Sinu, kakor ju 
razodevajo sveti spisi, v imenu Jezusa Kristusa, amen. 


OPOMBI 
l. Več o Williamu Tyndalu v David Daniell, 7he Bible in English (Yale University Press, 2003), str. 140-157; Lenet Hadley Read, How We 
Got the Bible (Deseret Book, 1985), str. 67-74; S. Michael Wilcox, Fire in the Bones: William Tyndale, Martyr, Father of the English 


Bible, Deseret Book, 2004; John Foxe (ponovno napisal in dopolnil Harold J. Chadwick), 7he New Foxe 's Book of Martyrs (Bridge-Logos 
Publishers, 1997), str. 121-133; William Tyndale, v Wikipedia, 


http://en.wikipedia.org/wiki/William Tyndale, dostop 28. feb. 2010. 


2. Gl. intervju Richarda Neitzela Holzapfla v Michael De Groote, Ouestioning the alternative Jesus, Deseret News, Mormon Times, 29. nov. 
2009. 

ROKA POMOČI - ROKA REŠITVE 


STAREŠINA KOICHI AOYAGI 
član prvega zbora sedemdeseterih 


Molim, da bomo sledili prerokovemu nasvetu in zgledu 
in vsak dan iskali pomoči potrebne. 


Ljubljeni bratje in sestre, globoko sem hvaležen za priložnost, da lahko govorim na tej konferenci. 
Hvaležen sem za predsednika Thomasa S. Monsona in pričujem, da je prerok živega Gospoda. Njegov 
vzor se me je močno dotaknil, kajti vse življenje pomaga ljudem in jih rešuje. 


Živimo v času, ko se veliko ljudi sooča z nesrečami in zaradi strašnih posledic potresov, cunamijev, 
orkanov in drugih naravnih nesreč potrebujejo pomoč. Cerkev tem ljudem pomaga s človekoljubno 
pomočjo. Njeni zvesti člani vsak mesec dajejo velikodušne postne prispevke in služijo v duhu ljubezni. 
Na Gospodov način dobesedno nudijo roke pomoči. Udejanjajo Gospodovo zapoved, naj se v vsem 
spomnijo revnih in pomoči potrebnih, bolnih in prizadetih, kajti ta, ki tega ne dela, ni njegov učenec (gl. 
NaZ 52:40). 


Danes bi se rad osredotočil na roke, ki duhovno pomagajo in rešujejo. Gospodovo delo in slava sta 
resnično to, da bi človek dosegel nesmrtnost in večno življenje (gl. Moses 1:39). Veliko jih potrebuje 
duhovno pomoč. Ko manj dejavnim članom, družinam, v katerih vsi niso člani Cerkve, in tistim, ki so 
druge veroizpovedi, ponudimo roko, jih povabimo, naj »pridejo h Kristusu«!. 


Kot novi spreobrnjenec sem izkusil duhovno rešitev preko rok pomoči zvestih članov Cerkve. Odraščal 
sem v Matsumotu na Japonskem blizu Nagana, kjer so bile zimske olimpijske igre. Moj rodni kraj je zelo 
podoben dolini Salt Lake Cityja, ki jo obdajajo čudovite gore. Ko sem bil star sedemnajst let, sem 
spoznal ameriška misijonarja, starešini Carterja in Hayashija. Ceprav je bilo med nami le nekaj let 
razlike, sta izžarevala nekaj čudovitega, česar nikoli prej nisem občutil. Bila sta marljiva, vesela ter 
izžarevala ljubezen in luč. Njune lastnosti so name naredile velik vtis in Želel sem postati kot onadva. 
Poslušal sem njuno sporočilo in se odločil za krst. Starša, ki sta budista, sta krstu močno nasprotovala. 
S pomočjo misijonarjev in Gospoda sem čudežno prejel dovoljenje in se krstil. 


Leto kasneje sem se vpisal na univerzo v Yokohami. Ker sem živel sam, daleč od doma in znancev, 
sem postal osamljen in se oddaljil od Cerkve. Nekega dne sem prejel kartico neke članice iz domače 
Cerkve. Napisala mi je, da je slišala, da ne hodim več v cerkev, navedla verz in me povabila, naj se 
vrnem. Verz me je globoko ganil. To mi je pomagalo, da sem spoznal, da sem morda izgubil nekaj zelo 
pomembnega. Dneve sem razmišljal in trpel. Zaradi tega sem se spomnil obljube misijonarjev: »Ce boš 
bral Mormonovo knjigo in v goreči molitvi vprašal, ali Moronijeva obljuba izpričuje resnico, boš to vedel z 
močjo Svetega Duha.«? 


Spoznal sem, da nisem srčno molil in se odločil to narediti. Nekega zgodnjega jutra sem v svojem 
majhnem stanovanju pokleknil in goreče molil. Na svoje presenečenje sem prejel obljubljeno potrditev 
Svetega Duha. V srcu mi je zagorelo, zatrepetal sem in navdala me je radost. Z močjo Svetega Duha 
sem spoznal, da Bog Oče in njegov Sin Jezus Kristus živita in da sta se resnično prikazala Josephu 
Smithu. V srcu sem se obvezal, da se bom pokesal in vse življenje zvesto sledil Jezusu Kristusu. 


Ta duhovna izkušnja mi je povsem spremenila življenje! Odločil sem se, da bom iz hvaležnosti Gospodu 
in članici Cerkve, ki me je rešila, služil misijon. Po misijonu sem se v templju pečatil s čudovitim 

dekletom in blagoslovljena sva s štirimi otroki. Ni naključje, da je to tisto dekle, ki me je pred mnogimi 
leti rešila, ko mi je osamljenemu poslala kartico v Yokohamo. Ponavljam besede psalmista: »Zablodil 
sem kakor izgubljena ovca: išči svojega služabnika, kajti nisem pozabil tvojih zapovedi.« (Ps 119:176) 
Vselej bom hvaležen za Gospodovo milost in pomoč članice, ki me je spodbudila, naj spet »[pridem] h 
Kristusu«s, 


Vem, da vas veliko na tihem vsak dan ljubeče pomaga. To vključuje zvesto sestro Društva za pomoč, ki 
ne skrbi samo za svoje obiskujoče učenke, temveč tudi za vse bolne sestre in tiste, ki potrebujejo 
pomoč. Pogosto obišče in že leta krepi vero številnih. Spomnim se škofa, ki je v svojem oddelku 
pogosto obiskal oddelčne vdove in vdovce. Ta vzorec pomoči je nadaljeval še leta po razrešitvi. 


Poznam duhovniškega voditelja, ki si vzame čas za mladeniča, ki mu je umrl oče. Pridruži se mu pri 
dejavnostih, poučuje ga evangelij in mu daje očetovske nasvete. Neka družina veselo oznanja evangelij. 
Tako starši kot otroci pričujejo o evangeliju ljudem okrog sebe in so ljubljeni. 


Moja petletna vnukinja vsakič, ko v Osnovni kaj pravilno odgovori, položi seme v steklenico. Ko se 
sprašuje, kaj bi vsak dan lahko naredila dobrega, glasno poje otroško pesem: »Sledi preroku, sledi 
preroku, sledi preroku, on pozna pot!«" 


Nimam dovolj časa, da bi vam povedal o vseh dobrih stvareh, ki jih delajo člani. Upoštevajo prerokov 
nasvet, ne iz dolžnosti oziroma odgovornosti, temveč po lastni volji, anonimno in radostno. 


Včasih se počutimo šibke in nimamo moči, da bi reševali druge, toda Gospod nas opomni: »Resnično 
vam povem: karkoli ste storili enemu izmed teh mojih najmanjših bratov, ste storili meni.« (Mt 25:40) 


Zaključil bom z navedkom predsednika Thomasa S. Monsona: »Bratje in sestre, okrog nas jih toliko 
potrebuje našo pozornost, spodbudo, podporo, tolažbo, prijaznost - najsi so družinski člani, prijatelji, 
znanci ali tujci. Smo Gospodova roka na Zemlji z nalogo, da služimo in krepimo njegove otroke. Zanaša 
se na vsakega od nas.«5 


Molim, da bomo sledili prerokovemu nasvetu in zgledu in vsak dan iskali pomoči potrebne, da bomo 
Gospodova roka ter pomagali in rešili njegove otroke, v imenu Jezusa Kristusa, amen. 


OPOMBE 

l. Gl. Pridigajte moj evangelij!, 2004, str.l. 

2. Gl. Mor 10:4-5. 

3. Gl. Mt 11:28. 

4. Sledi preroku, neuradni prevod. 

3. Thomas S. Monson, What have I Done for Someone Today?, Ensign, nov. 2009, str. 84. 

KO GOSPOD ZAPOVE! 


STAREŠINA BRUCE A. CARLSON 
član prvega zbora sedemdeseterih 


Vendar bo zvesta poslušnost, ne glede na očitno veliko nalogo 
prinesla Gospodovo vodstvo, pomoč in miv. 


Zgodba govori o dveh navdušencih, ki sta najela majhno letalo za pot do oddaljenega jezera, kamor sta 
šla na vsakoletni ribiški izlet. Po uspešnem izletu se je pilot vrnil ponju. Takoj jima je povedal, da majhno 
letalo ne bo zmoglo vse teže opreme in rib, ki sta jih ulovila, zato bo potreben še en let. 


Ribiča nista bila niti najmanj pripravljena plačati dveh poletov. Pilot se je potem, ko sta obljubila, da 
bosta vse dobro zapakirala, in nekaj doplačala, nerad uklonil. Prekanjeno sta se zarežala, ko je letalo 
spravil v zrak. Nekaj sekund kasneje je letalo obstalo in strmoglavilo v veliko ravno močvirnato področje 
na koncu jezera. 


Letalo je obstalo, ko ni več lebdelo s pomočjo »talnega učinka«. Ta pri letalu ustvarja dodatni vzgon, ko 
je zrak stisnjen med letalskimi krili in zemeljsko površino - ko sta dovolj blizu. V tem primeru bi letalo, ki 
se je počasi dvignilo in zapuščalo mesto talnega učinka, moralo leteti z lastnim vzgonom in močjo, 
vendar ni šlo. 


Na srečo niso bili resno poškodovani. Ko so prišli k sebi, je eden od ribičev vprašal drugega: »Kaj se je 
zgodilo?« Drugi je odgovoril: »Strmoglavili smo po vzletu - približno sto metrov od mesta, kjer sva se 
znašla lani!« 


Tako kot omenjena ribiča tudi mi občasno mislimo, da mora obstajati lažja pot, bližnjica ali prilagoditev 
Gospodovih zapovedi, ki bodo ugodile našim okoliščinam. Takšno razmišljanje ne priznava, da stroga 
poslušnost Božjim zakonom prinaša njegove blagoslove in varnost, medtem ko ima nezmožnost, da bi 
živeli po njegovih zakonih nepredvidljive posledice. 


Ko je bil Harold B. Lee poklican za predsednika Cerkve, je rekel: »Varnost Cerkve je v članih, ki 
spolnjujejo zapovedi. Če jih bodo spolnjevali, bodo prejeli blagoslove.«! 


Za neposlušnost zapovedim se običajno odločimo, prvič, ker smo prepričani, da zapoved za nas ne 
velja, drugič, ker ne verjamemo, da je zapoved pomembna, in tretjič, ker smo prepričani, da je zapoved 
pretežka, da bi jo izpolnjevali. 


Ta zapoved zame ne velja 


Prerok je kralju Salomonu v njegovih zadnjih letih vladanja rekel: »Iztrgal [ti bom] kraljestvo iz rok in ga 
dal tvojemu služabniku.«? Kmalu zatem je prerok Ahija tega služabnika predstavil kot Jerobeama, 
»pridnega« človeka, ki ga je Salomon »postavil čez vsa težaška dela Jožefove hiše«". Jerobeamu so 
dolžnosti narekovale, da je potoval iz efrajimskega pogorja, kjer je živel, v glavno mesto Jeruzalem. Na 
enem od teh potovanj je na poti srečal preroka, ki mu je prerokoval: »Dal [ti bom] deset rodov.« Rekel 
mu je tudi: »Če boš [...] hodil po mojih potih, [...] se držal mojih zakonov in zapovedi, [...] bom s teboj [...] 
in ti bom dal Izraela.«" 


3] 


Ko je Salomon slišal za Ahijevo prerokbo, se je Jerobeama zbal in ga izgnal v Egipt.S Ta se je po 
Salomonovi smrti vrnil iz izgnanstva v severni del Izraela in pričel voditi severnih deset rodov." 


Vendar je Jerobeamov načrt vodenja kraljestva vseboval dobro in slabo. Sihem je proglasil za glavno 
mesto, ki je bilo za njegovo ljudstvo velike verske pomembnosti. Toda žalostno je, da je v čaščenje 
uvedel satanistične obrede.? 


Tako kot ribiča je bil tudi Jerobeam prepričan, da nekatere Božje zapovedi zanj ne veljajo. Zaradi 
njegovih dejanj so bili ubiti vsi njegovi potomci, zaradi hudobnih navad, ki jih je uvedel v svete uredbe, 
pa je deset Izraelovih rodov sčasoma svojo dediščino izgubilo.? 


Prav kakor bo letenje brez talnega učinka zaradi večje teže, kot jo letalska krila vzdržijo, pripeljalo do 
pogubnih posledic, tudi zaradi delnega ali selektivnega izpolnjevanja Božjih zakonov ne bomo mogli 
prejeti vseh blagoslovov zaradi poslušnosti. 


Ta zapoved ni pomembna 


Desetletja kasneje je Naaman, aramski vojni junak, »mož, hraber vojščak«", odpotoval iz rodne dežele 
v Judejo in šel do kralja Jorama, da bi ga ozdravil gobavosti!!, Naamana so napotili do preroka Elizeja. 
»Elizej je poslal k njemu sla z naročilom: 'Pojdi in se sedemkrat umij v Jordanu [...] in boš čist.'«"? 


Naaman je bil kljub preroški obljubi, da bo ozdravljen, užaljen, ker ga Elizej ni osebno sprejel, še bolj pa 
je bil užaljen zaradi prerokovega navodila, naj se sedemkrat umije v majhni, blatni reki Jordan. Njegov 
ponos je zahteval nekaj uglednejšega in veličastnejšega, nekaj, kar bi ustrezalo njegovi veličini in 
položaju v skupnosti ter narodu. 


Na srečo so ga služabniki prepričali, da bo, ne glede na to, kaj mu je prerok naročil, prejel Gospodove 
blagoslove, če bo poslušen. V nasprotju z ribičema se je Naaman uklonil temu, navidezno preprostemu 
ukazu, in se umil v Jordanu, kot mu je bilo rečeno. Ker je bil poslušen, je ozdravel.13 


Poslušnost Gospodovim zapovedim navzlic temu, kako nepomembne se nam zdijo, bo zagotovo 
prinesla obljubljene blagoslove. 


To je pretežko 


Prerok Lehi je na Gospodov ukaz odpeljal družino v divjino. Lehi je v prvih nekaj tednih potovanja 
starejšima sinovoma, Lamanu in Lemuelu, svetoval, naj trdno, stanovitno in neomajno spolnjujeta 
Gospodove zapovedi!4. Ko je bilo prerokovano, naj se vrnejo v Jeruzalem po medeninaste plošče, ki so 
vsebovale »zapis Judov«?, sta se starejša sinova uprla, rekoč: Težko je!!6 Nefi je navzlic godrnjanju 
starejših bratov zaradi vere in poslušnosti Gospodovim zapovedim medeninaste plošče dobil. Zato je 
nastal narod, se ohranil jezik in so rod za rodom poučevali evangelij Jezusa Kristusa. 


Včasih se bomo izgovarjali, da bo Gospod razumel našo neposlušnost zaradi posebnih okoliščin, zaradi 
katerih je vdanost njegovim postavam težka, neprijetna ali celo boleča. Vendar bo zvesta poslušnost, ne 
glede na očitno veliko nalogo prinesla Gospodovo vodstvo, pomoč in mir. 

Prerok Joseph Smith je ob dveh priložnostih Gospoda prosil, če lahko ugledni prijatelj, Martin Harris, iz 
Harmonyja v Pensilvaniji nazaj v Palmyro odnese prvih sto šestnajst rokopisnih strani prevoda 
»Lehijeve knjige«. Gospod je Josephu vsakič svetoval, naj gospodu Harrisu rokopisa ne zaupa."? 

Martin je prevedeno gradivo hotel uporabiti kot dokaz, da bi ustavil širjenje govoric svojih družabnikov o 
njem in njegovem prijateljstvu z Josephom Smithom. Ko je Joseph prosil v tretje, je Gospod prošnji 
ugodil." Martin je rokopis izgubil in zaradi tega so bile plošče preroku Josephu Smithu za daljše 
obdobje odvzete. Iz te boleče lekcije se je prerok Joseph naučil naslednje: »Sprejel sem naslednje 
pravilo: Ko Gospod zapove, stori!«1? To bi moralo biti in je lahko tudi naše pravilo. Ribiča sta spoznala, 


da je bolje, da življenje podredimo Božjim zakonom, celo ko jih je težko izpolnjevati, kot popravljati 
škodo, ki nastopi zaradi neposlušnosti. 


Gospodov odziv na našo poslušnost njegovim zapovedim je gotov. Obljubil nam je, da bomo imeli 
večno življenje, če se bomo držali njegovih zapovedi in vztrajali do konca. Poleg tega nas je opomnil, 
da je usmiljen in milostljiv do tistih, ki se ga bojijo, in z veseljem izkaže čast tistim, ki mu do konca služijo 
pravično in v resnici?!. 


Poslušnost Gospodovim zapovedim nam na naši poti daje samozavest, Božje vodstvo in navodila za 
trud ter možnost, da postanemo podobni Odrešeniku, Jezusu Kristusu, in se vrnemo v Očetovo 
navzočnost. 


Molim, da si bomo vsak dan prizadevali biti poslušnejši zakonom, uredbam in zapovedim evangelija 
Jezusa Kristusa, da nas bo v življenju lahko bolj blagoslovil. 


Pričujem, da poslušnost Božjim zapovedim prinaša nebeške blagoslove, da nebeški Oče in njegov Sin, 
Jezus Kristus, živita, da je Mormonova knjiga Božja beseda in da je predsednik Thomas S. Monson 
Gospodov prerok v našem času. V imenu Jezusa Kristusa, amen. 


OPOMBE 

. Ensign, avg. 1972, zadnja stran. 

.1Kr1l:ll. 

.1 Kr 11:28. 

.1 Kr 11:28. 

.1 Kr11:31, 38. 

- Gl. 1 Kr 11:40. 

- Gl. 1 Kr 12:2-3, 20. 

- Gl. 1 Kr 12:25-30. 

9. Gl. 1 Kr 14:10, 15-16. 

10. 2 Kr 5:1. 

11. Gl. 2 Kr 5:5-6. 

12.2 Kr 5:9-10. 

13. Gl. 2 Kr 5:11-14. 

14. 1 Ne 2:10. 

15. 1 Ne 3:3. 

16. Gl. 1 Ne 3:5. 

17. Gl. History of the Church, 1. knjiga, str. 21. 

18. Gl. History of the Church, 1. knjiga, str. 20-23; NaZ 3 in 10. 

19. History of the Church, 2. knjiga, str. 170, prav tako omenjeno v govoru škofa H. W. Burtona z naslovom And That's The Way It Is, ki ga 
je imel na aprilski konferenci leta 2003. 

20. Gl. NaZ 14:7. 

21. Gl. NaZ 76:5, poševni tisk dodan. 

BEDETI Z VSO VZTRAJNOSTJO 


STAREŠINA DAVID A. BEDNAR 
član zbora dvanajstih apostolov 


Zgodnja duhovna opozorilna metoda [...] staršem v Sionu 
lahko pomaga, da bodo do svojih otrok čuječi in uvidevni. 


Ko sem se zadnjič peljal z avtom, so se iz nevihtnih oblakov na vetrobransko steklo ulile dežne kaplje. 
Ob cesti je bil elektronski znak, ki je pravočasno opozarjal: »Pozor, voda na cesti!« Cesta, po kateri sem 
vozil, se je zdela dokaj varna. Toda zaradi tega pomembnega podatka sem se lahko pripravil na možno 
nevarnost, ki je nisem pričakoval in je še nisem opazil. Ko sem peljal naprej, sem upočasnil in bil 
pozoren na dodatne znake za nevarnost. 


Na mnogih življenjskih področjih so zgodnji opozorilni znaki očitni. Na primer, vročica je lahko prvi znak 
bolezni. Za napovedovanje prihodnjih nihanj v krajevnem in državnem gospodarstvu, uporabljamo 
različne finančne in tržne pokazatelje. Odvisno od področja sveta, v katerem živimo, pa lahko prejmemo 
opozorila o plazovih, orkanih, cunamijih, tornadih ali zimskih nevihtah. 


Blagoslovljeni smo tudi z zgodnjimi duhovnimi opozorilnimi znaki kot življenjskim virom zaščite in 
vodstva. Spomnite se, kako je Bog Noeta opozoril na to, česar še ni poznal, in Noe je »naredil ladjo, da 
bi rešil svojo družino« (Heb 11:7). Lehi je bil posvarjen, naj zapusti Jeruzalem in svojo družino odpelje v 
puščavo, ker so ga ljudje, katerim je oznanjal kesanje, hoteli ubiti (gl. 1 Ne 2:1-2). Samemu Odrešeniku 
je bilo prizaneseno zaradi angelskega opozorila: Glejte, »Gospodov angel [se je] prikazal Jožefu v 
sanjah in rekel: "Vstani, vzemi dete in njegovo mater in beži v Egipt! Bodi tam, dokler ti ne povem; Herod 
bo namreč iskal dete, da bi ga umoril.'« (Mt 2:13) 


Pomislite na Gospodov jezik v razodetju, znanem kot Beseda modrosti, v katerem Gospod svetim pravi, 
da nas zaradi hudobij in načrtov, ki so in bodo obstajali v srcih zarotniških ljudi v poslednjih dneh, 
vnaprej svari, tako da nam z razodetjem daje besedo modrosti (gl. NaZ 89:4). Duhovna svarila bi morala 
voditi do vse bolj čuječega bedenja. Zivimo v dnevu svarila (gl. NaZ 63:58). In ker smo bili in bomo 
posvarjeni, moramo bedeti »z vso vztrajnostjo« (Ef 6:18), kot je posvaril apostol Pavel. 


Ko bom opisal zgodnjo duhovno opozorilno metodo, ki lahko staršem v Sionu pomaga, da bodo do 
svojih otrok čuječi in uvidevni, molim za vodstvo Svetega Duha. Ta zgodnja opozorilna metoda velja za 
otroke vseh starosti in vsebuje tri osnovne elemente: prvič, z otroki berite Mormonovo knjigo in se o njej 
pogovarjajte, drugič, otrokom spontano pričujte o evangelijskih resnicah, in tretjič, otrokom kot 
evangelijskim učencem naročite, naj delujejo sami in ne le, da se nanje deluje. Starši, ki to počnejo 
zvesto, bodo blagoslovljeni, če bodo pri otrocih prepoznali zgodnje znake duhovne rasti oziroma izzive 
in bodo bolje pripravljeni, da bodo deležni navdiha, kako te otroke okrepiti in jim pomagati. 


Berimo Mormonovo knjigo in se pogovarjajmo 


Mormonova knjiga vsebuje polnost Odrešenikovega evangelija in je edina knjiga, za katero je sam 
Gospod pričeval, da izpričuje resnico (gl. NaZ 17:6). Mormonova knjiga je zares sklepnik naše vere. 


Prepričujoče in spreobrnitvene moči Mormonove knjige izhajajo tako iz osredotočenosti na Gospoda 


Jezusa Kristusa kakor tudi navdihnjene preprostosti in jasnosti njenih naukov. Nefi je razglasil: »Moja 
duša se radosti v preprostosti do mojega ljudstva, da se bodo lahko učili.« (2 Ne 25:4) Koren besede 

»preprost« v tem verzu se ne nanaša na to, kar je običajno ali enostavno; pomeni navodila, ki so jasna 
in lahko razumljiva. 


Mormonova knjiga je najpravilnejša od vseh knjig na Zemlji, ker se osredotoča na resnico (gl. Jn 14:6, 1 
Ne 13:40), in sicer na Jezusa Kristusa, in obnavlja preproste in dragocene stvari, ki so bile iz pravega 
evangelija odvzete (gl. 1 Ne 13:26, 28-29, 32, 34-35, 40). Edinstvena zveza teh dveh dejavnikov - 
osredotočenost na Odrešenika in preprostost naukov - močno priteguje potrjujočo pričo tretjega člana 
božanstva, in sicer Svetega Duha. Zato Mormonova knjiga nagovarja bralčevega duha in srce kot 
nobena druga knjiga svetih spisov. 


Prerok Joseph Smith je učil, da bomo zaradi vztrajanja pri naukih, ki jih najdemo v Mormonovi knjigi, 
»bližje Bogu« kot s katero koli drugo knjigo (History of the Church, 4:461). Redno branje in pogovori o 
Mormonovi knjigi privabijo duha, da se upremo skušnjavi in da v družini ustvarimo ljubeče vzdušje. 
Pogovori o naukih in načelih iz Mormonove knjige staršem nudijo priložnosti, da svoje otroke opazujejo, 
jim prisluhnejo, se od njih učijo in jih učijo. 


Mladi vseh starosti, celo malčki, se lahko in se odzivajo na posebnega duha Mormonove knjige. Otroci 
nemara ne bodo razumeli vseh besed in zgodb, zagotovo pa lahko občutijo znanega duha, ki ga je 
opisal Izaija (gl. Iz 29:4). Vprašanja, ki jih otrok zastavlja, njegova opažanja in pogovori, ki sledijo, nudijo 
odločilne, zgodnje duhovne opozorilne znake. Pomembneje je, da zaradi takšnih pogovorov starši lahko 
ugotovijo, kaj njihovi otroci spoznavajo, razmišljajo in občutijo o resnicah, ki jih ta sveta knjiga svetih 
spisov vsebuje, kakor tudi težave, s katerimi se nemara soočajo. 


Spontano pričujmo 


Pričevanje je osebno spoznanje, ki temelji na priči Svetega Duha, da so določena dejstva večnega 
pomena resnična. Sveti Duh je glasnik Očeta in Sina ter učitelj in vodič do vse resnice (gl. Jn 14:26; 
16:13). Tako lahko »z močjo Svetega Duha, [spoznamo] resnico vseh reči« (Mor 10:5). 


Spoznanje in duhovno prepričanje, ki ga prejmemo od Svetega Duha, sta posledica razodetja. Za 
iskanje in pridobivanje teh blagoslovov je potrebno iskreno srce, resnični namen in vera v Kristusa (gl. 
Mor 10:4). Osebno pričevanje prinaša tudi odgovornost. 


Starši bi morali biti budni in duhovno pozorni na spontane priložnosti, da svojim otrokom pričujejo. Ni 
treba, da so takšne priložnosti načrtovane, določene ali zapisane. Pravzaprav, manj je takšno 
pričevanje organizirano, bolj verjetno bo imelo vzgojni in trajni vpliv (gl. NaZ 84:85). 


Na primer, spontan družinski pogovor pri večerji je nemara popolno okolje, da starš pove in pričuje o 
določenih blagoslovih, ki jih je tistega dne prejel med običajnimi dejavnostmi. Ni treba, da se pričevanje 
vselej začne z besedo: »Pričujem.« Naše pričevanje je lahko preprosto kot: »Vem, da sem bil danes v 
službi blagoslovljen z navdihom,« ali »Resnica tega odlomka mi je vedno pomenila pomemben vir 
vodstva.« Podobne priložnosti za pričevanje se nam lahko ponudijo tudi, ko smo skupaj v avtu ali 
avtobusu oziroma v številnih drugih okoljih. 


Odzivi otrok na takšno spontano pričevanje in njihova vnema oziroma odpor do sodelovanja so 
učinkoviti viri zgodnjih duhovnih opozorilnih znakov. Otrokov odziv na lekcijo, o kateri se je poučil pri 
družinskem preučevanju svetih spisov, oziroma iskrena skrb glede evangelijskega načela ali navade je 
lahko najbolj poučna in staršem pomaga bolje razumeti določeno otrokovo vprašanje ali potrebo. Takšni 
pogovori - zlasti ko so starši ravno tako pripravljeni poslušati kot govoriti - lahko ustvarijo trdno in varno 
domače okolje in spodbujajo nadaljnje pogovore o težkih temah. 

Otroke spodbujajmo, naj delujejo 


Pri velikem ločevanju vseh Božjih stvaritev je to, »kar deluje, kakor to, na kar se deluje« (2 Ne 2:14). Kot 
otroci nebeškega Očeta smo blagoslovljeni z darom moralne svobodne volje - zmožnostjo in močjo 
neodvisnega delovanja. Ker smo obdarjeni s svobodno voljo, smo odgovorni in moramo prvenstveno 
delovati in ne da se deluje na nas - zlasti ko iščemo znanje s preučevanjem in tudi z vero (gl. NaZ 
88:118). 


Kot evangelijski učenci bi morali biti »uresničevalci besede in ne le poslušalci« (Jak 1:22). V srcu smo 
dojemljivi za vpliv Svetega Duha, če primerno udejanjamo svobodno voljo in delujemo v skladu s 
pravimi načeli - in tako pritegnemo njegov nauk in pričujočo moč. Starši imajo sveto odgovornost, da 
otrokom pomagajo, da delujejo in iščejo znanje z vero. Otrok ni nikoli premajhen za takšno obliko 
učenja. 


Če damo človeku ribo, ga nahranimo enkrat. Če človeka naučimo ribariti, ga hranimo vse življenje. Kot 
starši in evangelijski učitelji nismo razdeljevalci rib, ampak svojim otrokom pomagamo, da se bodo 
naučili »ribariti« in da bodo postali duhovno neomajni. Ta bistveni cilj najbolje dosežemo, če otroke 
spodbujamo, naj delujejo v skladu s pravimi načeli - ko jim pomagamo, da se učijo z delom (Jn 7:17). 
Takšno spoznavanje zahteva duhovni, umski in telesni napor in ne le nedejavno sprejemanje. 


Klic otrokom kot evangelijskim učencem, naj delujejo in ne da se nanje le deluje, temelji na branju in 
pogovorih o Mormonovi knjigi in na spontanem pričevanju doma. Predstavljajte si družinski večer, na 
katerem se otroke prosi in se od njih pričakuje, da bodo pripravljeni spraševati o tem, kar berejo in 
spoznavajo v Mormonovi knjigi - ali o zadevi, ki ste jo nedavno poudarili, ko ste se doma pogovarjali o 
evangeliju oziroma spontano pričevali. Nadalje si predstavljajte, da otroci zastavljajo vprašanja, na 
katera starši niso zadostno pripravljeni. Nekatere starše bi morda skrbel takšen neoblikovan pristop k 
družinskemu večeru. Vendar ni nujno, da so najboljši družinski večeri rezultat vnaprej pripravljenih, 
kupljenih ali posnetih osnutkov in vizualnih pripomočkov. Za družinske člane je čudovita priložnost, da 
skupaj preučujejo svete spise, iščejo znanje s preučevanjem in tudi z vero in da jih poučuje Sveti Duh. 
»Kajti pridigar ni bil nič boljši od poslušalca, niti ni bil učitelj nič boljši od učenca; [...] in vsi so delali, 
vsakdo po svoji moči.« (Al 1:26) 


Ali svojim otrokom pomagamo, da bodo sami delovali in iskali učenje s preučevanjem in z vero, ali smo 
jih naučili, naj čakajo, da se jih bo učilo in nanje delovalo? Ali jim kot starši dajemo jesti duhovno ribo ali 
jim nenehno pomagamo, da sami delujejo, da sami spoznajo ter da so stanovitni in neomajni? Ali jim 
pomagamo, da si bodo goreče prizadevali, ko bodo prosili, iskali in trkali? (gl. 3 Ne 14:7) 


Duhovnega razumevanja, s katerim smo bili blagoslovljeni in v srcu prejeli potrditev, da je pravo, svojim 
otrokom preprosto ne moremo dati. Cena, ki jo moramo plačati, da bi takšno znanje pridobili in ga imeli, 
sta marljivost in učenje s preučevanjem in tudi z vero. Le tako lahko to, kar vemo, tudi občutimo. Le tako 
se otroku ni potrebno več zanašati na duhovno znanje in izkušnje staršev ter odraslih in lahko te 
blagoslove terja zase. Le tako bodo naši otroci lahko duhovno pripravljeni na življenjske izzive. 


Pričujem, da bodo starši, ki s svojimi otroki dosledno berejo Mormonovo knjigo in se o njej pogovarjajo, 
ki svojim otrokom spontano pričujejo in ki jih kot evangelijske učence spodbujajo, naj delujejo sami in ne 
da se deluje nanje, blagoslovljeni z očmi, ki lahko vidijo daleč (gl. Moses 6:27), in z ušesi, ki lahko slišijo 
zvok trobente (gl. Ezk 33:2-16). Duhovna razsodnost in navdih, ki ju boste prejeli zaradi kombinacije teh 
treh svetih navad, vam bosta omogočili, da boste v svoji družini kot čuvaj na stolpu in da boste za 
blagoslov svoje družine in potomstva bedeli »z vso vztrajnostjo« (Ef 6:18). To obljubljam in pričujem v 
svetem imenu Gospoda Jezusa Kristusa, amen. 

NI PROSTORA ZA SOVRAŽNIKA MOJE DUŠE 


STAREŠINA JEFFREY R. HOLLAND 
član zbora dvanajstih apostolov 


Molim, da se bomo, ko bomo ljubezen, družbo in dušo ohranjali čiste, 
kot naj bi bile, radostile svoje zvestobe najvišjemu in najboljšemu, 
kar je v nas. 


Ko sva s sestro Holland nedavno izstopila na nekem letališču, so naju prišle pozdravit tri čudovite mlade 
ženske, ki so potovale z istim letalom. Predstavile so se za članice Cerkve, kar ni bilo presenetljivo, kajti 
tisti, ki niso naše vere, nama na letališču ponavadi ne hitijo v pozdrav. V nepričakovanem pogovoru so 
nama v solzah povedale, da so se vse tri nedavno ločile, da so jih možje varali in da je bila v vseh treh 
primerih vzrok za odtujitev in prestopek pornografija. 


Zaradi žalostnega uvoda v moje sporočilo se počutim kot starodavni Jakob, ki je rekel: »Žalosti [me], da 
moram [...] tako naravnost spregovoriti pred [mnogimi], izmed katerih jih ima veliko pred Bogom silno 
nežna in neomadeževana in rahločutna čustva.«! Toda biti moramo pogumni. Morda so me solze 
mladih žensk tako močno ganile, da so se mi osolzile oči, zato ker sem oče oziroma dedek. Njihova 
vprašanja so mi dala misliti - zakaj morala okrog nas tako močno pada, zakaj je tako veliko 
posameznikov in družin žrtev tega, da so zato usodno zaznamovani? 


Seveda sem poznal odgovor na svoje vprašanje. Večino časa nas napadajo nemoralna sporočila, ki nad 
nas prihajajo z vseh strani. Temačnejše strani filmske, televizijske in glasbene industrije čedalje bolj 
tonejo v blato in družbo napajajo z žaljivim govorjenjem in spolnim grehom. Na žalost isti računalnik in 
splet, ki mi omogočata, da raziskujem družinsko zgodovino in pripravljam imena za tempeljsko delo, 
lahko brez filtrov in nadzora mojim otrokom in vnukom omogočita dostop do svetovne zbirke 
nespodobnih slik in zamisli, ki lahko v njihovih mislih povzročijo strašno škodo. 


Ne pozabite, da so te mlade ženske rekle, da se je nezvestoba pri možeh začela s pornografijo. Toda te 
težave nimajo le moški in niso le možje tisti, ki grešijo. Nevarnost, ki je dosegljiva s klikom - vključno s 
tem, kaj se lahko zgodi v klepetalnicah - se ne ozira na osebo, moškega ali žensko, mladega ali 
starega, poročenega ali samskega. Ker hoče nasprotnik zagotoviti, da bi bila skušnjava še bolj 
dosegljiva, svoj vpliv razširja po mobilnih telefonih, video igrah in iPod-ih. 


Če bomo te težave prenehali sekati pri vejah in se osredotočili na korenino, bomo spoznali, da je vzrok 
za to sla. Sla je neprijetna beseda in vsekakor neprijetna tema, toda obstaja dober razlog, zakaj je v 
nekaterih običajih znana kot najnevarnejša od sedmih smrtnih grehov?. 


Zakaj je sla »smrtni« greh? Poleg tega, da uničujoče vpliva na dušo, mislim, da je greh zato, ker uničuje 
najvišjo in najsvetejšo zvezo, ki jo je Bog dal v tem življenju - ljubezen, ki jo moški in ženska čutita drug 
do drugega, in željo, da bi imela otroke v večni družini. Nekdo je nekoč rekel, da prava ljubezen 
vključuje trajnost. Prava ljubezen prenese vse. Toda sla se hitro spremeni, ko nekdo, najsi je to moški 
ali ženska, odpre pornografsko stran oziroma pogleda še eno sliko. O pravi ljubezni, ki nas navdušuje, 
kot me moja do sestre Holland, bi radi govorili vsemu svetu. Toda sla je označena za sramoto, prikritost 
in skoraj patološko skrivnost - bolj pozno in temno, bolje je - za dvakrat zaklenjenimi vrati. Iz ljubezni se 
nagonsko obračamo k Bogu in drugim ljudem. Po drugi strani pa je sla vse prej kot Božja in proslavlja 
razbrzdanost. Ljubezen pride z razprtimi rokami in odprtim srcem, sla le z odprtim poželenjem. 

To je le nekaj vzrokov, zakaj je sramotenje pravega pomena ljubezni - najsi je to z domišljijo ali drugo 
osebo - tako uničujoče. Uniči tisto, kar je skoraj tako pomembno, kot je vera v Boga, in sicer vero v 
ljubljene. Oslabi temelje zaupanja, na katerih je zgrajena sedanja ali prihodnja ljubezen, za povrnitev 
zaupanja pa je potrebno veliko časa. Če ta težava, najsi je vaša lastna, od družinskega člana ali javnih 
uradnikov, poslovnih vodij, medijskih osebnosti, športnikov, preraste v nekaj velikega, lahko na sestavo, 
ki podpira moralno odgovorno družbo, obesimo napis »prosto«. 


Najsi smo samski ali poročeni, mladi ali stari, se nekoliko pogovorimo o tem, kako se lahko zaščitimo 
pred raznimi skušnjavami. Zagotovo ne bomo mogli rešiti vseh težav družbe, toda pogovorimo se o tem, 
kaj lahko naredimo. 


Najpomembneje je, da se oddaljite od ljudi, gradiva in okoliščin, ki vam lahko škodijo. Tisti, ki se bojujejo 
z alkoholizmom, vedo, da je njegova bližina lahko zelo nevarna. Tako je tudi z moralnimi zadevami. 
Tako kot je Jožef zbežal pred Potifarjevo ženo, tecite - stecite daleč stran od tistega, kar vas mami. Ko 
boste bežali iz hiše skušnjav, ne pustite za seboj novega naslova. 


Vedite, da ljudje, ki jih vežejo okovi uničujočih navad oziroma vdajanj, pogosto potrebujejo več pomoči 
kot le samopomoč, in morda to velja za vas. Poiščite pomoč in jo sprejmite. Pogovorite se s škofom. 
Upoštevajte njegov nasvet. Prosite za duhovniški blagoslov. Oglejte si novo cerkveno spletno stran, 
vpišite se v cerkveni program za odvajanje od zasvojenosti oziroma poiščite drugo ustrezno strokovno 
pomoč. Neprestano molite. Prosite angele na obeh straneh tančice, naj vam pomagajo. 


Poleg filtrov na računalniku in brzdanja hotenj ne pozabite, da je edini resnični nadzor v življenju 
samoobvladanje. Samoobvladanje izvajajte celo v vprašljivih zadevah. Če je televizijska oddaja 
neprimerna, jo ugasnite. Če je film vulgaren, ga ne glejte. Če se razvija neprimeren odnos, ga prekinite. 
Veliko teh vplivov morda ni dejansko zlih, toda lahko vam otopijo razsodnost, oslabijo duhovnost in 
vodijo v nekaj, kar bi lahko bilo zlo. Stari pregovor pravi, da tisoč kilometrsko pot začnemo z enim 
korakom, zatorej pazite na vsak korak! 


Kakor nočni tatovi tako nedobrodošle misli iščejo vhod v naše mišljenje. Toda ni potrebno, da bi vrata 
odprli na stežaj, jim ponudili čaj in pecivo ter jim povedali, kje imamo jedilni pribor! (Čaja jim sploh ne bi 
smeli ponuditi.) Ničvredneže vrzite ven! Nespodobne misli nadomestite s prizori, polnimi upanja, in z 
radostnimi spomini. Mislite na tiste, ki vas imajo radi in bi bili skrušeni, če bi jih razočarali. Veliko ljudi se 
je rešilo greha ali neumnosti, ko so se spomnili obraza mame, žene ali otroka, ki jih čakajo doma. 
Kakršne koli misli že imate, se prepričajte, da so imele za vstop v vaše srce »vabilo«. Starodavni pesnik 
je nekoč rekel, naj bo volja vaš razum£. 


Ohranjajte Svetega Duha in bodite tam, kjer je on. Naj to vključuje vaš dom, kjer vi odločate o 
umetnosti, glasbi in gradivu. Če ste prejeli lastno obdaritev, pojdite v tempelj tako pogosto, kot vam to 
dovoljujejo okoliščine. Zapomnite si, da vas bo tempelj oborožil z Božjo močjo in da vas bo obdajala 
njegova slava ter bodo za vas skrbeli njegovi angeli. In ko boste šli iz templja, si simbole za vselej 
zapomnite! 


Veliko ljudi se v težavah sprašuje: »Le kaj sem mislil?« Karkoli so mislili, niso razmišljali o Kristusu. 
Toda kot člani Cerkve vsako nedeljo obljubimo, da bomo prevzeli njegovo ime in »se ga vselej 
[spominjali]«5. Zatorej se trudimo, da bi se ga spominjali - posebej tega, da je »nosil naše bolezni, si 
[naložil] naše bolečine, [...] [bil] ranjen zaradi naših prestopkov, [...] [in smo bili] po njegovih ranah [...] 
ozdravljeni«". Ce bi se vsakič, ko grešimo, spomnili, da ne prizadenemo le ljubljenih, temveč tudi Boga, 
ki nas ima tako zelo rad, bi bolj pazili na svoja dejanja. Toda grešimo in ne glede na to, kako resen je 
greh, nas lahko reši tisto veličastno bitje, katerega ime je edino pod nebom, po katerem naj bi se kateri 

koli moški ali ženska rešila$, Da bi takrat, ko se bomo soočili s svojimi prestopki in bo naša duša v 
mukah, posnemali in ponovili besede skesanega Alma ter zaklicali: »O Jezus, ti Božji Sin, bodi milosten 
z menoj.«? 


Bratje in sestre, rad vas imam! Predsednik Monson in bratje vas imamo radi. Še pomembneje pa je, da 
vas ima rad Oče v nebesih. Poskušal sem govoriti o ljubezni - o spoštovanju do nje in o primernem 
opisovanju le-te v moralnih družbah človeške zgodovine, o svetosti ljubezni med poročenim moškim in 
žensko ter o družinah, ki jih ustvari ljubezen, o njenem odkupnem dokazu, poosebljeni dobrotljivosti, ki 
pride preko milosti samega Kristusa. Moral sem govoriti tudi o hudiču, vragu, očetu laži in sle, ki bo 
naredil vse, kar je v njegovi moči, da bi vse to popačil, oskrunil oziroma onečastil pravo ljubezen, kjer 
koli naleti nanjo. Govoril sem tudi o njegovi želji, da nas pri tem pogubi. 


Ko se v tem času soočamo s skušnjavami, moramo tako kot mladi Nefi izjaviti: »Ne [dam] več prostora 
[sovražniku] moje duše!«!0 Zlobnega lahko zavrnemo. Če si zares in globoko želimo, odkupna moč 
Gospoda Jezusa Kristusa lahko in bo zapretila nasprotniku. Nadalje vam obljubljam, da luč njegovega 
večnega evangelija lahko in bo ponovno zasijala tam, kjer ste mislili, da se je pojavila brezupna tema. 
Molim, da se bomo, ko bomo ljubezen, družbo in dušo ohranjali čiste, kot naj bi bile, radostile svoje 
zvestobe najvišjemu in najboljšemu, kar je v nas. V imenu Jezusa Kristusa, amen. 


OPOMBE 

1. JakK 2:7. 

2. Gl. npr, uspešnica Henryja Fairlija, The Seven Deadly Sins Today, 1978. 
3. Gl. 1 Mz 39:1-13. 

4. Gl. Juvenalovi eseji The Satires (VI, str. 223). 
5. Gl. Naz 109:22. 

6. Gl. NaZ 20:77-79. 

7. Iz 53:45. 

8. Gl. Apd 4:12. 

9. Al 36:18. 

10. 2 Ne 4:28; poudarek dodan. 

Duhovniški del 


ZDRAVLJENJE BOLNIH 


STAREŠINA DALLIN H. OAKS 
član zbora dvanajstih apostolov 


To [duhovniško] moč imamo in vsi bi morali biti pripravljeni, 
da jo primerno uporabimo. 


V tem času svetovnih pretresov se vse več vernih ljudi obrača h Gospodu za blagoslov tolažbe in 
ozdravljenja. Občestvu duhovnikov bi rad spregovoril o zdravljenju bolnih - z medicinsko znanostjo, z 
molitvami v veri in z duhovniškimi blagoslovi. 


Sveti iz poslednjih dni verjamemo v uporabljanje najboljših znanstvenih spoznanj in tehnik. Za 
ohranjanje zdravja si pomagamo s prehrano, telovadbo in drugimi načini, za povrnitev zdravja pa se po 
pomoč obračamo na zdravstveno osebje, kot so zdravniki in kirurgi. 


Uporaba medicinske znanosti ni v nasprotju z našimi molitvami v veri in zanašanjem na duhovniške 
blagoslove. Brigham Young je, kadar ga je nekdo prosil za blagoslov, vprašal: »Ali si vzel kakšna 
zdravila?« Tistim, ki so odgovorili z ne, ker »želimo, da na nas starešine položijo roke in imamo vero, da 
bomo ozdravljeni«, je predsednik Young odgovoril: »To sploh ni v skladu z mojo vero. Kadar smo bolni 
in prosimo Gospoda, naj nas blagoslovi in naj za nas stori vse, kar je potrebno, bi bilo glede na moje 
razumevanje evangelija odrešitve vseeno, če bi nemara prosil Gospoda, naj napravi, da bo moja 
pšenica in koruza rasla, ne da bi jaz zoral zemljo in posadil seme. Zdi se mi, da moram naprej uporabiti 
vsakršno zdravilo, kar ga poznam, in [nato] prositi nebeškega Očeta, [...] naj posveti to, kar sem storil, 
za ozdravitev mojega telesa.«' 


Seveda, ne čakamo na to, da uporabimo vse možne načine, preden molimo v veri ali preden damo 
duhovniški blagoslov za zdravje. V nujnih primerih so molitve in blagoslovi najprej na vrsti. Najpogosteje 
se vseh prizadevanj lotevamo sočasno. S tem sledimo nauku iz svetih spisov, da moramo vedno moliti 
(gl. NaZ 90:24) in da mora biti v vsem, kar delamo, modrost in red (gl. Moz 4:27). 


Vemo, da je lahko molitev v veri, ki jo izrečemo sami ali doma oziroma v prostorih za čaščenje, 
učinkovita za ozdravljenje bolnih. Veliko svetih spisov se nanaša na moč vere pri posameznikovem 
ozdravljenju. Apostol Jakob je učil, da moramo »[moliti] drug za drugega, da [bomo] ozdravljeni«, in 
dodal: »Veliko moč ima goreča molitev pravičnega.« (Jak 5:16) Ko je bila ženska, ki se je dotaknila 
Jezusa, ozdravljena, ji je Jezus rekel: »Tvoja vera te je rešila.« (Mt 9:22; gl. tudi Mr 10:46-52, Lk 18:35- 
43) Mormonova knjiga podobno uči, da Gospod »deluje z močjo glede na vero človeških otrok.« (Mor 
10:7) 


Nedavna raziskava, ki je zajela vso Ameriko, je pokazala da osem od desetih Američanov »verjame, da 
se čudeži dogajajo danes, prav kakor v starodavnih časih«. Tretjina anketirancev je rekla, da so »izkusili 
ali bili priča božanskemu ozdravljenju«?. Mnogi sveti iz poslednjih dni so izkusili moč vere pri zdravljenju 
bolnih. Prav tako slišimo za takšne primere med vernimi ljudmi iz drugih cerkva. Pisec za teksaški 
časopis je enega takih čudežev opisal. Ko je petletna deklica iznenada začela težko dihati in je dobila 
vročino, so jo starši hitro odpeljali v bolnico. Do časa, ko je prispela tja, so ji že odpovedala ledvica in 
pljuča, imela je več kot 41 stopinj vročine, njeno telo pa je dobilo živo rdečo barvo z vijoličnimi lisami. 
Zdravniki so povedali, da umira zaradi šoka ob zastrupitvi, vzrok pa je bil neznan. Ko so novico izvedeli 
družina in prijatelji, so bogaboječi ljudje pričeli zanjo moliti, poleg tega pa so v njihovem protestantskem 
občestvu v Wacu v Teksasu pričeli s posebnim molitvenim obredom. Čudežno se je nenadoma vrnila iz 

objema smrti in iz bolnice je prišla po tednu dni. Njen ded je zapisal: »Ona je živ dokaz, da Bog 
odgovarja na molitve in dela čudeže.«? 


Resnično, kot uči Mormonova Knjiga, se Bog »pokaže vsem tistim, ki verjamejo vanj, po moči Svetega 
duha; da, vsakemu narodu, jeziku in ljudstvu, ko bo izvajal velike čudeže [...] med človeškimi otroki po 
njihovi veri« (2 Ne 26:13). 


Za tu zbrane - odrasle Melkizedekove duhovnike in mladeniče, ki bodo to moč kmalu prejeli - se bom 
osredotočil na blagoslove zdravljenja, ki vključujejo duhovniško moč. To moč imamo in vsi bi morali biti 
pripravljeni, da jo primerno uporabimo. Vse večje naravne katastrofe in finančni izzivi nam kažejo, da 
bomo to moč v prihodnosti potrebovali bolj kot doslej. 


Veliko odlomkov iz svetih spisov uči, da bodo Gospodovi služabniki »[polagali roke na bolnike] in ti bodo 
ozdraveli« (Mr 16:18; gl. tudi Mt 9:18, Mr 5:23, 6:5, 7:32-35, 16:18, Lk 4:40, Apd 9:12, 17, 28:8; gl. NaZ 
42:44, 48, 66:9). Kadar duhovniško polnomočje uporabimo za blagoslov bolnih, se dogajajo čudeži. 
Take čudeže sem doživel. Kot fant in kot mož sem bil priča ozdravljenjem, prav tako čudežnim, kot so 
zabeležena v svetih spisih, temu pa ste bili priča mnogi med vami. 


Izvajanje duhovniškega polnomočja za blagoslov bolnih ima pet delov: prvič, maziljenje, drugič, 
pečatenje maziljenja, tretjič, vera, četrtič, besede blagoslova, petič, Gospodova volja. 


Maziljenje 


V stari zavezi je maziljenje z oljem pogosto omenjeno kot del blagoslova, danega z duhovniškim 
polnomočjem (npr. 2 Mz 28:41; Sam 10:1, 16:13; 2 Sam 5:3). Maziljenje je bilo namenjeno10-12), za 
posvetitev (gl. Lev 8:10-12) in je nemara simbolično veljal kot ponazoritev blagoslovov, ki bodo pritekali 
iz nebes kot posledica tega svetega dejanja. 


V Novi zavezi beremo, da so Jezusovi apostoli »veliko bolnikov mazilili z oljem in jih ozdravljali« (Mr 
6:13). Jakobova knjiga uči o vlogi maziljenja v povezavi z drugimi elementi blagoslova za bolne, ki ga 
izvajamo z duhovniškim polnomočjem: »Če je kdo med vami bolan, naj pokliče starešine Cerkve in naj 
nad njim molijo ter ga v Gospodovem imenu pomazilijo z oljem. In molitev vere bo ozdravila bolnika in 
Gospod ga bo okrepil.« (Jak 5:14-15) 


Pečatenje maziljenja 


Ko nekoga mazilimo s polnomočjem Melkizedekovega duhovništva, nato maziljenje s tem istim 
polnomočjem pečatimo. Nekaj zapečatiti pomeni potrditi, zavezati za tisto, za kar je namenjeno. 
Starešine, ki mazilijo bolnega in pečatijo maziljenje, odprejo nebeška okna, da Gospod izlije blagoslov, 
ki ga je namenil bolnemu. Predsednik Brigham Young je učil: »Ko položim roke na bolnega, pričakujem, 
da bosta Božja zdravilna moč in vpliv prešla skozi mene na bolnika in da bolezni ne bo več. [...] Če smo 
pripravljeni, če smo svete posode pred Gospodom, lahko tok moči Vsemogočnega preide iz tabernaklja 
tistega, ki blagoslavlja, na telo pacienta in bolni tako ozdravi.«4 


Čeprav poznamo veliko primerov, kjer so tisti, ki so bili blagoslovljeni z duhovniškim polnomočjem, 
ozdraveli, o tem bolj redko govorimo na javnih sestankih, saj nas sodobna razodetja svarijo, naj se s 
tem ne ponašamo, niti ne govorimo pred svetom, saj nam je dano za naš blagor in odrešitev (gl. NaZ 
84:73). 

Vera 


Vera je bistvena za zdravljenje z nebeškimi močmi. Mormonova knjiga celo uči, da »če med človeškimi 
otroki ni vere, Bog med njimi ne more delati čudežev« (Et 12:12; gl. tudi NaZ 35:9; 1 Ne 1:42): 
Predsednik Spencer W. Kimball je v pomembnem govoru o blagoslavljanju bolnih rekel: »Potrebo po 
veri se velikokrat podcenjuje. Zdi se, da se bolni in njegova družina pogosto zanašajo izključno na 
duhovniško moč in na dar zdravljenja, za katerega upajo, da ga bratje, ki blagoslavljajo, imajo, čeprav je 
večja odgovornost na tistem, ki blagoslov prejema. [...] Najpomembnejši del je vera posameznika, kadar 
je slednji pri zavesti in zmožen razsojati. Besede 'Tvoja vera te je rešila' (Mt 9:22) je Učenik tako 
pogosto ponovil, da so skorajda postale odpev.«5 


Predsednik Kimball je celo namignil, da je »prepogosto blagoslavljanje lahko znak pomanjkanja vere 
oziroma da bolni s tem poskuša odgovornost za razvoj vere prenesti na starešine namesto nase.« 
Povedal je o verni sestri, ki je prejela duhovniški blagoslov. Ko so jo naslednji dan vprašali, če blagoslov 
želi spet prejeti, je odgovorila: »Ne, bila sem maziljena in blagoslovljena uredba je bila opravljena. Sedaj 
je na meni, da blagoslov pridobim s svojo vero.«$ 


Besede blagoslova 


Naslednji del duhovniškega blagoslova so besede blagoslova, ki jih starešina izgovori potem, ko pečati 
maziljenje. Te besede so lahko zelo pomembne, vendar njihova vsebina ni bistvena in niso zapisane v 
cerkvenih arhivih. Pri nekaterih duhovniških blagoslovih - kot na primer pri patriarhalnem blagoslovu - so 
izgovorjene besede bistvo blagoslova. Vendar pa so pri blagoslovu za ozdravitev bistveni drugi elementi 
- maziljenje, pečatenje, vera in Gospodova volja. 


Najbolje bo, če bo starešina, ki uredbo izvaja, tako povezan z Gospodovim Duhom, da bo Gospodovo 
voljo poznal in jo razglasil v besedah blagoslova. Brigham Young je duhovnike učil: »Vaš privilegij in 
dolžnost je, da živite tako, da veste, kdaj vam govori Gospodova beseda in kdaj so vam razodete 
Gospodove misli.«" Kadar se to zgodi, se izgovorjeni blagoslov izpolni dobesedno in čudežno. Ob 
nekaterih posebnih priložnostih sem pri blagoslovu za zdravje doživel to gotovost razodetja in sem 
vedel, da je bila tisto, kar sem govoril, Gospodova volja. Vendar sem se, tako kot večina izvajalcev 
blagoslovov za zdravje, pogosto boril z negotovostjo glede besed, ki naj bi jih izrekel. Iz različnih 
razlogov občuti vsak starešina povečanje ali zmanjšanje nivoja dojemljivosti za šepet Duha. Vsak 
starešina, ki daje blagoslov je podvržen vplivu svojih želja za bolnika. Vsaka izmed teh zemeljskih 
šibkosti lahko vpliva na besede, ki jih izrečemo. 


Na srečo besede blagoslova za zdravje niso bistvene za zdravilni učinek. Če je vera zadostna in če je 
po Gospodovi volji, bo bolnik ozdravljen oziroma blagoslovljen ne glede na to, če izvajalec uredbe te 
besede spregovori ali ne. Če pa po drugi strani izvajalec uredbe kloni pod osebnimi željami oziroma 
neizkušenostjo in daje ukaze oziroma besede blagoslova, ki pretiravajo s tistim, kar želi posamezniku 
glede na njegovo vero podeliti Gospod, te besede ne bodo izničene. Posledično noben starešina glede 
blagoslova za zdravje nikdar ne bi smel oklevati iz strahu, kaj reči. izgovorjene besede v blagoslovu za 
zdravje lahko učijo in okrepijo vero tistih, ki jih slišijo, vendar je učinek blagoslova odvisen od vere in 
Gospodove volje in ne od izgovorjenih besed starešine, ki je blagoslov dal. 


Gospodova volja 
Mladeniči in starejši možje, prosim, posebej prisluhnite temu, kar bom sedaj rekel. Ko izvajamo 


nedvoumno moč Božjega duhovništva in ko ohranimo Božjo obljubo, da bo slišal in odgovoril na naše 
molitve v veri, moramo vedno vedeti, da vera in zdravilna moč duhovništva ne more doseči ničesar, kar 

je v nasprotju z voljo Njega, čigar duhovništvo to je. To načelo uči razodetje, ki starešinam v Cerkvi 
naroča, naj na bolne položijo roke. Gospod obljublja, da bo tisti, ki ima v njem vero, da bi bil ozdravljen, 
in ni namenjeno umreti, ozdravljen (gl. NaZ 42:48; poudarek dodan). Podobno v drugem sodobnem 
razodetju Gospod razglaša, da je, ko nekdo prosi glede na Božjo voljo, [...] storjeno, kot je prosil. (gl. 
NaZ 46:30; gl. tudi He 10:5, 1 Jn 5:14) 


Iz tega spoznamo, da celo Gospodovi služabniki, ki izvajajo njegovo božansko moč v okoliščinah, kjer je 
zadosti vere za ozdravitev, ne morejo dati duhovniškega blagoslova, zaradi katerega bi nekdo ozdravel, 
če ta ozdravitev ni v skladu z Gospodovo voljo. 


Kot Božji otroci, ki poznamo njegovo veliko ljubezen in docela poznamo to, kaj je za naš večni blagor 
najbolje, mu zaupamo. Prvo evangelijsko načelo je vera v Gospoda Jezusa Kristusa, vera pa pomeni 
zaupanje. To zaupanje sem občutil v govoru, ki ga je moj bratranec imel na pogrebu najstnice, ki je 
umrla za resno boleznijo. Spregovoril je naslednje besede, ki so me sprva osupnile in me nato poučile: 
»Vem, da je bila Gospodova volja, da je [deklica] umrla. Zdravniki so dobro skrbeli zanjo. Dobila je 
duhovniške blagoslove. Njeno ime je bilo napisano na molitvenih listkih v templju. Za povrnitev njenega 
zdravja je bilo izrečenih na stotine molitev. In vem, da je v tej družini dovolj vere, da bi bila ozdravljena, 
če ne bi bila Gospodova volja, da jo sedaj vzame k sebi domov.« Enako zaupanje sem občutil v 
besedah očeta neke druge posebne deklice, ki ji je rak v najstniških letih vzel življenje. Izjavil je: »Naša 
družina veruje v Jezusa Kristusa, in sicer neodvisno od razpleta.« Vem, da so ti nauki pravi. Za 
ozdravitev ljubljenih naredimo vse, kar je v naši moči, nakar glede končnega izida zaupamo Gospodu. 


Pričujem o moči Božjega duhovništva, o moči molitve v veri in o resnici teh načel. Nad vsem pa 
pričujem o Gospodu Jezusu Kristusu, čigar služabniki smo, katerega vstajenje nam zagotavlja 
nesmrtnost in katerega odkupna daritev nam daje priložnost za večno življenje, kar je največji Božji dar. 
V imenu Jezusa Kristusa, amen. 


OPOMBE 

l. Discourses of Brigham Young, Deseret Book Co., 1978, str. 163. 

2. Ameriška anketa o verskih prepričanjih: Religious Beliefs and Practices: Diverse and Politically Relevant, The Pew Forum on Religion 
and Public Life, junij 2008, navajal Micklethwait  Wooldridge, God is Back, New York, New York: The Penguin Press, 2009, str. 131. 

3. Casopis Dallas Morning News, 30. januar 2000, str. 31A. 

4. Discourses of Brigham Young, str. 162; gl. tudi Russell M. Nelson, Neither Trust in the Arm of Flesh, Ensign, mar. 2010, str. 24; Gordon 

B. Hinckley, Teachings of Gordon B. Hinckley, Deseret Book Co., 1997, str. 474. 

5. President K imball Speaks Out on Administration to the Sick, New Era, okt. 1981, str. 47; Tambuli, avg. 1982, str. 37. 

6. Ibid. 

7. Discourses of Brigham Young, str. 163. 

BOŽANSKI POKLIC MISIJONARJA 


STAREŠINA RONALD A. RASBAND 
član predsedstva prvega zbora sedemdeseterih 


Gospod potrebuje vsakega sposobnega mladeniča, 
ki naj se z današnjim dnem začne pripravljati in obnovi zaveze, 
da bo vreden, da ga bo Božji prerok poklical na misijon. 


Dober večer, dragi bratje v duhovništvu. Nocoj bi rad spregovoril o misijonarskem služenju. Svoje 
napotke namenjam veliki vojski mladeničev v Aronovem duhovništvu, ki so zbrani po vsem svetu, in 
njihovim staršem, starim staršem ter duhovniškim voditeljem, ki nad njimi bdijo. 


Misijonarsko delo je tema, ki mi je pri srcu, kakor tudi vsakemu članu osmih zborov sedemdeseterih, 
katerim je Gospod določil, naj gredo»pred [njim] [...] v vsako mesto in kraj, kamor je sam nameraval 
itic1. Misijonarsko delo je življenjska kri Cerkve in blagoslov, ki reši življenje vsem, ki sprejmejo njeno 
sporočilo. 


Ko je Učenik služil med ljudmi, je ribiče iz Galileje poklical, naj pustijo svoje mreže in mu sledijo, rekoč: 
»Naredil [vas] bom za [ribiče] ljudi.«? Gospod je poklical ponižne može, da bi drugi preko njih slišali 
resnice njegovega evangelija in prišli k njemu. 


Prerok Joseph Smith je junija 1837 poklical apostola Hebra C. Kimballa, naj gre na misijon v Anglijo. 
Starešina Kimball je poklic dobil, ko sta oba sedela v templju Kirtland in je Joseph spregovoril z 
božanskim polnomočjem: »Brat Heber, Gospodov Duh mi je prišepnil: "Naj gre moj služabnik Heber v 
Anglijo, da bo razglašal moj evangelij in odprl vrata odrešitve tistemu narodu'.«š 


Ta šepet Duha je primer tega, kako Gospodovi služabniki prejmejo klic, naj pošljejo misijonarje delat na 
določeno polje. 


Danes gredo misijonarji v svet v parih, kot je to določil Gospod, in prinašajo enako sporočilo in z istim 
božanskim poklicem k služenju, h kateremu jih pokliče Božji prerok. Naš prerok, predsednik Thomas S. 
Monson, je o poklicanih k služenju rekel: »Imate življenjska misijonarska priložnost. Cakajo vas 
blagoslovi večnosti. Imate privilegij, da niste le opazovalci, marveč sodelujoči na odru duhovniškega 
služenja.«" 


Dragi fantje Aronovega duhovništva, oder je vaš. Ste pripravljeni odigrati svojo vlogo? Gospod potrebuje 
vsakega sposobnega mladeniča, ki naj se z današnjim dnem začne pripravljati in obnovi zaveze, da bo 
vreden, da ga bo Božji prerok poklical na misijon. 


Lepe spomine imam na veliko veselje cele družine, ko sta dva otroka prejela poklic za služenje rednega 
misijona. Srce nam je navdalo navdušenje in pričakovanje, ko sta odprla vsak svoje posebno pismo 
Božjega preroka. Hči Jenessa je bila poklicana na misijon Michigan Detroit; sin Christian je bil poklican 
na ruski misijon Južna Moskva. Koliko ponižnosti in navdušenja obenem je v teh doživetjih! 


Ko sva imela s sestro Rasband pred leti privilegij predsedovanja newyorškem misijonu Severni New 
York, sem se čudil misijonarjem, ki so prispeli v New York City. Ko sem imel prvi dan njihovega misijona 
z njimi razgovor, sem do vsakega misijonarja posebej čutil posebno hvaležnost. Cutil sem, da je bil 
njihov poklic na ta misijon božansko zasnovan prav zanje in zame kot njihovega predsednika misijona. 

Po končani misijonarski nalogi me je predsednik Gordon B. Hinckley poklical, naj kot sedemdeseteri 
služim v Cerkvi. Del mojega začetnega usposabljanja nove generalne osebnosti je bila priložnost, da 
sem sedel s člani dvanajsterih, ko so določali, kam izmed več kot tristo misijonov te velike Cerkve bodo 
poslali služit misijonarje. 


Na prigovarjanje in z dovoljenjem predsednika Henryja B. Eyringa bi vam rad povedal nekaj 
pomembnega, kar sem pred mnogimi leti doživel z njim, ko je bil član zbora dvanajsterih. Vsak apostol 
ima ključe kraljestva in jih uporablja glede na navodila in zadolžitve, ki jih daje predsednik Cerkve. 
Starešina Eyring je določal misijonarje na področja, kjer bodo delali, in del mojega usposabljanja je bilo, 
da se ga opazoval. 


Starešini Eyringu sem se pridružil zgodaj zjutraj v sobi, kjer je bilo nekaj velikih računalnikov, 
pripravljenih za sestanek. Prisoten je bil tudi član osebja Misijonarskega oddelka, ki je bil določen, da 
tisti dan pomaga. 


Najprej smo skupaj pokleknili v molitvi. Spominjam se, da je starešina Eyring z zelo iskrenimi besedami 
prosil Gospoda, naj ga blagoslovi, da bo »popolnoma« vedel, kam naj določi misijonarje. Beseda 
»popolnoma« je povedala veliko o veri, ki jo je starešina Eyring tistega dne pokazal. 


Ko se je postopek začel, se je na enem izmed računalniških zaslonov pokazala slika misijonarja, ki bo 
vpoklican. Ob vsaki sliki, se mi je zdelo, kot da bi bil misijonar z nami v sobi. Starešina Eyring je nato 
misijonarja pozdravil s svojim prijaznim in toplim glasom: »Dobro jutro, starešina Reier oziroma sestra 
Yang. Kako se počutiš danes?« 


Povedal mi je, da je si je v mislih rad predstavljal, kje bodo misijonarji zaključili misijon. To mu je 
pomagalo, da je vedel, kam naj jih pošlje. Starešina Eyring je nato preučeval komentarje škofov in 
kolskih predsednikov, zdravstvene zapise in druge podatke, ki se nanašajo na posameznega 
misijonarja. Nato se je obrnil k drugemu ekranu, ki je prikazoval področja in misijone po svetu. Končno 


je po navdihu Duha misijonarja določil na področje, kjer bo delal. 


Od drugih dvanajsterih sem izvedel, da se ta splošni pristop odvija vsak teden, ko Gospodovi apostoli 
številne misijonarje določijo, da služijo po svetu. Ker sem pred mnogimi leti služil kot misijonar v svoji 
deželi v misijonu v vzhodnih Združenih državah, me je ta izkušnja globoko ganila. Ker sem prav tako 
služil kot predsednik misijona, sem bil hvaležen za dodatno pričevanje v srcu, da so bili misijonarji, ki 
sem jih sprejel v New York Cityju, k meni poslani po razodetju. 


Po tem, ko je starešina Eyring določil nekaj misijonarjev, se je obrnil k meni, ko je premišljeval o nekem 
določenem misijonarju, in rekel: »Torej, brat Rasband, kam pa ti misliš, da bi moral iti ta misijonar?« Bil 
sem začuden! Potiho sem starešini Eyringu namignil, da ne vem in da nisem vedel, da lahko vem! Zazrl 
se je vame in preprosto rekel: »Brat Rasband, pozorno poglej in tudi ti boš vedel!« Svoj stol sem 
potegnil malo bliže k starešini Eyringu in računalniškem zaslonu. Veliko bolj pozorno sem pogledal! 


V nekaterih drugih primerih, ko se je postopek nadaljeval, se je starešina Eyring obrnil k meni in rekel: 
»Torej, brat Rasband, kaj čutiš, kam bi moral iti ta misijonar?« Imenoval sem določen misijon in 
starešina Eyring me je zamišljeno pogledal in rekel: »Ne, ne bo držalo!« Nato je nadaljeval z 
določanjem misijonarjev, kot je čutil, da je prav. 


Ko smo se bližali zaključku sestanka, se je na zaslonu pojavila slika določenega misijonarja. Imel sem 


najmočnejše zaznave, najmočnejše tistega jutra, da mora biti misijonar pred nami poklican na 
Japonsko. Nisem vedel, če me bo starešina Eyring vprašal za tega, ampak za čuda, me je. Nekoliko 

zadržano in ponižno sem mu rekel: »Japonska?« Starešina Eyring je nemudoma odgovoril: »Da, 
pojdimo tja.« Na računalniškem zaslonu so se prikazali misijoni na Japonskem. Takoj sem vedel, da bo 
šel misijonar v japonski misijon Sapporo. Starešina Eyring me ni vprašal za točno ime misijona, a je 
vseeno tistega misijonarja določil v japonski misijon Sapporo. Po tihem sem bil v srcu globoko ganjen in 
iskreno hvaležen Gospodu, da mi je dovolil, da sem izkusil ta navdih, da sem vedel, kam bo tisti 
misijonar poslan. 


Ob koncu sestanka mi je starešina Eyring pričeval o Odrešenikovi ljubezni do vsakega misijonarja, ki je 
določen, da gre v svet pridigat obnovljeni evangelij. Rekel je, da lahko zaradi izjemne Odrešenikove 
ljubezni njegovi služabniki vedo, kam naj te čudovite fante in dekleta, starejše misijonarje in starejše 
misijonarske pare pošljejo služit. Tistega jutra sem prejel dodatno pričevanje, da vsakega misijonarja, ki 
je v tej Cerkvi poklican in določen ali prerazporejen na določen misijon, Gospod, vsemogočni Bog 
pokliče tako, da v razodetju spregovori enemu od teh svojih služabnikov. 


Zaključujem z Gospodovimi besedami bratoma Whitmer, ki sta imela pomembno vlogo v zgodnjih dneh 
obnove. Videla sta zlate plošče in njuno podpisano pričevanje je na začetku vsakega izvoda 
Mormonove knjige. Bila sta v prvi skupini misijonarjev, ki jih je Božji prerok leta 1829 poklical pridigati 
evangelij Gospoda Jezusa Kristusa. 


V uvodu štirinajstega razdelka Nauka in zavez je rečeno, da so se trije od Whitmerjevih sinov, ki so vsi 
prejeli pričevanje o pristnosti dela, začeli močno spraševati o tem, kaj je njihova naloga." Johnu in Petru 
Whitmerju mlajšemu je Gospod rekel, da sta velikokrat želela od njega izvedeti, kaj bi bilo zanju 
najvrednejše.S 


Predvidevam, da se mnogi fantje sprašujete prav to. Tu je Gospodov odgovor. Pravi, da naj sedaj 
prisluhnemo, kaj je po njegovem tisto, kar je za vas najvrednejše, in sicer da tem ljudem razglašate 
kesanje, da boste pripeljali veliko duš k njemu, da boste z njimi počivali v Očetovem kraljestvu." 


Moji dragi prijatelji, v tem obdobju vašega življenja je Gospodov poklic na misijon najpomembnejše delo, 
kar ga lahko opravite. Sedaj se pripravite, živite pravično, učite se od družine in cerkvenih voditeljev. 
Pridite in pridružite se nam pri gradnji Božjega kraljestva na Zemlji - sprejmite svoj božanski vpoklic pri 
»[tako veličastnem delu]«8. To je moja ponižna molitev, v imenu Jezusa Kristusa, amen. 


OPOMBE 

l. Lk 10:1. 

2. Mt 4:19. sla jat 

3. Teachings of the Presidents of the Church Joseph Smith, Cerkev Jezusa Kristusa svetih iz poslednjih dni, 2007, str. 327. 
4. Jesus Charge to Teach Al Nations Still Applies, ZDS Church News, 8. 4. 1995, str. 1. 

5. Uvod štirinajstega razdelka Nauka in zavez. 

6. Gl. NaZ 15:4. 

7. Gl. NaZ 15:6. 

8. Gl. NaZ 128:22. 

VELIČINA ARONOVEGA DUHOVNIŠTVA 


STAREŠINA DAVID L. BECK 
generalni predsednik Mladeničev 


Nujno je, da izpolnjujete svojo dolžnost do Boga. 
Prepričan sem, da jih boste. 


V čast mi je, da lahko nocoj spregovorim čudovitim mladeničem v Cerkvi. Blagoslovljen sem bil, da sem 
vas lahko širom sveta veliko spoznal. Vaše navdušenje je nalezljivo. Z izzivi se soočate z izjemno močjo 
in pogumom. Rad vas imam in vam zaupam. Ljudi okrog sebe navdihujete bolj, kot si mislite. Prisluhnite 
besedam fanta, ki ni naše vere, ki poskuša opisati prijatelja, ki je Aronov duhovnik: »Pri Luisu opazim 
nekaj drugačnega. [...] Ta fant ni tak kot [...] drugi ljudje. Nekaj je na njem. [...] Ne vem niti, kaj to je, 
vendar je drugačen od vseh drugih. To je nekaj, kar občutiš, in ne [nekaj] [...] kar bi videl z očmi. To pač 
občutiš.« 


Nekaj zelo pomembnega Luisa in vas razlikuje od drugih fantov. Prejeli ste Aronovo duhovništvo. To je 
svet dar, ki ga mnogi ne cenijo dovolj. Nocoj vam bom pomagal videti, kako lahko sami odkrijete veličino 
Aronovega duhovništva. 


Bog vam zaupa 


Ko vam Bog podeli svoje sveto duhovništvo, pokaže, kako močno vam zaupa. Ve, da vam lahko zaupa, 
da boste duhovništvo uporabljali za služenje, prav kakor je drugim mladeničem zaupal opravljanje 
nekaterih svojih najpomembnejših del. 


Na primer, svet ne bi imel močnega pričevanja Mormonove knjige o Jezusu Kristusu, če ne bi bilo dveh 
mladeničev, katerima je Bog zaupal. Prerok Mormon, ki je zbral te svete zapise, je bil star le deset let, 
ko mu je bilo dodeljeno, naj opazuje in kasneje zapiše zgodovino svojega ljudstva. Pri petnajstih letih ga 
je »obiskal Gospod in okusil in spoznal [je] Jezusovo dobroto« (Mrm 1:15). 


Mormonovo knjigo je prevedel in objavil Joseph Smith, ki je bil k velikemu delu poklican pri štirinajstih 
letih, ko sta se mu prikazala nebeški Oče in Jezus Kristus. 


Predsednik Monson je dejal: »Od vas se pričakujejo velike stvari. [... ] Kakor glas fanfar prihaja 
Gospodova beseda k vam, k meni in vsem duhovnikom, zato naj se vsak pouči o svojih dolžnostih in 
nadvse marljivo deluje v službi, ki mu je bila dodeljena (gl. NaZ 107:99).« (v Conference Report, apr. 
2004, str. 57, 61 oziroma Ensign, maj 2004, str. 54, 57) 


Novi program Dolžnost do Boga 
Cerkev zato, da bi se lažje odzvali na ta nujni poziv, predstavlja nov program Dolžnost do Boga, kot je 
zgodaj dopoldan to objavil predsednik Eyring. Tega programa se veselim. Gradivo bo škofom in 


predsednikom vej poslano v začetku junija. Takoj, ko ga boste prejeli, ga pričnite uporabljati. 


Kot diakon, učitelj in duhovnik boste sodelovali pri dejavnostih, zaradi katerih boste duhovno rasli, se 
učili in izpopolnjevali v duhovniških dolžnostih. Vsaka dejavnost upošteva preprost vzorec: 

Najprej se določenem o evangelijskem načelu oziroma duhovniški dolžnosti poučite. Odkrijte, kaj od vas 
pričakuje nebeški Oče, in si prizadevajte pridobiti duhovno pričevanje, zakaj je to pomembno. 


Nato pripravite načrt, da boste delovali glede na to, kar ste se naučili. Spodbujamo vas, da načrte 
osnujte na lastnih potrebah, okoliščinah in priložnostih za služenje. To je čudovita priložnost, da 
prevzamete odgovornost za lastno rast in razvijete duhovno neodvisnost. 


Nato tisto, kar ste se naučili in izkusili, povejte drugim. Tako si boste okrepili pričevanje in utrjevali vero 
v ljudeh okrog sebe. O evangeliju boste bolj sposobni govoriti z drugimi. 


Hvaležen sem mladeniču, ki mi je povedal naslednjo izkušnjo. 


Z nekim Aronovim duhovnikom sta bila določena za razdelitev zakramenta možu, ki je zaradi hude 
bolezni ostal doma. Prispela sta k njemu domov, a nista vedela, da mu je nedavno zdravljenje 
onemogočalo, da bi zaužil kakršno koli hrano - niti koščka zakramentnega kruha. Mladeniča sta potem, 
ko sta kruh blagoslovila, zakrament ponudila oslabelemu možu. Vzel je košček blagoslovljenega kruha, 
za trenutek počakal in ga nato pritisnil na ustnice. Mladenič je rekel, da se mu je ob pogledu na tega 
vernega brata, ki je izkazal spoštljivost do zakramenta, zdelo ravno tako, kot bi ga opazoval, kako 
poljublja Odrešenikove noge. Videlo se je, da ima Jezusa rad. 


Tistega dne se je pomembnost zakramenta nepozabno vtisnila v mladeniča. Tudi sami boste doživeli 
svete izkušnje prav kakor ta mladenič. 


Vaši starši, voditelji in člani zbora starešin igrajo pomembno vlogo pri programu Dolžnost do Boga. Na 
nedeljskih sestankih v zboru bodo redne priložnosti za učenje, ukrepanje in poročanje. Novi program 
Dolžnost do Boga vas bo vodil na poti izpolnitve vaše dolžnosti do Boga in odkritja veličine Aronovega 
duhovništva. 


Izpolnite svojo Dolžnost do Boga 


V zadnjem letu sem bil na potovanju, zaradi katerega sem za vedno spremenil pogled na vas in 
Aronovo duhovništvo. Navdušen sem, ker boste sami lahko odkrili, to kar sem odkril sam. Poučili se 
boste o tem, zakaj je Aronovo duhovništvo v vašem življenju tako pomembno in kako bistveno je za 
Cerkev. Cenili boste to, zakaj se ga naziva kot eno »velikih glav« duhovništva (gl. NaZ 107:6). Bolje 
boste razumeli pomen duhovniških ključev, delovanje angelov in pripravljalni evangelij (gl. NaZ 13, 
84:26). 


Satan želi, da bi mislili, da ste premladi ali da vas je premalo, da bi v Aronovem duhovništvu lahko storili 
kaj pomembnega. Nič od tega ni res. 


Danes za vas veljajo Božje besede Mojzesu, ki pravijo, ko mu je rekel, da je njegov sin in da ima zanj 
delo (gl. Moses 1:4, 6). 


Dal vam je svojo moč za doseganje velikih stvari. Če boste izpolnjevali svojo dolžnost do Boga, boste 
krepili in blagoslavljali svojo družino. To je vaša največja duhovniška dolžnost. Prisluhnite materi, ki 
opisuje, kakšen vpliv na družino ima njen sin: »Pri nas doma ima Leo duhovništvo in to je velik 
blagoslov. Je dober zgled svojim bratom in sestram; [...] poskrbi, da vedno molijo. Ob nedeljah 
razdeljuje zakrament. Njegov mlajši brat ga opazuje. Pomaga [...] pri družinski molitvi. Vem, da nam bo, 
medtem ko odrašča, še vedno v blagoslov. Lahko bo krstil mlajšega brata. To nam je v tolažbo in dar.« 

Ko izpolnjujete Dolžnost do Boga, se boste dotaknili prijateljev, ki niso naše vere, in jim pomagali, da se 
bodo pripravili in se pridružili Cerkvi. Kot pravi brat boste nanje pazili in jih krepili. Na pomoč boste 
priskočili drugim mladeničem, ki so se na poti izgubili. 


Ko izpolnjujete Dolžnost do Boga, boste vedno in v vseh okoliščinah močna sila dobrega. Zaradi 
svojega pravičnega zgleda in zvestega služenja v duhovništvu boste imeli moč, da boste vsakogar, ki 
ga poznate, povabili h Kristusu. 


Nefijci so se v najtežjih trenutkih za vodstvo in navdih obrnili na mladeniča Mormona (gl. Mrm 2:1-2). 
Danes mi gledamo na vas, da boste velika moč Cerkve in močna sila dobrega na Zemlji. To od vas 
pričakuje Gospod. 


Postanite zvesti možje duhovništva 


Pričujem, da boste čutili spremembo v srcu, ko boste postajali zvesti možje duhovništva. Prizadevali si 
boste, da bi bili popolnoma čisti in da bi bili vredni, da bi razdeljevali zakrament. Z vsakim dekletom 
boste prijazni in spoštljivi. Spoštovali boste svoje starše. Izogibali si boste temu, da bi v mislih, besedah 
ali dejanjih prizadeli Duha. Spoznali boste Gospoda, kateremu služite, in si vedno prizadevali, da bi mu 


postali bolj podobni. 


Pričujem, da boste z zvestim služenjem v Aronovem duhovništvu spremenili življenja tistih, katerim 
služite. So ljudje, ki potrebujejo vaše duhovniško služenje. Potrebuje vas družina. Potrebuje vas zbor. 
Potrebuje vas Cerkev. Potrebuje vas svet. Nujno je, da izpolnjujete svojo dolžnost do Boga. Prepričan 
sem, da jih boste. 


Nekega hladnega jutra pred nekaj tedni sem tekel ob reki Tagus v Lizboni na Portugalskem. Prispel 
sem do spomenika, posvečenega portugalskim raziskovalcem iz prejšnjih stoletij. Ustavil sem se, ko je 
sonce vzhajalo in s svojo toplo svetlobo posvetilo na spomenik in name. Navdihnjeno sem gledal 
odločne obraze raziskovalcev, ki so gledali čez reko. To so bili možje, ki so bili pripravljeni storiti to, kar 
uspele le redkim. Domač in udoben svet so zapustili in se pogumno podali na nepoznani ocean in odkrili 
nove dežele. Spremenili so svet. 


Kadar pomislim na tisti spomenik o pogumnih raziskovalcih, vidim vas. Vidim vas na vaših lastnih 
potovanjih, za katera se v današnjem svetu odločijo le redki. Vidim vas, kako izpolnjujete dolžnost do 
Boga. 


Molim, da bomo vsi razumeli veličino Aronovega duhovništva, in zaupam, prav kakor Bog, v tiste, ki ga 
imajo. V imenu Jezusa Kristusa, amen. 

OHRANIMO POTRPEŽLJIVOST 


PREDSEDNIK DIETER F. UCHTDORF 
drugi svetovalec Prvega predsedstva 


Lekcije, ki se jih naučimo zaradi potrpežljivosti, 
nam bodo izoblikovale značaj, 
nas dvignile in nam dale več sreče. 


Leta 1960 je neki profesor na stanfordski univerzi začel z majhnim poskusom, v katerem je preizkušal 
moč volje štiriletnikov. Prednje je postavil velik marshmallow in jim rekel, da ga lahko takoj pojejo, ali pa 
počakajo približno petnajst minut in bodo dobili še enega. 


Otroke je nato pustil same in skozi dvostransko ogledalo gledal, kaj se bo zgodilo. Nekaj otrok je 
marshmallow pojedlo takoj; nekaj jih je lahko čakalo le nekaj minut, preden so se vdali skušnjavi. Le 
trideset odstotkov jih je lahko počakalo. 


Poizkus ni bil tako zanimiv in profesor je začel raziskovati druga področja, kajti rekel je, da »z otroki, ki 
se skušajo upreti marshmallowu, lahko narediš le omejeno število poskusov«. Toda otroke je še naprej 
spremljal in opazil zanimivo povezavo: otrokom, ki niso mogli počakati, je šlo kasneje v življenju težje in 
imeli vedenjske težave, medtem ko so bili tisti, ki so počakali, v glavnem bolj pozitivni in bolje motivirani, 
imeli so višje ocene in prihodek in bolj zdrave odnose. 


To, kar je bilo na začetku preprost poizkus z otroki in marshmallowi, je postala pomembna raziskava, ki 
je trdila, da je sposobnost čakanja - to, da si potrpežljiv - ključna značajska značilnost, ki lahko napove 
kasnejši uspeh v življenju?. 


Čakanje je lahko težko 


Čakanje je lahko težko. To vedo tako otroci kot odrasli. Živimo v svetu s hitro hrano, hitrimi sporočili 
filmi po naročilu in takojšnjimi odgovori na najbolj banalna ali globoka vprašanja. Ne maramo čakati. 
Nekateri celo čutijo, da se jim je povišal krvni tlak, če se njihova vrsta v trgovini ne premika tako hitro kot 
druge. 


Potrpežljivost - sposobnost, da svoje želje nekoliko damo na stran - je dragocena in redka vrlina. 
Hočemo, kar hočemo, in to takoj. Zato se sama zamisel o potrpežljivosti nemara zdi neprijetna in trpka. 
Vendar brez potrpežljivosti ne moremo ugajati Bogu; ne moremo postati popolni. Potrpežljivost je 
resnično očiščevalni postopek, ki prečisti razumevanje, poglobi srečo, osredotoči dejanja in ponuja 
upanje za mir. 


Kot starši vemo, kako nespametno bi bilo, če svojim otrokom izpolnili vsako željo. Toda otroci niso edini, 


ki se razvadijo, če jim takoj v vsem ustrežemo. Nebeški Oče ve, kar dobri starši razumejo sčasoma: če 
naj otroci sploh odrastejo in dosežejo svoj potencial, se morajo naučiti čakati. 


Potrpežljivost ni samo čakanje 


Ko mi je bilo deset let, smo z družino postali begunci v novi deželi. V šoli sem bil vedno dober učenec - 
dokler nismo prispeli v Zahodno Nemčijo. Tam so bile moje učne izkušnje precej drugačne. Geografija, 


Si 


ki smo se je učili v šoli, je bila zame nova. Tudi zgodovina je bila zelo drugačna. Prej sem se kot prvega 
tujega jezika učil ruščine, sedaj angleščine. To je bil zame velik izziv. Resnično sem doživljal trenutke, 
ko sem zares verjel, da moj jezik preprosto ni bil narejen za angleščino. 


Ker je bilo toliko predmetov zame novih in tujih, sem zaostajal. Prvič v življenju sem se začel spraševati, 
če preprosto nisem dovolj pameten za šolo. Na srečo sem imel učitelja, ki me je naučil potrpežljivosti. 
Učil me je, da mi bo vztrajno in stalno delo - vztrajna potrpežljivost - pomagala pri učenju. 


Sčasoma so težki predmeti postali lahki - celo angleščina. Počasi sem razumel, da se bom lahko naučil, 
če se bom redno učil. Ni se zgodilo naglo, s potrpežljivostjo pa se je. Iz tega sem se naučil, da je 
potrpežljivost zdaleč več od samega čakanja, da se nekaj zgodi - za potrpežljivost je bilo treba dejavno 
delati za dosego vrednih ciljev in ne izgubiti poguma, če rezultatov ni bilo takoj ali brez prizadevanj. 


V tem je pomembno sporočilo: potrpežljivost ni pasivna vdaja, niti da nečesa ne naredimo, ker nas je 
strah. Potrpežljivost pomeni dejavno čakanje in vztrajanje. Pomeni, da pri nečem ostanemo in naredimo 
vse, kar je v naši moči - delamo, upamo in verujemo; hrabro prenašamo težave, celo ko izpolnitev naših 
srčnih želja zamuja. Ne gre le za prestajanje, temveč za dobro prestajanje! 


Po drugi strani pa je nepotrpežljivost znamenje sebičnosti. Gre za zazrtost vase. Izvira iz vse 
prevladujočega stanja, ki se imenuje sindrom »središča sveta«, zaradi katerega ljudje verjamejo, da se 
Zemlja vrti okrog njih in da so vsi drugi le stranski igralci na velikem odru smrtnikov, na katerem imajo le 
oni sami glavno vlogo. 


Bratje, kako se to razlikuje od meril, ki jih je Gospod dal nam duhovnikom? 
Potrpežljivost - duhovniško načelo 


Kot duhovniki in predstavniki Jezusa Kristusa moramo drugim služiti v skladu z njegovim vzorom. 
Obstaja razlog, zakaj skoraj vsaka lekcija o duhovniškem vodenju v nekem hipu pride do 121. razdelka 
Nauka in zavez. Gospod v nekaj verzih poda odličen poduk o duhovniškem vodenju. Nobena moč 
oziroma vpliv ne more biti oziroma se na osnovi duhovništva ne more obdržati drugače, kakor s 
prepričevanjem, veliko potrpežljivostjo, ljubeznivostjo in krotkostjo in z nehlinjeno ljubeznijo.? 


Značajske lastnosti in navade, opisane v teh verzih, predstavljajo temelj pobožne potrpežljivosti in so 
neločljivo povezane z učinkovitim duhovništvom in patriarhalnim služenjem. Dale vam bodo moč in 
modrost pri poveličanju vaših poklicev, oznanjanju evangelija, izkazovanju prijateljstva članom zbora in 
pri najpomembnejšem duhovniškem služenju, ki je v resnici znotraj sten vašega doma. 


Zapomnimo si, da nam je Bog duhovništvo zaupal tudi zato, da bi nam tako pomagal, da bi se pripravili 
na blagoslove večnosti, tako da bi svojo naravo prečistili s potrpežljivostjo, ki je potrebna pri 
duhovniškem služenju. 


Ker je Gospod z nami potrpežljiv, bodimo mi potrpežljivi s tistimi, ki jim služimo. Razumimo, da so kakor 
mi nepopolni. Tako kot mi delajo napake. Tako kot mi hočejo, da bi o drugih mislili le dobro. Nikdar nad 
nikomer ne obupajte. To vključuje tudi vas same. Verjamem, da se vsak od nas kdaj lahko poistoveti z 
dolžnikom v Kristusovi priliki, ki je bil kralju dolžan in ga je rotil, rekoč: »Potrpi z menoj.«3 

Gospodov način in čas 


Izraelski otroci so štirideset let čakali v divjini, preden so lahko prišli v obljubljeno deželo. Jakob je na 
Rahelo čakal sedem let. Judje so sedemdeset let čakali v Babilonu, preden so spet lahko nadaljevali z 
gradnjo templja. Nefijci so čakali na znamenje o Kristusovem rojstvu, vedoč celo, da bodo umrli, če 
znamenja ne bo. Celo Joseph Smith se je zaradi preizkušenj v ječi Liberty kot Božji prerok spraševal: 
»Kako dolgo?«4 


V vsakem primeru je imel nebeški Oče namen, ker je zahteval, da njegovi otroci čakajo. Vsak od nas je 
na svoj način poklican k čakanju. Čakamo na odgovore na molitve. Čakamo na stvari, ki se nam tisti hip 
verjetno zdijo tako pravilne in dobre, da si sploh ne moremo predstavljati, zakaj nebeški Oče z 
odgovorom odlaša. 


Spominjam se, kako sem se pripravljal na usposabljanje za vojaškega pilota. Velik del predhodnega 
vojaškega usposabljanja smo namenili telesnim pripravam. Še vedno nisem povsem prepričan, zakaj je 
bil tek brez konca tako pomemben del priprav za pilota. Vseeno smo tekli in tekli in tekli. 


Ko sem tekel, sem opazil nekaj, kar me je, iskreno rečeno, motilo. Kar naprej so me prehitevali možje, ki 
so kadili, pili in počeli vse mogoče, kar je bilo v nasprotju z evangelijem, zlasti z Besedo modrosti. 
Spomnim se, da sem si rekel: »Čakaj malo! Mar naj ne bi jaz tekel in ne bil utrujen?« Toda bil sem 
utrujen in prehitevali so me ljudje, ki še zdaleč niso upoštevali Besede modrosti. Priznam, da me je to 
na trenutke morilo. Spraševal sem se: »Ali obljuba drži ali ne?« 


Odgovor ni prišel takoj. Toda sčasoma sem spoznal, da se Božje obljube vedno ne izpolnijo tako hitro 
oziroma tako, kot nemara upamo; pridejo ob njegovem času in na njegov način. Leta kasneje sem videl 
dokaze o posvetnih blagoslovih, ki jih prejmejo tisti, ki so poslušni Besedi modrosti - poleg duhovnih 
blagoslovov, ki nemudoma izhajajo iz Božjih zakonov. Če se ozrem nazaj, zagotovo vem, da so 
Gospodove obljube, če že niso hitre, pa so vedno gotove. 


Za potrpežljivost je potrebna vera 


Brigham Young je učil, da je takrat, ko se je pojavilo kaj, česar ni mogel docela razumeti, Gospoda 
prosil: »Daj mi potrpežljivost, da bom čakal tako dolgo, dokler tega ne bom razumel.« Potem je Brigham 
molil tako dolgo, dokler ni razumel.«" 


Naučiti se moramo, da po Gospodovem načrtu razumevanje včasih prejemamo vrstico za vrstico, 
nasvet za nasvetom$. Skratka, spoznanje in razumevanje prideta za ceno potrpežljivosti. Pogosto bomo 
globoke doline svoje sedanjosti razumeli le, če se bomo nanje ozrli z gora naših prihodnjih izkušenj. 
Gospodovo roko v svojem življenju pogosto vidimo šele, ko so preizkušnje daleč za nami. Pogosto so 
najtežji življenjski trenutki bistvene opeke, ki tvorijo temelj našega značaja in tlakujejo pot prihodnjim 
priložnostim, razumevanju in sreči. 


Potrpežljivost - sad Duha' 


Potrpežljivost je Božja lastnost, ki lahko ozdravi dušo, odklene zaklade znanja in razumevanja ter 
preprostega moškega in žensko spremeni v svetnika in angela. Potrpežljivost je sad Duha. 
Potrpežljivost pomeni pri nečem vztrajati do konca. Pomeni odpoved trenutnemu zadovoljstvu zaradi 
prihodnjih blagoslovov. Pomeni brzdanje jeze in zadrževanje neprijazne besede. Pomeni 
zoperstavljanje zlu, celo ko se zdi, da drugi zaradi slednjega bogatijo. 

Potrpežljivost pomeni, da sprejmemo to, kar se ne da spremeniti, in se s tem soočimo s pogumom, 
naklonjenostjo in vero. Pomeni, da smo »[pripravljeni] podvreči se vsemu, kar se Gospodu zdi prav 
[nam] zadati, prav kakor se otrok podvrže svojemu očetu«$. Potrpežljivost navsezadnje pomeni, da smo 
»[trdni in stanovitni] in [neomajni] pri spolnjevanju Gospodovih zapovedi«? vsako uro dneva, celo ko je 
to težko storiti. Janez Razodevalec je rekel: »Tu je stanovitnost svetih, ki se držijo Božjih zapovedi in 
vere v Jezusa.«!0 


Potrpežljivost je postopek izpopolnjevanja. Odrešenik sam je rekel, da v svoji potrpežljivosti posedujete 
svojo dušo!!. Ali če uporabimo drugi prevod grškega besedila, »v svoji potrpežljivosti osvojite 
obvladovanje svoje duše«. Vera pomeni, da bivamo v veri, vedoč, da včasih prav med čakanjem bolj 
rastemo, kot takrat, ko nekaj prejmemo. To je bilo res v Odrešenikovem času. To je res tudi v našem 
času, kajti v teh poslednjih dneh nam je zapovedano potrpežljivo vztrajati, dokler ne bomo popolni!2, 


Gospod nas za našo potrpežljivost blagoslovi 


Če povzamem starodavnega psalmista, se bo Gospod, če potrpežljivo čakamo nanj, sklonil k nam. 
Slišal bo naše klice. Potegnil nas bo iz strašnega brezna in nas postavil na trdno skalo. V grlo nam bo 
dal novo pesem in slavili bomo svojega Boga. Številni okrog nas bodo to videli in bodo zaupali v 
Gospoda, 


Dragi bratje, potrpežljivost je po svojem bistvu naslednje: spolnjujte zapovedi, zaupajte v Boga, našega 
nebeškega Očeta, služite mu ponižno in s Kristusovo ljubeznijo, verujte in upajte v Odrešenika in nikoli 
ne odnehajte. Lekcije, ki se jih naučimo zaradi potrpežljivosti, nam bodo izoblikovale značaj, nas 
dvignile in nam dale več sreče. Pomagale nam bodo, da bomo postali vredni duhovniki in zvesti učenci 
svojega Učitelja, Jezusa Kristusa. 


Molim, da bo potrpežljivost značajska lastnost nas, ki imamo duhovništvo vsemogočnega Boga, da 
bomo pogumno zaupali Gospodovim obljubam in njegovemu času, da bomo z drugimi potrpežljivi in 
sočutni, kakor bi želeli, da so drugi do nas, in da bomo potrpežljivo nadaljevali, dokler ne bomo 
popolni!z, V svetem imenu Jezusa Kristusa, amen. 


OPOMBE 

1. Gl. Jonah Lehrer, Don't; the secret of self-control, The New Yorker, 
http://www.newyorker.com/reporting/2009/05/18/09051 8fa fact lehrer?currentPage-all. 

2. Gl. NaZ 121:4142. 

3. Mt 18:26. 

4. Gl. NaZ 121:2. 

5. JD 3:267. 

6. Gl. NaZ 98:12. 

7. Gal 5:22, 23. 

8. Moz 3:19. 

9. 1 Ne 2:10. 

10. Raz 14:12. 

11. Gl. Lk 21:19. 

12. Gl. NaZ 67:13. 

13. Gl. Ps 40:1-3. 

BODITE NADVSE MARLJIVI 


PREDSEDNIK HENRY B. EYRING 
prvi svetovalec Prvega predsedstva 


O svoji dolžnosti se poučimo pri Gospodu, 
nakar moramo biti nadvse marljivi in nikdar leni ali zanikrni. 


Bratje, hvaležen sem, ker sem nocoj z vami. In ponižen sem zaradi tega, ker poznam vaše zvesto 
duhovniško služenje. Nocoj vam bom govoril o marljivem služenju Gospodu. K tej odločitvi so me vodile 
moje nedavne izkušnje. 


Ena je bila moje pozorno preučevanje nove knjižice za Aronovo duhovništvo. Imenuje se Dolžnost do 
Boga. Ko sem bral in premišljeval, kaj naj bi fantje delali in postali, sem spoznal, da opisuje to, kar je 
predsednik Brigham Young obljubil duhovniku, ki je vse življenje marljiv: »Nekdo, ki ima duhovništvo in 
zvesto vztraja v svojem poklicu, ki nenehno veselo dela to, kar Bog zahteva od njega, in vse življenje 
opravlja vse dolžnosti, si ne bo zagotovil le privilegija, da bo prejel, temveč tudi znanje, kako prejemati 
Božje stvari, da bo lahko nenehno poznal Gospodovo voljo.«! 


Pred le nekaj tedni sem videl novega diakona, ki je stopil na to pot marljivosti. Njegov oče mi je pokazal 
shemo, ki jo je sin narisal, ki je prikazovala vsako vrsto v kapeli, številko vsakega diakona, ki bo 
zadolžen za razdeljevanje zakramenta, in njegovo pot po kapeli, ko bo zakrament nesel ljudem. Z 
očetom sva se nasmehnila, ker je fant, ne da bi se ga za to prosilo, napravil načrt, da bi poskrbel, da bo 
uspešno opravljal duhovniško služenje. 


V njegovi marljivosti sem prepoznal vzorec iz nove knjižice Dolžnost do Boga. Ta vzorec je to, da 
poznajte, kaj Gospod od vas pričakuje, napravite načrt, ki ga marljivo upoštevajte, nakar drugim povejte, 
kako vas je vaša izkušnja spremenila in blagoslovila druge. 


Diakon je shemo napravil zato, da bi poskrbel, da bi napravil to, k čemur ga je poklical Gospod. Na 
začetku njegovega duhovniškega služenja ga je Gospod učil, naj se radosti tega, da bo »delal vse, kar 
Gospod od njega zahteva«?. 


Druga izkušnja, zaradi katere bom nocoj govoril o marljivosti, je bila to, da sem opazoval moža, ki je bil 
v tem življenju pri koncu duhovniškega služenja. Dvakrat je bil škof. Prvič je bil za škofa poklican veliko 
let, preden sem ga srečal, in je bil mlad. Sedaj je bil star in že drugič razrešen kot škof. Zaradi telesnih 
omejitev je bilo vsako duhovniško služenje zanj zelo težko. 


Vendar je imel načrt, da bo marljiv. Vsako nedeljo, ko je lahko prišel v cerkev, se je usedel v vrsto ob 
vratih, skozi katera je na zakramentni sestanek prišlo največ ljudi. Tja je prišel zgodaj, da si je tam 
zagotovil prost sedež. Vsak je ob prihodu lahko videl njegov ljubeči, topli pogled, prav kakor takrat, ko je 
na podiju sedel kot njihov škof. Njegov vpliv nas je ogrel in nas dvignil, ker smo v malem vedeli, kakšno 
ceno je plačal za to služenje. Njegova naloga škofa se je končala, njegovo duhovniško služenje pa ne. 


Takšen vzor velikih duhovniških služabnikov ste že videli. Nocoj vam bom skušal povedati, kaj sem se o 


njih naučil. Začne se s tem, da vedo, v službi koga so in s kakšnim namenom. Ko to sprejmejo v srce, 
se vse spremeni. 

Najprej bom neposredno govoril mladeničem Aronovega duhovništva. Marljivejši boste postali, ko boste 
začutili veličino zaupanja, ki vam ga namenja Bog. V knjižici Dolžnost do Boga vam je Prvo predsedstvo 
napisalo sporočilo. 


»Nebeški Oče vam močno zaupa in je za vas pripravil pomembno poslanstvo. Pomagal vam bo, če se 
boste k njemu obrnili v molitvi. Prisluhnite navdihu Duha. Spolnjujte zapovedi in zaveze, ki ste jih 
sklenili.«3 


Janez Krstnik se je vrnil na Zemljo, da bi obnovil duhovništvo, ki ga imate. Imel je ključe Aronovega 
duhovništva. Jezus se je dal krstiti prav Janezu. Janez je vedel, kdo ga je poklical. Gospodu je rekel: 
»Jaz bi se ti moral dati krstiti.«4 


Janez je vedel, da ima Aronovo duhovništvo ključe za delovanje angelov, evangelij kesanja in krst za 
odpuščanje grehov, ko ga je Gospod 15. maja 1829 poslal, da bi posvetil Josepha Smitha in Oliverja 
Cowderyja. Vedel je, kdo ga je poklical in zaradi kakšnih veličastnih namenov je bil poslan. 


Duhovniški poklici vam omogočajo, da današnjim članom njegove Cerkve prinesete zakrament 
Gospodove večerje. To je Odrešenikova moč, ki jo je med svojim delovanjem na Zemlji podelil 
dvanajstim apostolom. To je ponovno storil, ko je dvanajst učencev poklical po svojem vstajenju, naj 
vodijo njegovo Cerkev. 


Gospod sam je, kakor opisuje Mormonova knjiga, poskrbel za znake svojega neskončnega žrtvovanja in 
jih dal ljudem. Pomislite nanj in na to, kako vam izkazuje spoštovanje, ko opravljate svoje duhovniško 
služenje. Če se ga boste spomnili, boste odločeni, da boste to služenje opravljali čim bolje in tako 
zvesto, kot ga je on". 


To lahko postane vaš življenjski vzorec, zaradi katerega boste marljivejši pri vsakem duhovniškem 
služenju, za katerega vas Gospod pripravlja in h kateremu vas bo poklical. Takšna odločenost vam bo 
pomagala, da boste pripravljeni prejeti Melkizedekovo duhovništvo, ki so ga nekdaj imenovali 
»duhovništvo po redu Božjega Sina«5. 


Sedaj želim spregovoriti tistim, ki so bili poklicani in jim je bila izkazana čast, da služijo v 
Melkizedekovem duhovništvu. Tako kot Aronovo duhovništvo je tudi Melkizedekovo duhovništvo več kot 
zgolj zaupanje, da boste naredili to, kar od vas želi Gospod. To je povabilo, da postanete takšni kot on. 
Njegova obljuba se glasi, da bo tistega, kdor bo zvesto prejel ti dve duhovništvi, o katerih je govoril, in 
poveličal svoj poklic, Duh posvetil v obnovo njegovega telesa. Postali bodo sinovi Mojzesa in Arona in 
Abrahamovo potomstvo in cerkev in kraljestvo in Božji izvoljenci. In vsi tisti, ki sprejmejo to duhovništvo, 
sprejmejo njega, govori Gospod; kajti ta, ki sprejme njegove služabnike, sprejme njega; ta pa, ki 
sprejme njega, sprejme njegovega Očeta. Ta pa, ki sprejme njegovega Očeta, prejme Očetovo 
kraljestvo; zatorej mu bo dano vse, kar ima Oče.? 


Obstaja vzorec, po katerem so vsi duhovniki povzdignjeni do tega veličastnega blagoslova. Eno od mest 
v svetih spisih, kjer nam Gospod daje ta vzorec, je 107. razdelek Nauka in zavez, ki pravi, naj vsak mož 
spozna svojo dolžnost in marljivo deluje v poklicu, v katerega je določen. Tega, ki je len, se ne bo imelo 
za vrednega, in ta, ki se o svoji dolžnosti ne pouči se ne izkaže za odobrenega, se ga ne bo imelo za 
vrednega. Tako je. Amen.š 


O svoji dolžnosti se poučimo pri Gospodu, nakar moramo biti nadvse marljivi in nikdar leni ali zanikrni. 
Vzorec je preprost, vendar mu ni lahko slediti. Tako hitro nas kaj premoti. Preučevanje dnevnih novic se 

lahko zdi zanimivejše kot preučevanje duhovniškega priročnika. Počivanje je lahko bolj zanimivo, kakor 
dogovarjanje za srečanja s tistimi, ki potrebujejo naše duhovniško služenje. 


Ko se zaradi drugih zanimanj oddaljim od svojih duhovniških dolžnosti in ko moje telo kliče po počitku, 
se predramim z naslednjim klicem: »Spomni se ga!« Gospod je naš popolni vzor marljivosti v 
duhovniškem služenju. On je naš poveljnik. On nas je poklical. Hodi pred nami. Izvolil nas je, da mu 
sledimo in s seboj pripeljemo druge. 


Nocoj se ga spominjam in pri srcu mi je toplo. To je sobotno popoldne pred velikonočno nedeljo, ko se 
spominjamo njegovega vstajenja. Spominjam se njegovega vzora iz prejšnjih dni. Iz ljubezni do Očeta in 
nas je dopustil svoje trpljenje, ki je presegalo smrtnikove zmožnosti. Nekoliko nam je povedal, kaj je to 
neskončno žrtvovanje od njega zahtevalo. Pravi, da je on, Bog, vse to pretrpel, da nam ne bi bilo treba 
trpeti, če se bomo pokesali. Če pa se ne bomo pokesali, bomo tudi mi morali trpeti tako kot on. In sicer 
trpljenje, zaradi katerega je celo on, in sicer Bog, največji od vseh, trepetal zaradi bolečine, krvavel iz 
vsake pore, trpel tako telesno kakor tudi duhovno in prosil, da mu ne bi bilo treba izpiti grenke čaše in se 
potegniti vase. Vendar naj gre slava Očetu in da je dopolnil svoje priprave za človeške otroke.? 


Odrešenik je na križu na Kalvariji razglasil: »Izpolnjeno je.«"? Nato je njegova duša zapustila njegovo 
telo, ki so ga položili v grob. S tem, kar je naredil v treh dneh v duhovnem svetu pred svojim vstajenjem, 
nas je naučil lekcijo, ki se jo spomnim vsakič, kadar sem v skušnjavi, da sem končal neko težko nalogo, 
ko sem mu služil, in se želim odpočiti. 


Odrešenikov vzor mi daje pogum, da vztrajam. Njegovo delo v življenju se je končalo, toda šel je v 
duhovni svet, odločen, da bo nadaljeval s svojim veličastnim delom in reševal duše. Organiziral je delo 
zvestih duš, da bi rešil tiste, ki bi še lahko prejeli njegovo milost, ki jo je omogočila njegova odkupna 
daritev. 


Med pravičnimi je organiziral svoje sile in določil glasnike, oblečene z močjo in polnomočjem, in jim nato 
naročil, naj gredo in evangelijsko luč prinesejo tistim, ki so v temi, in sicer vsem človeškim dušam; in 
tako se je evangelij oznanjal med mrtvimi. In izvoljeni glasniki so šli oznanjat zaželeni Gospodov dan in 
razglašat svobodo ujetnikom, ki so bili zvezani, in sicer vsem, ki se bodo pokesali grehov in sprejeli 
evangelij.?! 


Kadar se ga spomnimo, se lažje upremo skušnjavi, da bi se od svojega duhovniškega dela odpočili. 
Danes smo se ga zagotovo spomnili in tako smo tu, da bi se poučili o svojih dolžnostih, odločeni, da 
bomo z vso marljivostjo delali to, k čemur smo se zavezali. ln zaradi njegovega vzora bomo vztrajali do 
konca pri nalogah, ki nam jih daje v tem življenju, in bomo za vedno predani volji njegovega Očeta, 
kakor ji je bil in ji je on. 


To je Gospodova Cerkev. Poklical nas je in nam zaupal celo kljub šibkostim, za katere je vedel, da jih 
imamo. Vedel je za preizkušnje, s katerimi se bomo soočili. Zaradi zvestega služenja in njegove 
odkupne daritve si lahko želimo, kar želi on, in smo, kar moramo biti, da bomo blagoslovili tiste, katerim 
služimo namesto njega. Če mu bomo dovolj dolgo in marljivo služili, se bomo spremenili. Se bolj lahko 
postanemo takšni kot on. 


Dokaz tega čudeža sem videl v življenju njegovih služabnikov. Videl sem ga pred nekaj tedni v dnevni 


sobi zvestega duhovnika. Poznal sem ga kot diakona, očeta, škofa in člana kolskega predsedstva. 
Desetletja sem opazoval, kako je s svojim duhovništvom marljivo služil Božjim otrokom. 

Njegova družina se je zbrala okrog njega v dnevni sobi. Smehljal se je, oblečen v obleko in kravato. Bil 
sem presenečen, kajti tam sem bil, ker so mi povedali, da je sredi bolečega zdravljenja, ki mu še ni 
pomagalo do ozdravitve. 


Pozdravil me je, kakor je pri svojem vseživljenjskem služenju gotovo pozdravil na stotine obiskovalcev. 
Prišel sem mu pomagat pri preizkušnjah, s katerimi se je soočal, toda kot se tako pogosto zgodi pri 
duhovniškem služenju, sem pomoč prejel in se učil jaz. 


Usedla sva se in prijetno kramljala. Povedal mi je, kako je njegov oče skrbel za mojo mater, ko je 
umirala. Tega nisem vedel. Takrat sem spoznal, da se je kot deček od očeta naučil, kako služiti. Zaradi 
te misli sem bil hvaležen za čas, ko sem svoje fante vzel s seboj, ko sem kot duhovnik šel dat tolažbo in 
blagoslov. 


Po nekaj minutah me je tiho vprašal: »Ali bi bilo primerno prositi, če bi mi dali blagoslov?« Njegov bivši 
kolski predsednik, s katerim je leta služil, mu je glavo mazilil s posvečenim oljem in z močjo 
Melkizedekovega duhovništva. 


Ko sem blagoslov pečatil z obljubo, me je Sveti Duh poučil o vsaj delu tega, kar je Gospod naredil za 
tega zvestega duhovnika. Bil je čist, njegovi grehi izmiti. Njegova narava se je spremenila tako, kot je 
hotel Odrešenik. Ni se bal smrti. V srcu si je želel živeti, da bi služil družini in drugim otrokom 
nebeškega Očeta, ki so ga potrebovali. 


V noč sem stopil hvaležen, ker sem bil priča Gospodovi prijaznosti do njegovih zanesljivih, marljivih 
duhovniških služabnikov. V srcu jih spremeni, da si želijo, kar želi on, in da delujejo, kot bi deloval sam. 


Sedaj zaključujem z naslednjim nasvetom Gospodovim duhovniškim služabnikom. Globoko in marljivo 
premišljujte o svetih spisih in o besedah živih prerokov. Vztrajajte v molitvi, da vam bo Sveti Duh razodel 
naravo Boga Očeta in njegovega ljubljenega Sina. Prosite, da vam bo Duh pokazal, kaj Gospod želi od 
vas. Načrtujte, da boste to naredili. Obljubite mu, da boste poslušni. Bodite odločni, dokler ne boste 
naredili tega, kar vam je naročil. Nakar molite, da se boste zahvalili za priložnost, da bi služili in vedeli, 
kaj naj naredite potem. 


Pričujem, da nebeški Oče in Jezus Kristus živita. Sta vstali in veličastni bitji, ki nas imata rada in bdita 
nad nami. Duhovniške ključe so nebeški glasniki spet prinesli preroku Josephu Smithu. V neprekinjeni 
liniji so bili predani predsedniku Thomasu S. Monsonu. Te ključe ima vsak živi apostol. 


Zapuščam vam svoj blagoslov, da boste preko Duha občutili veličino zaupanja in obljub, ki ste jih prejeli, 
ko so vas posvetili za duhovniške služabnike v Gospodovi pravi Cerkvi. V svetem imenu Jezusa 
Kristusa, amen. 


OPOMBE 

1. Discourses of Brigham Young, str. 132. 
2. Ibid. 

3. Knjižica Dolžnost do Boga, Sporočilo Prvega predsedstva, str. 5. 
4. Gl. Mt3:14. 

5. Gl. 3 Ne 20:1-9. 

6. Gl. NaZ 107:3; gl. tudi Al 13:1-9. 

7. Gl. NaZ 84:33-38. 

8. Gl. NaZ 107:99-100. 

9. Gl. NaZ 19:16-19. 

10. Gl. Jn 19:30. 

11. Gl. NaZ 138:30-31. 

PRIPRAVE PRINAŠAJO BLAGOSLOVE 


PREDSEDNIK THOMAS S. MONSON 
predsednik Cerkve Jezusa Kristusa svetih iz poslednjih dni 


Premislimo o svojem poklicu, razmislimo o svojih odgovornostih 
in sledimo Jezusu Kristusu, našemu Gospodu. 


Bratje, pogled na vas, ki ste se zbrali tu, v Konferenčnem središču v Salt Lake Cityju, je navdihujoč. 
Čudovito je spoznanje, da v na tisoče kapelah po svetu i drugi, tudi družabniki v Božjem duhovništvu, to 
predvajanje spremljajo preko satelitskega prenosa. Čeprav smo različnih narodnosti in govorimo 
različne jezike, nas povezuje skupna vez. Zaupano nam je bilo duhovništvo in delovanje v Božjem 
imenu. Prejeli smo sveto zaupanje. Od nas se veliko pričakuje. 


Zelo dobro se še spomnim, kako sem se kot novo posvečeni diakon udeležil duhovniškega sestanka in 
pel otvoritveno hvalnico »Come All Ye Sons of God Who Have Received the Priesthood« (Pridite, vsi 
Božji sinovi, ki ste prejeli duhovništvo). Nocoj bom ponovil duha tiste posebne hvalnice in vam rekel, da 
pridite, vsi Božji sinovi, ki ste prejeli duhovništvo; premislimo o svojem poklicu, razmislimo o svojih 
odgovornostih in sledimo Jezusu Kristusu, našemu Gospodu. 


Pred dvajsetimi leti sem se udeležil zakramentnega sestanka, na katerem so se otroci odzvali na temo 
Pripadam Cerkvi Jezusa Kristusa svetih iz poslednjih dni. Ti fantje in deklice so pokazali, da se 
usposabljajo za služenje Gospodu in drugim. Glasba je bila lepa, recitacije spretno izpeljane, duh pa 
poslan iz nebes. Eden mojih vnukov, ki je takrat imel enajst let, je govoril o Prvem videnju, ko je 
predstavil svoj del programa. Potem, ko je prišel k svojim staršem in starim staršem, sem mu rekel: 
»Tommy, mislim da si že skoraj pripravljen za misijonarja.« Odvrnil je: »Ne še, veliko se moram še 
naučiti.« 


V naslednjih letih se je Tommy učil, zahvaljujoč staršem, učiteljem in svetovalcem v Cerkvi, ki so bili 
predani in skrbni. Ko je bil dovolj star, je bil poklican na služenje misijona. To je delal nadvse častno. 


Mladeniči, opominjam vas, da se pripravite na služenje misijona. Veliko je gradiva, s pomočjo katerega 
se boste naučili lekcij, ki vam bodo koristile in vam tudi pomagale živeti tako, kot boste morali, da boste 
vredni. To je med drugim knjižica z naslovom Za moč mladih, ki sta jo izdala Prvo predsedstvo in zbor 
dvanajsterih. Opisuje merila iz knjig in naukov cerkvenih voditeljev ter svetih spisov in če bomo temu 
privrženi, bo vsak od nas prejel blagoslove nebeškega Očeta in vodstvo njegovega Sina. Poleg tega so 
še priročniki, ki so skrbno pripravljeni na podlagi premišljevanja v molitvi. Družine imajo priročnik 
Družinski večer, ki uči evangelijska načela. Skoraj vsi imate priložnost hoditi na seminar, ki ga učijo 
predani učitelji, ki vam imajo veliko dati. 


Začnite se pripravljati na tempeljsko poroko, kakor tudi na misijon. Del teh priprav so pravilni zmenki. V 
kulturah, kjer so zmenki sprejemljivi, ne hodite na zmenke pred šestnajstim letom. Vsem najstnikom ni 
treba hoditi na zmenke ali pa niti nočejo. Ko boste hodili na zmenke, pojdite v skupinah ali na dvojne 
zmenke. Poskrbite, da bodo starši tiste, s katerimi greste na zmenek, srečali in spoznali. Ker so zmenki 
priprava na poroko, hodite samo s tistimi z visokimi moralnimi merili. 


Bodite pozorni, da bose šli tja, kjer je dobro vzdušje, kjer se ne boste soočali s skušnjavami. Neki modri 
oče je sinu rekel: »Če se boš kdaj znašel tam, kjer ne bi smel biti, pojdi stran!« Dober nasvet za vse 
nas. 


65 


Božji služabniki so nam vselej svetovali, naj se oblačimo spodobno, ker tako izkažemo spoštovanje 
nebeškemu Očetu in sebi. Vaš način oblačenja drugim sporoča o vas in pogosto vpliva na to, kako se vi 
in drugi obnašate. Oblačite se tako, da boste iz sebe in ljudi okrog vas potegnili najboljše. Izogibajte se 
skrajnostim glede oblačenja in videza, vključno s tetovažami in piercingi. 


Vsakdo potrebuje dobrega prijatelja. Vaš krog prijateljev bo močno vplival na vaše mišljenje in 
obnašanje, prav kakor boste vi nanje. Če boste s prijatelji imeli skupne vrednote, lahko drug drugega 
krepite in spodbujate. Do vsakogar bodite prijazni in spoštljivi. Veliko nečlanov je v Cerkev prišlo zaradi 
prijateljev, ki so jih vključili v cerkvene dejavnosti. 


Pogosto izrečeni pregovor zelo drži: »Iskrenost je najboljša taktika.«! Fant, ki je sveti iz poslednjih dni, 
živi tako, kakor uči in kakor verjame. Do drugih je pošten. Pošten je do sebe. Pošten je do Boga. Pošten 
je iz navade in ker je samo po sebi umevno. Ko je treba sprejeti težko odločitev, se nikoli ne vpraša: 
»Kaj bodo mislili drugi?« temveč raje, »kaj si bom mislil o sebi?« 


Nekateri boste skušani, da bi onečastili svoje merilo poštenosti. Ko sem hodil na predavanja iz 
poslovanja, se spomnim nekega sošolca, ki se ni nikoli pripravil na razredno razpravo. Pomislil sem: 
»Kako bo opravil zaključni izpit?« 


Odgovor sem dobil, ko je prišel v razred na zaključni izpit, ki je bil pozimi, in je imel na bosih nogah 
samo sandale. To me je presenetilo in sem ga med uro opazoval. Vse svoje knjige je položil na tla. Snel 
si je sandale in nato s prsti, s katerimi je vadil in jih namazal z glicerinom, spretno obračal strani v knjigi, 
ki jo je položil na tla, in tako gledal odgovore na izpitna vprašanja. 


V tistem poslovnem razredu je dobil eno najvišjih ocen. Toda dan poravnave je prišel. Ko se je kasneje 
pripravljal na zahtevnejši izpit, je vodja te posebne smeri prvič rekel: »Letos bom opustil staro navado in 
bom namesto pisnega imel ustni izpit.« Naš najboljši strokovnjak z usposobljenimi prsti je odkril, da mu 
tokrat prsti niso kaj dosti pomagali, in je padel. 


Kako govorite in katere besede uporabljate veliko pove o podobi, ki se jo odločite predstavljati. 
Uporabljajte takšne besede, s katerimi boste ljudi okrog sebe opogumljali. Posvetno, prostaško ali 
osorno govorjenje in neprimerne ali neslane šale Gospoda žalijo. Nikdar ne zlorabite imena Boga ali 
Jezusa Kristusa. Gospod je rekel: »Ne izgovarjaj po nemarnem imena Gospoda, svojega Boga.«? 


Nebeški Oče nam je svetoval, naj si prizadevamo za vse, »kar je krepostno, ljubko ali na dobrem glasu 
in hvalevrednega«$. To, kar berete, poslušate ali gledate na vas vpliva. Zlasti je nevarna in spravlja v 
odvisnost pornografija. Radovedno raziskovanje pornografije lahko postane gospodujoča navada, ki 
vodi k nagnusnejšemu gradivu in spolnemu prestopku. Pornografiji se izogibajte za vsako ceno. 


Ne bojte se zapustiti kino dvorane, ugasniti televizorja ali zamenjati radijske postaje, če to, kar vam 
posredujejo, ne ustreza merilom nebeškega Očeta. Skratka, če se izprašujete o primernosti katerega 
koli filma, knjige ali drugovrstne zabave, se ne odločite zanjo in v njej ne sodelujte. Apostol Pavel je 
izjavil: »Mar ne veste, da ste Božji tempelj in da Božji Duh prebiva v vas? [...] Božji tempelj je namreč 
svet, in to ste vi.«4 Bratje, odgovorni smo, da svoj tempelj ohranjamo čist. 


Trde droge, napačna uporaba predpisanih drog, alkohol, kava, pravi čaj in tobačni izdelki uničujejo vašo 


telesno, umsko in duhovno blaginjo. Vsaka oblika alkohola je škodljiva za duha in telo. Tobak vas lahko 
zasužnji, vam oslabi pljuča in skrajša življenjsko dobo. 

Glasba pa vas lahko z nebeškim Očetom zbližuje. Lahko jo uporabljamo za izobraževanje, spodbujanje, 
navdih in enotnost. Vendar glasba lahko s svojo hitrostjo, ritmom, intenzivnostjo in besedilom otopi 
občutljivost duha. Ne morete si privoščiti, da bi bila vaša glava polna nevredne glasbe. 


Ker je telesna bližina tako sveta, Gospod zahteva samoobvladovanje in čistost pred poroko, kakor tudi 
popolno zvestobo v zakonu. Na zmenku bodite do partnerja spoštljivi, isto spoštljivost pa naj vam 
partner vrača. Prestopku neizogibno sledijo solze. 


Predsednik David O. McKay, deveti predsednik Cerkve, je svetoval: »Rotim vas, imejte čiste misli!« 
Nakar je podal naslednjo resnično izjavo: »Pred vsakim dejanjem je misel. Če hočemo svoja dejanja 
obvladovati, moramo obvladovati svoje mišljenje.« Bratje, v glavi imejte samo dobre misli, pa bodo vaša 
dejanja pravilna. Da bi vsak od vas lahko v resnici odražal verz iz Tennysona, ki ga je izrekel Sir 
Galahad: »Moja moč je kot moč desetih, ker je moje srce čisto.«5 


Nedolgo tega je avtor razprave o spolnosti najstnikov povzel svojo raziskavo z besedami, da družba 
najstnikom pošilja mešana sporočila: oglasi in masovni mediji dajejo »zelo prepričljiva sporočila, da je 
spolna dejavnost sprejemljiva in pričakovana«, odobravanje, ki včasih preglasi svarila strokovnjakov in 
prošnje staršev. Gospod je glasnejši od vseh medijskih sporočil z jasnimi in natančnimi besedami, ko 
izjavlja: »Bodite čisti!«8 


Kadar skušnjave pridejo, se spomnite modrega nasveta apostola Pavla, ki je izjavil: »Znašli ste se le 
pred človeško preizkušnjo, Bog pa je zvest in ne bo dopustil, da bi bili preizkušani čez svoje moči, 
ampak bo ob preizkušnji tudi omogočil izhod iz nje, da jo boste mogli prestati.«" 


Ko so vas potrdili za člane Cerkve, ste prejeli pravico do tega, da vas spremlja Sveti Duh. Lahko vam 
pomaga, da sprejemate dobre odločitve. Ko boste imeli izzive ali skušnjave, ni treba, da bi bili sami. 
Zapomnite si, da je molitev potni list do duhovne moči. 


Če se je kdo na poti spotaknil, obstaja pot vrnitve. Ta postopek se imenuje kesanje. Odrešenik je umrl, 
zato da bi nam omogočil ta blagoslovljeni dar. Čeprav je ta pot težka, je obljuba resnična: »Čeprav so 
vaši grehi kakor škrlat, bodo beli kakor sneg.«š 


Ne ogrozite svojega večnega življenja! Spolnjujete Božje zapovedi! Če ste grešili, prej se boste vrnili, 
prej boste našli prijetni mir in radost, ki ga prinaša čudež odpuščanja. Srečo prinaša to, če živimo tako, 
kakor želi Gospod, in če služimo Bogu in drugim. 


Duhovno moč pogosto dobimo, ko služimo drugim. Pred nekaj leti sem obiskal takratni kalifornijski 
misijon, kjer sem imel razgovor z mladim misijonarjem iz Georgie. Spominjam se, da sem mu rekel: »Ali 
vsak teden pišeš domov?« Odgovoril je: »Da, brat Monson.« Nato sem vprašal: »Ali si vesel, ko dobiš 
pisma od doma?« Ni odgovoril. Čez čas sem vprašal: »Kdaj si nazadnje dobil pismo od doma?« S 
tresočim glasom je odgovoril: »Nikdar nisem dobil pisma od doma. Oče je samo diakon, mama pa ni 
članica Cerkve. Prosila sta me, naj ne grem. Rekla sta, da mi, če bom šel na misijon, ne bosta pisala. 
Kaj naj naredim?« 


Tiho sem molil k nebeškemu Očetu: »Kaj naj rečem temu tvojemu mlademu služabniku, ki je vse 
žrtvoval, da bi ti služil?« In navdih je prišel. Rekel sem: »Starešina, vsak teden svojega misijona domov 
materi in očetu piši pismo. Povej jima, kaj delaš. Povej jima, kako ju imaš rad, nakar jima pričuj.« 
Vprašal je: »Ali mi bosta potem pisala?« Odgovoril sem: »Potem ti bosta pisala.« 

Razšla sva se in šel sem svojo pot. Čez nekaj mesecev sem se udeležil kolske konference v južni 
Kaliforniji, ko je k meni pristopil mlad misijonar in rekel: »Brat Monson, ali se me spomnite? Jaz sem tisti 
misijonar, ki od očeta in matere prvih devet mesecev na misijonu nisem dobil pisma. Rekli ste mi: "Vsak 
teden jima piši, starešina, in starša ti bosta pisala.«« Nato je vprašal: »Ali se spomnite te obljube, 
starešina Monson?« 


Spomnil sem se je. Vprašal sem: »Ali sta se ti starša oglasila?« Segel je v žep in izvlekel sveženj pisem, 
ki jih je povezovala elastika, ven potegnil enega in rekel: »Ali sta se mi starša oglasila! Poslušajte tole 
materino pismo: 'Sin, tvoja pisma so nama tako všeč. Ponosna sva nate, na najinega misijonarja. Veš 
kaj? Očeta so posvetili za duhovnika. Pripravlja se, da me bo krstil. Sestajam se z misijonarji; in čez eno 
leto bova prišla v Kalifornijo, ko boš končal misijon, kajti s teboj bi bila rada družina za večno, tako da bi 
šli v Gospodov tempelj.'« Ta mladi misijonar je vprašal: »Brat Monson, ali nebeški Oče vedno odgovori 
na molitve in izpolni obljube apostolov?« Odgovoril sem: »Če ima človek vero, kakor si jo izkazal ti, 
nebeški Oče takšne molitve sliši in nanje odgovori na svoj način.« 


Čiste roke, čisto srce in voljne misli so ganile nebesa. Blagoslov, poslan iz nebes, je bil odgovor na 
gorečo molitev misijonarja s ponižnim srcem. 


Bratje, molim, da bomo živeli tako, da bomo tudi mi ganili nebesa in bili podobno blagoslovljeni. V imenu 
Jezusa Kristusa, amen. 


OPOMBE 

m tjem de Cervantes, Familiar Ouotations, John Bartlett, zbrala Emily Morison Beck, izšlo pri Boston: Little, Brown 4 Co., 1968, str. 
IE 

2. 2 Mz 20:7. 

3. Členi vere 1:13. 

4. 1 Kor 3:16-17. 

5. Familiar Ouotations, str. 647. 

6. 3 Ne 20:41. 

7.1 Kor 10:13. 

8. Iz 1:18. 

Nedeljski dopoldanski del 


VI STE MOJE ROKE 


PREDSEDNIK DIETER F. UCHTDORF 
drugi svetovalec Prvega predsedstva 


Kot učenci Jezusa Kristusa smo poklicani 
dajati podporo in zdraviti, ne pa obsojati. 


Pripovedujejo, da je bil med drugo svetovno vojno med bombardiranjem nekega mesta hudo 
poškodovan velik Kristusov kip. Ko so ga meščani našli med ruševinami, so objokovali, ker je bil to 
njihov ljubi simbol vere in Božje navzočnosti v njihovem življenju. 


Strokovnjaki so večino kipa uspeli popraviti, roke pa so bile tako hudo poškodovane, da jih niso mogli 
obnoviti. Nekateri so predlagali, da bi najeli kiparja, ki bi naredil nove, drugi pa so ga hoteli pustiti takega 
- kot stalni opomin na vojno tragedijo. Kip je naposled ostal brez rok. Vendar so ljudje tistega mesta 
nekaj dodali - ob kipu Jezusa Kristusa so pri tleh postavili napis z naslednjimi besedami: »Kristus nima 
drugih rok kakor naše.« 


Mi smo Kristusove roke 


V tej zgodbi je pomembna lekcija. Ko pomislim na Odrešenika, si ga pogosto predstavljam z 
iztegnjenimi rokami, s katerimi tolaži, zdravi, blagoslavlja in ljubi. Govoril je z ljudmi, a nikoli zviška. 
Ljubil je ponižne in krotke in hodil med njimi, jim služil in jih navdajal z upanjem in jim omogočil 
odrešitev. To je počel v svojem življenju na Zemlji; to bi počel, če bi med nami živel danes; in to je tisto, 
kar bi morali delati njegovi učenci in člani Cerkve Jezusa Kristusa svetih iz poslednjih dni. 


To lepo velikonočno dopoldne se v mislih obračamo k njemu - k upanju Izraela in luči sveta. Ko 
posnemamo njegov popolni vzor, naše roke lahko postanejo njegove roke, naše oči njegove oči, naše 
srce njegovo srce. 


Naše roke lahko objamejo 


Globoko sem ganjen nad tem, kako člani Cerkve pomagajo drugim. Ko slišimo o vašem nesebičnem 
služenju in neverjetnem sočutju, smo v srcu hvaležni in srečni. Vi ste luč v svetu in poznajo vas zaradi 
vaše dobrote in sočutja. 


Na žalost sem ter tja slišimo, da nekateri člani Cerkve izgubijo pogum in zato prenehajo hoditi v Cerkev 
in se udeleževati cerkvenih sestankov, ker mislijo, da ne sodijo zraven. 


Ko sem bil še fant, je bila Nemčija po drugi svetovni vojni stolčena in v ruševinah. Veliko ljudi je bilo 
lačnih, bolnih in veliko jih je umrlo. Dobro se spomnim človekoljubnih pošiljk s hrano in obleko, ki so 
prihajale iz Cerkve v Salt Lake Cityju. Še danes se spomnim vonja oblačil in sladkega okusa vloženih 
breskev. 


Morda se je takrat kdo Cerkvi pridružil prav zaradi tega. Nekateri člani so bili do teh novih 
spreobrnjencev vzvišeni. Dali so jim celo žaljiv vzdevek: Biichsen Mormonen oziroma »mormoni zaradi 
vložene hrane«. Te nove člane so zavračali, ker so mislili, da bodo potem, ko bo za njihove posvetne 
potrebe poskrbljeno, odpadli in se ne več vrnili. 

Čeprav jih je nekaj odšlo, so številni ostali - prišli so v Cerkev, okusili sladkost evangelija in občutili blag 
objem skrbnih bratov in sester. Odkrili so »dom«. Sedaj, tri rodove kasneje, je veliko družin v Cerkvi, ki 
so potomci teh spreobrnjencev. 


Upam, da pozdravljamo in imamo radi vse Božje otroke, vključno s tistimi, ki se oblačijo drugače, so 
videti drugače, drugače govorijo in delajo stvari. Žalosten greh je, če drugim dajemo občutek, da so 
nezadostni. Ljudi okrog sebe raje povzdignimo. Izkažimo jim dobrodošlico. Bratom in sestram v Cerkvi 
izkažimo takšno človeškost, sočutje in dobrotljivost, da bodo čutili, da so končno našli dom. 


Ko smo v skušnjavi, da bi sodili, se spomnimo Odrešenika, ki »svet ljubi, in sicer da preda svoje lastno 
življenje, da bi k sebi pritegnil vse ljudi. [In] pravi: Pridite k meni vse ve strani sveta, [...] [kajti] ta privilegij 
[imajo] vsi ljudje, tako eni kakor drugi, in nikomur ni prepovedano.«! 


Ko berem svete spise, se zdi, da so tisti, ki jih Odrešenik najbolj graja, pogosto tisti, ki so vzvišeni zaradi 
bogastva, vpliva ali navidezne pravičnosti. Ob neki priložnosti je. učil priliko o dveh možeh, ki sta šla v 
tempelj molit. Prvi mož, spoštovani farizej, je molil: »Bog, zahvaljujem se ti, da nisem kakor drugi ljudje: 
grabežljivci, krivičniki, prešuštniki ali tudi kakor ta cestninar. Postim se dvakrat na teden in desetino 
dajem od vsega, kar dobim.« 


Drugi mož, osovraženi cestninar, je stal »daleč proč in še oči ni hotel vzdigniti proti nebu, ampak se je 
tolkel po prsih in govoril: 'Bog, bodi milostljiv meni grešniku.'« Jezus pa je rekel: »Povem vam, da je šel 
opravičeno domov, oni pa ne.«? 


V resnici smo »vsi grešili in [smo] brez Božje slave«, Vsi potrebujemo milost. Ko bomo poslednji dan 
poklicani pred Božji sodni stol, ali ne upamo, da nam bodo takrat številne nepopolnosti odpuščene? Ali 
ne hrepenimo, da bi občutili Odrešenikov objem? 


Zdi se prav, da drugim dajemo to, kar si sami tako goreče želimo. Ne pravim, naj sprejmemo greh ali 
spregledamo zlo. Vendar v svoji gorečnosti včasih greh zamenjamo z grešnikom in prehitro obsodimo, 
pri čemer pokažemo premalo sočutja. Iz sodobnega razodetja vemo, da je vrednost duš velika v Božjih 
očeh4. Vrednosti neke duše ne moremo ocenjevati nič bolj, kot lahko izmerimo razsežnost stvarstva. 
Vsak, ki ga srečamo, je za nebeškega Očeta VIP. Ko to razumemo, lahko razumemo, kako bi morali 
ravnati z drugimi. 


Neka ženska, ki je imela za seboj leta preizkušenj in žalosti, je v solzah rekla: »Spoznala sem, da sem 
kot star dvajset dolarski bankovec - zmečkan, strgan, umazan, zlorabljen in zaznamovan. A sem vseeno 
dvajset dolarski bankovec. Nekaj sem vredna. Čeprav morda nisem videti kaj dosti in čeprav sem 
izrabljena in v obtoku, sem še vedno vredna vseh dvajset dolarjev.« 


Naše roke lahko tolažijo 


S tem pred očmi se z rokami in srcem sočutno sklonimo k drugim, kajti vsak hodi po svoji težki poti. Kot 
učenci Jezusa Kristusa smo poklicani dajati podporo in zdraviti, ne pa obsojati. Zapovedano nam je, naj 
žalujemo s tistimi, ki žalujejo, in tolažimo tiste, ki potrebujejo tolažbo." 


Kot kristjani nismo vredni, da mislimo, da tisti, ki trpijo, to zaslužijo. Velikonočna nedelja je dober dan, 
da se spomnimo, da je Odrešenik nase voljno prevzel bolečine in bolezni in trpljenje vseh nas - in sicer 
tistih med nami, za katere se zdi, da ga zaslužijo. V Pregovorih beremo, da »prijatelj ljubi v vsakršnih 
časih in [da se] prijatelj [...] izkaže v stiski«?. Ljubimo vselej. In zlasti stojmo ob strani bratom in sestram 


v stiskah. 


ZU 


Naše roke lahko služijo 


Stara židovska legenda pripoveduje o dveh bratih, Abramu in Zimri, ki sta imela polje in na njem skupaj 
delala. Dogovorila sta se, da si bosta enako razdelila tako delo kot pridelek. Zimri neke noči, ko se je 
žetev bližala koncu, ni mogel spati, kajti ni se mu zdelo prav, da bi Abram, ki je imel ženo in sedem 
otrok, dobil le pol žetve, medtem ko je sam preživljal le sebe in je zato imel obilo. Zato se je oblekel in 
tiho odšel na polje, kjer je tretjino svoje žetve dal na bratov kup. Nato se je vrnil v posteljo, zadovoljen, 
ker je vedel, da je storil, kar je bilo prav. 


Medtem tudi Abram ni mogel spati. Premišljeval je o svojem ubogem bratu Zimri, ki je bil sam in ni imel 
sinov, da bi mu pomagali pri delu. Ni se mu zdelo prav, da bi Zimri, ki je tako trdo delal, dobil le pol 
žetve. To zagotovo ni bilo po volji Bogu. Zato je tiho odšel na polje, kjer je tretjino svoje žetve dal na kup 
svojega dragega brata. 


Naslednje jutro sta se brata odpravila na polje in osupnila, ker sta bila kupa še vedno videti enako 
velika. Tisto noč sta se oba izmuznila iz hiš in ponovila svoja prizadevanja prejšnje noči. Toda tokrat sta 
drug drugega odkrila in zajokala ter se objela. Nobeden ni mogel govoriti, kajti v srcu sta čutila močno 
ljubezen in hvaležnosts. 


To je duh sočutja: da druge ljubimo kot sebe?, si prizadevamo za njihovo srečo in zanje naredimo to, kar 
bi radi, da bi oni naredili za nas), 


Prava ljubezen narekuje dejanja 


Prava ljubezen narekuje dejanja. Ves ljubi dan lahko govorimo o ljubezni - o njej lahko pišemo sporočila 
ali pesmi, pojemo pesmi, ki jo slavijo, in pridigamo pridige, ki jo spodbujajo - toda dokler te ljubezni ne 
pokažemo z dejanji, naše besede niso drugega kot »brneč bron ali zveneče cimbale«!!. 


Kristus o ljubezni ni samo govoril; vsak dan svojega življenja jo je izkazoval. Ni se umaknil iz množice. 
Ker je bil sredi ljudi, se je sklonil k vsakemu. Rešil je izgubljene. Ni samo učil o tem, da pomagamo z 
ljubeznijo, in nato dejansko delo razdelil med druge. Ni le učil, temveč nam je pokazal, kako podpirati 
šibke, dvigovati roke, ki so omagale, in okrepiti klecava kolena?2. 


Kristus popolnoma ve, kako služiti drugim. Ko Odrešenik iztegne svoje roke, tisti, ki se jih dotakne, 
prejmejo moč in zato postanejo čudovitejši, močnejši in boljši ljudje. Če smo mi njegove roke, mar ne bi 
morali delati enako? 


Ljubimo lahko tako, kot je on 


Odrešenik nam je razodel, kaj bi morale biti naše prednostne naloge v življenju, doma, v oddelkih in 
skupnostih, ko je govoril o velikih zapovedih: »Ljubi Gospoda, svojega Boga, z vsem srcem, z vso dušo 
in z vsem mišljenjem.« In: »Ljubi svojega bližnjega kakor samega sebe.«!3 Če sta ti dve zapovedi v 
središču našega življenja, vse drugo sledi samo po sebi, kajti »na teh dveh zapovedih stoji vsa postava 
in preroki«?4, 


Brez ljubezni smo samo kalup njegovih učencev in Cerkve - brez vsebine. Kaj koristi naš nauk, če 
nimamo ljubezni? Kaj koristi misijonarsko, tempeljsko in dobrodelno delo, če nimamo ljubezni? 

Ljubezen je nebeškega Očeta navdihnila, da je ustvaril našega duha, Odrešenika je vodila v Getsemani, 
da se je dal za odkupnino za naše grehe. Ljubezen je veliki motiv načrta odrešitve, vir sreče, večno - 
obnovljivi vir ozdravitve in dragocen vodnjak upanja. 


Ko se k drugim sklonimo v Kristusovi ljubezni, se nam zgodi nekaj čudovitega. Naš lastni duh ozdravi, 
se prečisti in postane močnejši. Postanemo srečnejši, mirnejši in dojemljivejši za šepet Svetega Duha. 


Moji dragi bratje in sestre, moji dragi prijatelji, hvaležno povzdigam svoj glas k nebeškemu Očetu za dar 
njegovega Sina. Z vsem srcem in dušo se zahvaljujem za življenje in vzor Jezusa Kristusa in za njegovo 
nedolžno in nesebično žrtvovanje. Radostim se dejstva, da ni mrtev, temveč da je iz groba vstal! Živi in 
se je vrnil na Zemljo, da bi ljudem spet prinesel svoje polnomočje in evangelij. Dal nam je popoln vzor, 
kakšni moški in ženske bi morali biti. 


To velikonočno nedeljo, in vsak dan, ko spoštljivo in z občudovanjem premišljujemo, kako nas 
Odrešenik objema, tolaži in ozdravlja, se zavežimo, da bomo njegove roke, da bodo drugi preko nas 
občutili njegov ljubeči objem. V imenu Jezusa Kristusa, amen. 


OPOMBE 

1. 2 Ne 26:24-28; poudarek dodan. 
2. Lk 18:9-14. 

3. Rim 3:23. 

4. Gl. NaZ 18:10. 

5. Gl. Moz 18:9. 

6. Gl. Al 7:11—13; NaZ 19:16. 

7. Prg 17:17. 
-8. Gl. Clarence Cook, Abram and Zimri, Poems, 1902, str. 6-9. 
9. Gl. Mt 22:39. 

10. Gl. Mt 7:12. 

11. 1 Kor 1:13. 

12. Gl. NaZ 81:5. 

13. Mt 22:37-39. 

14. Mt 22:40. 

15. Gl. Jud 12. 

16. Gl. Jn 13:35. 

Živi! VsA SLAVA NJEGOVEMU IMENU! 


STAREŠINA RICHARD G. SCOTT 
član zbora dvanajstih apostolov 


Razumevanje in vera v odkupno daritev Jezusa Kristusa 
nam bosta nudila moč in zmožnost, potrebno za uspešno življenje. 


Velikonočno dopoldne, ta sveti dan je namenjen, da se ves krščanski svet spominja zmage Jezusa 
Kristusa nad smrtjo. S svojim vstajenjem je pretrgal, kar so dotlej bile nepretrgane verige smrti. Odprl je 
pot, po kateri ima vsak otrok nebeškega Očeta, ki se je rodil na Zemlji, priložnost, da vstane od mrtvih in 
ponovno živi. 


Kako zelo se je nebeški Oče radostil tistega svetega dne, ko je njegov povsem poslušni in docela vredni 
Sin pretrgal verige smrti. Kakšen bi bil večni namen Očetovega načrta sreče, če ne bi postal veljaven 
zaradi neskončne in večne odkupne daritve njegovega veličastno poslušnega Sina? Kakšen bi bil večni 
namen stvarjenja Zemlje, kjer bi inteligence, oblečene v duhovno telo, prejele fizično telo, če bi bila smrt 
konec obstoja in nihče ne bi vstal? Kako veličasten trenutek je bilo to jutro za vse, ki so razumeli njegov 
pomen. 


Velika noč je svet praznik, ko se vsak predan kristjan v srcu s ponižno hvaležnostjo obrne k ljubljenemu 
Odrešeniku. To je čas, ki naj bi prinesel mir in radost vsem, ki ga imajo radi in to kažejo z 
izpolnjevanjem njegovih zapovedi. Na veliko noč razmišljamo o Jezusu, njegovem življenju, odkupni 
daritvi, vstajenju, njegovi ljubezni. Vstal je od mrtvih »s krili ozdravljenja«. O, kako zelo potrebujemo 
ozdravljenje, ki ga lahko da le Odkupitelj. Moje sporočilo je o upanju, osnovanem na načelih, ki jih 
vsebuje nauk velikega Učenika, Jezusa Kristusa. 


Člani Cerkve Jezusa Kristusa svetih iz poslednjih dni lahko zaradi polnosti evangelija bolje razumemo 
širino in globino ozdravljenja, ki ga omogoča njegova odkupna daritev. Spoznamo, da to, kar je voljno 
storil z ogromnim trpljenjem in žrtvijo, na nas ne bo vplivalo le v tem življenju, ampak v vsej večnosti. 


Ko se boste na to veliko noč spominjali vstajenja in plačane cene ter daru, ki ga je prinesla odkupna 
daritev, premišljujte, kaj o teh svetih dogodkih učijo sveti spisi. Okrepili si boste pričevanje o njihovi 
resnici. Zagotovo to niso le načela, ki si jih zapomnite. Postati morajo del vašega bitja kot mogočen 
branik pred naraščajočim plimovanjem gnusobe, ki kvari naš svet. 


Prerok Lehi je razglasil globoko resnico, ko je rekel: »Zatorej pride odkupitev po in preko Svetega 
Mesija; kajti poln je milostljivosti in resnice. Glej, daruje se kot žrtev za greh, da bo zadostil postavi, za 
vse tiste, ki so strtega srca in skesanega duha; in nihče drug postavi ne more zadostiti.« (2 Ne 2:6-7) Za 
ponosnega in ošabnega je, kot da odkupne daritve nikoli ne bi bilo. 


Jezus Kristus živi! On je naš Odrešenik, naš Odkupitelj! Je veličastno, vstalo bitje. Njegova zmožnost za 
izkazovanje ljubezni je tako močna in silna, da človek z besedami tega ne more ustrezno izraziti. Dal je 
svoje življenje, da je pretrgal spone smrti. Njegova odkupna daritev je docela udejanjila Očetov načrt 
sreče. 


Jezus skrbi za ravnotežje med pravico in milostjo, pogojeno s poslušnostjo njegovim zapovedim. On je 


luč vsemu človeštvu. On je izvir vse resnice. Izpolni vse svoje obljube. Vsi, ki so njegovim zapovedim 
poslušni, si bodo prislužili najveličastnejše možne blagoslove. 

Načrt sreče nebeškega Očeta se brez odkupne daritve ne bi mogel docela izpolniti. Odkupna daritev 
nudi vse možnosti za premagovanje posledic storjenih napak. Če smo poslušni postavi, smo 
blagoslovljeni. Ko neki zakon prekršimo, od prejšnje poslušnosti ne ostane nič, s čimer bi upravičili 
zahteve tega prekršenega zakona. Odrešenikova odkupna daritev nam omogoča, da se pokesamo 
vsake neposlušnosti in se tako izognemo kazni, ki bi jo pravica naložila. 


Ko si prizadevam, da bi to spoznal bolje, moje spoštovanje in hvaležnost za odkupno daritev 
Izraelovega Svetega, Kneza miru in Odkupitelja vztrajno raste. Zavedam se, da noben človek ne more 
docela razumeti, niti človeški jezik ne more ustrezno izraziti pomembnosti vsega, kar je Jezus Kristusa z 
odkupno daritvijo naredil za otroke nebeškega Očeta. Vendar je pomembno, da to kar najbolje 
spoznamo. Odkupna daritev je tista bistvena sestavina načrta sreče nebeškega Očeta, brez katere se ta 
načrt ne bi mogel udejanjiti. Vaše razumevanje odkupne daritve in vpogled, ki ga nudi v vašem življenju, 
bo zelo izboljšalo uporabnost vsega znanja, izkušenj in veščin, ki ste jih imeli na Zemlji. 


Verjamem, da je poučno, da si poskušate predstavljati, kaj je odkupna daritev zahtevala tako od Očeta 
kot tudi od njegovega poslušnega Sina. Odrešenik se je soočil z naslednjimi izzivi: 


Prvič, z velikim občutkom odgovornosti, kajti spoznal je, da se noben Očetov otrok ne bo mogel vrniti k 
njemu, če tega ne bo opravil popolno. Za vedno bi bili izgnani iz njegove navzočnosti, ker se ne bi mogli 
pokesati za prekršene zakone, v Božji navzočnosti pa ne more biti nič nečistega. Očetov načrt bi 
propadel in vsak duhovni otrok bi bil pod večnim Satanovim nadzorom in mučenjem. 


Drugič, popolnoma čistih misli in srca je moral sam občutiti posledice vsega, kar bo človeštvo doletelo, 
celo najbolj izprijene, odvratne grehe. 


Tretjič, prestati je moral zlobni napad Satanovih hord, ko so ga telesno in čustveno pripeljali na rob 
njegovih zmožnosti. Potem pa je Oče iz razlogov, ki jih docela ne poznamo, Odrešeniku, ki je bil na 
koncu svojih moči, ko je pomoč najbolj potreboval, dovolil, da je s svojo močjo in zmožnostjo prevzel 
veliko odgovornost. 


Poskušam si predstavljati, kako hudo boleče je moralo biti za nebeškega Očeta, ko je Odrešenik s križa 
vzkliknil: »Moj Bog, moj Bog, zakaj si me zapustil?« Ne verjamem, da je nebeški Oče zapustil svojega 
Sina na križu. Verjamem, da je Sin to vzkliknil zato, ker je občutil, da je ostal brez podpore, ki mu jo je 
Oče vselej nudil. Oče se je zavedal, da mora Odrešenik odkupno daritev izpeljati docela in popolnoma 
sam brez pomoči. Oče svojega Sina ni zapustil. Svojemu popolnemu Sinu je omogočil, da je dosegel 
večne sadove odkupne daritve. 


Nihče od nas v tem življenju ne bo nikoli mogel zadostno ceniti koristnih posledic odkupne daritve. Vsi 
moramo bolje razumeti pomembnost odkupne daritve Jezusa Kristusa, da bo postala neomajen temelj, 
na katerem bomo gradili svoje življenje. Ker je svet vse bolj oropan temeljnih meril in ker se čast, 
krepost in čistost v prizadevanju za poželenji vse bolj odrivajo na stran, nam bosta razumevanje in vera 
v odkupno daritev Jezusa Kristusa nudila moč in zmožnost, potrebno za uspešno življenje, kakor tudi 
samozavest v preizkušnjah in mir v težavah. 


Odločno vas spodbujam, da uvedete načrt osebnega preučevanja, da boste bolje razumeli in cenili 
edinstvene, večne, neskončne posledice popolne izvršitve božansko določenega poklica Jezusa 
Kristusa kot Odrešenika in Odkupitelja. Globoko osebno razmišljanje o svetih spisih, ki ga spremlja 
poglobljena in srčna molitev, vam bo utrdilo razumevanje in hvaležnost za njegovo neprecenljivo 
odkupno daritev. Jezusa Kristusa lahko spoznavamo tudi, če redno hodimo v tempelj. 

Vsak od nas naj se znova odloči, da bo v svetosti doma poučeval prava načela. Če bomo to delali, 
bomo dušam, ki so nam zaupane v varstvo, nudili največjo možnost za srečo. Cerkev naj vam služi kot 
pravično orodje za krepitev doma, toda zavedajte se, da imamo starši osnovno odgovornost in privilegij, 
da nas pri vzgoji njegovih duhovnih otrok, ki so nam zaupani v varstvo, vodi Gospod. 


Poučevanje resnice v domu je osnovnega pomena. Cerkev je pomembna, vendar je dom tisti, kjer starši 
otrokom nudijo potrebno razumevanje in usmeritve. Rečeno je, da sta vlogi očeta in matere 
najpomembnejša poklica za čas in večnost. Sčasoma bomo razrešeni vseh prejetih zadolžitev razen 
očeta in matere. 


Če odlomkov iz svetih spisov ne boste samo brali, ampak o njih razmišljali in se vanje poglabljali, boste 
z močjo Svetega Duha resnice razumeli in občutili kot varen temelj v negotovem času, v katerem 
živimo. Starši, otroke pripravljajte na izzive, s katerimi se bodo soočili! Učite jih resnico, spodbujajte jih, 
da bodo po njej živeli, pa bo z njimi vse dobro ne glede na težave v svetu. 


To veliko noč se odločite, da bo Gospod Jezus Kristus v samem središču vašega doma. Poskrbite, da 
boste pred vsako odločitvijo, ki jo boste sprejeli, najsi bo duhovne ali fizične narave, pomislili: »Kaj 
Gospod Jezus Kristus želi od mene?« V domu, v katerem je v središču Odrešenik, vlada mir in vedrina. 
Tam vlada duh mirnega zagotovila, ki navdaja dom, ki ga občutijo tako otroci kot odrasli. 


Najboljši način, da se trajno spremenite na bolje, je, da Jezus Kristus postane vaš vzornik, njegovi nauki 
pa življenjsko vodilo. 


Če ste bili njegovim zapovedim neposlušni in menite, da niste vredni, vedite, da je Gospod Jezus 
Kristus za to dal svoje življenje. Z odkupno daritvijo je za vedno omogočil, da takšne napake 
premagamo, se pokesamo napačnih odločitev in premagamo negativne posledice življenja, ki je v 
nasprotju z njegovimi nauki. 


Odrešenik ima rad vsakogar od nas in bo omogočil, da bo zadovoljeno vsem našim potrebam, ko si 
bomo s poslušnostjo prislužili vse blagoslove, za katere želi, da jih na Zemlji imamo. Rad ga imam in ga 
občudujem! Kot njegov pooblaščeni služabnik z vso zmožnostjo svojega bitja resno pričujem, da živi, v 
imenu Jezusa Kristusa, amen. 

OBRNITE SE H GOSPODU 


STAREŠINA DONALD L. HALLSTROM 
član prvega zbora sedemdeseterih 


Naj vam okoliščine nikoli ne vzamejo poguma! 


Pred mnogimi let sem bil priča hudi bolečini, ki je prešla v tragedijo. Mlademu paru naj bi se kmalu rodil 
prvi otrok. V pričakovanju in navdušeno sta se veselila tega velikega dogodka. Med porodom je prišlo 
do zapletov in dojenček je umrl. Huda bolečina se je spremenila v žalost, žalost v jezo, jeza v 
obtoževanje in obtoževanje v maščevanje zdravniku, ki naj bi bil za to odgovoren. Vpletli so se starši in 
drugi družinski člani in skupaj so hoteli uničiti zdravnikov ugled in kariero. Po mesecih zagrenjenosti je 
družina svojo jezo usmerila v Gospoda. »Kako je lahko dopustil, da se zgodi kaj takega?« Zavrnili so 
številne poizkuse cerkvenih voditeljev in članov, da bi jih duhovno in čustveno potolažili, in sčasoma so 
zapustili Cerkev. To je vplivalo na štiri družinske rodove. Nekoč verna ter Gospodu in Cerkvi vdana 
družina že desetletja ni duhovno dejavna. 


V najtežjih življenjskih okoliščinah pogosto obstaja le en vir miru. Knez miru, Jezus Kristus, milostno 
vabi: »Pridite k meni vsi, ki ste utrujeni in obteženi, in jaz vam bom dal počitek. Vzemite nase moj jarem 
in učite se od mene [...] in našli boste počitek svojim dušam.« (Mt 11:28-29) Nadalje obljublja: »Mir vam 
dajem, ne dajem vam ga, kakor ga daje svet.« (Jn 14:27) 


Očetova starša sta imela dva otroka: sina (mojega očeta) in hčerko. Oče se je po odsluženem misijonu 
in vojaškem roku na Havajih leta 1946 vrnil na otoke ter si ustvaril kariero in družino. Starša in sestra so 
živeli v Salt Lake Cityju. Sestra se je poročila leta 1946 in štiri leta kasneje zanosila. Za starše je 
poseben dogodek, ko pričakujejo (v tem primeru edina hčerka), da bo hčerka prvič rodila. Nihče ni 
vedel, da pričakuje dvojčka. Na žalost so vsi trije med porodom umrli. 


Stara starša sta bila skrušena. V žalosti sta se takoj obrnila h Gospodu in njegovi odkupni daritvi. Ne da 
bi iskala vzrok in krivca, sta iskala »mir, ki presega vsak um« (Fip 4:7), in se osredotočila na pravično 
življenje. Stara starša nista bila nikoli bogata, nikoli med najuglednejšimi ali imela zahtevnih poklicev v 
Cerkvi - bila sta le predana člana Cerkve. 


Ko sta se leta 1956 upokojila, sta se preselila na Havaje k svojim edinim naslednikom. V letih, ki so 
sledila, sta skrbela za družino, služila v Cerkvi (zlasti sta cenila, da sta v templju lahko dvajset let služila 
kot tempeljska delavca), najbolj pa sta bila srečna v družbi drug drugega. Nikoli se nista hotela ločiti in 
sta celo govorila, da bo tisti, ki bo umrl prvi, našel pot, da bosta kmalu spet skupaj. Ko sta se bližala 
svojemu devetdesetemu rojstnemu dnevu sta po petinšestdesetih letih skupnega zakona umrla naravne 
smrti. Kot njun škof sem vodil dvojni pogreb. 


Zvestoba dedka Arta in babice Lou, še posebej v težavah, je vplivala na štiri rodove, ki so sledili. To je 
neposredno in globoko vplivalo na njunega sina (mojega očeta) in mojo mamo, ko je njuna lastna hči, 
najmlajši otrok, umrla zaradi zapletov pri porodu. Umrla je pri štiriintridesetih letih, deset dni po porodu, 
in za seboj pustila štiri otroke, stare od deset dni do osem let. Starša sta se zaradi zgleda, ki sta ga 
videla v prejšnjem rodu, brez odlašanja po mir obrnila na Gospodu. 


Na svetu in med člani Cerkve je veliko radosti in bolečine. Oboje je del načrta. Brez prvega ne bi mogli 


poznati slednjega. Izjavi »Ljudje so, da bi imeli radost« (2 Ne 2:25) in » Zatorej je potrebno, da je v vsem 
nasprotje« (2 Ne 2:11) si ne nasprotujeta, temveč se dopolnjujeta. Alma mlajši je to, kar je čutil, ko se je 

obrnil h Gospodu, opisal takole: »V duši me je navdala radost, ki je bila tako silna kakor moja bolečina!« 
(Al 36:20) 


Nekatere velike težave premagajo, drugi dopustijo, da majhne težave postanejo velike. Symonds Ryder 
je bil campbellovski voditelj, ki je slišal za Cerkev in se sestal z Josephom Smithom. Ker ga je ganilo, 
kar je doživel, se je junija 1831 pridružil Cerkvi. Kmalu zatem je bil posvečen za starešino in poklican na 
misijon. Toda v pismu Prvega predsedstva in na uradnem pooblastilu za oznanjanje evangelija so se pri 
zapisu njegovega imena zmotili v eni črki. Pisalo je R-i-d-e-r in ne R-y-d-e-r. Zaradi tega se je začel 
spraševati o pozivu in tistih, ki so ga napisali. Odločil se je, da ne bo šel na misijon. Odpadel je od 
Cerkve, kar je kmalu pripeljalo do sovraštva ter močnega nasprotovanja Josephu in Cerkvi. Ko je jezna 
drhal Josepha Smitha in Sidneyja Rigdona marca 1832 ponoči nagnala iz hiše Johna Johnsona in ju 
polila s katranom ter potresla s perjem, je nekdo zavpil: »Symond, Symond, kje je vedro s katranom?« 
(gl. Joseph Smith, History of the Church, 1:262-263) V manj kot desetih mesecih se je Symond Ryder iz 
gorečega spreobrnjenca spremenil v voditelja drhali. Njegov duhovni padec se je začel zaradi zamere 
glede nepravilnega črkovanja imena - zaradi ene črke. Ne glede na resnost zadeve lahko s svojim 
odzivom svojo življenjsko pot preusmerimo. 


Prerok Joseph Smith je pokazal, kako reševati tragedije in nasprotja. V nečloveških razmerah v zaporu 
Liberty mu je bilo razodeto naslednje Božje navodilo (ki je bilo delni opis Josephovega življenja dotlej in 
obenem tudi svarilo): če se mu bodo bedaki posmehovali, če bo poklican iti skozi stisko in če bo v 
nevarnosti med lažnimi brati, če ga bodo obsodili z vsakovrstnimi lažnimi obtožbami, če bodo sovražniki 
planili nanj, če ga bodo vrgli v jamo ali v roke morilcev in se bodo vse sile narave združile, da bi mu 
zaprle pot, in predvsem če bodo same čeljusti pekla na široko odprla usta po njemu, naj ve, da mu bo 
vse to dalo izkušnje in bo za njegovo dobro (gl. NaZ 122:1, 5-7). Sledi ganljiva izjava, da se je Sin 
človekov spustil pod vse in ali je Joseph mar večji od njega (gl. NaZ 122:8). Temu sledijo jasno navodilo 
in velike obljube. Ostane naj na svoji poti in duhovništvo bo z njim, kajti določene so jim meje, preko 
katerih ne morejo (gl. NaZ 122:9). 


V naslednjih letih je Joseph Smith še naprej pravično živel življenje, polno težav. Predstavil je svoj vidik, 
poln vere, nevarnosti, skozi katere pa je bil poklican iti, so se mu zdele le malenkost. Vendar je vseeno 
hotel plavati prav v globoki vodi. Radostil se v stiski, kajti Bog njegovih Očetov ga je reševal pred vsem 
tem in ga bo še reševal (gl. NaZ 127:2). Josephova samozavest v prestajanju nenehnih težav je 
temeljila na zmožnosti, da se je nenehno obračal h Gospodu. 


Če vas je nekdo (družinski član, prijatelj, član Cerkve, cerkveni voditelj, sodelavec) ali nekaj (smrt 
ljubljenega, zdravstvene ali denarne težave, zloraba, odvisnost) prizadelo, neposredno in z vso močjo, 
ki jo premorete, to zadevo rešujte. Ostanite na poti (NaZ 122:9) in nikoli ne obupajte! In takoj se obrnite 
h Gospodu! Vanj verujte z vso svojo vero! Naj vam pomaga nositi breme! Dovolite njegovi milosti, da 
vam olajša tovor. Obljubljeno nam je, da ne bomo »prenašali nobene vrste stisk, razen če [nas ne bo] 
prežela Kristusova radost« (Al 31:38). Naj vam okoliščine nikoli ne vzamejo poguma! 


Jezus se je za svoje največje dejanje moral spustiti pod vse (gl. NaZ 88:6) in trpeti »bolečine vseh ljudi« 
(2 Ne 9:21). Tako razumemo, da ima odkupna daritev širši namen, kot da je le način za premagovanje 
grehov. Največji dosežek na Zemlji daje Odrešeniku moč, da izpolni obljubo: »Če pa se boste obrnili h 
Gospodu s trdnim namenom v srcu in imeli zaupanje vanj in mu služili z vso marljivostjo mišljenja, če 
boste to delali, vas bo [...] rešil iz suženjstva.« (Moz 7:33) 


Ko sedaj praznujemo veliko noč, se obrnimo h Gospodu - naši »[bleščeči jutranji zvezdi]« (Raz 22:16). 


Pričujem, da nam bo vselej razsvetlil pot, resnico in življenje (gl. Jn 14:6). V imenu Jezusa Kristusa, 
amen. 

DA BI NAŠI OTROCI VIDELI 
ODREŠENIKOV OBRAZ! 


SESTRA CHERYL C. LANT 
generalna predsednica Osnovne 


Kot starši in voditelji tega odraščajočega rodu otrok 
imamo sveto odgovornost, da jih pripeljemo k Odrešeniku. 


Pred leti sem skupino voditeljic jasli učila, kako naj pripravijo kratko evangelijsko lekcijo za najmlajše. 
Ena od voditeljic je imela v naročju sinčka. V roki sem imela Odrešenikovo sliko in da bi lekcijo 
ponazorila, sem začela govoriti o Jezusu. Malček je zdrsnil iz maminega naročja, prikoracal k meni, 
pozorno pogledal sliko in se je dotaknil. Takrat sem vprašala: »Kdo je to?« Z nasmehom na obrazu je 
odgovoril: »Jezus!« 


Otrok ni bil niti toliko star, da bi znal povedati svoje ime, vendar je Odrešenika prepoznal in vedel, kako 
mu je ime. Ob tem prijetnem odzivu sem pomislila na Odrešenikove besede, ko je rekel, naj vselej 
iščemo Gospodov obraz, da bomo potrpežljivo lahko posedovali svojo dušo in imeli večno življenje (gl. 
NaZ 101:38). 


Kaj pomeni iskati Odrešenikov obraz? Zagotovo pomeni več kot le to, da prepoznamo njegovo sliko. 
Kristusovo povabilo, naj ga iščemo, je povabilo, da spoznamo, kdo je, kaj je storil za nas in kaj nas je 
prosil. H Kristusu bomo prišli in mu nazadnje gledali v obraz le, če se mu bomo približali z vero in 
dejanji. Za to si moramo prizadevati vse življenje. Kako naj ga torej iščemo v tem življenju, da bomo 
lahko videli njegov obraz v prihodnjem? 


V Tretjem Nefiju je poročilo ljudi, ki so v tem življenju dejansko videli Odrešenikov obraz. Čeprav ga mi 
morda ne bomo videli, se lahko učimo iz njihove izkušnje. Odrešenik se je po svoji smrti tem ljudem 
prikazal, jih učil in jih blagoslovil. »In zgodilo se je, da je zapovedal, naj pripeljejo majhne otroke.« (3 Ne 
17214) 

Kot starši in voditelji tega odraščajočega rodu otrok imamo sveto odgovornost, da jih pripeljemo k 
Odrešeniku, da bodo videli njegov obraz in tudi obraz nebeškega Očeta. Ce bomo to delali, bomo 
pripeljali tudi sebe. 


Spet sprašujem, kako naj to naredimo, zlasti v svetu, kjer je toliko zmede? Starši v Tretjem Nefiju so 
imeli radi Gospoda. Verovali so. Verovali so v čudeže, ki jih je Jezus naredil. Svoje otroke so imeli radi. 
Zbrali so jih, da so poslušali Gospodove besede, in ubogali Gospodovo zapoved, naj otroke pripeljejo k 
njemu. 


Ko so to storili, je Kristus starše pozval, naj pokleknejo. Potem je zanje storil to, kar je storil za vse nas. 
Molil je k Očetu in bilo je tako veličastno ter čudovito, da se z besedami ne da opisati. Ker so ti starši 
prišli k Odrešeniku in sprejeli odkupno daritev, so bili okrepljeni, da so naredili vse potrebno, da so 


»pripeljali« svoje otroke. V trinajstem verzu dvaindvajsetega poglavja omenjene knjige je Kristus 
staršem rekel: »Vse tvoje otroke bo učil Gospod; in velik bo mir tvojih otrok.« 

Ti nefijski starši so potem, ko so z Odrešenikom bili, otroke o njem učili. Učili so jih, naj imajo Gospoda 
radi. Učili so jih evangelij. Učili so jih, kako naj po njem živijo. Tako dobro so jih učili, da sta v deželi 
dvesto let vladala pravičnost in mir. 


Prosila bi vas torej, da se ozrete na tiste, ki jih imate radi. To je najpomembnejše - naša družina! 
Prepričana sem, da si bolj kot vse drugo želite, da bi bila ta družina večno vaša. Poročilo v Tretjem 
Nefiju je vzorec, kako lahko otroke pripeljemo bližje k Bogu. Prvič, Gospoda moramo imeti srčno radi in 
radi moramo imeti svoje otroke. Drugič, biti jim moramo dober zgled s tem, da bomo Gospoda vztrajno 
iskali in živeli po evangeliju. Tretjič, otroke moramo učiti evangelij in kako naj živijo po njem. 


Upoštevanje tega vzorca, da otroke pripeljemo k Odrešeniku, je postopek. Še enkrat ponovimo! Najprej 
se moramo naučiti, kako imeti radi Gospoda in svojo družino. Za to so potrebni čas, izkušnje, vera in 
nesebično služenje. Če nas bo navdajala Gospodova ljubezen, bomo zmožni ljubiti. Morda joka zaradi 
tega, kar počnemo, vendar nas ima rad in nam je vedno pripravljen pomagati. Naučiti se moramo, da 
bomo tudi sami imeli otroke tako radi. 


Drugič, postati moramo vreden zgled. Tudi to je postopek. Če želimo, da naši otroci pridejo h Kristusu, 
da bodo videli njegov obraz, je pomembno, da si to tudi sami želimo. Če jim hočemo pot pokazati, jo 
moramo poznati. Svoje življenje moramo spraviti v red, da se bodo otroci lahko zgledovali po nas in 
nam sledili. Lahko se vprašamo: »Kaj vidijo moji otroci, ko me pogledajo v obraz? Ali zaradi tega, kako 
živim, na mojem obrazu vidijo Odrešenikovo podobo?« 


Pomnite, da nihče od nas svojim otrokom ne bo popoln zgled, toda vsi lahko postanemo vredni starši in 
voditelji. Naše prizadevanje, da bi bili vredni, je samo po sebi zgled. Včasih se nam zdi, da smo 
neuspešni, vendar lahko vedno znova poskusimo. Gospod nas bo okrepil, da bomo, kar moramo biti. 
Lahko naredimo, kar moramo. 


Tretjič, svoje otroke bomo k Odrešeniku pripeljali, če jih bomo učili evangelijske resnice iz svetih spisov 
in prerokov ter jim pomagali, da bodo čutili in prepoznali duha. Celo najmlajši lahko razumejo in 
sprejmejo to, kar je večno. Radi imajo svete spise in preroka. Nagonsko želijo biti dobri. Od nas je 
odvisno, ali bodo z našo pomočjo to vez ohranili. Od nas je odvisno, ali jih bomo varovali pred vplivi, ki 
odvračajo Duha. Pomoč in navodila lahko najdemo v svetih spisih. Potem pa lahko otroke učimo, naj v 
njih poiščejo odgovore. Učimo jih lahko prava načela in jim pomagamo, da jih bodo udejanjali. Vodimo 
jih lahko k Duhu, da bodo sami prejeli pričevanje o resnici tega, kar se učijo. Pomagamo jim lahko, da 
bodo našli radost v življenju po evangeliju. To jim bo v življenju dalo trden temelj vere in poslušnosti, ki 
jim bo dajal moč. 


Vsega tega ne dosežemo zlahka. Nefijsko poročilo pravi, da so te družine dvesto let živele v miru. 
Verjemite, da je bilo potrebno veliko truda. Potrebno je veliko trdega dela in potrpežljivost ter vere, toda 
nič ni pomembnejše ali bolj nagrajujoče. Gospod nam bo pomagal, saj ima te otroke rad celo bolj kot mi. 
Rad jih ima in jih bo blagoslovil. 


Spomnili se boste, da je blagoslovil nefijske otroke, vsakega posebej, in tudi ko je zanje molil. »In 
spregovoril je množici in jim dejal: Poglejte svoje male! In ko so pogledali, da bi videli, so se ozrli proti 
nebesom in videli, kako so se nebesa razprla in videli so angele, ki so se spuščali iz nebes, kakor bi bilo 
sredi ognja; in spustili so se in obdali te male in obdajal jih je ogenj; in angeli so jih poučevali.« (3 Ne 
17:23-24) 


Kako lahko naši otroci danes prejmejo takšne blagoslove? Starešina M. Russell Ballard je rekel: 
»Nedvomno smo vsi, katerim so bili dragoceni otroci zaupani, prejeli sveto, plemenito skrbništvo, kajti 


80 


Bog nas je določil, da današnje otroke objamemo z ljubeznijo in ognjem vere ter razumevanjem tega, 
kdo so.« (starešina M. Russell Ballard, Great Shall Be the Peace of Thy Children, Ensign, apr. 1994, str. 
59-61) 


Bratje in sestre, smo angeli, ki jih je nebeški Oče danes poslal, da blagoslavljamo otroke. Z našo 
pomočjo bodo nekega dne videli Odrešenikov obraz, če bomo doma poučevali evangelijska načela in 
dom navdali z radostjo, ko bomo po njih živeli. Skupaj ga lahko spoznamo. Čutimo lahko njegovo 
ljubezen in blagoslove. Z njim se lahko vrnemo v Očetovo navzočnost. To delamo, če smo voljni 
poslušno, zvesto in marljivo upoštevati njegove nauke. 


Vsaka duša, ki svoje grehe opusti in pride k njemu, kliče njegovo ime in je poslušna njegovemu glasu 
ter izpolnjuje njegove zapovedi, bo videla njegov obraz in vedela, da je (gl. NaZ 93:1). 


Bratje in sestre, vem, da Bog živi, Jezus Kristus je njegov Sin, naš Odrešenik in Odkupitelj. Poklical nas 
je, naj pridemo k njemu, in nam zapovedal pripeljati svoje otroke, da bomo skupaj videli njegov obraz in 
večno živeli z njim ter Očetom v nebesih. Molim, da bomo vsi uresničevali ta velik blagoslov, v imenu 
Jezusa Kristusa, amen. 

HOJA ZA JEZUSOM KRISTUSOM 


STAREŠINA OUENTIN L. COOK 
član zbora dvanajstih apostolov 


Radostimo se vsega, kar je Odrešenik storil za nas. Vsem 
nam je omogočil, da lahko dosežemo odrešitev in poveličanje. 


Sestri Lant in njenima svetovalkama se zahvaljujem za čudovito služenje! 


Velika odgovornost je na velikonočno nedeljo govoriti svetim iz poslednjih dni po svetu, ki imajo radi 
Gospoda in Odrešenika, Jezusa Kristusa. To dopoldne slavimo njegovo zmago nad smrtjo. Cenimo 
svoje razumevanje in smo iskreno hvaležni za Odrešenikovo voljno odkupno žrtvovanje. Ker se je 
podredil Očetovi volji, je premagal smrt, kar je izreden dogodek v zgodovini človeštva. Hvaležen sem za 
priložnost, da lahko govorim o hoji za Odrešenikom. 


Nadvse pomembna in nekako težko doumljiva sta zadnja dneva Odrešenikovega zemeljskega 
delovanja pred njegovim križanjem. Veliko tega, kar je bistveno za našo večno usodo, se je zgodilo v 
četrtek in potem v petek na dan Kristusovega križanja. Zadnjo večerjo, pasho, »s katero so se 
spominjali Izraelove osvoboditve iz suženjstva«!, so slavili v četrtek zvečer. Na zadnji večerji so bile 
prejete zelo pomembne uredbe in nauki. Omenil bom le tri. Prvič, Odrešenik je uvedel zakramentno 
uredbo. Vzel je kruh, ga razlomil, molil in ga dal učencem, rekoč: »To je moje telo, ki se daje za vas. To 
delajte v moj spomin.«? Tako je uvedel zakrament. Drugič, močno je poudarjal nauke, ki učijo o ljubezni 
kot prevladujočem načelu. Učil je: »Po tem bodo vsi spoznali, da ste moji učenci, če boste med seboj 
imeli ljubezen«3, Tretjič, zaradi Kristusovega posredovanja oziroma vodstva je bil »Sveti Duh obljubljen 
apostolom«" kot drugi tolažnik. 


Odrešenik je kasneje izvršil odkupno daritev. Prevzel je »breme grehov človeštva« in »grozote, ki bi jih 
Satan [...] lahko prizadejal«. Prestal je sleparsko zasnovana zaslišanja ter strašne in tragične dogodke, 
ki so vodili do njegovega križanja. To se je poslednjič sklenilo s Kristusovim slavnostnim vstajenjem na 
velikonočno nedeljo. Kristus je izpolnil svoje poslanstvo kot Odrešenik in Odkupitelj. Vstali bomo od 
mrtvih, naša duša in telo pa se bosta ponovno združila. Zaradi njegove milostljivosti imamo glede na 
osebno vrednost čudovito priložnost, da se lahko vrnemo v Božjo navzočnost.S 


Prerok Joseph Smith je o velikonočnih dogodkih rekel: »Osnovna načela naše veroizpovedi so 
pričevanja apostolov in prerokov o Jezusu Kristusu, da je umrl, bil pokopan ter da je tretji dan vstal in se 
dvignil v nebesa. Vse drugo, kar je povezano z našo veroizpovedjo, je le dodatek temu.«? 


Ceprav se radostimo nebeške pomembnosti Getsemanija in Golgote, se vselej osredotočamo na 
vstalega Gospoda. Frederic Farrar, angleški teolog in vernik, je pričeval, da je prvi rod vernikov v prvotni 
krščanski cerkvi Odrešenika slavil kot »vstalega, večnega, poveličanega Kristusa,« in da so »o njem 
razmišljali kot o nekom na prestolu in ne na križu«8. 


Predsednik Hinckley je učil, da svetu sporočamo, da Gospod živi! Kristusovo znamenje za svete iz 
poslednjih dni je v pomenljivem izkazovanju naše vere in načinu, kako njegov evangelij živimo. 


Ko bomo razmišljali, kaj danes pomeni biti kristjan, pomislimo, kaj bo od nas zahtevala naša pot učenca. 


Predlagam, da premišljujemo in ustrezno posnemamo to, kar je Odrešenik storil v zadnjih dveh dneh 
življenja na Zemlji. 

Prvič, premišljujmo o Odrešenikovi uvedbi zakramenta. Odrešenik je vedel, kaj ga čaka. Njegovo sveto, 
odkupno poslanstvo, ki se je začelo z nebeško vojno v predzemeljskem življenju, se je zgodilo tistega 
večera in naslednji dan. Navzlic zasliševanjem, ki so jih nasprotniki nedvomno pripravljali proti njemu, ni 
niti najmanjšega dokaza, da bi Odrešenik pripravljal obrambo pred neresničnimi obtožbami. Namesto 
tega je med učenci uvedel sveto zakramentno uredbo. Ko premišljujem o tem slovesnem dogodku, sem 
globoko ganjen. Zakramentni sestanek je najsvetejši od vseh cerkvenih sestankov. Odrešenik je po 
vstajenju zakrament uvedel med Nefijci!. Če želimo biti njegovi učenci in predani člani njegove Cerkve, 
se moramo zakramenta spominjati in spoštovati. Vsem nam omogoča, da strtega srca in skesanega 
duha pokažemo, da smo voljni hoditi za Odrešenikom, se pokesati in postati sveti preko Kristusove 
odkupne daritve!!. Zakrament nam tudi omogoča, da takrat, ko obnavljamo krstno zavezo, Bogu 
pričujemo, da se bomo spominjali njegovega Sina in spolnjevali njegove zapovedi. Zaradi tega čutimo 
večjo ljubezen in hvaležnost tako za Očeta kot za Sina. 


Odrešenik je poudaril tudi ljubezen in enotnost ter razglasil, da nas bodo poznali kot njegove učence, če 
bomo drug drugega imeli radi. Če pomislimo na Gospodovo odkupno daritev, ki ima večne posledice, 
moramo takšno zapoved posnemati. Ljubezen do Boga izkazujemo, ko spolnjujemo njegove zapovedi in 
služimo njegovim otrokom. Odkupne daritve ne razumemo docela, vendar se lahko v življenju trudimo, 
da bomo bolj ljubeči in prijazni ne glede na težave, s katerimi se soočamo. 


Odrešenikova zapoved dvanajsterim, naj imajo radi drug drugega, in kako je to načelo nazorno in 
močno učil na zadnji večerji, sta med najbridkejšimi in čudovitimi dogodki zadnjih dni njegovega 
zemeljskega življenja. 


Ni učil preprostega razreda o etičnem obnašanju. Božji Sin je apostole in učence, ki bodo prišli za njimi, 
prosil, naj si njegov osrednji nauk zapomnijo in ga upoštevajo. To, v kakšnem odnosu smo z drugimi, je 
pokazatelj naše pripravljenosti, da hodimo za Jezusom Kristusom. 


Ko bomo poslušali konferenčna sporočila, se nas bodo v srcu dotaknila. Odločili se bomo in obvezali, da 
bomo boljši. V ponedeljek zjutraj pa se bomo vrnili na delo, v šolo, med bližnje in v svet, ki je večinoma 
v težavah. Na svetu jih je veliko, ki so prestrašeni in jezni drug na drugega. Čeprav ta čustva 
razumemo, moramo biti vljudni in spoštljivi v pogovoru in odnosih z drugimi. To posebej velja takrat, ko 
nismo istega mnenja. Odrešenik nas je učil, naj imamo radi tudi svoje sovražnike.!$ Velika večina članov 
nasvet upošteva. Vendar nekateri menijo, da je sproščanje osebne jeze oziroma izražanje trdnega 
mnenja pomembneje od obnašanja, kakršnega je izkazoval in učil Jezus Kristus. Kot posamezniki 
spoznajmo, da je nesoglasje resnični pokazatelj tega, kdo smo in ali Odrešeniku resnično sledimo. 
Lahko smo drugačnega mnenja, vendar ni treba, da smo grobi. Nasilje in uničevanje nista odgovora na 
naše nestrinjanje. Če bomo celo v sovražnih okoliščinah izkazovali ljubezen, bomo postali bolj podobni 
Kristusu. 


Odrešenikova obljuba dvanajsterim glede Svetega Duha je nadvse pomembna pri prepoznavanju 
prevladujoče vloge Svetega Duha, tretjega člana božanstva. Sveti Duh je duhovno bitje, Tolažnik, ki 
pričuje o Očetu in Sinu, razodeva resnico vsega in posvečuje tiste, ki so se pokesali ter krstili. Omenja 
se ga tudi kot Svetega Duha obljube in kot tak potrjuje, kot je sprejemljivo Bogu, pravična dejanja, 
uredbe in zaveze vseh nas. Tisti, ki jih Sveti Duh obljube pečati, prejmejo vse, kar ima Oče.15 


Živimo v hrupnem, prepirljivem svetu, kjer lahko skoraj ves čas gledamo ali poslušamo informacije, 
glasbo ali celo popoln nesmisel. Zato da nas bo Sveti Duh lahko navdihnil, moramo najti čas, da se 
ustavimo, razmišljamo, molimo in živimo tako, da bomo vredni njegovega navdiha in da bomo po njem 
delovali. Kot člani imamo posebno pravico, da od njega prejmemo luč in spoznanje, in sicer do 
popolnega dne.!6 

Preizkušnje odkupne daritve, s katerimi se je Odrešenik soočil v Getsemaniju in na križu, so nam velik 
zgled. Spopadel se je z duševnimi, telesnimi in duhovnimi stiskami nam nepojmljive razsežnosti. V vrtu 
je molil k Očetu, rekoč: »Moj Oče, če je mogoče, naj gre ta kelih mimo mene, vendar ne, kakor jaz 
hočem, ampak kakor ti.«17 Kot njegove učence nas bodo včasih morda nepravično preizkušali in 
preganjali ter nas po krivici sramotili, spopadali se bomo s posvetnimi in duhovnimi težavami tolikšnega 
obsega, da se nam bo zdelo neznosno ter bomo izkusili grenke čaše, za katere molimo, da bi šle mimo 
nas. Življenjske težave niso prihranjene nikomur. 


Pripravljamo se na drugi Odrešenikov prihod. Sveti spisi so jasni, da nihče ne ve, kdaj se bo to zgodilo. 
Sveti spisi nam govorijo, da bodo med bridkimi čašami, s katerimi se bomo v poslednjih dneh soočili, 
»potresi na raznih krajih«?8 [...] morski valovi, ki se dvigajo čez svoje meje«?. 


Nedavno so uničujoči potresi in cunamiji prizadeli različne kraje, kot so Čile, Haiti in Tihomorsko otočje. 
Pred tedni sem se s predsedujočim škofom H. David Burtonom in starešino Tadom R. Callistrom sestal 
s svetimi, ki so v cunamiju, ki je lani septembra prizadel vzhodni del Samoe, izgubili družinske člane. 
Kapela je bila polna in srečanje je bilo zelo čustveno. Tem izbranim članom smo zagotovili, da bodo 
zaradi odkupne daritve Jezusa Kristusa lahko ponovno skupaj z ljubljenimi, ki so jih izgubili. 


Sonny Purcell, kolski predsednik, je vozil avto, ko je v daljavi zagledal velikanski val, ki se je dvigal iz 
morja. Zahupal je in ustavil otroke, ki so šli v šolo, ter jih posvaril, naj tečejo nekam višje na varno, 
kolikor hitro zmorejo. Otroci so njegova navodila upoštevali. Naglo je odpeljal, pobral svojo štiriletno 
hčerko, jo dal v avto in potem poskušal priti do svoje mame. Preden je lahko prišel do nje, je vodni zid 
dvignil avtomobil in vrglo ga je devetdeset metrov stran, kamor je priletel v drevo. Hčerko je naglo 
spravil na streho avtomobila, potem pa zaplaval, da bi rešil mamo, ki se je oprijemala veje drugega 
drevesa blizu njihove hiše. Z veliko napora je z njo priplaval do avta na varno. Številni niso bili tako 
srečni. Niso imeli dovolj časa, da bi prišli na varno. Številni so izgubili življenje, zlasti mladi in starejši. 


Samoanskim članom smo povedali, da so jim člani z vsega sveta izrazili ljubezen in skrb, da so zanje 
molili in prispevali postna darovanja ter človekoljubno pomoč tako za člane kot tudi njihove bližnje. 
Enako velja za člane in njihove bližnje v Čilu in na Haitiju. To počnemo, ker hodimo za Jezusom 
Kristusom. 


Ko smo se sestali z družinami na Samoi, je bilo popolnoma jasno, kako pomembno je, da se duhovno 
dvignemo, da živimo boljše in da se oprimemo odrešilnih uredb. Odrešenikov zgled in življenje učita, naj 
se duhovno izogibamo slabih poti, kjer prevladujejo posvetne stvari. Ko sem se po srečanju rokoval s 
člani, mi je neka sestra povedala, da njena družina še ni bila v templju in da so izgubili hčerko. S 
solzami v očeh je rekla, da je sedaj njihov cilj, da se pripravijo na svete tempeljske uredbe, da bodo 
lahko večno skupaj. 


Ko sem premišljeval o njenih besedah in o sedanjem stanju v svetu, sem začutil, da vam moram 
svetovati, da si prizadevate za varnejši kraj, zatočišče in večno zaščito templja. 


Na velikonočno nedeljo, 3. aprila 1836, teden po posvetitvi kirtlandskega templja, so dvanajsteri med 
člane razdelili zakrament Gospodove večerje. Po globoki in tihi molitvi po sestanku se je Odrešenik v 
veličastju prikazal preroku Josephu Smithu in Oliverju Cowderyju ter po Mojzesu, Eliju in Eliju Tišbejcu v 
obnovi najavil dodatne duhovniške ključe, vključno s sveto močjo pečatenja, ki družine združuje za vso 
večnost.) 


Danes se na to velikonočno dopoldne radostimo vsega, kar je Odrešenik storil za nas. Vsem nam je 
omogočil, da lahko dosežemo odrešitev in poveličanje. Toda tako kot samoanski otroci moramo tudi mi, 

kolikor hitro zmoremo, steči na varen in miren kraj, ki ga je pripravil. To lahko med drugim storimo tudi z 


vdanostjo naukom živega preroka, predsednika Thomasa S. Monsona, ki je odličen primer nekoga, ki 
hodi za Odrešenikom. 


To veličastno velikonočno dopoldne premišljujem o dragocenih besedah Elize R. Snow, zveste 
služabnice obnove. 


»Kako velik, kako veličasten, kako popoln, 
veliki načrt odkupitve, 

kjer se v božanski ubranosti 

zberejo pravica, ljubezen in milost!«2! 


Kot apostol pričujem, da Jezus Kristus živi in je Odrešenik ter Odkupitelj sveta. Pripravil je pot do prave 
sreče. O tem pričujem v imenu Jezusa Kristusa, amen. 

»VSTAL JE!« 


PREDSEDNIK THOMAS S. MONSON 
predsednik Cerkve Jezusa Kristusa svetih iz poslednjih dni 


Prazen grob je bil tistega prvega velikonočnega jutra 
odgovor na Jobovo vprašanje: »Ko človek umre, ali bo oživel?« 


Ko sem bil pred mnogimi leti v Angliji, sem si ogledal galerijo Tate. V sobah so bila razstavljena dela 
Gainsborougha, Rembrandta, Constabla in drugih. Občudoval sem njihovo lepoto in se zavedal 
spretnosti, ki je bila potrebna za stvaritev teh umetnin. V tihem kotu tretjega nadstropja pa je bila skrita 
slika, ki ni le pritegnila moje pozornosti, temveč me je v srcu tudi prevzela. Umetnik, Frank Bramley, je 
naslikal preprosto hišo, ki je gledala na razburkano morje. Dve ženski, mati in žena odsotnega ribiča, 
sta vso noč bedeli in čakali, da se bo vrnil. Noč je sedaj minila in prišlo je spoznanje, da ga je morje 
vzelo in da se ne bo vrnil. Mlada žena je klečala ob tašči, glavo je položila v naročje stare ženske in 
obupano jokala. Dogorela sveča na okenski polici je pričala o brezplodni nespečnosti. 


Začutil sem bolečino mlade ženske; občutil sem njeno bridkost. Tesnobno nazoren napis, s katerim je 
umetnik poimenoval svoje delo, je govoril o tragični zgodbi. Pisalo je: Zora brez upanja. O, kako je 
mlada ženska hrepenela po tolažbi, prav po tisti iz »Reguiema« Roberta Louisa Stevensona: 


Vrnil se je mornar, vrnil z morja 
in lovec domov prišel je z gora.! 


Od vseh zemeljskih dejstev nobeno ni zanesljivejše od konca. Smrt doleti vse; to je naša »vsesplošna 
dediščina. Svoje žrtve lahko poišče med otroki ali mladino, lahko se pojavi v zrelejši dobi, ali pa zahteva 
svoj davek na jesen življenja, lahko nas doleti zaradi nesreče ali bolezni [...] ali [...] naravnih vzrokov, 
toda priti mora.«? Neizogibno predstavlja bolečo izgubo bližnjih in zlasti pri mladih pogubni udarec 
neizpolnjenih sanj, neuresničenih ambicij in izpuhtelih upov. 


Kateri smrtnik, ki se je soočil s smrtjo ljubljenega ali ki je celo sam stal na pragu neskončnosti, ni 
premišljeval o tem, kaj je za tančico, ki loči vidno od nevidnega? Pred stoletji je neki mož Job, ki je bil 
tako dolgo blagoslovljen z vsakim zemeljskim darom in ga je hudo doletelo vse, kar doleti človeško bitje, 
sedel s prijatelji in izrekel brezčasno vprašanje: »Ko človek umre, ali bo oživel?«3 Job je izrekel to, o 
čemer premišljuje vsak živ moški ali ženska. 


Na to čudovito velikonočno jutro bi rad premišljeval o Jobovem vprašanju: »Ko človek umre, ali bo 
oživel?« In rad bi ponudil odgovor, ki ni le plod dolgega premišljevanja, temveč tudi razodeta Božja 
beseda. Začel bom pri osnovnem. Če je svet, v katerem živimo, nastal po načrtu, mora biti tudi 
Načrtovalec. Kdo lahko vidi številne čudeže stvarstva, ne da bi verjel, da je za vse človeštvo načrt? Kdo 
lahko dvomi, da Načrtovalec je? 


V Prvi Mojzesovi knjigi izvemo, da je veliki Načrtovalec ustvaril nebo in Zemljo. »Zemlja pa je bila pusta 
in prazna, tema se je razprostirala nad globinami.« »Bodi svetloba!« je rekel veliki Načrtovalec, »in 
nastala je svetloba.« Ustvaril je nebo. Ločil je zemljo od voda in rekel: »Zemlja naj požene zelenje, [...] 
drevje, ki [...] [obrodi] sadje s semenom po svoji vrsti!« 


Ustvaril je dve luči - sonce in luno. V njegovem načrtu so bile tudi zvezde. V vodo je poklical živa bitja in 
ptice, da so letale nad zemljo. In tako je bilo. Napravil je živino, divje živali in laznino. Načrt je bil skoraj 

popoln. Nazadnje pa je po svoji podobi ustvaril človeka - moškega in žensko - da bosta gospodovala 
nad vsem živim.4 


Samo človek je prejel inteligenco - možgane, misli in dušo. Samo človek je imel te lastnosti, zaradi 
katerih je bil sposoben verovati in upati, prejeti navdih in imeti želje. Kdo bi prepričljivo ugovarjal, da bo 
človeka, najplemenitejše delo velikega Načrtovalca, ki je gospodoval vsemu živemu, imel možgane in 
voljo, misli in dušo, inteligenco in božanskost, doletel konec, ko bo duh zapustil njegov zemeljski 
tempelj? 


Če hočemo razumeti pomen smrti, moramo ceniti namen življenja. Bleda luč vere se mora umakniti 
opoldanskemu soncu razodetja, zaradi katerega vemo, da smo, preden smo se rodili na Zemljo, že 
živeli. V predobstoju smo nedvomno bili med Božjimi sinovi in hčerami, ki so vzklikali od radosti zaradi 
priložnosti, da bodo imeli to izkušnjo smrtnika, v katerih bo ogromno izzivov, vendar bodo potrebni.s 
Vemo, da je bil namen ta, da bi dobili snovno telo, premagali preizkušnje in dokazali, da bomo 
spolnjevali Božje zapovedi. Oče je vedel, da bomo zaradi narave tukajšnjega življenja skušani, da bomo 
grešili in padli. Da bi imeli vse možnosti za uspeh, je poskrbel za Odrešenika, ki bo za nas trpel in umrl. 
Ne le, da nas bo odkupil grehov, temveč bo kot del odkupne daritve tudi premagal telesno smrt, kateri 
bomo podvrženi zaradi Adamovega padca. 


Tako se je pred več kot dva tisoč leti v to zemeljsko stanje v hlevcu v Betlehemu rodil Kristus, naš 
Odrešenik. Dolgo napovedovani Mesija je prišel. O Jezusovem otroštvu je bilo zapisanega zelo malo. 
Všeč mi je odlomek v Evangeliju po Luku: »Jezus pa je napredoval v modrosti, rasti in milosti pri Bogu 
in pri ljudeh.«$ ln v Apostolskih delih je kratek stavek o Odrešeniku, ki ima ogromno pomenov: »Hodil je 
iz kraja v kraj ter delal dobra dela.«? 


Janez ga je krstil v reki Jordan. Poklical je dvanajst apostolov. Blagoslavljal je bolne. Zdravil je hrome, 
slepe in gluhe in celo obujal mrtve. Učil je, pričeval je in nam dal popoln vzor. Nakar se je Odrešenikovo 
zemeljsko poslanstvo približalo koncu. V zgornji sobi se je odvijala zadnja večerja z apostoli. Cakal ga je 
Getsemani in križ na Kalvariji. 


Noben navaden smrtnik ne more doumeti celotnega pomena tega, kar je Kristus za nas storil v 
Getsemaniju. Sam je o tej izkušnji kasneje rekel, da je zaradi tega trpljenja celo on, in sicer Bog, največji 
od vseh, trepetal zaradi bolečine, krvavel iz vsake pore ter trpel telesno kakor in duhovno". 


Po smrtnem boju v Getsemaniju je bil brez moči in so ga zgrabile grobe, okrutne roke ter ga odpeljale 
pred Hana, Kajfa, Pilata in Heroda. Obtožili so ga in sramotili. Močni udarci so mu še bolj oslabili od 
bolečine izmučeno telo. Po obrazu mu je tekla kri, ko so mu na glavo pritisnili krono iz ostrih trnov, ki so 
se mu zarili v čelo. Nato so ga spet odpeljali k Pilatu, ki je popustil pod kriki jezne drhali: »Križaj ga, 
križaj gal«? 


Bičali so ga z bičem, ki je imel v številnih usnjenih trakovih ostre kovinske delce in kosti. Ko je vstal od 
krutega bičanja, je z opotekajočimi koraki nosil svoj križ, dokler ni več mogel dalje in mu je nekdo 
pomagal breme nositi. 


Naposled so na hribu, imenovanem Kalvarija, medtem ko so ga njegovi privrženci nemočno opazovali, 
njegovo telo pribili na križ. Neusmiljeno so ga zasmehovali, preklinjali in se mu rogali. In vendar je 
zaklical: »Oče, odpusti jim, saj ne vedo kaj delajo!«!? 


Ko je njegovo življenje usihalo, so minevale ure smrtnega boja. Z njegovih izsušenih ustnic so prišle 
besede: »'Oče, v tvoje roke izročam svojega duha. ln ko je to rekel, je izdihnil.«"! 

Ko ga je spokojna in tolažilna smrt osvobodila bridkosti tega življenja, se je vrnil v navzočnost svojega 
Očeta. Učitelj bi se v zadnjem trenutku lahko obrnil. Vendar se ni. Spustil se je pod vse, da bi lahko vse 
rešil. Njegovo telo brez življenja so hitro, vendar nežno položili v izposojen grob. 


Nobene besede krščanskega sveta mi ne pomenijo več od tistih, ki jih je angel izrekel jokajoči Mariji 
Magdaleni in drugi Mariji, ko sta prvi dan novega tedna prišli h grobu, da bi poskrbeli za telo svojega 
Gospoda. Angel je rekel: »Kaj iščete živega med mrtvimi? Ni ga tukaj, temveč je bil obujen.«!? 


Naš Odrešenik je spet živel. Zgodil se je najbolj veličasten, tolažilen in pomirjujoč dogodek v človeški 
zgodovini - zmaga nad smrtjo. Bolečina in smrtni boj v Getsemaniju in na Kalvariji sta izginila. 
Človekova odrešitev je bila zagotovljena. Prišla je odrešitev za Adamov padec. 


Prazen grob je bil tistega prvega velikonočnega jutra odgovor na Jobovo vprašanje: »Ko človek umre, 
ali bo oživel?« Vsem, ki lahko slišite moj glas, izjavljam: Če človek umre, bo ponovno oživel. To vemo, 
kajti imamo luč razodete resnice. »Ker je namreč po človeku smrt, je po človeku tudi vstajenje mrtvih. 
Kakor namreč v Adamu vsi umirajo, tako bodo v Kristusu tudi vsi oživljeni.«?$ 


Bral sem - in verjamem - pričevanja tistih, ki so doživeli bridkost Kristusovega križanja in radost 
njegovega vstajenja. Bral sem - in verjamem - pričevanja tistih v Novi zavezi, ki se jim je vstali Gospod 
prikazal. 


Verjamem pričevanju tega, ki je v tem razdobju govoril z Očetom in Sinom v gaju, ki ga sedaj 
imenujemo Sveti, in ki je dal svoje življenje ter to pričevanje zapečatil s svojo krvjo. Izjavil je, da po 
številnih pričevanjih, s katerimi so pričevali o njem, spet pričujejo, da živi. Kajti videli so ga, in sicer na 
Božji desnici, in slišali glas, ki je pričeval o Očetovem Edinorojencu. 


Luč razodete resnice lahko vedno prežene temo smrti. »Jaz sem vstajenje in življenje,«!S je govoril 
Učitelj. »Mir vam zapuščam, svoj mir vam dajem.«16 


V mnogih letih sem slišal in bral pričevanja, ki jih ni moč prešteti, s katerimi so mi posamezniki pričevali 
o vstajenju, in ki so v uri svoje velike stiske prejeli mir ter tolažbo, ki ju je obljubil Odrešenik. 


Povedal vam bom del takšnega poročila. Pred zgolj dvema tednoma se prejel ganljivo pismo očeta 
sedmih otrok, ki je pisal o svoji družini, zlasti o sinu Jasonu, ki je pri enajstih letih zbolel. V naslednjih 
nekaj letih se je Jasonova bolezen večkrat vrnila. Oče je pripovedoval o Jasonovi pozitivni drži in 
sončnemu razpoloženju, ki ju ima navzlic zdravstvenim izzivom. Jason je pri dvanajstih prejel Aronovo 
duhovništvo in »je bil vedno popolnoma pripravljen poveličati svoje odgovornosti, naj se je počutil dobro 
ali ne«. Skavtsko orlovo priznanje je prejel pri štirinajstih. 


Lansko poletje so ga malo po njegovem petnajstem letu še zadnjič odpeljali v bolnico. Oče je Jasona na 
enem od obiskov našel z zaprtimi očmi. Ker ni vedel, ali spi ali je buden, ga je nežno nagovoril. 
»Jason,« je dejal, »vem, da si v svojem kratkem življenju veliko prestal in da je tvoje trenutno stanje 
težko. Čeprav je pred teboj velikanska bitka, nočem, da bi kdaj izgubil vero v Jezusa Kristusa.« Rekel 
je, da je bil presenečen, ker je Jason nemudoma odprl oči in z jasnim, odločnim glasom rekel: »Nikoli!« 
Jason je nato oči zaprl in ni rekel ničesar več. Oče je pisal: »S to preprosto izjavo je Jason povedal eno 
najmočnejših, čistih pričevanj o Jezusu Kristusu, kar sem jih kdaj slišal. [...] In njegova izjava 'Nikoli! se 
mi je tistega dne vtisnila v dušo, srce mi je navdala radost, da me je nebeški Oče blagoslovil, da sem 
oče tako neverjetnega in plemenitega fanta... Takrat sem ga zadnjič slišal pričevati o Kristusu.« 

Ceprav je družina pričakovala, da bo to le še ena rutinska hospitalizacija, je Jason čez manj kot dva 
tedna umrl. Tistikrat sta misijon služila starejši brat in sestra. Drugi brat Kyle je ravno prejel poziv na 
misijon. Poziv je pravzaprav prišel prej, kot je pričakoval, in 5. avgusta, en teden preden je Jason umrl, 
se je družina zbrala v njegovi sobi v bolnici, zato da so tam lahko odprli Kylejev poziv na misijon in ga 
prebrali pred vso družino. 


Oče mi je v pismu poslal tudi Jasonovo fotografijo v bolniški postelji, ob kateri stoji njegov starejši brat 
Kyle z misijonarskim pozivom v roki. Pod fotografijo je bilo napisano naslednje: »Poklicana, da skupaj 
služita misijon - na obeh straneh tančice.« 


Jonsonova brat in sestra, ki sta že služila misijon, sta domov poslala lepi, tolažilni pismi, ki so ju na 
Jansonovem pogrebu prebrali. Sestra, ki je služila v argentinskem misijonu zahodnega Buenos Airesa, 
je v pismu napisala: »Vem, da Jezus Kristus živi, in ker živi, bomo vsi, tudi naš ljubljeni Jason, spet 
živeli. [...] V tolažbo nam je lahko gotovo vedenje, ki ga imamo, da smo se kot družina skupaj pečatili za 
večnost. [...] Ce bomo po svojih najboljših močeh poslušni in bili boljši v tem življenju, [ga] bomo [spet] 
videli.« Nadaljevala je: »Cetrti verz iz 21. poglavja Razodetja, ki mi je že dolgo všeč, je sedaj dobil nov 
pomen: 'In obrisal bo vse solze z njihovih oči in smrti ne bo več, pa tudi žalovanja, vpitja in bolečine ne 
bo več. Kajti prejšnje je minilo.'« 


Moji ljubljeni bratje in sestre, v uri najhujše bridkosti nam besede angela tistega velikonočnega jutra 
lahko dajo globok mir: »Ni ga tukaj, temveč je obujen.« 


Vstal je! Vstal je! 

To povejte radostno. 

Prišel iz tridnevne ječe je, 

naj vsa zemlja vzklika radostno. 
Smrt premagana, človek prost je, 
Kristus nam prinesel zmago je!" 


Kot ena posebnih Božjih prič na Zemlji na to veličastno velikonočno nedeljo izjavljam, da je to res, v 
svetem imenu Jezusa Kristusa, našega Odrešenika, amen. 

Nedeljski popoldanski del 


RODOVI, POVEZANI V LJUBEZNI 


STAREŠINA RUSSELL M. NELSON 
član zbora dvanajstih apostolov 


Naše notranje hrepenenje po družinski povezanosti je izpolnjeno, 
ko se s predniki povežemo v svetih tempeljskih uredbah. 


Dopisovanje v božičnem času nam osveži spomine na drage prijatelje in sorodnike. Nekatera sporočila 
vsebujejo dragocene družinske fotografije. Tukaj je ena, ki je pritegnila mojo pozornost. To je ena 
najinih pravnukinj. Imenoval jo bom »Draga Ruby«. Ta slika me spominja na njeno mamo, ko je bila 
približno istih let. Iz svojih dokumentov sem potegnil to sliko o materi »Drage Ruby« - eni od najinih 
vnukinj. To sliko matere »Drage Ruby« sem napravil pred devetindvajsetimi leti. Njene oči so še vedno 
enako modre. 


Prijetni spomini izpred pol stoletja so prišli na plan, ko je babica »Drage Ruby« - ene od najinih hčera - 
takrat bila nova članica naše družine. To je ena njenih slik, ko je bila dojenček. Sedaj je ljubeča babica 
in jaz pradedek »Drage Ruby«. (Ne bom vam pokazal svojih slik, ko sem bil dojenček. To ne bi 
pomagalo.) Te slike kažejo na ljubezen, ki povezuje naše štiri rodove. 


Ko pomislim na ljubezen, ki jo občutim do vsakega družinskega člana, v malem zaznam ljubezen, ki jo 
nebeški Oče čuti do svojih otrok. Medtem ko je širom sveta družina napadena, pa Cerkev Jezusa 
Kristusa svetih iz poslednjih dni razglaša, spodbuja in ščiti resnico, da je družina osrednja v 
Stvarnikovem načrtu za večno usodo njegovih otrok. Družina - Razglas svetu in naše obsežno 
raziskovanje družinske zgodovine sta dva dokaza o tem, kako Cerkev prinaša upanje in pomoč sveti 
ustanovi družini. 


Učimo, da je Božja ljubezen do njegovih otrok neskončna. Ne glede na raso, narodnost ali spol ima rad 
vse!. Tako je bilo od začetka in bo za vedno. Vsem kliče, naj z družino dosežemo večno povzdignjenje. 
Njegovo delo in slava je, da v nesmrtnost in večno življenje - povzdignjenje - pripelje svoje otroke?. 
»Bog je namreč svet tako [ljubil], da je dal svojega edinorojenega Sina, da bi se nihče, kdor vanj veruje, 
ne pogubil, ampak bi imel večno življenje.«š 


Odkupna daritev njegovega ljubljenega Sina je omogočila uresničitev obeh teh Očetovih ciljev. Brez 
odkupne daritve ne bi bilo nesmrtnosti. Brez odkupne daritve se ne bi mogli vrniti v Očetovo navzočnost, 
družina pa se po smrti ne bi mogla nadaljevati. 


Zaradi odkupne daritve te najvišje blagoslove lahko prejme vsak Božji otrok, ki uboga večne Božje 
zakone. Stoletja so mnogi njegovi otroci imeli dostop do evangelijskih blagoslovov, še več pa jih tega ni 
imelo. Nebeški Oče je pred osnovanjem sveta uvedel krstno uredbo za te, ki umrejo, ne da bi vedeli za 
evnagelij". Tudi te otroke ima rad. 


Prav tako je priskrbel način, da lahko postanejo del večne družine. Vsak človek, ki pride na svet, je plod 
rodov staršev. Imamo prirojeno hrepenenje po povezovanju s predniki. To željo imamo v srcu ne glede 
na to, koliko smo stari. 


Pomislite na duhovne vezi, ki se stkejo, ko dekle pomaga babici pri vnašanju podatkov v računalnik 


oziroma ko fant v zapisu o popisu prebivalstva zagleda ime svojega pradeda. Ko se v srcu obrnemo k 
prednikom, se v nas nekaj zgodi. Občutek imamo, da smo del nečesa višjega. Naše notranje 

hrepenenje po družinski povezanosti je izpolnjeno, ko se s predniki povežemo v svetih tempeljskih 
uredbah. 


Zaradi pomembnosti tega dela je Cerkev zgradila templje bliže ljudemS in raziskave družinske 
zgodovine so v večjem razmahu kot kdaj prej. Tudi načini za pripravo imen za tempeljske uredbe se 
izboljšujejo. Na oktobrski konferenci leta 2005 je predsednik Gordon B. Hinckley oznanil vznemirljiv 
napredek pri družinski zgodovini in tempeljskem delu. Rekel je: »Eden najbolj zaskrbljujočih vidikov 
naših tempeljskih dejavnosti je, da se je s tem, ko imamo po vsej Zemlji vedno več templjev [...], začelo 
podvajati delo pri krstih za mrtve. [...] Zatorej se že kar nekaj časa trudimo z zelo zahtevnim projektom. 
[...] Rešitev ponuja zapletena računalniška tehnologija.«$ 


Od takrat se je podvajanje ne le zmanjšalo, ampak so se poenostavili tudi postopki, tako da lahko 
praktično vsak član Cerkve sodeluje pri tempeljskem delu in družinski zgodovini. Konec je tistih dni, ko 
so to sveto delo opravljali le strokovnjaki. Ne glede na vaš položaj lahko družinska zgodovina ta 
trenutek postane del vašega življenja. Otroci iz Osnovne lahko narišejo družinsko drevo. Mladina lahko 
sodeluje pri krstih za mrtve. Pri delu za računalnikom lahko pomagajo tudi starejši rodovi. Starši lahko 
zgodbe iz svojega življenja povedo potomcem. Vredni odrasli člani imajo lahko tempeljsko dovolilnico in 
za svojo družino izvajajo tempeljske uredbe. 


Prerok Joseph Smith je rekel: »Največja odgovornost, kar nam jih je Bog naložil v tem svetu, je, da 
poiščemo svoje mrtve.«" Nove tehnologije nam lajšajo izpolnjevanje te odgovornosti. Tempeljsko in 
rodoslovno delo sedaj upravlja sistem, ki ga poznamo kot novi FamilySearch8. S tem sistemom, ki 
temelji na spletu, člani lahko prepoznajo svoje prednike, določijo, katero uredbo je za njih potrebno 
opraviti, in pripravijo imena za tempelj. Dostop je možen doma, v središču družinske zgodovine? ali kjer 
je na voljo splet. Navodila so preprosta!?. 


Najprej navedite posameznika, za katerega želite opraviti tempeljsko delo. Nato natisnite prošnjo za 
družinsko uredbo. S tem priskrbite potrebne podatke za tempelj in potem vam več ni treba s seboj nositi 
zgoščenk. Na podlagi prošnje za neko družinsko uredbo v templju natisnejo uredbene kartice. Po 
opravljeni uredbi se to zapiše in še isti dan vnese v novi FamilySearch. 


Kaj pa tisti med vami, ki nimate dostopa do računalnika oziroma te tehnologije raje ne bi uporabili? Ne 
skrbite! Delajte postopoma. Začnite doma. Najprej izpraznite škatlo za kartice, kot je predlagal 
predsednik Boyd K. Packer!!. Vanjo dajte pomembne podatke o sebi in družini. Dodajte tudi podatke, ki 
jih pridobite od drugih družinskih članov. Nato si v oddelku ali veji zagotovite pomoč svetovalca za 
rodoslovje. Novi sistem FamilySearch svetovalcu omogoča, da za vas naredi vse potrebne računalniške 
storitve, vključno s pripravo imen za tempelj. Po vsem svetu služi okrog 60.000 svetovalcev. Nekdo iz 
vašega oddelka ali veje vam bo lahko v veliko pomoč. 


Z novim sistemom FamilySearch rodoslovje sedaj poteka drugače, saj poskuša ustvariti skupno 
rodoslovno drevo, v katerega lahko vnašamo vsi. V preteklosti so ljudje delali vsak posebej in hranili 
vsak svoje družinske zapise. Pogosto je nekdo delal, ne da bi vedel, kaj počno drugi družinski člani. 
Sedaj podatke lahko prispeva vsakdo, medtem ko pri izdelovanju družinskega drevesa sodeluje z 
drugimi. 


Cetudi je novi program FamilySearch zelo napreden, gre vseeno le za en sam korak. Pred nami je še 
veliko dela. Ker sistem olajša dostop do podatkov, ki jih je Cerkev v desetletjih prejela iz mnogih virov, 
lahko novi FamilySearch izpostavi podvojene vnose in napake, ki prej niso bile opazne. To je še 
posebej uporabno za tiste, katerih predniki so bili zgodnji pionirji. Podvajanja in napake je potrebno 
popraviti in nihče ne more tega opraviti bolje, kot če to za svojo družino naredi vsak sam. 

Prebijanje skozi te izzive vas lahko vznejevolji. Prosim, vedite, da se vaših skrbi zavedamo. Cerkev pod 
navdihnjenim vodstvom predsednika Thomasa S. Monsona skrbno dela, da bi vam pri reševanju teh 


težav pomagali. Skupaj si prizadevamo organizirati družinsko drevo za vse Božje otroke. To je izjemen 
podvig z izjemnimi nagradami. 


To je vaše radostno delo. Poglejte to sliko novih spreobrnjencev, ki opravljajo tempeljsko delo svojce. Ti 
dragi sveti so iz salvadorskega kola llopango in gredo prvič v tempelj v mestu Gvatemala. V roki držijo 
tempeljske kartice z imenom preminulih sorodnikov, za katere so izvedli krste za mrtve. 


Da bi cerkveni rodoslovni podvigi uspeli, sta duhovniška usmeritev in vodstvo bistvenega pomena. 
Voditelji učijo in pričujejo o nauku, ki je temelj tega svetega dela!2. Dajejo poklice in poskrbijo za 
navodila." Na tempelj in dejavnost v rodoslovju gledajo kot na način, ki v oddelku pritegne duha, krepi 
duhovne korenine novih članov in blagoslavljanje življenj vseh članov. 


Tempeljsko in rodoslovno delo lahko blagoslavlja tiste za tančico, enako pa lahko blagoslavlja tudi žive. 
Na tiste, ki se v to delo vključijo, ima krepilen vpliv. Njihove družine povzdigne dobesedno. 


Povzdignjeni smo, ker s svojo širšo družino prebivamo v navzočnosti vsemogočnega Boga. Prerok 
Joseph Smith je vnaprej videl našo dolžnost: »Veliki dan Gospodov je pred vrati,« je rekel, »zatorej 
dajmo kot cerkev in kot ljudstvo in kot sveti iz poslednjih dni, ponudimo Gospodu pravično daritev in v 
njegov sveti tempelj prinesimo [...] knjigo, ki vsebuje zapis o naših mrtvih, ki jih bo lahko v celoti 
sprejel.«4 


Priprava tega zapisa je tako naša osebna kot skupna odgovornost. Če sodelujemo, lahko naredimo, da 
ga bo Gospod sprejel v celoti. Ta zapis omogoča, da se izvajajo uredbe za preminule prednike in da jih 
ti lahko sprejmejo, če želijo. Te uredbe lahko jetnikom na drugi strani tančice prinesejo svobodo!5, 


Naši otroci in vnuki, »Draga Ruby« in vsi pravnuki so povezani v ljubezni. Prav tako so povezan v 
ljubezni do prednikov. Te vezi, stakne s svetimi uredbami, družino povzdigujejo!6. Molim, da bi vsakemu 
od nas uspelo uresničiti ta cilj, v imenu Jezusa Kristusa, amen. 


OPOMBE 

1. Gl. IKor 12:13; Gal 3:28; 2 Ne 26:33. 

2. Gl. Moses 1:39. 

8%In8:l6! 

4. Gl. NaZ 124:33. 

5. Predsednik Thomasa S. Monson je nedavno dejal, da triinosemdeset odstotkov članov Cerkve živi v razdalji 320 kilometrov od templja 
(gl. Welcome to Conference, Ensign, nov. 2009, str. 4). 

6. Opening Remarks, Ensign, nov. 2005, str. 5, 6. 

7. Times and Seasons, 5. št., str. 616. 

8. Trenutno na voljo v angleščini, španščini, portugalščini, francoščini, nemščini, japonščini, kitajščini in korejščini. 

9. Širom sveta imamo več kot 4.000 rodoslovnih središč. 

10. Če imate dostop do računalnika, pojdite na new.familysearch.org. Ob prvi prijavi boste potrebovali svojo člansko številko in datum 
potrditve. Ta podatek lahko dobite pri tajniku oddelka ali veje. Ko se prijavite v sistem, lahko preverite, ali so vaši predniki v sistemu in 
katere tempeljske uredbe je potrebno opraviti. Poiščete lahko prednike, ki jih doslej še niste poznali, ter jih vnesete v svoje družinsko 
drevo. Natisnite prošnjo za družinsko uredbo, da jo boste odnesli v tempelj in tako odprli vrata za opravljanje potrebnih uredb. 

11. Gl. Your Family History: Getting Started, Ensign, avg. 2003, str. 12-17. 

12. Pod vodstvom kolskega predsedstva eden ali več določenih velikih duhovnikov nadzira kolsko tempeljsko delo in rodoslovje. Na ravni 
oddelka ali veje delo vodi vodja velikih duhovnikov ali predsednik zbora starešin. Na spletu je objavljenih veliko virovo, ki svetovalcu pri 
rodoslovju in duhovniškim voditeljem pomagajo opravljati njihove dolžnosti. : 

13. Novi viri vključujejo Member's Guide to Temple and Family History Work in Instructor 's Guide s priloženim DVD-jem. Te vodiče 
lahko presnamete ali si jih pogledate na spletu ali jih naročite prek Distribution Resources na Ids.org 

14. NaZ 128:24. 

15. Gl. Iz 61:1; Lk 4:18; NaZ 138:18, 31, 42. 

16. Gl. NaZ 128:18. 

NAŠA DOLŽNOST DO BOGA: 
POSLANSTVO STARŠEV IN VODITELJEV 
GLEDE ODRAŠČAJOČEGA RODU 


STAREŠINA ROBERT D. HALES 
član zbora dvanajstih apostolov 


Imamo neizogibno dolžnost, da mladim pomagamo, 
da bodo evangelij razumeli in vanj trdno verjeli. 


To popoldne želim spodbuditi starše in vse, ki ste poklicani, da vodite mlade po vsem svetu in jim 
služite. Gospod je Josephu Smithu razodel, da imamo neizogibno dolžnost, ki jo dolgujemo vsemu 
odraščajočemu rodu (gl. NaZ 123:11) Kot oče in dedek sem vse življenje razmišljal o tem, kaj je moja 
dolžnost do Boga glede mladih? Naj vam povem nekaj, kar sem spoznal z razmišljanjem in 
pričevanjem. 


Starši in voditelji dolžnosti do Boga izpolnjujemo z zgledom, ko dosledno in marljivo živimo po 
evangelijskih načelih. Zato moramo biti vsak dan odločni in marljivi. Mladim z ničemer ne moremo 
nadomestiti tega, ko vidijo, da vsak dan živimo po evangeliju. Mladim bojevnikom se ni bilo treba 
spraševati, kaj verjamejo njihovi starši. Rekli so: »Ne dvomimo, da so naše matere to vedele.« (gl. Al 
56:47-48) Ali naši otroci vedo, kar vemo mi? 


Vnuk me je nekoč prosil, naj grem z njim pogledat priljubljen, a neprimeren film. Rekel sem mu, da za ta 
film nisem dovolj star. Bil je zbegan, dokler mu babica ni pojasnila, kaj mislim. »Zdaj razumem, dedek, 
nikoli ne boš dovolj star, da bi gledal ta film, kajne?« Imel je prav! 


Poleg tega, da smo mladim zgled, jih usmerjamo tako, da razumemo, kaj nosijo v srcu, in hodimo z njimi 
po evangelijski poti. Ce jih resnično hočemo razumeti, moramo storiti več, kot le biti z njimi v istem 
prostoru ali na družinskih in cerkvenih dejavnostih. Načrtujmo in izkoristimo trenutke za poučevanje, ki 
jim bodo v mislih in srcu pustili globok in trajen vtis. 


Na primer, cerkveni voditelji načrtujejo redna skavtska srečanja in tabore - toda ali te dejavnosti izpolnijo 
najpomembnejši namen? Spoznal sem, da za fante skavtske dejavnosti niso najpomembnejše, ker 
prejmejo odlikovanja za zasluge, ampak zaradi priložnosti, da se pogovarjajo z voditeljem, ki se zanima 
zanje in njihovo življenje. 


Mame, ko vozite ali spremljate otroke v šolo oziroma na različne dejavnosti, ali čas izkoristite za 
pogovor z njimi o njihovih željah, strahovih in radostih? Vse bolj spoznavam, da so mi ti mladostni učni 
trenutki, zlasti tisti, za katere so poskrbeli starši, izoblikovali življenje in sem postal to, kar sem. 


Ne moremo preceniti vpliva staršev, ki razumejo, kaj otroci nosijo v srcu. Raziskave kažejo, da na mlade 
v njihovih najpomembnejših življenjskih prelomnicah - tudi v tistih obdobjih, ko je najverjetneje, da bodo 
iz Cerkve odšli - najbolj vplivajo redni, topli, prijateljski, skrbni pogovori s starši in ne razgovori s škofom. 


Ko s tem v mislih sedemo za mizo, ali so zbrani vsi družinski člani? Spominjam se, da sem kot fant 


vprašal, če lahko med večerjo igram bejzbol. »Moj obrok daj v pečico,« sem rekel mami. Rekla je: 
»Robert, želim, da prekineš igro, prideš domov, povečerjaš z nami, potem pa greš spet lahko ven, 

dokler se ne zmoči.« Naučila nas je, da pri družinskih obrokih ni hrana tista, ki krepi dušo, ampak 
družinski pogovori. Učila je, da največjo ljubezen lahko dajemo doma. 


Če se želimo z mladimi resnično zbližati, jim moramo posvečati pozornost, prav kakor jo posvečamo 
zanesljivemu sodelavcu ali tesnemu prijatelju. Najpomembneje je, da jih sprašujemo, jim pustimo 
govoriti in smo jih potem pripravljeni poslušati, in sicer z duhovnimi ušesi! Ko sem pred leti bral časopis, 
se je eden mojih mlajših vnukov stisnil k meni. Vesel sem bil, ko sem med branjem v ozadju slišal 
čebljanje njegovega nežnega glasu. Predstavljajte si moje presenečenje, ko se je nekaj trenutkov 
kasneje vrinil pred časopis. Z rokami me je prijel za obraz, pritisnil nos k mojemu in rekel: »Dedek! Ali si 
tu?« 


Mamica, očka, ali sta tu? Dedek, babica, ali sta tu? Biti tu pomeni razumeti, kaj mladi nosijo v srcu, in se 
z njimi povezati. To ne pomeni le, da se z njimi pogovarjamo, ampak da z njimi tudi delamo. 


Nedavno sem poslušal neko mamico, ki je govorila, kako je svojim prvim trem hčeram pomagala pri 
Osebnem napredku tako, da je delala, kar se je od nje pričakovalo - spremljala projekte in jih 
podpisovala. Potem je nežno pojasnila: »Nedavno sem četrti hčerki pomagala tako, da sva na projektu 
delali skupaj. To je močno spremenilo najino življenje in odnos. Toda kako žalostna sem, ker vem, kaj 
sem izgubila, ker tega nisem delala s prvimi tremi hčerami!« 


Odrasli člani v Cerkvi bi morali razumeti, da zahteve programov Osebni napredek in Dolžnosti do Boga 
niso le dolg seznam stvari, ki jih obkljukamo, ampak osebni cilji, ki bodo vsakemu fantu in dekletu 
pomagali, da bodo postali vredni tempeljskih uredb, služili misijon, sklenili zavezo večne poroke in 
prejeli poveličanje. Toda naj se razume: za fante in dekleta, ki bodo te cilje poskušali doseči sami, bo to 
velika izguba in tragedija! Očetje, matere in voditelji mladih, spodbujamo vas, da z mladimi sodelujete 
pri osebnem napredku in dolžnostih do Boga. Ne bodo samo oni rasli, ampak tudi vi. Pri tem je tudi 
pomembno, da boste povezani z vero in prijateljstvom, ki vam bo omogočilo, da se boste krepili in za 
vedno ostali na evangelijski poti. 


Enako pomemben del izpolnjevanja starševskih dolžnosti do Boga je, da otroke poučujemo evangelij in 
jih pripravimo na dejavno sodelovanje v Odrešenikovi obnovljeni Cerkvi. Spomnite se lekcije kralja 
Benjamina. Zaradi njegovega poučevanje se je veliko odraslih v srcu spremenilo. Toda »veliko 
odraščajočega rodu [je bilo], ki niso mogli razumeti besede kralja Benjamina, ker so bili v času, ko je 
govoril svojemu ljudstvu, majhni otroci; in niso verjeli [...] in postali so trdosrčni« (Moz 26:11, 3). 


Imamo neizogibno dolžnost, da mladim pomagamo, da bodo evangelij razumeli in vanj trdno verjeli. 
Učimo jih, naj hodijo v luči; ampak te luči si ne morejo izposoditi! Sami morajo pridobiti svojo luč 
pričevanja, neposredno od vira duhovne moči, ki je Bog sam. Razumeti morajo, kdo so in kaj nebeški 
Oče želi, da postanejo. Kako naj jim pomagamo? 


Družinski večeri, posveti ali pomembni evangelijski pogovori z otroki so priložnost, da jim pogledamo v 
oči in jim povemo, da jih imamo radi in da ima nebeški Oče rad njih. V teh svetih trenutkih jim prav tako 
lahko pomagamo, da bodo globoko v sebi razumeli, kdo so in kako srečni so lahko, da so prišli na 
Zemljo in v našo družino. V vsakem pogovoru povejmo ali ponazorimo evangelijska načela in 
blagoslove. Za mlade v teh težkih časih ni dovolj zgolj vedeti, ampak morajo to živeti. Iskreno 
sodelovanje v uredbah, zborih in pomožnih organizacijah, navdihnjenih programih in spodbudnih 
dejavnostih mladim pomaga, da si nadenejo celotno Božjo opremo. Ali jim bomo pri tem pomagali, da 
se bodo lahko ubranili nasprotnikovih ognjenih puščic? Če naj se resnično odločijo za Gospodovo pot, 
jo morajo prej poznati. In če naj njegovo pot resnično poznajo, jih moramo učiti in pripraviti k udejanjanju 
ter sodelovanju. 

Za učenje in vodenje odraščajočega rodu je potrebno marljivo načrtovanje in trud. Na primer, ali družino 
pripravimo, da se vsak teden udeleži zakramentne uredbe? Ali jih pripravimo, da so z nami na poravnavi 
desetine? Ali jih pripravimo na krst in potrditev, krst za mrtve ter seminar? Ali jih pripravljamo na tempelj 
- ne kot na nekaj, kamor bodo šli pred odhodom na misijon ali pred poroko, ampak kot na cilj? 


V teh evangelijskih pripravah ne smemo pozabiti, da je Cerkev s svojimi programi naš največji zaveznik. 
Z družino ne tekmuje za čas in pozornost mladih. Prav nasprotno, Osnovna, Nedeljska šola, zbori 
Aronovega duhovništva in razredi Mladenk mladim pomagajo, da so odgovornejši doma, poslušnejši, 
spoštljivejši in bolj ljubeči, zvestejši Kristusovi predstavniki v svetu in učinkovitejši kot bodoči starši. To 
nam ni v breme, če namen tega razumemo. Ko programe razumemo in uporabljamo, postanejo 
dragoceni vir in blagoslov. 


Pri svojem poklicu se pogovarjam s številnimi starejšimi člani, ki želijo na misijon. Nekateri so misijon 
služili že kot mladi in želijo spet služiti. Potrebujemo več starejših misijonarjev. Toda bratje in sestre - 
starši in voditelji odraščajočega rodu - čeprav je redni misijon dragocen, kolikor traja, je naša dolgoročna 
misijonarska prednostna naloga to, da spreobrnemo svoje otroke in mlade v Cerkvi. Naši dom, zbori in 
razredi so prav tako del misijonarskega dela. Naši otroci in vnuki so najpomembnejši raziskovalci. 
Največje misijonarsko delo, ki ga bomo kdaj imeli, je doma. Na primer, če kdo v vaši družini tava po tujih 
poteh, ste prav tako rešitelji, ki sodelujete v največji cerkveni reševalni akciji doslej. V teh prizadevanjih 
sledite navdihnjenemu zgledu Lehija in Sarije. Spomnite se, da se je Lehi strogo uzrl po poti, da bi ji 
Laman in Lemuel »morda« zvesto sledila. Ni bil gotov, ali se bosta vrnila, vendar ju je vseeno učil »z 
vsem občutjem nežnega starša«. 


Če vaši otroci tavajo, se ozrite na pot in jih spremljajte. Kot oče izgubljenega sina jim bodite pripravljeni 
steči naproti in jih objeti tako, da vas bodo lahko sprejeli. Učite jih, jim pričujte in govorite ter jih 
spodbujajte z vsem občutjem nežnega starša. 


Iz lastnih izkušenj pričujem: neuspeh bomo doživeli le, če bomo obupali. Za začetek ni nikoli prezgodaj 
ali prepozno. Preteklost naj vas ne skrbi. Pokličite! Napišite sporočilo. Obiščite jih! Otroka povabite, naj 
vas obišče. Ne bodite prestrašeni ali v zadregi. Vaš otrok je otrok nebeškega Očeta. Opravljate njegovo 
delo. Obljubil je, da bo zbral svoje otroke. Gospod je z vami. Predsednik Monson nas spodbuja, naj 
bomo močni. Največjo vero bomo imeli prav doma, če bomo v preizkušnjah in težavah starševstva ostali 
močni. 


Vse nas lahko opogumi duhovna moč, da bodo tempeljske zaveze vplivale na naše otroke, če bomo po 
njih živeli. Če se še niste pečatili v templju, storite to za svoje dobro in za dobro družinskih članov. Če 
boste tempeljske uredbe sklenili, boste obdarjeni z močjo z višav, da se boste z življenjskimi izzivi 
soočili samozavestno in radostno. Številni delamo na družinski zgodovini, da za svoje prednike lahko 
izvajamo svete odrešilne uredbe. Vendar bo vaša največja družinska zgodovina prav duhovna priprava 
vaših otrok - odraščajočega rodu, ki bo zaradi svoje poslušnosti prihodnjim rodovom omogočil večno 
ohranitev in nadaljevanje družine. 


Predsednik Monson je nedavno neki skupinici mater rekel: »Včasih prehitro presojamo posledice svojih 
uspehov in neuspehov.« Naj dodam. Ne imejte današnje preizkušnje za večne. Nebeški Oče svoje delo 
dela dolgoročno. Prerok Joseph Smith je rekel, da nas v prihodnosti čaka še veliko, zato veselo delajmo 
vse, kar je v naši moči, da bomo potem gotovi, da bomo videli Božjo odrešitev in da se bo njegova roka 
razodela (gl. NaZ 123:15, 17). 

Kot posebna priča pričujem, da Jezus Kristus živi. On je pastir izgubljenih ovc, rešitelj osamljene duše, 
zdravitelj ranjenega srca, upanje človeštva. Molim, da bomo Dolžnost do Boga izpolnjevali z vero v 
svojega Učenika in njegovo večno ljubezen do nas vseh, v imenu Jezusa Kristusa, amen! 


ij 


MAMI MI JE POVEDALA 


STAREŠINA BRADLEY D. FOSTER 
član prvega zbora sedemdeseterih 


Morda je vzrok, zakaj se tako obče odzivamo na materino ljubezen, 
v tem, da ponazarja Odrešenikovo ljubezen. 


Gospod je staršem poveril prvenstveno odgovornost za duhovno vzgojo otrok. Včasih je ta odgovornost 
na staršu samohranilcu. Moja mama je bila precej mlada, ko je moj oče umrl, in je sama vzgajala štiri 
otroke. Toda s svojo nesrečo se je soočala verno in pogumno ter nam obljubila, da bo, če bomo ostali 
na poti resnice, konec boljši od začetka. Tako kot otroci hrabrih mater v Mormonovi knjigi tudi mi 
»[nismo dvomili], da [je naša mati to vedela]«. (Al 56:48) Bratje in sestre, zaradi lastne izkušnje 
razumem veliko pomembnost mater. 


Moj dobri prijatelj, Don Pearson, nam je ta vpliv ponazoril z naslednjo osebno izkušnjo. Nekega večera 
ga je štiriletni sin Eric prosil, naj mu pred spanjem prebere pravljico. Eric je izvlekel svojo najljubšo 
knjigo: Balonarske pustolovščine pujska Paddyja (The Ballooning Adventures of Paddy Pork). Knjiga 
govori o družini, ki živi na morskih otokih in z otoka na otok potuje z balonom. To je slikanica brez 
besedila, zato si ga je brat Pearson izmislil: »Paddy je v balonu. Sedaj pristaja na otoku. Iz balona vrže 
štrik.« »Oči, to ni štrik,« je dejal Eric. »To je vrv.« 


Brat Pearson je pogledal Erica, nato slikanico in nadaljeval: »Paddy gre iz balona in se spusti po 
drevesu. O, ne! S plaščem se je zataknil za vejo!« Eric ga je spet ustavil. »Oči, to ni plašč. To je jakna.« 


Zdaj je bil brat Pearson že precej osupel. »Eric,« je dejal, »v tej knjigi ni besedila, ampak samo slike. 
Zakaj vztrajaš, da je to jakna?« Eric je odgovoril: »Ker mi je to povedala mami.« 


Oče je knjigo zaprl in rekel: »Eric, kaj misliš, kdo ima zadnjo besedo, najvišje polnomočje v tej hiši?« 
Tokrat je Eric pozorno premislil, preden je odgovoril: »Ti, oči.« Brat Pearson se je sinu nasmehnil. Kako 
izjemen odgovor! »Kako si to vedel?« je vprašal. Eric je hitro odgovoril: »Mami mi je povedala.« 


Predsednik James E. Faust je dejal: »Na vsem svetu ni boljšega, kot je materinstvo. Vpliv, ki ga ima 
mama na svoje otroke, je neizmeren.« (v Conference Report, apr. 1993, str. 44 ali Ensign, maj 1993, 
str. 35) Po božanskem načrtu se zdi, da je vzgoja del duhovne dediščine žensk. Videl sem jo pri svojih 
hčerkah in sedaj pri vnukinjah - celo preden so shodile, so hotele nositi punčke in zanje skrbeti. 


Pri svojem poklicu kmeta in živinorejca sem od blizu lahko opazoval, kako se prirojena materinska 
ljubezen udejanja celo v naravi. Vsako pomlad čredo krav in telet odpeljemo navzgor ob reki Snake v 
ldahu, kjer se kak mesec ali dva pasejo ob vznožju gora. Potem jih zberemo in jih peljemo navzdol po 
cesti, ki vodi v ogrado. Tam jih natovorijo na tovornjake, ki jih odpeljejo na poletne pašnike v Montani. 


Nekega zlasti vročega pomladnega dne sem jih zganjal skupaj, tako da sem jezdil za čredo, ki se je 
premikala po prašni cesti proti ogradi. Moja naloga je bila, da sem nazaj prignal vsa teleta, ki so zašla s 
ceste. Premikali smo se počasi in imel sem nekaj časa za razmišljanje. 


Ker je bilo tako vroče, so teleta kar naprej tekala pod drevje v senco. Premišljeval sem o mladih v 
Cerkvi, ki včasih skrenejo s tesne in ozke poti. Premišljeval sem tudi o tistih, ki so Cerkev zapustili ali ki 

morda čutijo, da je Cerkev zapustila njih, ko so skrenili. Pomislil sem, da ni nujno, da bi bilo tisto, kar 
nam odvrne pozornost, hudobija - včasih je lahko le senca. 


Po več urah priganjanja telet, ki so zatavala, sem se s potnim obrazom v obupu zadrl nanje: »Sledite že 
materam! One vedo, kam gredo! Po tej cesti so že hodile!« Njihove matere so vedele, da bo konec, 
čeprav je cesta sedaj vroča in prašna, boljši od začetka. 


Brž ko smo čredo spravili v ogrado, smo opazili, da so se tri krave živčno prestopale pri vratih. Niso 
našle svojih telet in zdelo se je, da čutijo, da so ostala nekje na cesti. Eden od gonjačev me je vprašal, 
kaj naj naredimo. Rekel sem: »Stavim, da vem, kje ta teleta so. Približno pol kilometra nazaj je nekaj 
dreves. Prepričan sem, da so tam.« 


In res, prav kakor sem predvideval, smo v senci našli speča teleta. Naš prihod jih je prestrašil in upirala 
so se našim prizadevanjem, da bi jih zbrali. Prestrašila so se, ker nismo bili njihove matere! Bolj smo jih 
poskušali odgnati v ogrado, bolj so bila trmasta, dokler gonjačem naposled nisem rekel: »Žal mi je, 
fantje, treba bo drugače. Odjezdimo nazaj in spustimo matere iz ograde. Krave bodo prišle po teleta in 
ta jim bodo sledila.« Imel sem prav. Matere krave so natanko vedele kam po teleta in vodile so jih nazaj 
v ogrado, kakor sem predvideval. 


Bratje in sestre, v svetu, kjer ima vsak svobodno voljo, lahko kateri naših ljubljenih za nekaj časa 
zatava. Toda nikdar ne smemo obupati. Vedno se moramo vrniti ponje - nikdar ne smemo prenehati 
poskušati. Naš prerok, predsednik Thomas S. Monson, je oznanil prošnjo, naj gremo rešit tiste naše 
ljubljene, ki so se nemara izgubili. S pomočjo duhovniških voditeljev se morajo starši vračati in poiskati 
svoje izgubljene in jim dati zagotovilo, da bodo vedno imeli »dom« z družino in Cerkvijo, ki čaka, da se 
vrnejo. Ne moremo vedeti, kdaj se srce spreobrne. Ne moremo vedeti, kdaj je duša morda utrujena in 
izmučena od sveta. Ko se to [...] zgodi, se zdi, da se naši otroci skoraj vedno najprej obrnejo k materi, 
ko doživljajo to, kar opisuje pesem Elizabeth Akers: 


Nazaj, teci nazaj, o žalostni tok let, 

od dela in solz sem izžet... 

Utrujen od praznine, nizkosti in laži, 

mama, o mama, moje srce kliče ti! [...] 

Moje srce v dneh, ki jih več ni, 

ljubezni kot materina imelo ni. 

Nihče kot mati ne more bolečine pregnati 

iz bolne duše in od sveta utrujenim mislim pomagati. 
Blagi spanec se mi na veke prikrade; 

zazibaj v spanec mati me, zazibaj v spanec me! 


(Rock Me to Sleep, The Family Library of Poetry and Song, izdal William Cullen Bryant, 1870, str. 191) 


Morda je vzrok, zakaj se tako obče odzivamo na materino ljubezen, v tem, da ponazarja Odrešenikovo 
ljubezen. Predsednik Joseph F. Smith je rekel: »Ljubezen prave matere se bolj približa Božji ljubezni kot 
vsaka druga ljubezen.« (The Love of Mother, /mprovement Era, jan. 1910, str. 278) 


Odrešenik je tako kot v vsem ponazarjal tudi popolni zgled ljubezni, ki jo je izkazal svoji zemeljski 
materi. Jezus se je celo v zadnjih trenutkih življenja na Zemlji - po tesnobi v Getsemaniju, zasmehljivem 
sojenju, trnovi kroni, težkem križu, na katerega so ga okrutno pribili - v tem najodločilnejšem trenutku v 
stvarstvu ozrl s križa in zagledal svojo mater Marijo in s svojim poslednjim dejanjem ljubezni pred smrtjo 
poskrbel, da je bilo zanjo poskrbljeno, tako da je svojemu učencu Janezu rekel: »Glej, tvoja mati!« (Jn 

19:27) In od tistega trenutka jo je učenec vzel k sebi domov. Potem je Jezus vedel, »da je že vse 
izpolnjeno«, in sklonil je glavo in umrl (gl. Jn 19:28-30). 


Danes stojim pred vami, da vam pričujem, da je prav Jezus Kristus Odrešenik in Odkupitelj sveta. To je 
njegova Cerkev, Cerkev Jezusa Kristusa svetih iz poslednjih dni. Nebeški Oče želi, da se vsi njegovi 
otroci vrnejo k njemu. To nedvomno vem zato, ker mi tako v srcu pričuje Sveti Duh. Vedno nisem vedel 
- ko sem bil mlajši, sem se zanašal na pričevanje staršev. Mama mi je zatrdila, da bo, če bom ostal na 
poti resnice, čeprav je včasih videti vroča in prašna, tudi če me bo kaj premotilo, konec boljši od 
začetka. Večno bom hvaležen, da mi je mama to povedala. V imenu Jezusa Kristusa, amen. 

VSE PRIPOMORE K DOBREMU 


STAREŠINA JAMES B. MARTINO 
član prvega zbora sedemdeseterih 


V tem življenju nemara nikdar ne bomo vedeli, 
zakaj se z nečim soočamo, toda lahko zaupamo, 
da zaradi neke izkušnje lahko rastemo. 


Ko sem bil mlad, sem se veselil pomladi. Ko se je otoplilo, sem bil pripravljen na bejzbol. Kot večina 
dečkov sem si Želel, da bi postal velik bejzbol. To me spominja na zgodbo o majhnem dečku s 
podobnimi sanjami. Ker je hotel postati naslednji veliki igralec, se je odločil, da bo zunaj vadil. V roki je 
držal kij, ga dvignil nad glavo, in ker je hotel žogico kar se da močno udariti, je močno zamahnil, vendar 
je žogica padla na tla, ne da bi jo kij sploh oplazil. Ni se vdal in je poskusil znova. Ko je žogico vrgel v 
zrak, je bil še odločnejši, ker je pomislil na močan zamah. Toda joj, rezultat je bil isti. Žogica je ležala na 
tleh. Ampak vsak dober igralec ve, da ima na voljo tri udarce, preden izpade. Še bolj se je zbral, vrgel 
žogico v zrak in zamahnil tako močno kot še nikoli. Ko je žogica spet padla na tla, so se njegove oči 
napolnile s solzami, nakar se je iznenada prešerno nasmehnil in je dovolj glasno rekel: »Kakšen 
metalec!« 


Vsak od nas se bo soočil s preizkušnjami in testi kakor v tem preprostem primeru, toda naš uspeh in 
srečo bo določil naš odziv nanje. Vsi se bomo soočili z nasprotovanjem ne glede na to, kje smo. Sveti 
spisi nas učijo, da je »potrebno, da je v vsem nasprotje«!. Vsi se bomo soočili s težkimi časi in ni 
vprašanje kdaj temveč kako. 


Apostol Pavel je učil zanimivo lekcijo le nekaj let, preden so se sveti v Rimu soočili z enim najnasilnejših 
preganjanj v krščanski dobi. Pavel je svete spomnil, da »njim, ki ljubijo [Boga], vse pripomore k 
dobremu«2. Nebeški Oče, ki nas ima v celoti in popolnoma rad, nam dopušča izkušnje, zaradi katerih 
bomo razvili poteze in lastnosti, zaradi katerih lahko vse bolj postajamo podobni Kristusu. Imamo 
najrazličnejše preizkušnje, toda vsaka nam bo omogočila, da bomo postali bolj podobni Odrešeniku, ko 
bomo prepoznali dobro, ki ga prinaša. Če ta nauk razumemo, smo bolj gotovi o Očetovi ljubezni. V tem 
življenju nemara nikdar ne bomo vedeli, zakaj se z nečim soočamo, toda lahko zaupamo, da zaradi 
neke izkušnje lahko rastemo. 


Sedaj se zavedam, da se je veliko lažje ozreti na preizkušnjo, ko je za nami, in pogledati, kaj smo se 
naučili, izziv pa je osvojiti to večno perspektivo takrat, ko teste prestajamo. Nekaterim se naše 
preizkušnje ne bodo zdele velike, za vsakega pa, ki jih doživlja, so resnične, in pred Bogom moramo biti 
ponižni in se od njega učiti. 


To velikonočno nedeljo se spominjamo Odrešenikovega življenja. Njega želimo posnemati v vseh svojih 
dejanjih. Naj omenim pet stvari, ki se jih lahko naučimo iz zadnjih ur Odrešenikovega življenja na Zemlji, 
ki nam lahko pomagajo pri soočanju s preizkušnjami. 


Prvič, ni si prizadeval izvajati svoje volje, temveč le Očetovo. Celo v preizkušnji je ostal predan svojemu 
svetemu poslanstvu. Ko je v Getsemaniju padel na kolena, je prosil: »Oče, če hočeš, daj, da gre ta kelih 
mimo mene, toda ne moja volja, ampak tvoja naj se zgodi.«? Včasih doživljamo bolečino in žalost, da bi 
rasli in bili pripravljeni na možne preizkušnje v prihodnosti. Vas, matere, vprašam: »Ali bi kdaj naredile 
kaj, kar bi vašim otrokom zadalo bolečine ali solze, če niso storili nič narobe?« Seveda bi! Vsaka dobra 
mama svojega otroka odpelje k zdravniku na cepljenje in skoraj vsak otrok gre iz ordinacije v solzah. 

Zakaj to delate? Ker veste, da jih bo zdajšnja majhna bolečina obvarovala pred možno hudo bolečino in 
trpljenjem v prihodnosti. Oče v nebesih ve vse od začetka do konca. Slediti moramo Odrešenikovemu 
vzoru in mu zaupati. 


Drugič, v preizkušnjah se moramo naučiti, da opustimo pritoževanje in godrnjanje. Nefi nam je v velikem 
videnju Odrešenikove odkupne daritve povedal: »Zatorej ga bičajo in on to trpi; in tepejo ga in on to trpi. 
Da, pljuvajo nanj in on to trpi zavoljo svoje ljubeče prijaznosti in svojega velikega potrpljenja s 
človeškimi otroki.«4 Vselej si moramo prizadevati, da bi odpravili težave in premagali preizkušnje, 
vendar bi se morali namesto vprašanja »Zakaj jaz?« ali »S čim sem si to zaslužil?« raje vprašati: »Kaj 
naj naredim? Kaj naj se iz tega naučim? Kaj naj spremenim?« 


Ko sva pred leti služila v Venezueli, je najin sin zapustil udobje svoje srednje šole in se nama pridružil. 
Ni se pritoževal, vendar je bilo očitno, da mu je bilo težko, ker je prišel v deželo, kjer je bilo vse novo; 
toda v neverjetnem preobratu dogodkov se je to obrnilo v velik blagoslov v njegovem življenju. Slednje 
je dosegel tako, da je spremenil svoj odnos in pridobil odločnost, da bo uspel. 


Tretjič, ko se soočamo z izzivi, moramo pri Bogu prositi za več pomoči. Celo Odrešenik nas vseh je 
moral moliti, »še bolj goreče«5 kakor v Getsemaniju. Če to delamo, se lahko naučimo velike vere. 
Zapomniti si moramo, da odgovori nebeškega Očeta pogosto ne odstranijo preizkušenj, temveč nam 
pomagajo, da postanemo močni, ko preizkušnje prestajamo. Kot Almovim privržencem lahko Gospod 
»[olajša] tudi bremena, ki so vam naložena na ramena, da jih celo vi ne boste čutili na svojem hrbtu«$. V 
preizkušnjah ne postanimo zagrenjeni ali nepredani, temveč sledimo Odrešenikovemu vzoru in bodimo 
še bolj iskreni, odkriti in zvesti. 


Četrtič, naučite se, da služite drugim in mislite nanje celo med preizkušnjami. Kristus je poosebljal 
služenje. Vse življenje je pomagal in služil drugim, njegov največji dar pa je bil, kar je naredil za nas. In 
rekel je, da je on, Bog, vse to pretrpel, da nam ne bi bilo treba trpeti, če se bomo pokesali." Moramo se 
pokesati in nato slediti njegovemu vzoru služenja. Ko služimo drugim, pozabimo svoje težave in se s 
tem, ko si prizadevamo ublažiti bolečino in neudobje drugih, okrepimo. Na zadnji generalni konferenci je 
naš ljubljenji prerok, predsednik Thomas S. Monson, izjavil: »Verjamem, da nam Odrešenik govori, da 
ima naše življenje le malo namena, če ga ne izgubimo v služenju drugim. Tisti, ki živijo le zase, se 
slednjič iztrošijo in v prenesenem pomenu izgubijo svoje življenje, medtem ko tisti, ki sebe izgubijo v 
služenju drugim, rastejo in uspevajo - in si dejansko življenje rešijo.«8 


Petič, drugim odpustite in jih ne skušajte kriviti za svoj položaj. Včasih radi rečemo: »Če tega oni ne bi 
naredili, potem se ne bi tako odzval.« Naravni človek je nagnjen k temu, da krivi drugega, in noče biti 
odgovoren za lastna dejanja. Odrešenik se je uzrl na tiste, ki so ga pribili na križ, in Očeta v nebesih 
rotil, naj jim odpusti, ker ne vedo, kaj delajo?. Ali lahko bolj odpuščamo? 


Ko gremo skozi življenjske preizkušnje, imejmo pred seboj večno perspektivo, ne pritožujmo se, še več 
molimo, drugim služimo in jim odpuščajmo. Če bomo to delali, bo »njim, ki ljubijo Boga, vse [pripomoglo] 
k dobremu«?, Resno in odločno pričujem, da nas ima Oče rad in da je svojega Sina poslal zato, da bi 
nam pokazal in utrl pot. Trpel je, umrl in vstal, da bi lahko živeli, in želi, da bi imeli radost!! celo v 
življenjskih preizkušnjah. To rečem v imenu Jezusa Kristusa, amen. 


OPOMBE 

1.2Ne2:1l. 7. Gl. NaZ 19:16. 

2. Rim 8:28. 8. Thomas S. Monson, What have I done for someone today?, Ensign, nov. 2009, str. 85. 
3. Lk 22:42. 9. Lk 23:34. 

4. 1 Ne 19:9. 10. Rim 8:28. 

5. Lk 22:44. 11. 2 Ne 2:25. 

6. Moz 24:14. 

DOBRA PRESOJA BREZ SOJENJA DRUGIH 


STAREŠINA GREGORY A. SCHWITZER 
član prvega zbora sedemdeseterih 


Dobra presoja ni potrebna le za razumevanje ljudi, 
temveč tudi pri soočanju z odločitvami, 
ki nas vodijo k ali stran od nebeškega Očeta. 


Živimo v svetu, v katerem smo velikokrat v položaju, ko moramo soditi, kar je pogosto težko. Vendar 
nam je Odrešenik zapovedal, naj ne sodimo! bližnjih. Kako naj to storimo in vseeno dobro presojamo v 
svetu, polnem prevar in pokvarjenosti? Človek mora dobro presoditi glede prelomnih odločitev na vsaki 
življenjski stopnji, kot je izbira prijateljev, iskanje večnega sopotnika ali odločitev za poklic, ki nam bo 
omogočal preživljati družino in služiti Gospodu. Čeprav nam je Odrešenik rekel, naj ne sodimo drugih, 
vseeno pričakuje, da uporabljamo odlično presojo. 


Pogosto se lahko zgodi, da hitro sodimo ljudi, kar lahko spremeni ali ponovno opredeli naš odnos z 
njimi. Pogosto nepravilno sodimo, ker ne vemo vsega ali ne vidimo dlje od tega, kar imamo tik pred 
očmi. 


Za ponazoritev pogosto slišimo zgodbo o času, ko je Jezus obiskal dom Marije in Marte, ki sta s svojim 
bratom Lazarjem živeli v Betaniji. Tam je bil Učenik dobrodošel, lahko se je odpočil in sprostil sredi 
pravičnega doma. Med enim njegovih obiskov je bila Marta zaposlena s pripravami obeda, Marija pa 
sedla k Učenikovim nogam, da bi prejela njegova navodila. 


»Marta pa je imela s postrežbo veliko dela. Pristopila je in rekla: 'Gospod, ti ni mar, da me je sestra 
pustila samo streči? Reci ji vendar, naj mi pomaga. [Jezus] ji je odgovoril: 'Marta, Marta, skrbi in 
vznemirja te veliko stvari, a le eno je potrebno. Marija si je izvolila dobri del, ki jih ne bo odvzet.'«? 


To zgodbo, ki Marto nemara prikazuje v slabšem položaju z vidika vere, smo slišali pri veliko nedeljskih 
lekcijah. Pa vendar je še ena zgodba o tej veliki ženski Marti, ki nam daje globlji vpogled v njeno 
razumevanje in pričevanje. Zgodila se je, ko je Odrešenik prišel njenega brata Lazarja obudit od mrtvih. 
Ob tej priložnosti srečamo prav Marto, ko gre k Jezusu, »[brž] ko je [...] slišala«, da prihaja. Ko ga sreča, 
pravi, da »ve«, »da bo Bog [Jezusu] dal, kar koli ga [prosi]«. 


Kristus je potem Marti povedal veliki nauk o vstajenju, rekoč: »Jaz sem vstajenje in življenje: kdor vame 
veruje, bo živel, tudi če umre; in vsakdo, ki živi in vame veruje, vekomaj ne bo umrl. Veruješ v to? 
Odgovorila je z močnim in gorečim pričevanjem: »Da, Gospod. Trdno verujem, da si ti Mesija, Božji Sin, 
ki prihaja na svet.«3 


Kako pogosto Marto napačno sodimo kot nekoga, ki mu je več do dnevnih opravil kot do Duha? Kakor 
koli, njeno pričevanje v preizkusu bratove smrti jasno kaže globino njenega razumevanja in vere. 


Marsikatera sestra je pogosto slišala prvo zgodbo in se spraševala, ali je Marija ali Marta, resnica pa 
leži v poznavanju celotne osebnosti in v dobri presoji. Če Marto spoznamo bolje, vidimo, da je bila 
dejansko globoko duhovna, da je imela trdno in pogumno pričevanje o Odrešenikovem poslanstvu ter 
njegovi božanski moči nad življenjem. Zaradi svoje napačne presoje o Marti nemara ne poznamo prave 
narave te čudovite ženske. 

Kot mladi zdravnik sem tudi sam dobil veliko lekcijo o hitrih sodbah. Ko sem delal v nočni na urgenci, je 
neki mladi moški pripeljal svojo ženo, ki je imela hude bolečine. Po njuni obleki in higieni sem sklepal, 
da imata težko življenje. Ona je imel zelo dolge, slabo negovane lase. Njuna oblačila že dolgo niso bila 
oprana in posledice težkega življenja so se jima poznale na obrazu. 


Po pregledu sem se z njim usedel, da bi pojasnil, kaj je narobe z ženinim zdravjem in se pogovoril o 
zdravljenju. Ta moški me je gledal z globoko ljubeznijo v očeh, ki jo redko doživiš, in z vso ljubeznijo 
skrbnega moža vprašal: »Zdravnik, ali bo z mojo ljubo ženo vse v redu?« Tisti trenutek sem čutil, kako 
Duh pričuje, da je on Božji otrok, in v njegovih očeh sem videl potrdilo o Odrešeniku. Ta moški je 
resnično izražal ljubezen do drugega, jaz pa sem ga presodil napak. Ta lekcija se mi je vtisnila za 
vedno. 


Dobra presoja ni potrebna le za razumevanje ljudi, temveč tudi pri soočanju z odločitvami, ki nas vodijo 
k ali stran od nebeškega Očeta. Ko se v življenju ozrem nazaj, lahko vidim veliko trenutkov, v katerih bi 
me malenkostna sprememba smeri, osnovana na slabi presoji, vodila stran od tam, kjer bi me hotel 
Gospod. Zaradi odločitev, kot so imeti družino med izobraževanjem, biti dejaven v vseh pogledih 
evangelija, plačevati desetino in postna darovanja, ko je bil prihodek hudo omejen, in sprejemati poklice 
v težkih časih, sem bolje razumel žrtvovanje. Veliko blagoslovov v življenju zgrešimo, ker smo pri 
duhovnih odločitvah uporabili posvetno presojo. 


Ljudje, ki so razvili dobro presojo, imajo veliko podobnih lastnosti. Rad bi ponudil štiri napotke za 


razvijanje takšne sodbe pri pomembnih odločitvah. 


Prvič, vaša osebna merila naj bodo v skladu z evangelijem Jezusa Kristusa. Človek nikdar ne more 
dobro soditi, če se ne opira na evangelij Jezusa Kristusa. Evangelij ima dolgo in uspešno zgodovino 
tega, da ljudi vodi k sreči. Nekatere posvetne zamisli dopuščajo, da človeštvo zatava v to, da poskuša 
opredeliti lastna merila. Zato slišimo besedne zveze kot »nova moralnost«. Ta besedna zveza je 
zavajajoča! Moralna merila so večna in se niso spremenila; niti si ne bi smeli prizadevati po novih 
razlagah teh. Za mlade so ta merila napisana v knjižici »Za moč mladih«. Ta merila so jasno v skladu z 
evangelijem Jezusa Kristusa in naj bi se nadaljevala vse življenje odraslega. Morda bi bilo dobro, če bi 
tudi odrasli to knjižico preučevali in po njej živeli. 


Drugič, poslušajte sporočila živega preroka. Koliko slabim finančnim odločitvam bi se izognili, če bi 
poslušali nasvet, ki ga že leta dajejo preroki o tem, naj se izogibamo tveganim domnevam in previdno 
upravljamo s proračunom, da bi se izognili potrošniškemu dolgu? Koliko zakonov bi rešili, če bi 
uporabljali dobro presojo in se izogibali medijem, ki vodijo v zasvojenost s pornografijo in v strto srce? 
Na vsaki generalni konferenci in v Ensignu so nasveti prerokov, ki nas bodo, če jih bomo udejanjali, 
vodili k dobri presoji. Če jih ne upoštevamo, nimamo izgovora. 


Tretjič, s Svetim Duhom razvijte odnos poslušanja. Po krstu prejmemo dar Svetega Duha, toda ta dar 
pogosto pustimo na polici in pozabimo, da nam bo Sveti Duh pomagal pri najpomembnejših odločitvah v 
življenju. Gospod nam je ta dar dal, ker je vedel, da se bomo v življenju soočali s težkimi odločitvami. 
Poslušanje tega glasu je pri razvijanju dobre presoje bistveno. Za poslušanje je pogosto potrebno tiho 
okolje, v katerem si lahko vzamemo čas za premislek in za poslušanje mirnega, tihega glasu. To mirno 
okolje je tako zunanje kot notranje. Zato gre za več, kot da samo ugasnemo glasbo sveta oziroma 
slepilo drugih medijev; gre tudi za to, da ugasnemo hrup greha, ki je v naši duši. To bo odprlo 
sporazumevanje z Duhom, kar tako močno potrebujemo. 

Kristus je rekel: »Mir vam zapuščam, svoj mir vam dajem. Ne dajem vam ga, kakor ga daje svet. Vaše 


srce naj se ne vznemirja in ne plaši.«4 Mir, ki ga prinaša poslušanje Svetega Duha, odstrani strah, da bi 
v življenju presodili slabo. 


Cetrtič, spolnjujete zapovedi. Pripravljenost za spolnjevanje Božjih zapovedi nam odpre veliko 
obljubljenih blagoslovov. Mormonova knjiga je poleg tega, da je še ena zaveza Jezusa Kristusa, knjiga o 
posledicah spolnjevanja in nespolnjevanja zapovedi. Gospod je Nefiju v drugem poglavju njegove prve 
knjige rekel: »In če boste spolnjevali moje zapovedi, boste uspevali.«5 


Prav to obljubo je ponovil skoraj vsak pomemben prerok v Mormonovi knjigi. Nato je zapisana tisočletna 
zgodovina, ki pričuje, da te besede govorijo resnico. Isto sporočilo pri razvijanju dobre presoje se 
nanaša na nas danes. Dobre presoje se najbolje naučimo in udejanjamo znotraj meja, ki jih je postavil 
Gospod, ko nam je dal zapovedi. 


Molim, da bomo takrat, ko se bomo v življenju soočali z najtežjimi odločitvami, ta načela in smernice 
pozorno uporabili za pravično sodbo in bomo imeli mir, ker bomo vedeli, da nam Gospod stoji ob strani. 
Iz osebne izkušnje lahko pričujem, da ta načela potrjujejo resnico, v imenu Jezusa Kristusa, amen. 


OPOMBE 

1. Mt7:1. 

2. Lk 10:40-42. 
3. Jn 1l:21-27. 
4. Jn 14:27. 

5. 1 Ne 2:20. 

KAR ZADEVA PRAVIČNOST 


STAREŠINA FRANCISCO J. VINAS 
član prvega zbora sedemdeseterih 


Starši in voditelji moramo paziti na člane in družino 
ter jim pomagati, da se vzdržijo tega, 
kar bi jih lahko vodilo v duhovno smrt. 


V Nauku in zavezah piše, da bodo pričevanju Božjih služabnikov sledila pričevanja potresov in drugih 
dogodkov in vsem bo nemir in ljudje bodo v srcu zagotovo izgubili pogum, kajti vse ljudi bo zajel strah 
(gl. NaZ 88:91). 


Kot član karibskega področnega predsedstva sem bil priča zvestim svetim, ki so strah nadomestili z 
vero. Lekcije, ki smo se jih naučili na Haitiju, lahko primerjamo s poročili v Mormonovi knjigi. Pogled na 
to hudo opustošenje me je spomnil na besede v dvajsetem poglavju Almove knjige, kjer piše: »To je bil 
torej čas, ko se je po vsej deželi slišalo veliko žalovanje in objokovanje.« (Al 28:4) 


Dvainštirideset članov je izgubilo življenje in medtem ko njihove družine in prijatelji »[žalujejo] zavoljo 
izgube svojcev, se vendarle radostijo in vriskajo od veselja, ker upajo in celo vedo, glede na Gospodove 
obljube, da bodo vstali, da bodo bivali na Božji desnici v stanju neskončne sreče« (Al 28:12). 


Cerkev je članom in nečlanom poslala takojšnjo pomoč, ki je bila razdeljena po navodilih krajevnih 
duhovniških voditeljev in voditeljic Društva za pomoč. Niso prejeli le zdravstvene pomoči, hrane, vode in 
drugih osnovnih zalog, ampak tudi nasvete, vodstvo in tolažbo krajevnih voditeljev. Imajo podporo 
članov Cerkve po vsem svetu, ki »[žalujejo] s tistimi, ki žalujejo; da, in [tolažijo] tiste, ki potrebujejo 
tolažbo« (Moz 18:9). 


Različni preroki v različnih obdobjih so nas svarili o drugačni tragediji, ki je manj zaznavna, a ne tudi 
manj pomembna, in to je, da »nad hudobne pride strašna smrt; kajti umrejo kar zadeva pravičnost; kajti 
nečisti so in nič nečistega ne more naslediti Božjega kraljestva« (Al 40:26). 


Nefi je to načelo učil svoje brate ter jim rekel, da bodo tisti, ki »[umrejo] v svojih hudobijah, [...] zagotovo 
tudi izvrženi, kar zadeva to, kar je duhovno, kar pripada pravičnosti« (Ne 15:33). 


Lamanski prerok Samuel je učil, da je, »kdor se ne pokesa, [...] posekan in vržen v ogenj; in nadnje 
ponovno pride duhovna smrt, da, druga smrt, kajti ponovno so odrezani od tega, kar pripada 
pravičnosti« (He 14:18). 


Tragedija tega, če umremo v duhovnih stvareh, ima večji vpliv na tiste, ki so, »potem ko [jih] je 
Gospodov Duh [...] enkrat razsvetlil in so bili imeli veliko vedenje o rečeh, ki zadevajo pravičnost, [...] 
nato zapadli v greh in prestopek [ter] še bolj otopeli in tako njihovo stanje postane slabše, kakor če o 
tem nikoli ne bi bili vedeli« (Al 24:30). 


Starši in voditelji moramo paziti na svoje člane in družino ter jim pomagati, da se vzdržijo tega, kar bi jih 
lahko vodilo v duhovno smrt. Prav tako se trudimo rešiti tiste, ki so sedaj duhovno mrtvi, da se bodo 
mogli »ponovno roditi; da, roditi se v Bogu, se spremeniti iz mesenega in padlega stanja v stanje 
pravičnosti; in Bog jih odreši in postanejo njegovi sinovi in hčere« (Moz 27:25). 

Duhovna ozdravitev teh, ki so bili mrtvi v tem, kar zadeva pravičnost, pride zaradi moči odkupne daritve, 
spreobrnitve k resnici in življenja po načelih pravičnosti. Poučevanje članov in družin o tem, kar zadeva 
pravičnost, je bistveno za doseganje trajne spreobrnitve, zaradi česar lahko resnično spoznajo 
Gospodove zapovedi, evangelijska načela in nauke ter pogoje in zaveze, s katerimi moramo soglašati, 
če hočemo biti odrešeni v Gospodovo kraljestvo. 


V svetih spisih je veliko primerov, ki potrjujejo, kako pomembno je poučevanje tega »kar zadeva 
pravičnost«, zato da ostanemo spreobrnjeni. V priliki o Amonu in bratih, ki so Lamancem pridigali 
evangelij, beremo: »In Amon je pridigal ljudstvu kralja Lamonija; in zgodilo se je, da jih je poučeval o 
vsem glede reči, ki so zadevale pravičnost.« (Al 21:23) 


Rezultate marljivega poučevanja o vsem, kar zadeva pravičnost, lahko vidimo, ko nadaljujemo z 
branjem triindvajsetega in sedemindvajsetega poglavja, kjer piše, da »kolikor jih je verovalo oziroma 
kolikor jih je prišlo k spoznanju, [...] so se spreobrnili h Gospodu, toliko jih ni nikoli odpadlo«. 


Ko je Alma starejši ustanovil Cerkev, je posvetil vredne može v duhovnike in učitelje, ki »so bedeli nad 
svojim ljudstvom in so jih hranili s tem, kar je bilo pravično« (Moz 23:18). 


Starši imajo pomembno vlogo, da otrokom pomagajo razumeti to, kar zadeva pravičnost. V Mormonovi 
knjigi beremo, da je Alma, ker so ga žalostile krivičnosti, vojne in prepiri in ker je bil pretresen zaradi 
trdosrčnosti svojega ljudstva, »dal zbrati svoje sinove, da bi vsakemu ločeno dal nalogo glede na to, kar 
zadeva pravičnost« (Al 35:16; poševni tisk dodan). 


Zanimivo je, da je svoje otroke poučeval in vsakemu posebej dal nalogo ter za vsakega sina navodila 
prilagodil glede na sinove potrebe. Pričeval je in jih poučeval nauk ter načela in jih pripravljal, da bodo ta 
načela pridigali drugim. 


V času, ko družino napadajo zle sile in ko se razmere, v katerih živimo, ne razlikujejo dosti od tistih, v 
katerih je živel Alma, sta Prvo predsedstvo in zbor dvanajstih apostolov v razglasu o družini določila, da 
imajo »starši [...] sveto dolžnost, da otroke vzgajajo ljubeče in pravično«. 


To vključuje skrb, podporo in poučevanje otrok v vsem, kar zadeva pravičnost, tako da lahko ostanejo 
trdni ter z resnico, opasano okrog ledij, z naprsnikom pravičnosti in z nogami, obutimi v priprave 
evangelija miru (gl. NaZ 27:16). 


Prav kakor v Almovem času tudi naši voditelji bedijo nad člani Cerkve in jim dajejo tisto, kar zadeva 
pravičnost. To nam bo pomagalo, da bomo dosegli trajno spreobrnitev. V knjižici Leadership Training 
Emphasis (Pomembnost usposabljanja voditeljev), ki je bila dopolnjena 10. decembra 2009, Prvo 
predsedstvo z zborom dvanajstih apostolov duhovniškim voditeljem in voditeljem pomožnih organizacij 
naroča, naj »spodbujajo vsakega družinskega člana, starše in otroke, da bodo preučevali svete spise, 
redno molili in živeli po evangeliju Jezusa Kristusa«. 


Preučevanje svetih spisov, redna molitev in življenje po evangeliju Jezusa Kristusa so pravična dela in 
Gospod je razodel čudovito obljubo, da bo ta, ki dela pravična dela, prejel svoje plačilo, in sicer mir v 
tem svetu in večno življenje v prihodnjem (gl. NaZ 59:23). 


Za učinkovitejše poučevanje vsega, kar zadeva pravičnost, je pomembno, da razumemo, da moramo 
poleg posredovanja podatkov spodbujati razodetje. Tako bo tisti, ki se ga poučuje, lahko občutil željo, 
da bi ta načela spoznal sam. 

Gospod je Hyrumu Smithu preko brata, preroka Josepha Smitha, razodel, da mu bo dal od svojega 
Duha, ki mu bo razsvetlil um in ga v duši navdal z radostjo in potem bo spoznal vse, kar bo želel, da mu 
Bog razodene, kar zadeva stvari pravičnosti, če bo v Boga verjel, bo to prejel (gl. NaZ 11:13-14). 


V zaključku naj povem, da nas sveti spisi svarijo o nevarnosti, da bi glede tega, kar zadeva pravičnost, 
umrli in o resnih posledicah, ki jih to prinaša tistim, ki potem, ko so bili razsvetljeni z Božjim Duhom, 
zapadejo v greh in prestopek. 


Poučevanje tistega, kar zadeva pravičnost, je pomemben dejavnik, če ljudem pomagamo priti k 
spoznanju o resnici, spreobrnjenju in trdnem vztrajanju v veri v Kristusa do konca. 


Starši imajo sveto dolžnost, da otroke poučujejo o tem, kar zadeva pravičnost. Voditelji in učitelji lahko 
pazijo in skrbijo za člane ter jih skrbno poučujejo o vsem, kar zadeva pravičnost. To lahko delamo 
učinkoviteje, če med poučevanjem spodbujamo razodetja in tako v ljudeh vzbujamo željo po tem, da bi 
jih Duh razsvetlil. Nato pa jim, ko udejanjajo vero, Duh lahko razodene to, kar zadeva pravičnost. O tem 
pričujem v imenu Jezusa Kristusa, amen. 

PRIPOVEDUJ MI ZGODBE O JEZUSU 


STAREŠINA NEIL L. ANDERSEN 
član zbora dvanajstih apostolov 


Trdnejša, pristna vera v Jezusa Kristusa 
jih bo pripravila na izzive, ki jih zagotovo čakajo. 


Minilo je leto, odkar me je predsednik Monson poklical v zbor dvanajsterih. Od nekdaj imam rad 
Odrešenika, toda v preteklih mesecih se je moje zahvaljevanje za njegovo dobroto in veličino ter moja 
hvaležnost za njegov božanski vpliv name še bolj izoblikovalo na zelo oseben in svet način. Z vami se 
radostim zaradi njegovega vstajenja in gotovega spoznanja, da živi. 


Predsednik Monson je odraščajoči rod opisal kot »najboljši doslej«! in mladim rekel: »Na Zemljo ste 
prišli v čudovitem času. Pred vami so skoraj neomejene priložnosti.«? Potem pa posvaril: »Na Zemljo 
smo prišli v težkih časih.«3 »To je čas prepuščanja odločitev, ko družba na splošno omalovažuje in krši 
Božje zakone.«" Okrog nas je toliko tega, kar nam odvrača pozornost. »Nasprotnik uporablja vsa možna 
sredstva, da bi nas ujel v svojo mrežo prevare.«" 


Odgovorni smo za odraščajoči rod. Na to Zemljo pridejo s pomembnimi odgovornostmi in velikimi 
duhovnimi zmožnostmi. Ne smemo biti malomarni, ko jih pripravljamo. Izziv staršev in učiteljev ni v tem, 
da jim v dušo vsadimo duhovno jedro, ampak da zanetimo ogenj njihove duhovnosti, ki so jo v 
predzemeljskem obstoju razvili z vero. 


To popoldne bi rad poudaril prošnjo otroka v pesmi, ki jo pojejo v Osnovni: 


Pripoveduj mi zgodbe o Jezusu, 
to, kar vprašal bi ga, če bil bi tu.S 


V današnjem svetu se morajo otroci, fantje in dekleta sami spreobrniti k resnici. Vsak potrebuje svojo 
luč oziroma »stanovitno in neomajno« vero v Gospoda Jezusa Kristusa, neodvisno od staršev, 
voditeljev mladih in spodbudnih prijateljev. 


Zgodbe o Jezusu lahko otrokom pomagajo do globlje vere. Jezus je rekel: »Jaz sem pot, resnica in 
življenje.«? Zgodbe o Jezusu, ki jih vedno znova pripovedujemo, jim krepijo vero v Gospoda Jezusa 
Kristusa in temelje pričevanja. Ali si lahko zamislite dragocenejši dar za naše otroke? 


Ali so se življenje in nauki Jezusa Kristusa zakoreninili v mislih in duši naših otrok? Ali razmišljajo o 
Odrešenikovem življenju, ko se sprašujejo, kaj naj v življenju naredijo? V letih, ki so pred nami, bo to vse 
pomembnejše. 


Ali si naši otroci predstavljajo predzemeljski svčt, ko se je Jezus, največji od vseh, javil, naj Oče pošlje 
njega?? Ali svojo pripravljenost za služenje vidijo tako, da se zgledujemo po Jezusu? AIi razmišljajo o 
njegovem skromnem rojstvu? Odrešenik sveta, položen v jasli."? Ali zaradi njegovih okoliščin bolje 
razumejo, kje imajo materialne stvari svoje mesto? 


Ali vedo, da je Jezus pogosto učil: »Prosite in boste prejeli«?" Ali se naši otroci, ko s svojimi skrbmi v 


mislih kleče molijo, spomnijo Jezusovih hvaležnih molitev in prošenj Očetu? AI smo jim povedali o 
Jezusovi ljubezni do otrok, kako jih je vzel v naročje, zanje molil in jokal? Ali naši otroci vedo, da Jezus 

čaka »razprtih rok, da bi [jih] sprejel«!2? Ali takrat, ko jih učimo o zakonu posta, moč črpajo iz zgodb o 
Jezusu, ki se je postil? Ali naši otroci, ko so osamljeni, vedo za osamljenost, ki jo je Odrešenik občutil, 
ko so ga prijatelji zapustili in ko je apostole vprašal: »Ali hočete tudi vi oditi?«1$ 


Ali so naši otroci občutili moč Odrešenikovih čudežev? Jezus je ozdravil gobavca in slepemu povrnil vid. 
Nahranil je pet tisoč ljudi, pomiril morje in Lazarja obudil od mrtvih. Ali naši otroci verjamejo, da se 
»čudeži dogajajo po veri«?4, in ali molijo za čudeže v svojem življenju? Ali naši otroci pogum črpajo iz 
Odrešenikovih besed predstojniku shodnice: »Ne boj se, samo veruj!«15 


Ali poznajo njegovo popolno življenje, njegovo nesebično delovanje, izdajstvo in kruto križanje? Ali smo 
jim pričevali o gotovosti njegovega vstajenja, o njegovem prihodu med Nefijce v Ameriki, o tem, da se je 
prikazal preroku Josephu Smithu v svetem gaju? Ali pričakujejo njegovo veličastno vrnitev, ko bo vse 
prav in ko se bo vsako koleno upognilo in bo vsak jezik priznal, da Jezus je Kristus? Ali naši otroci 
rečejo: »Pripoveduj mi zgodbe o Jezusu?«16 


Mladim in otrokom: Živite v skladu s pomembnimi odgovornostmi in velikimi duhovnimi zmožnostmi. 
Prizadevajte si, da bi Jezusa bolje spoznali, in preučujte svete spise. Predlagam, da znova preberete 
Evangelij po Janezu in se nato o njem pogovorite s starši, učitelji in drug z drugim. 


Očetom in materam, dedkom in babicam in tistim, ki nimate svojih otrok, ki ljubeče vzgajate otroke in 
mlade, svetujem, da o Jezusu Kristusu govorite pogosteje. V njegovem svetem imenu je velika duhovna 
moč. »Ne bo drugega imena, ne druge poti [...], po katerih so človeški otroci lahko deležni odrešitve, 
samo v in preko imena Kristusa, Gospoda Vsemogočnega.«!? 


Mamicam, ki otroke vzgajate brez očeta, obljubljam, da boste, če boste govorile o Jezusu Kristusu, 
čutile blagoslov nebeških moči. 


Sestra Stella Oaks je po moževi smrti kot mati samohranilka vzgajala tri majhne otroke (med njimi tudi 
starešino Dallina H. Oaksa). Nekoč je rekla: »Dano mi je bilo spoznanje, da me ima Gospod rad in da 
bom kos svoji nalogi. Cutila sem ljubezen, ki me je obdajala, in vedela, da nas bo Gospod podpiral v 
težavah, ki bodo prišle.«?8 


Očete še zlasti rotim: Prosim, prevzemite odgovornost in se z otroki pogovarjajte o Odrešeniku. 
Potrebujejo to, da poleg matere tudi vi izkazujete svojo vero. Čeprav otrok včasih ne bo prisluhnil z vero 
v srcu, pa bo vaše pričevanje o Jezusu ostalo v njihovih mislih in duši. Ali se spomnite zgodbe o Almu, 
ki se je odločil za napačno pot? Ko se je vračal, je rekel: »Spomnil [sem se], da sem očeta slišal [...] o 
prihodu [...] Jezusa Kristusa, ki bo odkupil grehe sveta. Ko se je sedaj moj duh oklenil te misli, sem v 
srcu zaklical: O Jezus, ti Božji Sin, bodi milosten z menoj.«?9 


Ne obupajte, če otrok ne posluša! Čas in resnica sta na vaši strani. Vaše besede bodo privrele ob 
pravem času, kot da bi prišle iz nebes. Vaše pričevanje jim bo ostalo za vedno. Če boste o Odrešeniku 
govorili spoštljivo v avtu, na avtobusu, za mizo, če boste kleče molili, med preučevanjem svetih spisov 
oziroma med poznimi večernimi pogovori, bo vaše besede spremljal Gospodov Duh. 


Če se boste močno potrudili, bodo otroci v srcu začutili pričevanje o Jezusu. V ponižni molitvi se bodo 
obrnili na nebeškega Očeta in z močjo Svetega Duha začutili njegov vpliv. Trdnejša, pristna vera v 
Jezusa Kristusa jih bo pripravila na izzive, ki jih zagotovo čakajo. 


Billa Forresta in Debbie Hutchings sem spoznal na Univerzi Brighama Younga. Bill se je vrnil z misijona. 
Z Debbie sta se zaljubila; poročila sta se v Templju Oakland. Dom sta si ustvarila v Mesi v Arizoni. 

Blagoslovljena sta bila s petimi sinovi in dvema hčerama. Bill in Debbie sta otroke učila, naj imajo radi 
Gospoda Jezusa Kristusa, kot ga imata sama. Njun sin, starešina Daniel Forrest, ki trenutno služi v 
mehiškem misijonu Oaxaca, je rekel: »Prav vsako jutro smo se pred odhodom v šolo zbrali za mizo, 
brali svete spise in se o njih pogovarjali.« 


Hčerka Kara, sedaj poročena mamica dveh otrok, se še vedno živo spominja očeta, ki jo je v srednji šoli 
vozil na zgodnje jutranje dejavnosti. Rekla je: »Očka je užival, da se je navedke, odlomke iz svetih 
spisov in pesmi učil na pamet in med jutranjimi vožnjami sva jih ponavljala.« Eden njegovih najljubših 
odlomkov je bil: »Pomnita, pomnita, da morata temelje graditi na skali našega Odkupitelja, ki je Kristus, 
Božji Sin; ko bo hudič poslal svoje silne vetrove, [...] da to ne bo imelo moči nad vama, da bi vaju 
povleklo [...] zavoljo skale, na kateri sta zgrajena.«? 


V petek pred velikonočno nedeljo leta 2000, pred natanko desetimi leti, je Bill Forrest služil kot škof 
oddelka Estate Groves v Arizoni. Na poti v službo, le dva kilometra od doma, se je v njegov avto zaletel 
velik kamion s peskom. Debbie in otroci so se od doma odpravili kmalu za njim in nepričakovano naleteli 
na tragični prizor. Bill nesreče ni preživel. Nesmrtna duša tega čudovitega moža in očeta je nenadoma 
odšla domov h Gospodu, ki je premagal smrt, k Božjemu Sinu, čigar veličastno vstajenje naj bi tiste 
velikonočne nedelje praznovali skupaj. 


Kako so Debbie in njenih sedem otrok (najmlajši star le pet let) našli moč, ki so jo potrebovali? Kara, ki 
je bila takrat stara petnajst let, mi je nedavno povedala: »[Mami in očetu] sem hvaležna za to, kako sta 
me učila [o Odrešeniku]. Z mano sta brala svete spise, molila in bila zgled [Odrešenikove] dobrotljivosti, 
ljubezni in potrpljenja. Zame je velika noč vsako leto dragocen čas, ko se spominjam Odrešenikovega 
življenja, poslanstva in vstajenja ter življenja svojega zemeljskega očeta.« 


Starešina Daniel Forrest je rekel: »Ko je oče umrl, sem bil star deset let. To so bili težki časi. Moja 
mama je bila vselej zgled Odrešenikovih naukov. S seboj imam očetovo priponko z njegovega misijona 
v Španiji. Očetova najljubša navedka sta: 'Dva moža lahko naredita karkoli, če je eden od njiju Gospod' 
in 'Odrešenik mora biti naš temelj, sicer se opotekamo!'« 


Forrestove otroke je v srcu navdajala vera v Jezusa Kristusa. Očeta na to veliko noč, deset let po 
njegovi smrti, še vedno močno pogrešajo, toda Kristus je premagal želo njegove smrti?!. Vedo, da bodo 
zaradi Odrešenikovega neprecenljivega daru lahko ponovno skupaj z zemeljskim očetom in nebeškim 
Očetom. 


Čez trenutek bomo prisluhnili Božjemu preroku. Gospod je o svojem preroku rekel, da bomo njegovo 
besedo prejeli, kakor če bi jo iz njegovih ust." Pričujem, da Gospod danes na Zemlji govori po 
predsedniku Thomasu S. Monsonu. 


Pričujem, da Jezus je Kristus, Odrešenik vsega človeštva. Njegovo življenje, odkupna daritev, vstajenje, 


njegov pričakovani prihod so tako zanesljivi in gotovi kakor vzhajajoče sonce. Njegovo ime bomo hvalili 
na veke vekov?3, v svetem imenu Jezusa Kristusa, amen. 


HEL 

ZAKLJUČNE BESEDE 


predsednik Thomas S. Monson 
predsednik Cerkve Jezusa Kristusa svetih iz poslednjih dni 


Gospodov svetilnik je luč, ki jo lahko takoj prepoznamo. 


Dragi bratje in sestre, zaključujemo nadvse povzdigujočo in navdihujočo konferenco. Po nasvetih in 
pričevanjih, ki smo jih slišali, verjamem, da smo bogato blagoslovljeni in še bolj odločeni, da bomo živeli 
po načelih evangelija Jezusa Kristusa. Dobro je, da smo bili tukaj. Zahvaljujemo se vsem govornikom 
kot tudi tistim, ki so molili. Glasba je bila čudovita. Spomnil sem se odlomka iz Nauka in zavez, ki pravi, 
da je Gospod rekel, da se njegova duša radosti v pesmi srca, da je pesem pravičnih molitev k njemu in 
bo nanjo odgovoril z blagoslovom nad njihovimi glavami. 


Radi bi vas spomnili, da bodo sporočila, ki smo jih med konferenco slišali, natisnjena v majski izdaji revij 
Ensign in Liahona. Spodbujam vas, da sporočila preučite in premišljujete o njihovih naukih ter potem po 
njih živite. 


Vem, da se mi boste pridružili ob izkazovanju hvaležnosti bratom in sestram, ki so bili na konferenci 
razrešeni. Dobro so služili in veliko prispevali h Gospodovemu delu. Njihova predanost je popolna. 
Zahvaljujemo se jim iz vsega srca! Podprli pa smo tudi brate in sestre, ki so bili na konferenci poklicani v 
nove poklice. Radi bi, da vedo, da se veselimo skupnega dela za Učiteljevo stvar. 


Bratje in sestre, ko se danes ozremo na svet okrog nas, se soočamo z resnimi in zaskrbljujočimi 
težavami. Zdi se, da se je svet oddaljil od tistega, kar nudi varnost in mir. Zaradi dopuščanja hudobije, 
nemoralnosti, pornografije, nepoštenosti in drugega zla veliko ljudi trpi zaradi greha, izgubljenih 
priložnosti in blagoslovov ter uničenih sanj. 


Svetujem, da se obrnemo h Gospodovenmu svetilniku. Ni je tako goste megle, tako temne noči, tako 
hude nevihte, tako izgubljenega mornarja, da ga njegova luč ne bi mogla rešiti. Ko gremo skozi 
življenjske viharje, nam kaže pot. Gospodov svetilnik je luč, ki jo lahko takoj prepoznamo. Všeč so mi 
besede v Psalmih: »Gospod, moja skala, moja trdnjava, moj osvoboditelj; moj Bog, moja pečina, kamor 
se zatekam, [...] kličem Gospodu, že [sem] rešen svojih sovražnikov.«! Bratje in sestre, Gospod nas ima 
rad in nas bo blagoslovil, če ga bomo klicali. 


Kako hvaležni smo za obnovljeni evangelij Jezusa Kristusa in za vse dobro, ki ga v prinaša v življenju! 
Gospod na nas kot ljudstvo izliva blagoslove. Pričujem, da je to delo resnično, da Odrešenik živi in da 
vodi ter usmerja svojo Cerkev na Zemlji. Sedaj, ko se bližamo koncu te konference, sem zelo vesel in 
ganjen. Rad vas imam in sem hvaležen za vse vas. Zahvaljujem se vam za molitve, ki jih izrekate zame 
in za vse generalne osebnosti Cerkve. Gospod molitve sliši in nas blagoslavlja ter nas tu na Zemlji 
usmerja v zadevah svojega kraljestva. Za to smo hvaležni iz vsega srca. 


Sedaj, ko s konferenco končujemo, nebesa prosim, naj blagoslovijo vsakega od vas. Molim, da bo 
nebeški Oče sedaj, ko se boste vračali domov,blagoslovil vas in vaše družine. Naj bodo sporočila in duh 
konference v vsem, kar delate doma, v službi, na sestankih in na vseh svojih poteh! Rad vas imam. 
Molim za vas. Naj vas Bog blagoslovi! Molim, da bo njegov obljubljeni mir z vami danes in vekomaj. V 
imenu Jezusa Kristusa, amen. 


OPOMBA 
1. Ps 18:2, 3. 

BODITE POGUMNE! 


SESTRA ANN M. DIBB 
druga svetovalka generalnega predsedstva Mladenk 


Če bomo [...] vodila iz Jozuetove knjige udejanjale vsak dan, 
bomo pridobile največji vir poguma in moči, 
ki je vera v nebeškega Očeta in njegovega Sina, Jezusa Kristusa. 


Ko generalne osebnosti na generalni konferenci govorijo duhovniškim bratom, na začetku velikokrat 
rečejo, da se počutijo, kot da naslavljajo »mogočno vojsko« močnih duhovniških voditeljev. Nocoj se 
počutim, kot da stojim pred »mogočno vojsko« Božjih izvoljenih hčera. Izvoljene ste bile, da ste v teh 
poslednjih dneh pravične in vztrajate poleg teh pogumnih duhovnikov. Ste občudovanja vredne in 
krasne. 


Nocoj bi vas rada na kratko spomnila na zgodovinsko ozadje naše teme iz prvega poglavja devetega 
verza Jozuetove knjige: »Krepak in odločen bodi. Ne boj se in se ne plaši; kjer koli boš hodil, bo s teboj 
Gospod, tvoj Bog.« 


Mojzes je bil mogočen prerok, ki je Izraelove sinove odpeljal iz egiptovske dežele, kjer so bili kot sužnji 
pod vplivom čaščenja lažnih bogov. Po štiridesetih letih stisk v puščavi so bili tako zelo blizu svojemu 
novemu domu, kjer bodo lahko svobodno častili pravega in živega Boga. Po Mojzesovi smrti je Bog za 
preroka poklical Jozueta, ki je to čudežno potovanje končal. 


Jozue je bil vpliven voditelj. Slovar »Bible Dictionary« ga imenuje »najvišji primer prizadevnega 
bojevnika« in navaja, da njegovo ime pomeni »Bog je pomoč« (Bible Dictionary, Joshua, str. 717-718). 
Njegovo navdihnjeno vodstvo je bilo zelo potrebno, ker je bilo treba prečkati še veliko mostov in zmagati 
veliko bitk, preden bi se uresničilo in bi prejeli vse, kar je Gospod obljubil Izraelovim sinovom. 


Gospod je vedel, da so prerok Jozue in Izraelovi sinovi tistikrat potrebovali veliko poguma. Gospod v 
prvem poglavju Jozuetove knjige večkrat reče: »Krepak in odločen bodi.« Beseda »pogum« je 
opredeljena kot »čustvena oziroma moralna moč, da se vzdržimo in upremo nevarnosti, strahu ali 
težavi«. (Courage, Merriam-Webster Online Dictionary, 2010; Merriam-Webster Online, 15. mar. 2010, 
http://www.merriam-webster.com/dictionary/courage) Jozue in Izraelovi sinovi so zaradi svojega 
poguma in poslušnosti prišli v obljubljeno deželo in prejeli srečo v Gospodovih blagoslovih. 


Jozue in Izraelovi sinovi so živeli pred davnimi, davnimi časi. Vendar si tudi danes prizadevamo priti v 
»obljubljeno deželo«. Naš najvišji cilj je prejeti večno življenje z nebeškim Očetom. V prvem poglavju 
Jozuetove knjige beremo o štirih zanesljivih vodilih, ki nam bodo pomagala premagati ovire, dokončati 
potovanje in prejeti Gospodove blagoslove v »obljubljeni deželi«. 


Prvič, v petem verzu Gospod Jozuetu obljublja: »Ne bom te pozabil, ne bom te zapustil.« Iz te obljube, 
da bo Gospod vedno z nami in da nas ne bo nikoli pustil samih, lahko črpamo pogum in moč. Učijo nas, 
da nebeški Oče pozna vse svoje otroke in jih ima rad. Kot ena njegovih dragocenih hčera imate z močjo 
molitve dostop do njegovega zagotovila in vodstva. V Nauku in zavezah beremo, naj bomo ponižni in 
nas bo Gospod, naš Bog, vodil za roko in nam odgovarjal na molitve (gl. NaZ 112:10). 


Verjamem v te besede in vam obljubljam, da nebeški Oče sliši naše molitve in nanje odgovarja. Vendar 
je pogosto potrebna potrpežljivost, ko »čakamo na Gospoda«. Ko čakamo, morda mislimo, da nas je 

pozabil oziroma da naših molitev ni slišal ali da nismo vredne, da bi nanje odgovoril. To ni res! Všeč so 
mi tolažilne besede kralja Davida: »Trdno sem upal v Gospoda, pa se je sklonil k meni in uslišal moje 
klicanje.« (Ps 40:2) 


Ne glede na to, s čim se boste v življenju soočile, nas prvo vodilo v Jozuetovi knjigi opominja, naj 
molimo, bomo potrpežljive in pomnimo Gospodovo obljubo: »Ne bom te pozabil, ne bom te zapustil.« 
(Joz 1:5) 


Drugo vodilo najdemo v sedmem verzu, ko Gospod Jozuetu reče: »[Stori] vse po postavi. [...] Ne 
odstopaj od nje ne na desno ne na levo, da boš uspeval, kjer koli boš hodil.« Gospod Jozuetu svetuje, 
naj bo povsem poslušen zapovedim in naj se ne oddalji od Gospodove poti. Predsednik Howard W. 
Hunter je učil: »Jozue je vedel, da mu bo poslušnost prinesla uspeh, in čeprav ni točno vedel, kako bo 
uspel, je v to zaupal. [...] Nedvomno so bile izkušnje velikih prerokov (najdemo jih v svetih spisih) 
zapisane (in ohranjene), da bi razumeli, kako pomembno je, da se odločimo za pot popolne 
poslušnosti.« (Howard W. Hunter, Commitment to God, Ensign, sep. 2006, str. 44-47) 


Pred mesecem dni sem obiskala skupino mladenk. Starejša dekleta sem vprašala, kaj bi novemu 
dekletu v skupini čebelic svetovale, da bi v vsakem položaju, v katerem bi se znašla, ostala zvesta in 
krepostna. Ena od mladenk je rekla: »Ko boš hodila po šolskih hodnikih, boš morda s kotičkom očesa 
videla kaj, kar to bo vzbudilo pozornost, kaj, kar se ne zdi prav. Nemara boš radovedna in boš hotela 
pogledati. Svetujem ti naslednje: Ne glej! Obljubljam, da boš obžalovala, če boš pogledala. Verjemi mi, 
glej samo naravnost predse!« 


Ko sem prisluhnila temu dekletu, sem vedela, da slišim Gospodov nasvet Jozuetu: »Ne odstopaj od nje 
ne na desno ne na levo«. (Joz 1:7) Nanaša na vsakdanje okoliščine v teh poslednjih dneh. Dekleta, 
skušnjavam, ki vas obdajajo, se izogibajte z natančnim izpolnjevanjem zapovedi. Glejte naravnost 
predse k svojemu večnemu cilju. Drugo vodilo nas opominja, da boste, če boste to delale, obvarovane 
in boste uspevale, kjer koli boste hodile (gl. Joz 1:7). 


V osmem verzu najdemo tretje vodilo. Tukaj Gospod omenja »knjigo postave« in Jozuetu reče, naj jo 
premišljuje dan in noč, da bo delal povsem tako, kakor je zapisano v njej. Le tako bo uspeval. Gospod 
Jozuetu in vsem nam svetuje, naj beremo svete spise. Vsakodnevno preučevanje svetih spisov, zlasti 
branje Mormonove knjige, nam daje trdni temelj za razvijanje pričevanja o Jezusu Kristusu in njegovem 
evangeliju. To v vaše življenje priteguje Duha. Predsednik Harold B. Lee je svetoval: »Če svetih spisov 
ne bomo brali vsak dan, bo naše pričevanje šibkejše, naša duhovnost pa se ne bo poglobila.« 
(Teachings of Presidents of the Church: Harold B. Lee, Melchizedek Priesthood and Relief Society 
course of study, 2000, str. 59) 


Na straneh svetih spisov so številna navodila, obljube, rešitve in opomniki, ki nam bodo pomagali na 
poti v »obljubljeno deželo«. Tretje vodilo nas usmerja, naj vsak dan beremo svete spise in o njih 
premišljujemo, da bomo uspevali. 


Jozue je, potem ko mu je Gospod prenehal govoriti, nagovoril Izraelove sinove. Na koncu njegovega 
govora v šestnajstem verzu so se Izraelovi sinovi odzvali na njegove besede in nam priskrbeli četrto 
vodilo. Odgovorili so: »Vse, kar si nam naročil, bomo storili, in kamor koli nas pošlješ, pojdemo.« 


Kot članice Cerkve Jezusa Kristusa svetih iz poslednjih dni imamo priložnost, da se tudi same 
zaobljubimo, da bomo sledile preroku, predsedniku Thomasu S. Monsonu, ki je nocoj z nami. Vsaka od 
nas lahko z molitvijo in potrditvijo Duha pridobi osebno pričevanje o živem preroku. Pričevanje bo 
trdnejše, če bomo njegovim naukom prisluhnile, jih upoštevale in jih vsak dan pogumno udejanjale. 

Ce bomo prisluhnile prerokovemu nasvetu in ga upoštevale, bomo prejele posebne blagoslove. 
Prisluhnite nekaterim preroškim obljubam predsednika Monsona na zadnji generalni konferenci: »Naj 
vas Bog blagoslovi! Naj bo njegov obljubljeni mir z vami danes in vekomaj. [...] Če bomo vdani in zvesti, 
bomo prejeli velike blagoslove. [...] Prosim, da boste vsi deležni nebeških blagoslovov.« (Thomas S. 
Monson, Ensign, nov. 2009) 


Vabim vas, da naslednji teden na generalni konferenci prisluhnete navodilom in obljubam našega 
preroka in apostolov. Potem udejanjite četrto vodilo z obljubo, da boste sledile prerokovemu nasvetu, in 
zagotovilom, da boste naredile vse, kar vam zapove, in šle, kamor koli vas pošlje. 


Morda se vam ta štiri vodila: molitev, poslušnost Božjim zapovedim, vsakodnevno preučevanje svetih 
spisov in hoja za živim prerokom, trenutno zdijo neznatna in preprosta. Naj vas spomnim na odlomek iz 
Almove knjige: »Glej, povem ti, da se po majhnih in preprostih rečeh dogajajo velike reči.« (Al 37:6) Če 
bomo ta »majhna in preprosta« vodila iz Jozuetove knjige udejanjale vsak dan, bomo pridobile največji 
vir poguma in moči, ki je vera v nebeškega Očeta in njegovega Sina, Jezusa Kristusa. 


Nebeški Oče ve, da naša pot ni lahka. Vsak dan se soočamo z okoliščinami, ko sta potrebna pogum in 
moč. To resnico potrjuje nedavna zgodba v tedniku Church News. »Pred nekaj meseci je neka učiteljica 
na srednji šoli pouk začela tako, da je dijake prosila, naj tisti, ki politično stališče podpirajo, stopijo na 
eno stran učilnice, tisti pa, ki mu nasprotujejo, na drugo. Ko so se dijaki postavili vsak na svojo stran, se 
je učiteljica postavila na stran nasprotnikov. Učiteljica, ki je pozornost usmerila na dekle, ki je stalo na 
strani podpornikov, je začela napadati mnenje nje in njenih sošolcev. To dekle, ki je bila v svojem 
oddelku članica skupine Metuljčic, je prenesla napad, ki je obsojal njeno prepričanje. Navkljub javnemu 
napadu nekoga, ki ima vpliv, je ostala mirna.« (What youth need, Church News, 6. mar. 2010, zadnja 
stran) 


To dekle je na svojem bojnem polju, ki je bilo tisti dan njena učilnica, pokazala neverjeten pogum. 
Upam, da boste povsod in s čimer že se boste soočile, izkoristile vodila, ki jih najdemo v Jozuetovi 
knjigi, da boste lahko zaupale v Gospodovo obljubo: »Krepak in odločen bodi. Ne boj se in se ne plaši; 
kjer koli boš hodil, bo s teboj Gospod, tvoj Bog.« (Joz 1:9) 


Pričujem, da vas nebeški Oče vse pozna in vas ima rad. Ne bo vas pustil samih, če se boste obrnile 
nanj! Blagoslovil vas bo s potrebno močjo in pogumom, da se boste vrnile k njemu. Hvaležna sem za 
svete spise in za velike vzornike, kakršen je prerok Jozue. Hvaležna sem za predsednika Monsona, ki 
se trudi, da bi nas varno pripeljal k nebeškemu Očetu. Molim, da bomo tako kot Izraelovi sinovi prišli v 
»obljubljeno deželo« in se odpočili v Gospodovih blagoslovih. To rečem v imenu Jezusa Kristusa, amen. 


117 


NIKOLI, NIKOLI, NIKOLI NE ODNEHAJTE! 


SESTRA MARY R. COOK 
prva svetovalka generalnega predsedstva Mladenk 


Kaj Gospod hoče od vas? Hoče, da ste hrabre in krepostne 
Božje hčere, da vsak dan predano živite vredne 
tempeljskih blagoslovov in tega, da se vrnete k njemu. 


Lani sva nekaj najinih vnukov odpeljala v jamo Timpanogos, ki je med najbolj priljubljenimi turističnimi 
točkami v Utahu. Gre za precej naporen in slab kilometer dolg pohod do jame, toda trud je poplačan z 
lepoto spiralnih zavojev jame. Prepričana sem bila, da devetletna Ruthie ne bo imela težav, spraševala 
pa sem se, ali bo šestletna Caroline imela moč in vztrajnost do konca poti. 


Na začetku izleta smo bili zelo navdušeni in smo zelo hitro hodili po tlakovani poti. Markacije so nam 
govorile, kako daleč smo prišli. Prva četrtina poti je bila hitro za nami, do polovice poti pa je že trajalo 
dlje. Caroline je začela izgubljati pogum. Ruthie je šlo dobro in jo je spodbujala. Zaradi Caroline smo 
začeli hoditi počasneje. Potem je bilo videti, da gre vse narobe. Zapihal je močan veter in zaradi 
peščenega vetra smo težko kaj videli. Bilo je nekoliko strašno in kakor da to ne bi bilo dovolj, smo prišli 
do napisa: »Rezervat klopotač. Držite se poti. Pazite nase.« 


Počasi smo se prebijali naprej, bilo smo na tretji četrtini poti, pred nami pa je bil še najstrmejši del hriba. 
Caroline se je utrujena, prestrašena in z dvomi v svoje sposobnosti usedla ter ihteče izjavila: »Vdam se! 
Ne morem več naprej!« 


Usedli smo se in se pogovorili, kako naprej. Naredili smo načrt. Odločili smo se, da bomo šteli korake in 
videli, kako se bomo počutili po sto korakih. Z Ruthie sva Caroline zatrdili, da ji bomo pomagali. 
Spotoma naj bi oprezali za lepimi stvarmi in o teh odkritjih govorili. Zapeli smo celo nekaj pesmi za 
Osnovno. 


Stvari so se spremenile. Caroline se je odločila upoštevati načrt. Po sto korakih je bila nemogoča naloga 
videti izvedljiva. Ker je bila Caroline prepričana, da ji bomo pomagali, je pogumno hodila naprej. Ko smo 
okrog sebe iskali dobro in peli, smo bili srečnejši. 


Ali vas je bilo kdaj strah kakor Caroline, ko ste se soočale z izzivom, ki se vam je zdel večji od vaše 
sposobnosti? Ste kdaj hotele odnehati? 


Zamislite si, kako se je moral počutiti Jozue, naslednik velikega preroka Mojzesa, ker je vedel, da mora 
izraelske otroke voditi v obljubljeno deželo. Prepričana sem, da je včasih hotel odnehati. Vendar ga je 
Gospod trikrat tolažeče spomnil, naj bo močan in pogumen. Izraelski otroci so se z vero, da bo Bog z 
njimi, obvezali: »Vse, kar si nam naročil, bomo storili.« (Joz 1:16) 


V svetih spisih je ogromno poročil o zelo pogumnih moških in ženskah, ki so napravili, kar je Gospod 
zapovedal, celo ko je bila naloga videti nemogoča, celo ko bi raje odnehali. 


Kaj Gospod hoče od vas? Hoče, da ste hrabre in krepostne Božje hčere, da vsak dan predano živite 
vredne tempeljskih blagoslovov in tega, da se vrnete k njemu. V današnjem svetu bo za to potreben 
pogum. Imate načrt odrešitve, ki vam to omogoča. Svobodna volja - zmožnost odločanja - je bistveni del 
tega načrta. Nekaj dobrih odločitev ste že sprejele. Preden ste se rodile, ste se odločile priti na Zemljo, 

da bi prejele telo in se dokazale. Odločile ste se za krst, ki je prva potrebna uredba na poti v večno 
življenje. Sedaj živite življenje smrtnika, kjer se naprej odločate, učite in rastete. Svete zaveze in 
tempeljske uredbe so naslednji pomemben korak v načrtu. 


Vendar je z leti pot vse strmejša in morda boste tako kot Caroline hotele odnehati. Življenje ima več 
izzivov in na vsakem koraku so odločitve in preizkušnje. Satan bo poslal vetrove zmede, zaradi katerih 
se boste morda spraševale, ali še hočete po tej poti. Morda vas bo zamikala druga pot, čeprav so ob 
njej znaki za nevarnost. Morda boste dvomile o svojih sposobnostih in se spraševale: »Ali je v 
današnjem svetu res možno ohraniti krepost?« Moje mlade prijateljice, odgovarjam z da, svetujem pa 
podobno, kakor je med drugo svetovno vojno Winston Churchill: Nikoli, nikoli, nikoli ne odnehajte! (gl. 
Winston Churchill, Never Give In, Harrow School, 29. okt. 1941) 


Za to bo potreben pogum, vendar imate načrt odrešitve! Kaj vam bo pomagalo, da boste načrt 
upoštevale in bile hrabre ter krepostne Božje hčere? Prvič, postopoma si pridobite močno pričevanje. 
Drugič, poiščite pomoč nebeškega Očeta, Jezusa Kristusa, družine in drugih, ki vas bodo podpirali pri 
odločitvi za načrt. ln slednjič, živite vredne Svetega Duha. 


Predsednik Thomas S. Monson je o pomembnosti močnega pričevanja mladenkam obljubil: »Če boste 
stalno skrbele za pričevanje, vas bo slednje obvarovalo.« (Thomas S. Monson, May You Have Courage, 
Ensign, maj 2009, str. 126) 


Vaše pričevanje se krepi »postopoma z izkušnjami. Nihče ne prejme popolnega pričevanja takoj.« 
(Zvesti veri, str. 179) Veste, da smo se po najstrmejšem delu hriba lahko vzpeli le korak za korakom. 
Pričevanje boste pridobile, če ga boste razvijale korak za korakom. »[Pričevanje] se vam bo poglobilo, 
če se boste odločile spolnjevati zapovedi. Če boste druge krepile, se vam bo pričevanje razvijalo. Ko 
boste [razvile navado molitve, preučevanja svetih spisov, poslušnosti zapovedim in služenja], boste 
blagoslovljene z navdihnjenimi trenutki, zaradi česar se vam bo pričevanje [okrepilo].« (Zvesti veri, str. 
180) 


Osebni napredek nudi čudovito možnost, da si korak za korakom okrepite pričevanje. Naloge in projekti 
so majhni koraki, ki vam bodo okrepili pričevanje o Jezusu Kristusu, ko se boste učile o njegovih naukih 
in po njih vedno živele. To stalno učenje vas bo ohranjalo na poti. 


Drugič, druge prosite za dodatno moč in podporo. Najprej se v molitvi obrnite na nebeškega Očeta. 
Njegove hčere ste. Pozna vas in vas ima rad. Sliši vaše molitve in nanje odgovarja. V svetih spisih nam 
je neštetokrat rečeno, naj »vselej molimo«. Ko boste molile, bo Gospod z vami, prav kakor je bil z 
Jozuetom. 


Vsi potrebujemo Odrešenikovo pomoč, da sledimo načrtu in se vrnemo k Očetu v nebesih. Morda ste 
naredile kaj narobe ali stopile na napačno pot. »Ker vas ima Odrešenik rad in je za vas umrl, se lahko 
pokesate. [...] Zaradi Odrešenikovega odkupnega žrtvovanja so vam grehi lahko odpuščeni.« (Osebni 
napredek, str. 71) »Prej se pokesate, prej boste deležni blagoslovov, ki jih prinaša odpuščanje.« (Za 
moč mladih, str. 30) 


Sedaj se odločite, da boste naredile, kar je potrebno za kesanje. »Vsak teden vredne vzemi zakrament 
in se v življenju odločaj samo za krepostne dejavnosti, ki te bodo duhovno krepile. Tako se boš vedno 
bolj zmožna zoperstaviti skušnjavam, izpolnjevati zapovedi in postajati kakor Jezus Kristus.« (Osebni 


napredek, str. 71) 

Na Zemlji vam lahko pomagajo tudi preroki iz poslednjih dni. Preroki govorijo za danes. Bodite pozorne 
na njihove besede. To bodo vaša znamenja, ki vas bodo svarila pred nevarnostjo in vas vodila po varni 
poti. Znamenja, namenjena prav vam, so v knjižici Za moč mladih. »Sledi preroku, on pozna pot.« 
(Children's Songbook, Follow the Prophet, str. 110) 


Eden velikih blagoslovov načrta je ta, da imamo družino. Ker imajo starši več izkušenj in modrosti, vam 
lahko pomagajo doseči božanski potencial. Zaupajte jim. Zelijo vam najboljše. 


Učite se od mater, babic in drugih pravičnih žensk z močnim pričevanjem. Po načrtu naj bi bila mati 
vzgojiteljica. Matere, vaše hčere nihče nima tako rad kakor vi. Vi ste njena najboljša voditeljica, 
mentorica in vzor. Upamo, da boste sprejele povabilo, da bi s hčerko delali na Osebnem napredku. Ker 
sem z materjo izpolnjevala naloge za krepost, vem, da se bo vajin odnos okrepil in bosta blagoslovljeni 
z vzajemno ljubeznijo, podporo in spodbudo. 


Mladenke, izberite si dobre prijatelje, ki vas bodo podpirali pri pravičnih željah, da bi sledile načrtu. Tako 
kot je Ruthie spodbujala Caroline, vemo, da številne lahko marsikako okrepite druge mladenke. Potem 
ko prejmete priznanje mladenki, ste na vrsti, da ste »starejša sestra«. Potegovanje za častno čebelico 
vam bo dalo priložnost, da boste s svojim pravičnim zgledom in pričevanjem okrepile drugo mladenko, 
ko jo boste vodile pri Osebnem napredku. 


Še zadnje, živite vredne Svetega Duha. Ko smo pomagali Caroline, bili pozorni na dobro okrog nas in 
celo peli pesmi za Osnovno, smo pritegnili Duha. Občutili smo ljubezen, radost in mir, kar so sadovi 
Duha (gl. Gal. 5:22). Ta mir in gotovost boste potrebovale, ko vas bo Satan skušal zmesti z dvomom, ko 
vas bodo vabile druge poti ali ko bodo drugi neprijazni ali vas zaradi vaših prepričanj zasmehovali. 


Naj vam povem, kaj se je zgodilo Julie, mladenki, ki se je z izzivom soočila tako, da je sledila navdihu 
Svetega Duha. Ko je nekega dne preučevala Staro zavezo, jo je prešinilo: »Preberi peto poglavje v 
Evangeliju po Mateju.« Pomislila je: »Zakaj me je prešinilo, naj odprem Novo zavezo?« Poslušala je 
navdih in v Evangeliju po Mateju prebrala: »Ljubite svoje sovražnike in molite za tiste, ki vas preganjajo, 
da boste postali sinovi svojega Očeta, ki je v nebesih.« (Mt 5:44) 


Naslednji dan je imela nekaj težav s prijatelji, ki niso bili prijazni in so jo izdali. Najprej je bila zelo 
žalostna, nakar je pomislila: »Na to sem bila pripravljena. Duh me je navdihnil, naj odprem Evangelij po 
Mateju, in biti moram prijazna ter prijateljem odpustiti.« Majhen korak branja svetih spisov jo je pripravil, 
da se je odzvala, kot bi se Kristus. Ta izkušnja ji je zatrdila, da jo Gospod pozna, in ker jo je Sveti Duh 


navdihnil, je vedela, kaj mora narediti. 


Drage mladenke, tako veliko sem vas srečala, ki tako kot Julie niste odnehale, ko ste se soočile s 
težkimi okoliščinami, temveč ste se odločile za načrt. Molim, da si boste korak za korakom še naprej 
krepile pričevanje. Poiščite pomoč nebeškega Očeta, Jezusa Kristusa in drugih, ki vas bodo podpirali pri 
odločitvi za načrt. Zivite krepostno, da vas bo spremljal Sveti Duh in vas varno vodil. Pričujem, da vas 
bo Gospod, če boste to delale, spremljal in boste lahko ostale na poti, ki vodi v tempelj in večno 
življenje. »Bodite krepke in odločne« in nikoli, nikoli, nikoli ne odnehajte! V imenu Jezusa Kristusa, 
amen. 

NE POZABITE, KDO STE! 


SESTRA ELAINE S. DALTON 
generalna predsednica Mladenk 


Ni lepšega prizora, kot je dekle, ki izžareva luč Duha, 
ki je samozavestna in pogumna zato, ker je krepostna. 


Smo hčere nebeškega Očeta, ki nas ima rad, me pa imamo rade njega.! Ponižna sem in hvaležna, da 
sem z vami. Gospod me je blagoslovil z zelo jasnim razumevanjem tega, kdo ste in zakaj ste na Zemlji v 
tem času. Gospod vas ima rad in vem, da imate ve rade njega. To se vidi na vašem obrazu, v vaši 
skromnosti in želji, da se odločate za to, kar je prav, ter v vaši predanosti, da ostanete krepostne in 
čiste. Skupaj smo imele veliko izbranih duhovnih trenutkov. Pričevale smo na taborih okrog tabornega 
ognja, v kapelah in na ognjiščih. Šle smo na gore in razobesile zlate prapore - od Brazilije do Bountifula 
- naznanjajoč svojo globoko srčno predanost, da bomo ostale krepostne in da bomo vselej vredne 
templja. Vsak dan molimo, beremo Mormonovo knjigo in se smejemo. Z materami, babicami in 
voditeljicami delamo na Osebnem napredku. To pa je le začetek! 


Za mladenke je to čudovit čas na Zemlji. Naša vizija ostaja nespremenjena, in sicer, da smo vredne 
skleniti in spolnjevati svete zaveze ter prejeti tempeljske uredbe. To je naš najvišji cilj. Še naprej si 
bomo prizadevale, da se bo svet povrnil h kreposti, neomadeževanosti in moralni čistosti. Še vedno si 
bomo po najboljših močeh pomagale, da bomo »stale na svetih krajih«2, prejele in prepoznale Svetega 
Duha ter se nanj zanašale. 


Še naprej bomo govorile o Kristusu, se radostile v Kristusu, da bomo vedele, h kateremu viru, naj se 
oziramo za odpuščanje grehov.š Seveda bomo še naprej neomajne ne glede na neurje, ki bo besnelo 
okrog nas, ker vemo in o tem pričujemo, »da [moramo] temelje graditi na skali našega Odkupitelja, ki je 
Kristus, Božji Sin, [...] temelj, na katerem [ne moremo pasti], če [gradimo] na njem«4. 


Gospodov nasvet Jozuetu je danes namenjen vam, »mladim plemenite rojstne pravice«". Bodite krepke 
in odločne. Ne bojte se in se ne plašite, kjer koli boste hodile, bo z vami Gospod, vaš Bog. Niste same! 
Čeprav ste v šoli ali družbi svojih prijateljev ali celo v družini morda edina članica Cerkve, niste same. 
Zanašate se lahko na Gospodovo moč. Jozue je Izraelcem rekel: »Posvetite se, kajti jutri bo Gospod 
delal velika znamenja sredi med vami.«" To je bil Jozuetov klic h kreposti in danes klic ostaja. Dela, za 
katerega smo bili prihranjeni in pripravljeni, preprosto ne moremo opraviti, če ne pridobimo moči in 
zaupanja, ki pride zaradi krepostnega življenja. 


Ste dekleta z veliko vere. Ko ste prišle na Zemljo, ste vero prinesle s sabo. Alma uči, da ste v 
predzemeljskem življenju pokazale silno vero in dobra dela." Z vero in pričevanjem ste zagovarjale 
načrt, ki ga je predstavil Bog. Vedele ste, da je načrt dober in da bo Odrešenik storil, kar je rekel, kajti 
poznale ste ga! Bile ste z njim in vneto pričakovale priložnost, da pridete na Zemljo. Vedele ste, kaj se 
bo od vas zahtevalo. Vedele ste, da bo težko, vendar ste bile prepričane, da svojega božanskega 
poslanstva ne boste zgolj izpolnile, ampak da lahko tudi veliko spremenite. Ste izvoljene duše, ki ste bile 
pripravljene, da pridete v polnosti časov in zavzamete mesto pri polaganju temeljev velikega dela v 
poslednjih dneh, vključno z gradnjo templjev in izvajanjem uredb v njih." 


Sedaj ste tukaj, da naredite to, za kar ste bile prihranjene in pripravljene. Ko vas nocoj takole gledam, 
se sprašujem, ali so bile tako videti dekleta Helamanovih mladih bojevnikov! Ni čudno, da je Satan 

okrepil napade na vašo istovetnost in krepost. On zmaga, če ste prestrašene, obupane, zmedene, če 
oklevate, če niste več vredne vodstva Svetega Duha ali da bi šle v Gospodov sveti tempelj. 


Mladenke Cerkve Jezusa Kristusa svetih iz poslednjih dni, ne pozabite, kdo ste! Ste posebne! Ste Božje 
hčere! Ne morete biti rod deklet, ki so zadovoljne s tem, da »so prilagodljive«. Biti morate pogumne, da 
boste »izstopale«, da boste vstale in zasvetile, da bo vaša luč merilo narodom.!? Svet vas bo skušal 
prepričati, da niste pomembne, da ste staromodne in brez stika z zunanjim svetom. Svet vas neizprosno 
in glasno poziva, da »se zabavajte«, da »poskusite vse in ste srečne«. Nasprotno vam Sveti Duh 
šepeta, Gospod pa vam kliče, da hodite po poteh kreposti [...], da daste posvetnosti na stran in se 
oklenete zavez.!! 


Od nekdaj mi je všeč zgodba o sinu francoskega kralja Ludvika XVI, ki je imel neomajno spoznanje o 
svoji istovetosti. Kot fanta so ga ugrabili hudobni možje, ki so pahnili s prestola njegovega očeta kralja. 
Ti možje so vedeli, da prestola ne bo mogel naslediti, če ga bodo moralno uničili. Sest mesecev so ga 
izpostavljali vsaki nizkotnosti, ki jo ponuja življenje, pa vendar ni nikoli klonil. To je ugrabitelje begalo in 


potem ko so naredili vse, kar jim je prišlo na misel, so ga vprašali, kako to, da je moralno tako močan. 
Njegov odgovor je bil preprost: »Ne morem narediti, kar bi radi, kajti rojen sem bil za kralja.«!? 


Kakor kraljev sin ste tudi ve nasledile kraljevsko rojstno pravico. Vsaka od vas ima božansko dediščino. 
»Dobesedno ste kraljevske hčere nebeškega Očeta.«!$ Vsaka od vas se je rodila za kraljico. 


Ko sem hodila na Univerzo Brighama Younga, sem se naučila, kaj zares pomeni biti kraljica. Ponudila 
se mi je edinstvena priložnost, da sem s skupinico drugih študentk srečala predsednika Davida O. 
McKayja. Rekli so mi, naj oblečem najboljšo obleko in naj bom pripravljena, da se bomo zgodaj zjutraj 
odpeljale v Huntsville v Utahu, kjer je prerok živel. Te izkušnje ne bom nikoli pozabila. Že ob vstopu sem 
začutila duha, ki je navdajal njegov dom. V dnevni sobi smo se posedle okrog preroka. Predsednik 
MceKay je bil oblečen v belo obleko in ob njem je sedela njegova žena. Prosil nas je, naj vsaka pristopi in 
mu pove kaj o sebi. Ko sem pristopila k njemu, me je prijel za roko in mi globoko zrl v oči, ko sem mu 
govorila o svojem življenju in družini. Ko smo končale, se je naslonil na stol, prijel ženo za roko in rekel: 
»Dekleta, sedaj bi vam rad predstavil svojo kraljico.« Ob njem je sedela njegova žena, Emma Rae 
McKay. Ceprav ni imela krone z lesketajočimi se diamanti, niti ni sedela na prestolu, sem vedela, da je 
prava kraljica. Njeni beli lasje in jasne oči so sijali kot dragulji. Ko sta predsednik in sestra McKay 
govorila o svoji družini in skupnem življenju, sta njuni sklenjeni roki pričali o njuni ljubezni. Obraz jima je 
radostno žarel. Njena lepota je bila taka, ki se je ne da kupiti. Bila je plod let iskanja najboljših darov, 
dobre izobrazbe in iskanja znanja s preučevanjem in tudi z vero. Bila je plod več leta trdega dela, 
zvestega vztrajanja v preizkušnjah z optimizmom, zaupanjem, močjo in pogumom. Bila je plod 
neomajne predanosti in zvestobe možu, družini in Gospodu. 


Tistega jesenskega dne v Huntsvillu v Utahu sem se spomnila svoje božanske istovetnosti in spoznala 
to, čemur sedaj pravim »prava lepota«, takšna, ki sije od znotraj navzven. To je lepota, ki se je ne da 
naslikati, kirurško ustvariti ali kupiti. To je lepota, ki se ne izmije. To je duhovna privlačnost. Prava lepota 
izvira iz kreposti. To je lepota neomadeževanosti in moralne čistosti. To je takšna lepota, ki jo vidite v 
očeh krepostnih žensk, kakršne so vaše mame ali babice. To je lepota, ki jo pridobite z vero, kesanjem 
in spoštovanjem zavez. 


Svet tako zelo poudarja telesno privlačnost in vas skuša prepričati, da morate biti kot manekenke na 
reviji. Gospod bi vam rekel, da ste vse edinstveno lepe. Če ste krepostne, neomadeževane in moralno 
čiste, vam iz oči in iz obraza izžareva notranja lepota. Moj ded je imel navado reči: »Če živite blizu Bogu 
in njegovi neskončni milosti, vam tega ni treba praviti; vidi se vam na obrazu.«! Če boste vredne 
prisotnosti Svetega Duha, boste samozavestne in boste izžarevale notranjo lepoto. Krepost naj vam 

neprestano krasi misli; nato se vam bo samozaupanje v Božji navzočnosti okrepilo in Sveti Duh bo vaš 
neprestani spremljevalec.!5 


Poučili so nas, da »dar Svetega Duha [...] spodbudi vse umske sposobnosti, poveča, razširi, razvije in 
prečisti vsa naravna hrepenenja in naklonjenost. [...] Navdihuje krepost, prijaznost, dobroto, blagost, 
nežnost in dobrotljivost. Razvija lepoto v človeku, ustvarja in poudarja.«!$ To je velika skrivnost lepote! 
To je lepota, ki sem jo opazila pri preroku doma. Tistega dne sem spoznala, da je lepota, ki sem jo 
videla v sestri McKay, najpomembnejša lepota in edina trajna. 


Alma nam vsem v razmislek postavlja globoko vprašanje: »Ali je vaše obličje prevzelo njegovo 
podobo?«!? 


Nedavno je v mojo pisarno prišla skupina deklet. Na koncu obiska mi je ena od deklet s solzami v očeh 
zaupala: »Nikoli si nisem mislila, da sem lepa. Vedno sem se imela za zelo običajno. Toda ko sem šla 
danes mimo ogledala v vaši pisarni, sem se bežno pogledala in bila sem lepa!« Lepa je bila, ker je njen 
obraz izžareval Duha. Sebe je videla tako, kot jo vidi nebeški Oče. Njeno obličje je prevzelo njegovo 
podobo. To je »prava lepota«. 


Dekleta, poglejte v ogledalo večnosti. Ne pozabite, kdo ste! Nase glejte, kot vas vidi nebeški Oče. Ste 
izvoljene! Ste plemenitega rojstva! Ne ogrozite svoje božanske dediščine. Rojene ste za kraljico. Živite 
tako, da boste vredne templja in da boste tam prejele vse, kar ima Oče!?8, Razvijte pravo lepoto. Ni 
lepšega prizora, kot je dekle, ki izžareva luč Duha, ki je samozavestna in pogumna zato, ker je 
krepostna. Pomnite, da ste hčere nebeškega Očeta! Tako zelo vas ima rad, da je poslal svojega Sina, 
da bi vam pokazal, kako naj živite, da se boste lahko nekoč vrnile k njemu. Pričujem, da vam Odrešenik, 
če se mu boste približale, z odkupno daritvijo omogoča, da se pokesate, spremenite, da ste čiste in da 
bo vaše obličje prevzelo njegovo podobo. Njegova odkupna daritev vam bo omogočila, da boste močne 
in pogumne, ko boste dvignile prapor kreposti. Zlate ste! Ve ste prapor! In tako zaključujem z 
Gospodovimi besedami, namenjenimi vsaki od nas, njegovim zvestim hčeram: Glejte, izvoljena gospa 
si, ki sem jo poklical. [...] Hodi po poteh kreposti, [...] odloži posvetnost, [...] okleni se zavez, ki si jih 
sklenila. Neprestano spolnjuj moje zapovedi in prejela boš krono pravičnosti." O tem pričujem v svetem 
imenu Odrešenika Jezusa Kristusa, amen. 

3. Gl. 2 Ne 25:26. 

Gl. Joz 1:9. 

Joz 3:5; gl. tudi Bible Dictionary, Sanctification. 

Gl. Al 13:3. 

9. Gl. NaZ 138:53-54. 

10. Gl. NaZ 115:5. 

11. Gl. NaZ 25:2, 10, 13. 

12. Vaughn J. Featherstone, The King's Son, New Era, nov. 1975, str. 35. 
13. Ezra Taft Benson, To the Young Women of the Church, Ensign, nov. 1986, str. 81. 
14. Elaine S. Dalton, It Shows in Your Face, Ensign, maj 2006, str. 109-111. 
15. Gl. NaZ 121:4546. 

VAŠ SREČNI KONEC 


PREDSEDNIK DIETER F. UCHTDORF 
prvi svetovalec Prvega predsedstva 


Nebeški Oče vam ponuja največji od vseh darov - večno življenje - 
in priložnost ter neskončni blagoslov vašega »srečnega konca«. 


Drage mlade sestre širom sveta, hvaležen in počaščen sem, da sem danes z vami. Predsednik Monson 
in vsi cerkveni voditelji vas imamo radi, molimo za vas in se radostimo zaradi vaše zvestobe. 


Leta sem bil izpostavljen številnim lepim jezikom - vsak od njih je osupljiv in izreden; vsak ima poseben 
čar. A čeprav se razlikujejo, imajo pogosto nekaj skupnega. Na primer, v večini jezikov obstaja besedna 
zveza, ki je tako čarobna in polna obljub kot nemara vsaka na svetu. To je: »Nekoč pred davnimi časi.« 


Mar ni čudovito zgodbo začeti s temi besedami? Te besede nekaj obljubljajo: pustolovsko in romantično 
zgodbo, pravljico o princesah in princih. Nemara pripoveduje o pogumu, upanju in večni ljubezni. V 
številnih prijaznost premaga podlost in dobro zlo. A morda mi je najbolj všeč to, ko odpremo zadnjo 
stran in pridemo do zadnjih vrstic ter zagledamo prelepe besede: »In živeli so srečno do konca svojih 
dni.« 


Mar si tega ne želimo vsi: da smo junakinje in junaki svojih lastnih zgodb, da premagamo težave, 
izkusimo življenje v vsej lepoti in potem živimo srečno do konca svojih dni? 


Danes bi vam pozornost rad usmeril na nekaj zelo pomembnega, izrednega. Na prvi strani priročnika 
Osebni napredek mladenk so naslednje besede: »Si ljubljena hči nebeškega Očeta, pripravljena, da boš 
v tem posebnem času prišla na Zemljo s svetim in čudovitim namenom.«! 


Sestre, te besede izpričujejo resnico! Niso izmišljene, niso iz pravljice! Mar ni čudovito vedeti, da vas 
večni nebeški Oče pozna, sliši, bedi nad vami in vas ima neskončno rad? Dejansko vas ima tako zelo 
rad, da vam je življenje na Zemlji dal kot dragoceni dar, ki se začne z »Nekoč, pred davnimi časi« 
skupaj z vašo resnično pustolovsko zgodbo, preizkušnjami in priložnostmi za veličino, plemenitost, 
pogum in ljubezen. Najveličastnejši od vseh pa je neprecenljivi in nedoumljivi dar, ki vam ga ponuja. 
Nebeški Oče vam ponuja največji od vseh darov - večno življenje - in priložnost ter neskončni blagoslov 
vašega »srečnega konca«. 


Toda takšen blagoslov ni brezplačen. Ne boste ga prejele zgolj zato, ker si ga želite, ampak ga boste 
prejele zaradi razumevanjem tega, kdo ste in kaj morate postati, da boste takšnega daru vredne. 


Preizkušnje so del življenja 


Za trenutek pomislite na svojo najljubšo pravljico. Glavni lik v njej je morda princesa ali kmet, morda 
morska deklica ali kravarica, vladar ali služabnik. Odkrile boste, da je vsem skupno eno - premagati 
morajo težave. 


Pepelka mora prenašati hudobno mačeho in zlobni polsestri. Primorana je prenašati dolge ure 
suženjstva in zasmehovanja. V pravljici Lepotica in zver postane Zala ujetnica grde zveri, da bi rešila 
svojega očeta. Odreče se domu in družini, vsemu kar ji je ljubo, in več mesecev preživi na gradu te 
zveri. V pravljici Špicparkelje revni mlinar kralju zatrdi, da zna njegova hči slamo stkati v zlato. Kralj takoj 

pošlje ponjo in jo zapre v sobano s kupom slame in kolovratom. Kasneje v zgodbi se sooči z grožnjo, da 
bo ostala brez prvorojenca, če ne bo uganila imena čarobnega bitja, ki ji je pri tej nemogoči nalogi 
pomagal. 


V vsaki od teh zgodb morajo Pepelka, Zala in mlinarjeva hči izkusiti žalostin preizkušnje, preden pridejo 
do srečnega konca. Pomislite! Ali je kdaj živel človek, ki mu ne bi bilo treba skozi temno dolino skušnjav, 
preizkušenj in žalosti? 


Med »Nekoč, pred davnimi časi« in »Živeli so srečno do konca svojih dni« so morali vsi doživeli velike 
težave. Zakaj moramo vsi skozi žalost in tragedije? Zakaj ne moremo preprosto živeti v sreči in miru, v 
dneh z veliko čudeži, radosti in ljubezni? 


Sveti spisi nam pravijo, »da je potrebno, da je v vsem nasprotje«?, kajti brez tega ne bi ločili sladkega od 
grenkega. Ali bi maratonka čutila zmagoslavje ob koncu tekme, če ne bi občutila bolečine večurnega 
premagovanja svojih omejitev? Ali bi pianist občutil radost ob mojstrski izvedbi, če prej ne bi ure in ure 
vestno vadil? 


Težave v zgodbah in tudi v življenju nas učijo tega, česar se drugače ne moremo. Težave pomagajo pri 
izoblikovanju trdnega značaja, do katerega drugače ne pridemo. Ljubeči nebeški Oče nas je poslal na 
svet, poln izzivov in preizkušenj, da se bomo v težavah naučili modrosti, postali močnejši in se radostili. 


Naj vam povem, kaj se mi je zgodilo kot najstniku, ko smo z družino hodili v cerkev v Frankfurtu v 
Nemčiji. 


Neko nedeljo so misijonarji na naše sestanke pripeljali družino, ki je še nikoli prej nisem videl. Mamico z 
dvema lepima hčerama. Pomislil sem, da misijonarji svoje delo opravljajo zelo, zelo dobro. Posebej sem 
opazil eno od hčera s čudovitimi temnimi lasmi in velikimi rjavimi očmi. Ime ji je bilo Harriet in mislim, da 
sem se vanjo zaljubil tisti trenutek, ko sem jo zagledal. Na žalost se je zdelo, da to čudovito dekle do 
mene ne čuti enako. Bilo je veliko fantov, ki so se z njo želeli spoprijateljiti, in začel sem se spraševati, 
če me bo kdaj videla drugače kot prijatelja. Toda nisem dovolil, da bi me to odvrnilo. Izmišljeval sem si 
načine, da sem bil v njeni bližini. Ko sem razdeljeval zakrament, sem poskrbel, da sem bil na pravem 
koncu, da sem ji zakrament lahko dal. 


Ko smo imeli posebne cerkvene dejavnosti, sem se s kolesom odpeljal do njene hiše in pozvonil pri 
vratih. Običajno je odprla njena mama. Pravzaprav je odprla kuhinjsko okno njihovega stanovanja v 
četrtem nadstropju in me vprašala, kaj hočem. Vprašal sem, če bi se Harriet v cerkev peljala na mojem 
kolesu. Njena mama pa je običajno rekla: »Ne, prišla bo kasneje, vendar bom vesela, če se bom s tabo 
lahko peljala jaz.« Tega ravno nisem imel v mislih, toda kako bi lahko odklonil? 


In tako sva se peljala. Priznati moram, da sem imel zelo zanimivo kolo. Harrietina mama je sedela na 
»štangi« pred mano, jaz pa sem po grobo tlakovani cesti poskušal biti najbolj eleganten kolesar. 


Mineval je čas in zdelo se je, da medtem ko se je lepa Harriet videvala s fanti, jaz pri njej nimam niti 
najmanjšega uspeha. Ali sem bil razočaran? Da! Ali sem bil poražen? Seveda ne! Ko se ozrem nazaj, 
pravzaprav priznam, da sploh ne škodi, če ste v dobrih odnosih z mamo dekleta vaših sanj. 


Leta kasneje, ko sem končal usposabljanje za vojaškega pilota pri zračnih silah, sem v Harrietinem 


odzivu na moje nadaljnje dvorjenje doživel sodobni čudež. Nekega dne je rekla: »Dieter, v zadnjih letih 
si postal zelo zrel človek.« 

Po tistem sem hitro ukrepal in v nekaj mesecih sem bil poročen z žensko, ki sem jo ljubil, odkar sem jo 
prvič videl. Ni bilo lahko. Bili so trenutki trpljenja in obupa, toda na koncu je bila moja sreča popolna in 
še vedno je, celo večja. 


Draga mlade sestre, vedeti morate, da boste doživele svoje težave. Nihče ni izvzet! Trpele boste, bile 
skušane in delale napake. Same boste spoznale to, kar je spoznala vsaka junakinja: zaradi izzivov 
rastemo in smo močnejši. Vaš odziv na težave, in ne težave same, določa, kako se bo vaša življenjska 
zgodba razvijala. 


Med vami jih je nekaj, ki ste, čeprav ste mlade, že pretrpele polno mero žalosti in skrbi. V srcu me 
navdaja sočutje in ljubezen do vas. Kako dragocene ste za Cerkev! Kako zelo vas ima nebeški Oče rad! 
Čeprav se zdi, da ste same, vas spremljajo angeli. Čeprav se vam morda zdi, da nihče ne more 
razumeti, kako zelo ste obupane, Odrešenik Jezus Kristus razume. Trpel je bolj, kot si sploh lahko 
predstavljamo. Umrl je za nas! Umrl je za vas! Niste same! 


Če kdaj menite, da je vaše breme pretežko, se v srcu obrnite k nebeškemu Očetu in dvignil vas bo ter 
blagoslovil. Pravi vam, kar je rekel Josephu Smithu, da bodo vaše nadloge in vaše stiske le kratek 
trenutek in potem, če jih boste dobro prenesle, vas bo Bog povzdignil na višavo.š 


Vztrajanje v težavah ni edino, kar morate storiti, da boste izkusile srečno življenje. Naj ponovim, vaš 
odziv na težave in skušnjave je ključni dejavnik pri tem, ali boste prišle do srečnega konca. 


Ostanite zveste temu, kar veste, da je prav 


Povsod, kamor se boste ozrle, boste naletele na obljube o sreči. Oglasi v revijah obljubljajo popolno 
srečo, če boste le kupile neko obleko, šampon ali kozmetiko. Določeni mediji pretirano hvalijo tiste, ki 
sprejmejo zlo ali ki se vdajo mesenim nagonom. Pogosto so prav ti ljudje prikazani kot zgled uspeha in 
dosežkov. V svetu, kjer se zlo prikazuje kot dobro in dobro kot zlo, je resnico včasih težko prepoznati. 
To je skoraj tako kot pri Rdeči kapici, ko niste povsem prepričani, ali je to, kar vidite, ljubljena babica ali 
nevarni volk. 


Veliko let sem prebil v letalski kabini. Moja naloga je bila, da sem veliko reaktivno letalo varno pripeljal iz 
enega dela sveta do želenega cilja. Dobro sem vedel, da moram, če želim iz New Yorka potovati v Rim, 
leteti proti vzhodu. Če bi mi kdo rekel, da moram leteti na jug, bi vedel, da v teh besedah ni resnice. Ne 
bi jim verjel, ker sem vedel. Nobeno prigovarjanje, nobeno dobrikanje, podkupovanje ali grožnje me ne 
bi prepričale, da me bo letenje na jug pripeljalo do cilja. Vedel sem. 


Vsi iščemo srečo in si prizadevamo za svoj »srečni konec«. Resnica je: Bog ve, kako priti tja! Pripravil 
vam je zemljevid. Pozna pot. On je vaš ljubljeni nebeški Oče, ki si prizadeva za vaše dobro in srečo. Z 
vso ljubeznijo popolnega in brezmadežnega Očeta želi, da bi dosegle najvišji cilj. Zemljevid je dostopen 
vsem. Vsem, ki si prizadevajo priti h Kristusu in »vselej, v vsem in povsod [biti] Božje priče«, daje 
izrecna navodila, kaj naj naredijo in kam naj gredo. Vse, kar morate narediti, je, da nebeškemu Očetu 
dovolj zaupate, da upoštevate njegov načrt. 


Vendar vsi ne bodo upoštevali njegovega načrta. Morda ga bodo pogledali. Morda menijo, da je 
razumen, verjetno celo pravi. Vendar ne upoštevajo božanskih napotkov. Veliko jih verjame, da jih bo 
vsaka pot, ki jo bodo ubrali, pripeljala do srečnega konca. Nekateri se celo razjezijo, ko jim drugi, ki pot 
poznajo, poskušajo pomagati. Menijo, da je takšen nasvet zastarel, nepomemben, brez stika s 
sodobnim življenjem. Sestre, motijo se! 

